
Az ördög a részletekben rejlik 


2016. február elején, az országos visszhangot kiváltó 
pedagógustüntetések idején az ellentábor neves újságírója úgy érezte, végre 
fogást talált a zúgolódó érdekvédelmisek prominensén, nem is habozott, a 
heti lapzárta előtt, kutyafuttában a Facebookon osztotta meg követőivel a 
"leleplező" felfedezését. Azt, hogy a szakszervezeti vezető múltját jókora 
fekete folt csúfítja el, mert az illető bizony a hírhedt Államvédelmi Hatóság 
(ÁVH) vezérének közvetlen leszármazottja, "Péter Gábor leánya?. A 
normális és egészséges társadalmakban nem is kérdés, hogy az apák bűne 
nem szállhat gyermekeik fejére, így minden bizonnyal a jóérzésű emberek 
közösségében süket fülekre talált a "szenzáció", függetlenül annak 
valóságtartalmától. Ugyanakkor az esetleges háborgók sem sokáig 
érezhették igazolva negatív attitűdjüket, és hamar csalatkozniuk kellett 
imádott sajtómunkásuk szavaiban. Egy nap sem telt bele, amikor kiderült, 
hogy az államvédelmi családi leszármazás — finoman szólva — fals 
információ. 

Mi is okozta botrányt? Legyünk jóhiszeműek, nem más, mint hogy a — 
sokak számára bizonyosan — mértékadó értelmiségi, nem érezve a 
felelőssége súlyát, mindenféle utánajárás nélkül röpítette szét szavait a 
világhálón. Még csak nem is vette a fáradságot, hogy ellenőrizze a 
célkeresztjébe került személy adatait, példának okáért a szülők nevét, azok 
nyomban elbizonytalaníthatták volna, mivel nem azonosak az ÁVH egykori 
vezetőjének és feleségének nevével. Ha pedig ezen adatoknak nem sikerült 
birtokába jutni, a születés dátumának kellett volna kételyt ébresztenie. 1953 
januárjától Péter Gábor ugyanis letartóztatásban volt. A fogvatartás 
tényéből, illetőleg az élet egyes szigorú törvényszerűségeiből pedig 
együttesen az következik, hogy a tizenegy hónappal későbbi gyermekáldás 
lehetősége egyenlő a nullával, pláne, ha a feleség, férjének sorsában 
osztozva, vele egyidejűleg (de nem egy cellában) töltötte vizsgálati 
fogságát. 

A médiamunkás, ráébredve/ráébresztve szavainak valótlanságára, a 
közösségi oldalról gyorsan törölte a bejegyzését, és áldozatától elnézést 
kért, de abumeránghatástól nem menekülhetett. 


Mindenestre az ügy jól példázza, hogy 27 évvel a diktatúra és több mint 
hat évtizeddel Péter Gábor bukása után maga a név és az azzal való 
kapcsolat (adott esetben családi "leszármazás") a nyilvánosság előtt vádként 
hangozhat el olyan vádként, amely a közgondolkodásban rögzült képre épít, 
meglovagolva a személynek a terrorszervezettel, lényegét tekintve "az 
erőszakkal"? való szoros összefonódását, azt, hogy Péter Gábor neve egyet 
jelentett, és egyet jelent napjainkban is a születése pillanatában kommunista 
befolyás alá került magyar politikai rendőrséggel és annak bűneivel. 

Tetszik, nem tetszik, az egykori ÁVH-vezér "velünk él", a 
történettudomány ez idáig mégis adós maradt a teljes életutat feldolgozó 
szakmunkával. E hiátus főként annak fényében szembetűnő, hogy Péter 
Gábor szovjet "kollégáinak?"  pályafutásával már több tudományos 
ismeretterjesztő munka foglalkozott. A kommunista diktatúrák összeomlása 
utáni termésből az első helyen említendő Amy Knightnak a Péter 
kortársáról, Berijáról írt könyve. Az amerikai történész 1993-ban napvilágot 
látott kötetében azt vizsgálja, hogy egy, nem a forradalmi generációval 
induló bolsevik miként kerül igen hamar a politika belső köreibe, tesz szert 
különleges hatalomra, és képes azt megtartani, elődeihez képest felettébb 
hosszú ideig: 15 éven keresztül (jegyezzük meg, ugyanilyen teljesítményre 
később is csak Andropov volt képes, az Állambiztonsági Bizottság, a KGB 
élén). A másfél évtizednyi hivatali idő már önmagában bizonyítja a szovjet 
titkosszolgálat 1938 és 1953 közötti első emberének Sztálinnal való 
speciális kapcsolatát, befolyását a politikára, és még véletlenül sem 
utolsósorban felelősségét a terror "mindennapi  megtapasztalásának 
fenntartásában. Mindezeknek köszönhetően személye az emlékezetbe a 
gonosz szimbólumaként vésődött be, annak ellenére, hogy a bukását követő 
harminc évben lényegében le sem írták a nevét. Iermészetesen Berija 
működése is csak Sztálin fényében/árnyékában értelmezhető, a diktátor 
szűkebb körének tagjaként, amit a szerző művének alcímében is 
egyértelműsít: "Stalin7s First Lieutenant". 

A "főhadnagyhoz"?" hasonló birtokviszonnyal helyezi el Jezsovot a XX . 
századi erőszaktörténetben Marc Jansen és Nikita Petrov, illetve J. Arch 
Getty és Oleg V. Naumov. Berija elődjének csupán két év belügyi 
népbiztosság is elég volt ahhoz, hogy a Nagy Terror évein belül külön 
korszak névadója legyen (jezsovsesina), s e teljesítményt a holland-orosz 
szerzőpáros a diktátor hűséges ítéletvégrehajtója titulussal ("Stalin s Loyal 


Executioner"), az amerikai-orosz kettős pedig a tisztogatások vasöklű 
végrehajtója (Stalimrs Iron Fist") titulussal díjazza. 

A kétezres évek egy másik, már magyarul is hozzáférhető, összefoglaló 
munkáját Donald Rayfield brit történész jegyzi. A londoni professzor a 
zsarnok hatalomra kerülésének nyitánya után felvonultatja "hóhérait". Nála 
a színre lépés sorrendjében teljessé válik a legfelsőbb államvédelmi 
parancsnokok arcképcsarnoka, a fentebb már említett Jezsovot és Beriját 
megelőzi az alapító atya, Dzerzsinszkij, majd Menzsinszkij és Jagoda. A 
tabló első pillantásra ötszereplősnek tünhet, ám a történet itt is csonka lenne 
Sztálin nélkül, vele együtt áll össze a gonoszok hatfős gyülekezete. A 
külföldi példák tehát azt mutatják, ahogyan a  generalisszimusz 
terrorisztikus . egyeduralma  hóhérjainak működésén keresztül vált 
elbeszélhetővé, úgy a titkosszolgálati vezetők részint a kenyéradó 
gazdájukkal való viszonyban és az általuk irányított szervezetek 
rémtetteivel együtt kaptak profilt. 

Míg Knighttól Rayfieldig a művek születését nagyban segítették a 
kilencvenes évektől megjelent orosz életrajzi monográfiák, a magyar 
történész jóval nehezebb helyzetben van, amikor e fajta segédanyagra 
támaszkodna. Hazánkban elsőként 2002-ben Gyarmati György vágott bele a 
magyar politikai rendőrség hírhedt vezetőjének 1945 előtti életszakasz- 
rekonstrukciójába. A komoly tudományos apparátussal megalkotott történet 
nemcsak nóvuma okán érdemel figyelmet, hanem azért is, mert a szerző 
kutatás-módszertani problémafelvetései a pszichohistória 
alkalmazhatóságára, a munkásmozgalom-történeti vagy a pártállami 
dokumentumok kritikai szemléletére és a forráshiányokra vonatkozóan 
túlmutatnak az ifjúság és az illegalitás pályaszakaszán, érvényesek Péter 
hatalomban eltöltött dekádjának és a bukása utáni negyven évnek a 
vizsgálatakor. Ugyanakkor az is nyilvánvaló, hogy az életút-történetírás 
kísérlete éppen nehézségeivel együtt válik még izgalmasabb feladattá, ezért 
Péter fiatalságának részletgazdag ismertetése után egy évtizeddel, a Rákosi- 
korszak államvédelmével foglalkozó könyvemben, ha csak egy alfejezet 
erejéig, de teljes pályaképvázlatot készítettem. 

A  — karrierállomások  számbavételének és a  karakterjegyek 
felvillantásának háttérmunkálatai azonban további kérdéseket, kételyeket 
szültek. Egyáltalán milyen alapanyagból formálható meg a "hős", aki 1945 
előtti éveiről meg csak-csak — a hatvanas években a Magyar Szocialista 
Munkáspárt (MSZMP) Párttörténeti Intézetének, majd 1978 táján Galgóczi 


Erzsébet írónőnek — megnyílt rövidebb élménybeszámolók formájában, ám 
a leginkább az érdeklődés középpontjában álló életszakaszáról, a politikai 
rendőrség parancsnoki székében eltöltött éveiről finoman szólva sem túl 
vastag személyes irományköteget hagyott az utókorra. A történésekkel (az 
erőszakaktusokkal) közel egyidejű ÁVH-főnöki  megnyilatkozásainak 
csekély számát vagy teljes hiányát valamelyest ellensúlyozzák a börtönévei 
alatt készült kihallgatási jegyzőkönyvei és a saját kezüleg írott vallomásai. 
Ezek azonban szinte egytől egyig az 1954 utáni rehabilitációk (Rajk-, 
Kádár-, SZDP-, Szücs-ügy) és azokkal összefüggő számonkérések (Farkas 
Mihály-ügy), illetve saját ügyének perújítása során keletkeztek, tehát a 
kontextust tekintve irányított, szelektált megnyilatkozások, 
fogalmazványok. E forrásadottság pedig még inkább felerősíti a kortársi 
tükörszilánkok jelentőségét a rekonstrukció során. 

De mindenekelőtt arra a kérdésre kell röviden válaszolnunk, hogy 
miként állt meg ez idáig Péter Gábor a tudomány képviselői előtt. Mivel a 
rendszerváltás előtt a Rákosi-korszak titkosrendőrsége és annak vezetője 
nem kapott különösebb figyelmet, az információmorzsák felszedegetése 
nem kevésbé fáradságos feladat. A nyolcvanas évek második felében a 
háborús bűnösök számonkérése és a népbíróságok működése kapcsán 
említődik fel Péter politikai rendőrsége, az évtized vége felé pedig az 1953 
utáni felemás rehabilitáció részeként foglalkoztak a bebörtönzött ÁVH- 
vezérnek és  államvédelmiseinek bűnbak szerepével. A hazai 
munkásmozgalommal foglalkozó művekben szintén csak elvétve akadunk 
Péter nyomára, néha a fontosabb elvtársak névlistáját követő "és mások" 
csoportjában "jelentéktelenítették el? személyét. Az életrajzi adattárakban 
nem szerepelt, a Munkásmozgalomtörténeti Lexikon csupán nyolcmondatos 
szócikket szentelt neki, de az még így is hemzsegett a hibáktól, a pálya 
egyes — állomásainak téves  darálásával, tisztségének pontatlan 
megfogalmazásával. 

A Rákosi-korszak és vele együtt Péter Gábor "viszonylagos 
elfeledettségének" a rendszerváltás után folyamatosan szaporodó történeti 
munkák vetettek véget. Ha lassan is, de napvilágot láttak a második 
világháború és az 1956-os forradalom közötti bő egy évtized politikai 
szereplőit megelevenítő biográfiák, azonban a "négyes fogat" tagjainak 
(Rákosi Mátyás-Farkas Mihály-Gerő Ernő-Révai József) tudományos 
apparátussal megalkotott portréi még mindig váratnak magukra. 
Ugyanakkor megsokasodtak a kommunista diktatúra kiépítésének 


állomásait bemutató  tanulmánykötetek, szakcikkek, és a korszak 
összefoglaló igényű, önálló feldolgozására is történt már kísérlet. Ezen 
publikációk  — legtöbbjében, legyen szó — a —— hatalomgyakorlás 
mechanizmusának vagy egy meghatározó történeti eseménynek, netalán egy 
traumatikus eseménysornak a vizsgálatáról, sőt egyre gyakrabban az 
elnyomás szervezeti hátteréről, rendre feltűnik a politikai rendőrség 
vezetője —- szerepét, jelentőségét, aktivitását tekintve különböző 
(lábjegyzettől a címadásig terjedő) hangsúllyal. Utóbbira példa M. Kiss 
Sándor írása, amelynek címében a birtokos szerkezet: Péter Gábor 
államvédelmi hatósága 1950-1952 hangsúlyozza a személy és a hírhedt 
szervezet szoros összefonódását, lényegében a kommunista diktatúra 
kiépítésében stratégiai fontosságú szektor "tulajdonlásából" következő 
hatalmi súlyt. Mindemellett itt érdemel említést az a (nem szak-, hanem) 
szócikk, amely az Ideiglenes Nemzetgyűlés almanachjában található: a bő 
háromoldalas Péter Gábor-életrajz 1994-es megjelenésétől fogva jó ideig a 
legpontosabb és a legadatgazdagabb ismeretet nyújtotta az érdeklődőknek. 

Lássuk, hogyan fest Péter Gábor a memoárirodalomban! Először is 
fontos hangsúlyoznunk, hogy a kortársi szemlélők "negatívjainak" 
előhívásakor egyetlen esetben sem hagyhatjuk figyelmen kívül 
keletkezésük idejét és terét, azokat a körülményeket, amelyeknek 
nyilvánosságukat köszönhetik. Az állampárti szűrőkön átengedett, majd a 
rendszer végnapjaiban már jóval kevésbé kontrollált szövegekben itt-ott 
megbújó "Péter Gábor-pillanatfelvételeket? többnyire az egykoron politikai 
vagy igazságszolgáltatási pozíciót betöltő elvtársai (Hegedüs András, Major 
Ákos, Nógrádi Sándor, Tímár István, Vas Zoltán) készítették, akik 
nemegyszer áldozataivá is váltak (Kállai Gyula, Marosán György), miként 
egyes memoárírók a mozgalomból kerültek 1945 után egyik pillanatról a 
másikra a kezei közé (Demény Pál). Ugyanakkor szűkebb baráti/ismerősi 
köre (Babits Antal, Gobbi Hilda, Major Tamás) is megőrzött 
emlékfoszlányokat róla. Természetesen minden felvételnél a "modellel" 
kialakult viszony befolyásolta a képalkotót. 

Ezért láthatjuk az emlékalbumokban a konspirációban verhetetlen, 
"megindítóan bátor és tiszta szándékú" illegális kommunistát, az 1945 után 
"napi munkaidőt nem ismerő szervezőt", "a csendes szavú, simulékony 
modorú, szerény képességű", majd a feladat súlyától szenvedő "tragikus 
alakot", máshol a becsvágyó "tudatlant", a  szabólegényből lett 
"felfuvalkodott hatalmasságot". A fizikai erőszak látványának, okozásának 


egyfajta kéjes vágya eleinte még nem jellemző tulajdonsága, csak sejtetik 
olyan megfigyelések, mint a Szálasiék kivégzése utáni percekben "hallgat, 
de szeme különösen csillog7, majd csak a rendszerváltás éveiben 
körvonalazódik a megtébolyult "gnóm", a véreskezű "Berija magyarországi 
utánzata", aki végül a kegyetlenségbe és a szadizmusba belebetegedve, 
vasárnaponként házának verandáján órákig némán ül, mozdulatlanul nézi a 
galambokat. 

A hazai nyilvánosságban 1989-re tehát kialakultak a Péter Gábor-alak 
előnyösebb és markánsan negatív karakterjegyei: egyrészt a rejtőzködés és 
szervezőmunka mestere, másrészt a műveletlen szabó, illetve a testi és lelki 
korcs. Az utóbbi jellemzők mentén hatványozódott ördögi figurája az 
egyidejű emigrációs irodalom szenvedéstörténeteiben (Erdey Sándor, 
Faludy György, Fehérváry István, Ispánki Béla, Sulyok Dezső, Mindszenty 
József, Töttösy Ernő) a "műveletlen, erkölcsileg alávaló?" embertől a 
mizantróp "törpén?" keresztül az Andrássy út 60. "főinkvizítóráig" 
évérszomjas  basájáig? és "beteg  szadistájáig". Miközben szinte 
elmaradhatatlanul vetették a szemére eredeti mesterségét, nemcsak saját 
hatalomvágyának és gátlástalan törtetésének bizonyítékaként (miből lesz a 
cserebogár), hanem kimondatlanul a minden addigi tapasztalatot 
meghazudtoló mobilitást (kétkezi munkásból a titkosszolgálat feje) 
létrehozó és fenntartó rendszer kritikájaként. Igaz, volt, aki azért 
megjegyezte, hogy aluliskolázottsága ellenére "jó szervező és aránylag 
intelligens volt", de aztán gyorsan hozzátette: "Szadista természetét mi sem 
bizonyítja jobban, mint hogy a legkisebb megindultság nélkül nézte, ha 
előtte embereket kínoztak, vagy vertek". 

Ha csak néhány bekezdés erejéig, de megpróbálkozott egy rövidebb 
pályaképpel az előbb idézett szerző, Fehérváry István is. Viszont minden 
bizonnyal a források hiányának, a hallomásból nyert információknak 
tudható be, hogy a "magyar Berijáról" felvázolt skicce jó néhány ponton 
nem tükrözi valósághűen modelljét (a születés, az altábornagyi kinevezés és 
a letartóztatás éve, az iskolai tanulmányok helye, a nyilvánosságtól való 
tartózkodása), s a hibákat sajnos az Államvédelmi Hatóságról írt fejezetben 
újabb tévedések tetézik (1945-ös színre lépésének körülményei). Péter 
Gábor életének több csomópontját szőtte bele a recski táborról szóló 
könyvének. államvédelem-szervezettörténeti blokkjába Erdey Sándor. A 
szövegből kihámozható pályaadatok már részletesebbek, pontosabbak, ám 
itt-ott jegyzetek hiányában jócskán elbizonytalanítja az olvasót, amikor a 


Péterrel mint Szamuely parancsnoksága alatt harcoló  Lenin-fiúval 
találkozik, majd a harmincas évekbeli forgatagban látja viszont, amint épp 
szerelmi — háromszögbe keveredett szovjet  kémként ügyeskedik. 
(Mindezekről lesz még szó.) 

Az 1989-es változások Magyarországon végleg felszámolták az emlékek 
nyilvánosságra hozatala előtt álló akadályokat. 

Számba venni sem könnyű azokat a narratív kordokumentumokat, 
amelyek megelevenítik a politikai rendőrséget, az általa okozott 
szenvedéseket. Az áldozatok közül többen ragadtak tollat, hogy megosszák 
tapasztalataikat, benyomásaikat, pár szavas véleményt alkossanak Péter 
Gáborról, saját életük formálójáról, a korszak aktív szereplőjéről (Arany 
Bálint, Dénes Béla, Donát Ármin, Fedák Sári, Madaras Ferenc, Nagy Vince, 
Schiffer Pál, Szász Béla, Szentiványi Domokos). Mások személyes 
élményei interjúkötetben lettek megismerhetők (Faludy György, Gábori 
György, Györgyey Ferenc Aladár, Jónás Pál, Pártay Tivadar). Az ÁVH- 
vezér figurája egyrészt a korábbról megismert "alaptulajdonságok"?" mentén 
színesedett: az Andrássy út 60. szabóból felkapaszkodott "kegyetlenkedő 
parancsnoka", "inkvizítora", "főhóhéra", "elvetemült gengszter", Rákosi és 
Farkas Mihály eszköze, megjelenésében "selyeminges, lakkcsizmás, nyírt 
bajuszú kis ember". Mindezek társaságában él tovább a már ismert szovjet 
párhuzam, a "magyar Berija", akit "szinte minden magyar gyűlölt", nem 
csoda, hogy a Rajk-ügyben lefogott párttársa a következő kijelentéssel 
határolódott el tőle: "annyi lelki közösség se fűz hozzá, mint egy 
amőbához". 1990-ben előállt történetével a "céges" emlékezet fehér hollója, 
Farkas Vladimír. Az ÁVH vezetőjéhez hivatalból és egy ideig saját 
bevallása szerint emberileg is közel álló volt államvédelmi alezredes 
könyve bepillantást — enged főnökének/barátjának  — működésébe, 
mindennapjaiba. A szemtanú közelsége azonban ne tévesszen meg minket, 
a mára lényegében ellenőrizhetetlen, bennfentes információi ugyanúgy az 
emlékezet produktumai, mint minden más visszatekintő jellegű Péter 
Gábor-forrásé. Azokat befolyásolja a papírra vetésig eltelt idő (az azóta 
felszedett tudás, a megélt múlt), a megírás kontextusa (milyen pozícióból, 
kinek szól a jelenben), és ott motoszkál a jövő (mit akarok magam után 
hagyni magamról). Ugyanígy tekinthetünk a másik közeli kapcsolat, az 
1997-ben végre "megszólaló" Rákosi Mátyás nem éppen hízelgő szavaira. 
A bukott főtitkár az ötvenes évek végétől emlékeinek lejegyzésével múlatta 
szovjetunióbeli . száműzetésének óráit, ebben volt  rendőrfőnökét 


"betegesen" hiú, amellett műveletlen alaknak állította be, aki nem mellesleg 
mindenben átejtette őt. 

Rákosi emlékiratai évtizedekkel 1971-ben bekövetkezett halála után 
érkeztek meg a magyar olvasóközönséghez. A szerkesztett, nyomtatott 
formában ezer oldalt meghaladó irományban számos helyen felemlítődik az 
államvédelem vezetője, mégis a kettőjük viszonyáról kialakult ismereteink 
azt mondatják velünk, az ország hajdan volt első embere némileg sajnálta a 
tintát éveken át pártfogolt védencére. Nincs más hátra, a Magyar 
államvédelmi főnök portréjának megrajzolásához a parancsnoksága alatt 
álló politikai rendőrség erőszak történeteit is segítségül kell hívni. 

A "sötét ötvenes évekért" leginkább felelősnek tartott szervezetről nem 
kevés városi legenda kering mind a mai napig a köztudatban. Ezek közül az 
egyik, hogy mint titkosszolgálat a konspiráció folytán eleve nem hagyott, 
vagy ha igen, utólag eltüntetett minden olyan narratív és (pláne) vizuális 
nyomot, amely a keze közé kerülő állampolgárok megkínzásáról 
tanúskodna, és a túlélők visszaemlékezésein kívül nem is maradt fenn 
bizonyíték. Való igaz, a történész nem gyakran fut bele a fizikai és lelki 
bántalmazások korabeli esetleírásaiba, ám az utóbbi években egyre nagyobb 
mennyiségben váltak kutathatóvá olyan dokumentumok, amelyek 
hasznosnak bizonyulhatnak az előttünk álló feladat megoldásában, 
törtenetmozaikjaikkal segítették a biografikus vállalkozást. Más a helyzet a 
szovjet társszervek dokumentációjával, az orosz levéltárak valamelyikében 
megőrződött "Péter Gábor-papkák" (dossziék) felderítésére — töredelmesen 
megvallom — személyesen nem tettem kísérletet, de ezúton is köszönöm 
Müller Gabriellának, hogy moszkvai kutatásai alatt az én "ügyemben" is 
nyitott szemmel járt, nem rajta múlott a "tapogatózás" sikertelensége, 
ugyanakkor a hazai közgyűjteményben megtalálható vagy magyar nyelven 
publikált orosz forrásokat felhasználtam munkám során. 

Ahogy gondolatainkban felsejlik a politikai rendőrséghez kapcsolódó 
leggyakoribb szlogen: "Az Államvédelmi Hatóság a munkásosztály ökle", 
ugyanúgy megelevenedik képzeletünkben a kicsi, bajszos szürke "Virág 
elvtárs? ... akarom mondani: Péter Gábor. Hiába, nehéz szabadulni a 
berögződött párhuzamoktól. 2012-ben a Rákosi-korszak politikai 
rendőrségéről írt könyvemet Bacsó Péter A tanú című filmjének egyik 
ikonikus jelenetével vezettem fel: Virág elvtárs Pelikán gátőr kissé viseltes 
zakójáról első ránézésre és egy tapintással megállapítja, hogy azt 1938-ban 
varrták, angol szövet, nyolcvanöt százalékos gyapjú, és válla ugyan kissé 


túl van tömve, de a hajtókája, azaz a reverje azért jó. A rendező, egyben 
társ-forgatókönyvíró rejtetten arra utalt ezzel, hogy a mindenkiről mindent 
tudó hatalom filmbeli képviselőjének mintapéldánya, Péter Gábor, tanult 
szakmáját tekintve szabó volt. Az Őze Lajos által megszemélyesített 
szereplő persze már kinézetében is ráerősít a történelmi előképre: 
mindenféle feltűnéstől mentes alak, korfestő bajusszal és öltönyben. A 
korabeli fényképekről ismert államvédelmi főnök külalakjának modellezése 
meggyőzően hiteles, a kérdés, vajon elmondható-e ez a viselkedéséről is. 
"Egy élet súlyával a vállán" besavanyodott, sótlan figura volt Péter Gábor a 
hétköznapokban, vagy az eljátszott szerep sokkal inkább a rendező 
zsenijének, képzeletének szüleménye? Valójában e kérdés, illetve a személy 
erőszaktoposszá válása ihlette e könyvet. 

Amihez sokaktól sok segítséget kaptam. Külön hálás vagyok Baczoni 
Gábornak, Krahulcsán Zsoltnak és Takács Tibornak kéziratom értő 
olvasásáért, néhol kusza gondolataim, stiláris vadhajtásaim metszegetéséért, 
és köszönettel tartozom munkahelyemnek, az Állambiztonsági Szolgálatok 
Történeti Levéltárának, illetve a Nemzeti Kulturális Alapnak, hogy 
kutatásaimat támogatta. 


Családi "teher" 


A félárva és az Eisenbergerek 


Péter Gábor élettörténete kapcsán megszívlelendőnek tartom Alexander 
von Plato felvetését. A történelem és a pszichológia kapcsolatán töprengő 
német filozófus-történész szerint minden esetben nagyon pontosan meg kell 
vizsgálni, hogy  kérdésfelvetésünk  megköveteli-e a pszichológiai 
módszereket, egyáltalán jó eséllyel — magyarázható-e ilyenfajta 
közelítésekkel  kutatásunk problematikája. Hiszen csábító távlatokat 
nyújthat a biográfus számára a pszichológia, vagy akár annak 
határmezsgyéje, amikor a vizsgálati alany "jelentőségének?" okozatait, 
gyökereit akarja kifürkészni, azaz arra keresi a választ, hogy mely 
körülmények, szubjektív, objektív tényezők teremtették és formálták meg a 
hőst. Kézenfekvőnek tűnhet Péter Gábor esetében is, hogy hozzá, az 
erőszakkal ilyen szoros kapcsolatba került személyhez a kulcs: a 
pszichoéletrajz. 

Sigmund Freud a polihisztor Leonardo da Vinci gyermekkorának 
analizálásával nyitotta meg az utat az un. pszichobiográfiák előtt, amelyek a 
XX . század tízes éveiben Shakespeare-t, Wagnert, Luthert vagy éppen IV. 
Amenhotep egyiptomi fáraót vizsgálták. A következő évtizedek sem 
fukarkodtak a pszichoanalitikus írásokkal, terítékre került a jeles írók- 
gondolkodók, közéleti személyiségek közül Tolsztoj, Dosztojevszkij, 
Moliére, Goethe, Nietzsche, Poe vagy Rousseau, nem menekülhetett Julius 
Caesar, Lincoln, Napóleon, Darwin, Nagy Sándor, de még Houdini sem. A 
negyvenes évek ilyen értelemben vett pangása után két, azóta is 
mérföldkőnek tekintett személyiségelemzés: Alexander L. és Juliette L, 
George Woodrow Wilsonról (1956), illetve Erik H. Erikson a fiatal 
Lutherről (1958) írt tanulmánya nyitotta meg a század második felének 
pszichobiográfiai áradatát. 

A merítés a lehető legszélesebb skálán mozgott Isaac Newtontól 
Gandhin keresztül Beethovenig, és a tudományos módszer mellett 
elkötelezett kutatók  célkeresztjében ott voltak a század elnyomó 
rendszereinek névadói, Sztálin és Hitler is. Az életrajzírás ezen irányának 
alanya tehát a történelmi, politikai vagy művészeti teljesítménye alapján 
jelentőssé váló személy. 


Mi a módszer specialitása? William Runyan a műfaj alapismérvének a 
tudományos és módszeres személyiség-lélektan látható és egyértelmű 
alkalmazását jelöli meg, szemben azokkal az életrajzokkal, amelyek 
burkoltan élnek a hétköznapi pszichológia eszközeivel. A lényeg tehát a 
módszerek, adatok, elméletek világos, kimutatható használata. Az ilyen 
rekonstrukciók az idők folyamán rendre viták gyúanyagát szolgáltatták. 
Vissza-visszatérő bírálat éri őket a forrásadottság, főleg a személyes 
megnyilatkozások  — lenyomatainak véletlenszerűsége, illetőleg a 
személyiségfejlődés szempontjából meghatározó életszakasz, a gyermekkor 
"bizonyítékainak" szegénységét illetően. Hiszen ha maradtak is fenn 
egyáltalán naplók, levelek, irodalmi alkotások, azok sokkal inkább 
hangulati állapotról vallanak, mint tettekről; a háló- és fürdőszobák, az 
óvodák világába pedig jellemzően be sem jutnak a történészek, s így 
képtelenek pszichológiai látleletet készíteni. Épp ezért figyelmeztet 
Runyan, hogy "helyesebb, ha azoknak a történelmi alakoknak szenteljük 
figyelmünket, akikről van elegendő információ pszichológiai magyarázatok 
megfogalmazásához és kipróbálásához". 

Továbbá hangsúlyozza, hogy a gyermekkori élményanyag hiányában 
jobb elkerülni a korai  fejlődésértelmezéseket. Heves kritikával 
számolhatnak azok is, akik a hiátus feloldására a felnőtt viselkedés 
visszavetítésének technikájához folyamodnak, miként Erikson, amikor 
lényegében a vallási reformer "vélt?" tulajdonságaiból" kitalálta, hogy 
milyen lehetett? a kis Luther kapcsolata édesanyjával. Érdemes csínján 
bánni az olyan következtetésekkel is, amelyek a felnőttkori tetteket 
kizárólag gyermeki  élményeknek, hiányoknak és konfliktusoknak 
tulajdonítják. Sokkal inkább célravezető lehet a pszichológiai, a társadalmi 
és a történeti szempontok integrálása, egyúttal a személy küzdelmeinek, 
alkalmazkodásának az őt érő és formáló hatások fényében történő 
vizsgálata az életút egészére kiterjesztve. Elengedhetetlen tehát, hogy a 
pszichobiográfus megismerje hősének kulturális, társadalmi környezetét. 
Választania kell az alkalmazható pszichológiai módszerekből, amelyek 
között szilárdan tartja állásait a pszichoanalízis, ugyanakkor teret nyertek a 
személyiség-lélektani  közelítések, az egyes folyamatok (például a 
hatalomnak való megfelelés) szociálpszichológiai elemzései, illetve a 
fejlődéslélektani magyarázatok. Utóbbiak kiemelt témái lehetnek a 
viselkedés típusok (például agresszió), az egyes életciklusok, a különleges 
események (például az otthon elhagyása) vagy a mentori kapcsolatok. 


Apszicho-életrajzírónak . egyszerre kell pszichológusi és történészi 
szakértelemmel rendelkeznie, de még úgy is számolnia kell az egyik vagy 
másik oldalról érkező bírálatokkal, amelyek az adott tudományterületen 
való jártasságát kérik számon. Nem beszélve az objektivitás mindenkori 
elvárásáról, arról, hogy minél jobban függetlenítse magát saját korának és 
társadalmának felfogultságaitól". 

A fentieket szem előtt tartva nem írok pszichobiográfiát Péter Gáborról. 
Amellett, hogy bizonyára nagyon ügyetlenül mozognék e terepen, a magyar 
politikai rendőrség vezetőjének életéről tanúskodó dokumentumanyagot 
nem tartom alkalmasnak arra, hogy abból a műfaji követelményeknek teljes 
mértékig megfelelő históriát hozzak létre. Egyetértek Gyarmati György- 
gyel, aki kitekint Erikson ifjú Lutherére a fiatal Péter Gábor portréjának 
megrajzolásakor, felismerve a kínálkozó módszertani mintát: a reformátor 
lelki defektusaiban és az apai szigor szerepében. Ám Péter "családi 
terheltsége7", betegségei, "apakeresési" törekvései, az illegalitás és a hirtelen 
jött vezetői szerep létformája nem vezetik a pszichológiai szemléletű 
történetírás útjára, hanem azokra mint a klasszikus  életrajzírás 
nézőpontjából a pályát, a sorsot befolyásoló és "kézenfekvő"? tényezőkre 
tekint. Felelőtlenség lenne tehát a gyermekkor forrásmorzsáiból "kitalálni", 
hogy a kis Péter Gábort, pontosabban akkor még a kis Eisenberger 
Benjámint érő hatások miként determinálták a felnőttéveket, ami persze 
nem vonja maga után, hogy a körülmények feltérképezése, az egyes 
életterek megrajzolása felesleges vállalkozás lenne. Vágjunk tehát bele! 

Péter Gábor a hetvenes évek végén így idézte fel gyermekkorát: 
e Újfehértón születtem, Szabolcs vármegyében 1906. május 18-án. Hárman 
voltunk testvérek. Apám meghalt, mikor én ötéves voltam. Apám szabó 
volt, így lettem én is szabó. Hárman vidéken, nagyon szegények voltunk, 
anyámnak semmi része nem volt, ugyanakkor varrással foglalkozott. Ebből 
nevelt bennünket fel úgy-ahogy". Vegyük sorba az önéletrajzok mindenkor 
kötelező (születési és családi) adatait és a visszaemlékezés korában az ilyen 
típusú irományoktól elvárt osztálybesorolást. 

A gyermekkor világa a századfordulós Újfehértó. A Szabolcs vármegyei 
település 1836-tól a vásártartás privilégiumával gazdagodott, és a 
mezőváros titulus fél évszázaddal későbbi elvesztése sem akasztotta meg a 
fejlődését. Arculatát még a húszas években is jellemzően a nádfedeles vagy 
a rozsszalmából készített zsúptetős vályogházak határozták meg, de már az 
urbanizáció, a polgári létforma számos jelét felmutatta. A század elejétől 


kaszinója, önkéntes tűzoltó egyesülete, dalegylete, műkedvelő társulata, 
jótékony nőegylete és népkönyvtára volt. 1905-ben felépült az első 
emeletes-erkélyes épület, az új községháza, a következő évben már 
vándorló színtársulatok szórakoztatták a város lakosait. És kik adhatták a 
produkciók nagyérdemű közönségét? Újfehértó lakossága a századfordulót 
követő első két évtizedben meghaladta a tízezer főt, ezzel a nagykállói járás 
legnépesebb településének számított. Az ott élők szinte mindegyike magyar 
anyanyelvűnek vallotta magát, elenyésző számban éltek németek, 
szlovákok, ruszinok és románok. Döntő többségük mezőgazdasági 
munkából élt, számban utánuk következtek az iparosok, a kereskedők, a 
cselédek, a közszolgálatban és a közlekedésben dolgozók. A legnagyobb 
felekezetet a lakosság több mint harminc százalékát kitevő görög 
katolikusok jelentették, csaknem hasonló lélekszámú közösséget alkottak a 
reformátusok, jelentős volt továbbá a római katolikusok aránya, a negyedik 
legnépesebb vallási csoportnak — a népesség egytizedével — a zsidóság 
számított. Nem véletlen, hogy a korabeli köztudatban Újfehértó úgy élt, 
mint a vármegye egyik legjelentősebb "zsidó fészke". 

A XVIII. század negyvenes éveitől folyamatosan érkeztek zsidók 
Galíciából, Cseh- és Morvaországból, tovább színesítve az etnikailag 
korántsem egyhangú települést. A magyarok mellett ekkor főleg szerbek, 
románok, ruszinok és rácok éltek itt. 

Az új jövevények a földtulajdonszerzés tilalmából következően (jórészt 
a rácok rovására) kocsmáltatással, ipari áruszállítással, piacozással, 
hitelezéssel, , majd a XIX. század közepétől  földbérléssel, 
kiskereskedelemmel és háziiparral foglalkoztak. 

A millennium idejére az újfehértói zsidóság számos tehetős gazdálkodó 
és nagykereskedő családot tudott felmutatni, amelyek a régi birtokos 
famíliákhoz hasonlóan, bár kevésbé hivalkodóan, kúriákat építtettek 
maguknak. Az árusok és a mesteremberek pedig a piactéren húzták fel 
lakóházaikat, amelyekben üzlet és műhely is helyet kapott. A szorosan 
egymás mellett épített ingatlanjaikkal a település legkarakterisztikusabb, 
leginkább városias részét hozták létre, a népnyelv sajátos elnevezésével ez 
volt a "sorbót". 

A máshol látványos hitéleti elkülönülés az újfehértói zsidóságot nem 
jellemezte. A neológok és az ortodoxok közös templomot használtak, 
rabbijukat egyetértésben választották meg. 


Ugyanakkor idővel — a lengyelországi bevándorlásokkal párhuzamosan 
— az óhitüek táborán belül erősebb, jellegadó hitágazatként jelentkezett a 
haszidizmus. A szentéletü, csodatévő rabbik köré szerveződött irányzat 
előretörésére minden bizonnyal döntően hatott, hogy hazai bölcsője a 
szomszédvárban, Nagykállóban ringott. 

A zsidó betelepülők egyikeként valamikor az 1800-as években érkezett 
meg Ungvárról e történet főhősének nagyapja, Eisenberger Jakab. Goldstein 
Rózától 1866. szeptember 27-én született meg Péter nevű fia, akire 
szabómesterségét is ráörökítette. A család korábban Hajdúböszörményben 
is próbálkozott az iparral, és amikor a fiú 29 évesen házasodásra adta a 
fejét, és arájául az újfehértói házaló, Metzner (vagy Meczncr) Farkas 
leányát, Rózát választotta, visszatért szülővárosába. Az ottani hitközségi 
anyakönyvek bejegyzései szerint a menyegzőt 1895. augusztus 27-én 
tartották meg, az esketési szertartást a messze földön híres csodarabbi, 
Silbermann Ferenc végezte. 1899. szeptember 21-én megszületett első 
gyermekük, Katalin (Kató), őt 1901. május 17-én követte Mór, ám ő 16 
hónapos korában, 1902. szeptember 6-án tüdőgyulladásban elhunyt. A 
rákövetkező év július 27-én jött a világra Sámuel majd 1906. május 14-én 
délután 11 órakor Benjámin, a majdani Péter Gábor (aki tehát a fejezet 
elején tőle idézett időpontnál valójában négy nappal korábban született). 

Úfehértó polgársága szinte teljes egészében a zsidósághoz volt köthető, 
azonban ez utóbbi közösségnek egy kisebb része életvitelét, vagyoni 
állapotát tekintve kilógott e sorból. Ilyen kétkezi munkás, kevésbé tehetős 
zsidó családba érkezett Eisenberger Benjámin (vagy mint később gyakorta 
hívták, és használta ő maga is hivatalos iratokon is magyaros formájában, 
Benő). Anyagi helyzetükre nem hatott jótékonyan, hogy apjának ekkorra 
már a község mintegy félszáz szabója között kellett megtalálnia a 
boldogulást. A családfőről a kis Benjámin nem sok ernlékképet őrizhetett 
meg, elvesztése azonban rögződött emlékezetében, és hét évtized múltán is 
kristálytisztán képes volt előhívni: "Én csak arra emlékszem, hogy 1911. 
december 11-én mi hárman gyerekek otthon voltunk, anyám elutazott 
apámmal Debrecenbe, kórházba, vártuk haza, aznap nem jött, másnap este 
jött haza. Addig mi ültünk a szobában, volt egy kemence, ami ülőke volt a 
szobában, de hideg volt, délben nem ebédeltünk, vártuk anyámat haza. [...] 
És akkor anyám délután 4 órakor jött haza, a vonat úgy jött Debrecenből, az 
első szava az volt, nincs apátok. Én ötéves voltam, de a hangból, ahogy 


mondta, és a nővérem, aki 11 éves volt, sírt, ebből úgy éreztem, itt valami 
nagy dolog történt. Persze a jelentőségét még nem fogtam fel. 

De magam előtt van még most is a jelenet." 

A csekély számú személyes forrásból nem tudjuk megállapítani, hogy az 
apa elvesztése milyen lelki törést vagy traumát okozott Péter Gáborban, az 
viszont kétségtelen, hogy anyagi-egzisztenciális szempontból fordulópontot 
jelentett a család mindennapjaiban. Az addig sem túl magas életnívóban 
beállt negatív változásról nem csak a fentebb idézett életinterjú első sorai 
tanúskodnak. A gyermekkor alapélménye a csonka család, a vele járó 
nélkülözés és a helyi közösség perifériájára sodródás lett: a lecsúszás 
párialétélményként jelentkezett Péter kézírásos visszaemlékezéseiben. 

A családfő halálával a három gyermek eltartása az özvegyre hárult, aki 
varrással próbálta előteremteni a fennmaradáshoz szükséges jövedelmet. 
Segítő kezet a tágabb értelemben vett család nyújthatott volna, ám 1978-ban 
Péter arra a kérdésre, hogy voltak-e a rokonaik a településen, nemmel 
válaszolt. A helytörténeti irodalom több Eisenbergert tart számon, köztük 
egy fodrászmestert, illetve egy — az előbbivel feltehetően azonos — 1926-tól 
iparűzési engedéllyel rendelkező, Béla nevü borbélyt. Persze a 
névrokonságon túl a vérségi kötelék Benjámin famíliájával nem bizonyított, 
esetükben inkább a helyi zsidóságban gyakori családnévvel lehet dolgunk. 
Ami viszont nem képezheti leszármazási vita tárgyát, a történetünkben 
időről időre felbukkanó Eisenberger Erzsébet, Margit és Lajos: ők a helyi 
táncoktató, Sámuel gyermekei, Benjámin fiatalabb unokatestvérei, továbbá 
az anyai ágról ismert az unokanővér, a szintén újfehértói születésű Meczner 
Mária. A rokonságból tehát többen a félárva közelében éltek, és — mint 
majd láthatjuk — róluk az ötvenes évekig egyáltalán nem feledkezett meg, 
nem úgy, mint évtizedek múltán Galgóczi Erzsébet előtt. Miként nem 
beszélt neki a család debreceni szálairól sem, az ott élő Eisenbergerékről: 
nagynénjeiről, Szerénről és Sáráról, fodrász nagybátyjáról, Benőről és 
zsibárus unokatestvéréről, Miklósról. Igaz, az írónővel való találkozásig sok 
minden történt. 


A pofonok földje 


Benjámin kezdő iskolai éveiről nem maradtak fenn dokumentumok, az 
emlékezeti szövegekben pedig szinte kibogozhatatlanul összekeverednek 
ennek az időszaknak és a későbbi inaskodásnak a negatív élményei. Az első 
szocializációs tér nagy valószínűséggel a három-hat éves zsidó 
fiúgyermekek számára fenntartott héder lehetett, ahol imádságra, egyházi 
énekekre, viselkedési normákra  oktatták/nevelték a gyermekeket a 
hitközség által felfogadott tanítók. Úfehértón idővel a haszidok is 
felállították saját héderüket, bár még az ortodoxok közül sem mindenki 
járatta oda gyermekét (a haszidizmus a századelőn inkább az idősek és a 
lengyelországi betelepülők vallása volt). A hitéleti előképzés után (már 
leányoknak is kötelezően) következhetett az alapfokú, hatosztályos elemi 
népiskola, amellyel az újfehértói zsidóság sokáig nem rendelkezett, csak 
1910 táján nyitották meg a sajátjukat, így — minden bizonnyal — annak 
kapuin léphetett be 1912-ben az iskolaérett Benjámin. A jelzett irathiányok 
miatt pontosan nem tudható, milyen eredménnyel is koptatta a padokat, a 
visszaemlékezései mindenesetre a gyakori alkalmi munkák miatt ki- 
kimaradozó, máskor fáradt és készületlen iskolás képét körvonalazzák. A 
róla készült 1945 utáni sajtóportrék mindegyike nagyon hasonló sorokkal 
vezette fel felnőtté válását: "Három és fél elemit végzett [...] a negyedik 
osztály vizsgájára már nem mehetett el: munkába kellett állania. Elment 
szabóinasnak. Sorsa az akkori idők szokásos tanoncsorsa volt: verte, 
éheztette a mester, megtanulta, mi a kizsákmányolás és elnyomás." Vagy: 
cÖtéves, amikor elveszti édesapját. Nem sokkal ezután már munkába kell 
állnia. Tanonc lesz, az akkori idők szomorú sorsával: éheztették, verték, 
korán megtanulta, mi a kizsákmányolás és elnyomás." 

Az eldönthetetlen, hogy "a nép sokat szenvedett gyermekét" mennyiben 
a politikust/rendőri vezetőt heroizáló újságírói kéz hívta életre és 
mennyiben táplálták azt valóban megélt, tapasztalati élmények. Vélhetően 
ez utóbbi alapjaira épített és a kommunista világszemlélet osztályharcos 
sablonjával feldíszített ifjúkori Péter Gábor-képpel állunk szemben. A 
tanár-diák/mester-tanítvány  hierarchiából következő retorziók mint a 
gyermekkor sérelmei a nyugdíjas éveiben felvett interjúban sem sikkadnak 
el: "Két évig voltam szabóinas, de nagyon vertek és ezért ott hagytam őket. 


Sokat kellett dolgoznom, és mindenért megvertek, eljöttem tőlük, és akkor 
ő [Kató] felhozott Pestre." 

Mi azonban időzzünk még el Újfehértón. Benjámin az alapfokú 
tanintézményt nem járta végig, (megint csak Péter hetvenes évekbeli 
beszámolójára hagyatkozva) három és fél év után anyja kivette onnan, de 
némi anyagi szolgáltatással ráerősítve meggyőzte a tanítót, hogy adja ki fia 
negyedik éves bizonyítványát. Ezzel elhárult az akadály a kenyérkereső 
szakma elsajátítása elől. Míg a mezőgazdaságból élő családok csemetéi 
négy elemivel is elboldogulhattak, addig az iparosleszármazottaknak a 
továbbtanulás: az inasévek, végül mesterlevél megszerzése jelenthette a 
hosszabb táviú létfenntartás zálogát. 

Az ifjak mielőbbi munkába állását sürgetőbbé tette a Nagy Háború, 
annak mindinkább húsbavágó hátországbeli hatásai és a mezőgazdasági 
termelés visszaesése (1915-16-ban túlságosan bő csapadék, 1917-ben aszály 
sújtotta az országot). Az ellátási nehézségek Eisenbergerék szélesebb 
pátriáját sem kímélték. A Nyírségben liszthiány lépett fel, és a háború 
harmadik évében vármegyeszerte maximálták az élelmiszerárakat, a 
kormány elrendelte a gabona, majd 1918-tól a burgonya rekvirálását. Az 
elhúzódó háború okozta veszteségek és nélkülözések, mint addigra 
mindenütt, Újfehértón is a romló közhangulatban mutatkoztak meg. Az 
őszirózsás forradalom híre szabadjára engedte az indulatokat. November 
első napjaiban a hazatért katonák vezette tömeg a település tehetősebb lakói 
ellen fordult. 

A haragnak a piac körüli úriházak látták a kárát, a megmozdulást a 
Nyíregyházáról kiküldött katonai alakulatnak kellett szétzavarnia. A további 
zűrzavarnak elejét véve a helyi néptanács a karhatalmi parancsnokságra 
támaszkodva elrendelte este hat órától a kijárási tilalmat és a fegyverek 
beszolgáltatását, betiltotta a gyűléseket és az alkohol kimérését. A rend 
fenntartására jótékonyan hatott, hogy a Kárpátaljáról visszahúzódó ungvári 
és munkácsi helyőrségek egy részét a községben szállásolták el, valamint 
az, hogy 1919 januárjában kihirdették a statáriumot. A márciusi 21-i 
fordulat nyomán a településen megalakult a munkástanács, azonban az 
özvegy Eisenbergerné és gyermekei a döntően velük azonos vagy hasonló 
vagyoni szinten lévő, szegényebb, föld nélküli és cselédsorú népréteg 
hatalmát sokáig nem élvezhették. A  Tanácsköztársaság  újfehértói 
-dicsősége?" 133 napig sem tartott, mert a csucsai front összeomlását 


követően a vármegye román megszállás alá került: április 26-án az idegen 
haderő bevonult a nyírségi községbe és felszámolta a tanácsi közigazgatást. 

A háborús évek, forradalmi hónapok és nem utolsósorban az elemi 
iskola megpróbáltatásai után Benjámin útja az Újfehértói Községi 
Iparostanonc Iskolába vezetett, ahol majd minden — lokális érdekű — kétkezi 
munka elsajátítására lehetőség nyílt (az előkészítővel együtt) négy 
évfolyamban. Ott képezték a leendő  asztalosokat, kerékgyártókat, 
bádogosokat, — kovácsokat, — kőműveseket,  gépészeket,  molnárokat, 
mészárosokat, füszer- és rőfös kereskedőket, cipészeket és szabókat is. A 13 
éves félárva az apai hagyományokat követve maradt a tűnél és a cérnánál, 
1919 szeptemberében kezdte meg tanulmányait az intézmény első 
osztályában, gyakorlati oktatója, egyben munkaadója Goldstein József férfi 
szabó lett. A mestert Gyarmati György Benjámin nagyanyjának testvéreként 
azonosítja, ez esetben a később rendre felemlegetett fizikai erőszak hozzá, 
az oldalági rokonhoz köthető. Bár azt nem "a kizsákmányolás és az 
elnyomás", hanem sokkal inkább a leendő inas teljesítménye indokolhatta. 
Ha ugyanis a tanonc a műhelyben is hasonlóan "veselkedett neki" a 
munkának, mint az iskolapadban a tanulásnak, akkor kiválthatta a távolabbi, 
vérmesebb családtag nemegyszer pofonokkal tarkított dorgálását. Az első 
tanévben földrajzi és történelmi ismeretekből, számolásból, szabadkézi, 
illetve mértani rajzból elégtelent kapott, írásból is csupán elégségesre 
futotta, csak vallástanból, olvasásból és fogalmazásból szerzett jó 
érdemjegyet. Az óralátogatással is akadtak problémái, az év végére az 
igazolt hiányzás rovatában 26, az igazolatlanéban 20 tanítási nap szerepelt. 
Nem csoda, hogy szorgalmát sommásan elégtelenre minősítettek, igaz, 
magaviselete — a korabeli terminus szerint — "szabályszerű? volt. Talán a 
szidalmak hatásának tudható be, hogy a visszatapsolt diák nem adta fel, és a 
következő évben újra nekiveselkedett az inasképzőnek. Hozzáállásán 
változtatott: leggyengébb  osztályzatait elégségesre javította, sőt a 
szabadkézi rajzban kifejezetten jól teljesített. Csalódásra inkább az adott 
okot, hogy eközben olvasásból és fogalmazásból rontott, és még mindig túl 
magas volt a mulasztott napjainak száma, mindenestre a 29 távolmaradása 
igazoltan történt. Összességében szorgalmával és magaviseletével a tanári 
kar elégedettségét vívta ki, amit mutat, hogy azokat a tanév végeztével "jó? 
bejegyzéssel honorálták. 

Az előmenetelben beállt javulás ellenére 1921 nyarán ő és/vagy 
édesanyja a tanonciskola megszakítása mellett döntött. 


35 ifjúmunkás — 26 tüdővérzés — 308 oldal 


A 15 éves ifjú az iskolával együtt szülőfaluját is elhagyta, nővére vette 
szárnyai alá, és 1921 augusztusában "felhozta?" a székesfővárosba. Az 
eligazodást a nyüzsgő nagyvárosi forgatagban elsősorban  Katótól 
remélhette, aki ágyrajáróként egy albérletben húzta meg magát, miközben 
varrást vállalt. A kis testvér érkezésekor már évek óta Budapesten 
tartózkodott a bátyja, Sámuel is, ő szabóinasnak szegődött. Benjámin előtt 
sem maradt más út, mint az idősebb fiútestvér példájának követése. 

A mesterség elsajátítására — Glauber Géza VII. kerületi 
konfekcióüzemében lett módja, ahová Kató juttatta be. Új munkahelyén — 
egy vidéki szabóműhely után — nem a volumen, hanem a dolgozók 
összetartása varázsolta el: "Mert ahol én inas voltam, ott szervezett 
munkások dolgoztak. Itt Pesten, és nekem nagyon tetszett ez a szellem, 
ahogy ők egymással beszéltek, azonkívül ha a mester felmondott valakinek 
indokolatlanul, akkor ők összehívtak egy üzemértekezletet, és elhatározták, 
ha nem veszi vissza, mert nem volt rá alapos ok, hogy elküldje, ők sem 
dolgoznak. [...] ők nem is engedtek, ha ő [Glauber] valakit az utcáról fel 
akart venni olcsó bérért, akkor ők nem dolgoztak vele. Úgyhogy itt ez a 
szellem engem is megkapott." A szervezett szolidaritás világába segédtársai 
vezethették be, és példával járhatott elöl Kató, aki ekkor már szakszervezeti 
tag volt. 

Azt azonban, hogy mikor csatlakozott a munkásmozgalomhoz, egészen 
pontosan nem lehet megállapítani. A második világháború után a sajtóban 
megjelent életrajzok megegyeznek abban, hogy 1923-as felszabadulása után 
lett szervezett munkás, bár a rendőrségi szaklap szerint már azt megelőzően 
a tanonciskolából "rövid idő alatt 35 tanoncot vitt be a szakszervezetbe". 

A hetvenes évek végén ő maga ekként beszélt mozgalmi karrierjének 
kezdetéről: "ahogy feljöttem Pestre, beléptem a szakszervezetbe és 35 
ifjúmunkást vittem be a tanonciskolából". 

Máshol megemlíti, hogy rendszeresen látogatta a szakszervezeti 
könyvtárat, s nemsokára hetente kétszer munka után a bibliotéka 
"segédkönyvtárosa? lehetett. 

A mozgalmi tagságának kezdetét tehát a különböző elbeszélések más- 
más időpontra teszik, egy közös eleme azonban mindegyiknek van, 


méghozzá a Péter által beszervezett 35 ifjúmunkás. 

Nyugodtan elvethetjük annak a lehetőségét, hogy a tizenéves Benjámin 
az újfehértói iparosiskolában kínkeservesen eltöltött két éve alatt 
diáktársainak több mint felét (1919/1920-ban 49, a rákövetkező tanévben 63 
fő volt a létszám) bekapcsolta volna valamilyen helyi szakszervezetbe. 
Persze a szövegek a pesti tanonciskolásokról is szólhatnak, akik Glaubérnél 
kaptak gyakorlati képzést, de a beszervezettek nagy száma ebben az esetben 
is nehezen hihető. Főleg egy olyan, vidékről "feljött" szabólegény 
teljesítményeként, aki egy év, netán hónapok múltán a teljesen idegen 
terepnek számító fővárosban nyomban belevetette magát a mozgalomba, és 
nem is akármilyen hatásfokkal. Sokkal valószínűbb, hogy az 1945 utáni 
kommunista elit mozgalmi legendáriumának kötelező kellékével van 
dolgunk. 

Azzal, hogy a "született vezetőt" felépíti a pártsajtó, illetve egy ahhoz 
közel álló lap, amelyek bizonyosan Péter Gábor friss rendszerkonform 
életrajzából dolgoztak. Az így kialakított kép aztán olyannyira rögzült, hogy 
Péter évtizedek múltán is számszaki pontossággal mondta vissza (ön)tudatra 
ébredésének és tetterősségének bizonyítékát. 

Emlékei szerint ezekben az években már csatlakozott a Magyarországi 
Szociáldemokrata Párthoz (MSZDP) is, az azonban kérdéses, hogy ez egy 
nyilatkozat kitöltésével és újabb járulék vállalásával járó aktív részvételt 
jelentett-e, vagy szimplán azt, hogy a szakszervezeti működésével 
egyidejüleg és kötelezően belépett a féllegális, bérmozgalmi segélyezéssel 
foglalatoskodó helyi szabadszervezetbe, amit a szocdem gyakorlatban már 
eleve tagsági formának tekintettek, lényegében a párt "alapszervezetét" 
jelentette. 

Benjámin "mozgalmi potenciáljának?" azonban hirtelenjében gátat 
szabott a kor népbetegsége, 1924-ben, alighogy felszabadult az inasságból, 
elkapta a tüdőtuberkulózist. A kór méltán vívta ki a niorbus hungaricus 
elnevezést, hiszen volt idő, amikor Magyarországon átlagosan minden 
hetedik percben meghalt valaki a betegség következtében, A háború után a 
helyzet valamelyest javult, de még 1923-ban is 23 ezer ember halálát a 
gümőkór okozta, Budapesten pedig minden harmadfél órában szedte 
áldozatát. Terjedését elősegítette az egészségtelen lakókörnyezet (sötét, 
levegőtlen helyiségek) és táplálkozás, ezért a szegényebb néprétegek között 
jóval gyakrabban ütötte fel a fejét, ellenben már nem tartozott a 
gyógyíthatatlan betegségek köze. A jótékony hatású tiszta levegőről és 


napfényről Benjámin az erzsébetvárosi szobájában jobbára csak 
álmodhatott. Szülőfaluja elmondása szerint "egy nagyon poros hely volt", 
nem éppen ideális hely a felgyógyuláshoz, mégsem volt más választása, 
mint anyja közelsége, a hazatérés. Ez az időszak életének meghatározó 
élménye, 1978-as visszaemlékezésében hosszan ecsetelte a betegségben 
eltöltött esztendőket. Olvassunk bele soraiba: 

"No , három évig éltem Újfehértón, 26 tüdővérzésem volt a három év 
alatt. [...] Három évig éltem ott, úgy, hogy minden évben 5-6-szor 
tüdővérzésem volt. [...1 Na most egy ilyen alkalommal, amikor már 
huszonhatodszor volt tüdővérzésem, és olyan mértékű, hogy amikor már 
szabad volt felkelnem és az orvoshoz elmenni injekcióra, hát szép nyár volt, 
szép kertje volt, a kert alatt ebédeltek, és amikor látta, hogy én megyek 
befele, felállt az asztaltól, odajött hozzám és azt mondta, mi újság a 
másvilágon, úgyhogy ilyen állapotban voltam. [...] Az orvos, aki nagyon 
rendes volt és csak jót tudok róla mondani, egyszer, amikor súlyos beteg 
voltam, már 26. tüdővérzésem volt, és akkor 2,5 liter vért köptem ki, és 
ettől ő nagyon megijedt, és anyám kikísérte, és akkor a mi községünkben az 
volt a szokás, hogy az orvost nem doktor úrnak hívták, tekintetes úrnak, és 
anyám is így hívta, és ahogy kikísérte, azt mondja a kapuban, hát tekintetes 
úr, hogy látja a fiam egészségét? Mire Göndör azt mondja, hát néni, legyen 
felkészülve rá, a fia egy hetet élhet még. Nagyon rendes ember volt, de ezt 
ő úgy magyarázta, ha még egy fél liter vért kiköhögök, miután 3 liter vérre 
van szükség. Szegény anyám könnyes szemekkel jött be, amikor kikísérte 
az orvost. Mondom, most miért sír? Hogyne sírnék, azt mondta az orvos, 
egy hét múlva meghalsz. Mondtam anyámnak, ez egy nagyon rendes ember, 
jó orvos is, de ezt ne higgye el neki, mert én le tudnék szállni ágyról és 
szaladni is tudnék, de nem szaladok, nem szabad, és nem úgy érzem 
magam, mint aki egy hét múlva meg fog halni, még 30 évet fogok élni, 
mondtam az anyámnak." A "26 tüdővérzésben? megjelenő, halál közeli 
állapot kilátástalansága ellenére túlélte a kórt, legyőzte az idő előtt 
fenyegető elmúlást. Igaz, a felgyógyulás nem a csodának köszönhető. 

Az első három évben Benjámint injekciókkal kezelték, és a 
bevérzésekkor szigorú hallgatást írtak elő számára, az egyetlen közelében 
lévő személlyel, anyjával, annak írástudatlansága miatt, csak suttogva 
kommunikálhatott. Állapotának javulását végül a szisztematikus kórházi 
kezelés hozta el. 1927 szeptemberétől a budakeszi szanatóriumban 
Forlanini-féle módszerrel a sérült tüdőrészt pihentették, mégpedig úgy, 


hogy befecskendezéssel szándékosan légmellet idéztek elő, így a beteg 
lebeny méretét jelentősen csökkentették, és időlegesen felfüggesztetté a 
működését. A teljes gyógyulásig viszont a gázutánpótlásról folyamatosan 
gondoskodni kellett. A kezelések fél évig tartottak, amelyeket hat hónapos 
otthoni pihenés követett, onnan kéthetente utazott "utántöltésre? a debreceni 
klinikára. 

A hosszan elnyúló gyógyítás és az ingázás anyagi fedezetét a 
munkaképtelen szakmunkás csak családi segítséggel tudta előteremteni. 
Nővére ugyanis 1922-ben egy távoli rokon hívására kivándorolt az Egyesült 
Államokba, és havonta 20 dollárt küldött haza az anyjának, amiből 
Benjámin gyógyítására és ellátására is futotta. A kezelések közötti 
lábadozást elmondása szerint reggeltől estig tartó olvasással töltötte. 
Nagyon mást nem is tehetett, mivel orvosi tanácsra szigorúan napi hat órát 
kellett feküdnie a szabad levegőn. "Na most, énnekem első pillanatra 
elképzelhetetlen volt, hogy én hat órát tudjak feküdni, hát én futballozni 
szerettem volna, mint a többi korombeli, hiába voltam beteg [...] És én kint 
feküdtem azon a falusi tornácon télen is, egy olyan ágyon, ami ilyen 
anyagból készült, anyám a faluban csináltatta, dunyhával takart be, a 
gyerekek az iskolából amikor jöttek, akkor a rácsos kerítésen néztek be, az 
idősebbek is azt hitték, bolond vagyok, hogy télen is kint fekszem a dunyha 
alatt" — emlékezett vissza a regulára. 

A család legfiatalabb tagja tehát magányosságában (amely a társadalmi 
kitaszítottság élményét még inkább elmélyíthette), ágyhoz kötöttségét 
kihasználva megpróbálta némileg pótolni azt, amit iskolaévei alatt 
elmulasztott: világ- és magyar irodalmat olvasott, és közben ismerkedni 
kezdett a marxizmus klasszikusaival, bár ez utóbbiakkal — saját bevallása 
szerint — igen nehezen boldogult: "Na most, fiatal gyerek voltam [...] 
elvittem magammal Újfehértóra az Anti-Dühringet, mert nagyon tetszett a 
címe, Hogyan alakítaná át Dübringer Jenő az összes tudományokat [...] és 
én azt hittem, ha én azt elolvasom, mindent fogok tudni. [...] és miközben 
feküdtem az ágyban, az Anti-Dühringet lapjára szedtem, hogy ne terheljen 
meg, mert vastag volt. Laponként olvastam. És míg olvastam, arra 
gondoltam, hát nem érted, amikor Engels ezt írta, hát a munkásoknak is írta, 
velük foglalkozott, hát miért nem úgy írta meg, hogy én is megértsem. [...] 
és meg kell mondanom, a matematikai tételeket sose értettem meg, mert azt 
a három és fél elemiben nem tanultam. [...] Na most, az Anti-Dühringhez 
többször hozzáfogtam, de hogy megértettem volna, ma se mondhatom." 


Nem csodálkozhatunk azon, hogy a mozgalomba éppen csak 
beleszagoló, semmiféle filozófiai előképzettséggel nem rendelkező fiatal 
szövegértési — kísérletei — kudarcok sorozataként  raktározódtak el 
emlékezetében. A meghódítandó csúcs, a német társadalomtudós említett 
műve 1921-ben jelent meg először a magyar olvasóközönség horizontján. A 
Népszava kiadványa 308 oldalra rúgott, és nem kevésbé volt fajsúlyos 
mondandójának tekintetében, Benjámin is botladozva haladt a dialektikus 
materializmus ösvényén. Nem tudható, hogy ateizmusában milyen szerepet 
töltött be a miszticizmustól, a szellemtől megszabadított engelsi világnézet, 
de saját bevallása szerint " soha életében?" nem volt vallásos. Ellentétben 
anyjával. "De őt nem befolyásoltam, mert helyette semmit adni nem tudtam 
volna, és ő ott vigaszt talált, és én össze tudtam egyeztetni, hogy én a 
szocializmus felé megyek, ő pedig a jóistenben hisz, őszintén. Higgyen"- 
vallott szülői kapcsolatáról. A kényszerpihenő alatt rendszeres 
újságolvasóvá vált, forgatta a több évtizedes múltú szociáldemokrata 
Népszavát és a népi-nemzeti ízű szépirodalmi hetilapot, az Új Időket, 
emellett kalandozott a költészet és próza tájain. A hazai "nagyok?" közül 
Petőfire, Jókaira, Eötvös Józsefre és Adyra esett a választása, a külföldi 
literátorokból Victor Hugó, Émile Zola, Iván Turgenyev és Lev Tolsztoj 
került terítékre. Utóbbi kifejezett kedvence lett: "Én nem láttam, nem 
hallottam, én reggeltől estig olvastam. Akkor olvastam a Háború és békét. 
Összeszedtem, ahol csak volt, mindenhonnan, akkor olvastam először a 
Háború és békét, minden 25 évben egyszer elolvasom"- nyilatkozott később 
életre szóló "társáról", majd folytatta a betűvetés okozta gyötrelmeivel: 
"Most azt is hozzáteszem, a helyesírással hadilábon álltam, tudtam, hogy 
mit nem tudok helyesen leírni, ezért mindig volt nálam egy tiszta papír, és 
olvasás közben, pl. ha egy olyan szót láttam, hogy összeforrasztotta, és 
bizony mikor találkoztam Shakespeare nevével, leírtam magamnak, és így 
tovább. [...] Naplót vezettem. Hat éven keresztül. De a naplóban már akkor 
olyasmi volt, hogy a mozgalomba később mikor bekapcsolódtam, 
megsemmisítettem. Hat nagy füzet volt. Pl. olyan mondatok voltak benne, 
egyszer esett a hó, nagyon szerettem a természetet, és mikor fehér volt 
minden, azt írtam, ha egyszer piros lenne. Mikor az illegális mozgalomba 
bekapcsolódtam, akkor tudtam, ezért nem dicsérnének meg." Éljünk a 
gyanúperrel, hogy kevésbé a gyermeki ábrándok írásos nyoma, mint inkább 
a tanulatlansági hendikep  lelepleződésének lehetősége diktálta a 


"bizonyíték" eltüntetését. Ezzel megérkeztünk az életút újabb szakaszához. 


Csak hét neve volt 
A munkanélküli szervezett munkás napirendje 


Féltucatnyi, betegágyban eltöltött év után, 1930 végén Eisenberger 
Benjámin úgy döntött, hogy végleg búcsút mond Újfehértónak. A 
hatvanhoz közel járó anyját a tengerentúlon élő nővére vette magához, míg 
ő felgyógyulva a fővárosban vetette meg a lábát, sőt akár lógathatta volna 
is, hisz Kató a pénzcsapot továbbra sem zárta el. Élete munka nélkül 
(életútinterjúban arra a kérdésre, hogy pénzt keresett-e, válasza az volt: 
"keveset") biztosítva volt, megfeszítette tehát az elmúlt években lazábbra 
eresztett mozgalmi szálakat, olyan erővel, hogy lényegében a huszonéves 
Eisenberger "főállású" baloldali mozgalmár lett. Döntésének mozgatórugóit 
tekintve azonban megint csak bizonytalanság lesz úrra rajtunk. A környező 
világ igazságtalanságának felismerését az ellene való tenni akarás mindent 
elsöprő vágya követte, és vezette erre az útra, mint az kötelező 
motívumként megannyi, 1945 utáni politikusi én-szövegben visszaköszön, 
vagy valami más is szerepet játszott a "pályaválasztásban"? Lehetséges 
oknak tartja Gyarmati György — Erikson nyomán — azt az életkori 
sajátosságot, hogy egy fiatalnak "valamilyen módon"? azonosulnia kell az 
először útjába akadó eszmerendszerrel, ami később ettől függetlenül 
bizonyulhat számára "gyatra ideológiai tápláléknak", ezért fel is adhatja. 

Eisenberger azonban nem ezt teszi, nála az ismeretséget hosszú 
elköteleződés követi, s a mögött nem kizárólag politikai/ideológiai 
ösztönzők  — munkálhattak. — Gyarmati — a ragaszkodás lehetséges 
motivációjaként határozza meg az érzelmi űr betöltésének vágyát, vagyis a 
mozgalmat mint a korán elvesztett apa és az Óperencián túli anya reális 
pótlékát. A "nagycsaládot" eleinte a legális baloldal, az MSZDP 
intézményhálózata és az ott feltűnő ifjúkori példaképek jelentették. 

Napirendjén a húsosok VII. kerületi, Kertész utcai helyiségének 
látogatása szerepelt, ott szerdánként tartottak pártnapokat, valamint gyakori 
résztvevője a szabók gyűlésének az Almássy téren. Egy alkalommal 
ruhaipari  "szaktársainak?" összejövetelén a szocdem értelmiség egyik 
Jaurés-körébe futott bele. 

A merénylet áldozatává lett francia szocialista és következetes 
antimilitarista nevét viselő önképző-vitaftórumokat műveleti terepnek 


CAT én CZ ét 


művészek, tudósok. Így történhetett, hogy Eisenberger aznap testközelből 
hallgathatta József Attilát, aki soványsága dacára "feltámadt Petőfiként" 
tornyosult fel szemében, valamint a Kommunisták Magyarországi Pártja 
(KMP) nem sokkal korábban megszűnt legális orgánumának, a 10096-nak a 
szerkesztői közül Schönstein Sándort és Sándor Pált. Lenyűgözte az új 
légkör, az, ahogy a szakikhoz képest "itt már magasabb fokon beszéltek a 
szocializmusról", és még valami nagyon fontos, amit akkoriban szinte 
kizárólag a baloldali pártok tudtak felajánlani: a társadalom minden rétege 
felé megnyilvánuló nyitottság. Nem volt korlát sem a zsidósága, sem pedig 
"munkásszármazása", sőt. "Szóval, ebben a Jaurés-körben tetszett az, mert 
itt láttam először, hogy a diákok és munkások megférnek egy gyékényen, 
addig ezt én nem láttam. Addig, amíg csak az üzemben a szervezett 
munkások között dolgoztam, csak azt hallottam, tányérsapkások. Mert a 
Tanácsköztársaság után a diákság nagy része szemben állt a munkásokkal, 
úgy vették, hogy azok csinálták a proletárdiktatúrát, az nekik nem jó, 
turulisták voltak. És itt azt láttam, hogy egybeolvadnak, nem számít, hogy 
ez munkás, ez értelmiség, és ez tetszett nekem. Nagyon értelmes 
felszólásokat hallottam, sokat tanultam?" — emlékezett meg később az 
osztálysemleges vitafórumról. 

Beiratkozott, és innentől minden péntek estéjét a körben töltötte, amit 
bizonyára meg vonzóbbá tett, hogy a "kötelező" olvasmányaival ellentétben 
a marxizmust érthető, emészthető formában tálalták fel neki. Jelentős 
szerepe volt ebben Madzsar Józsefnek. A kommunisták felé húzó baloldali 
gondolkodót Eisenberger "ébredésének?" idején zárta ki soraiból az MSZDP, 
működésének tere a Sándor Pállal közösen szerkesztett új KMP-lap, a 
Társadalmi Szemle lett, amelynek szellemében gyakorta tartott 
szemináriumokat. Eisenberger célja persze nemcsak az önművelés, hanem a 
figyelemfelkeltés, a mozgalmi szerveződésekkel addigi egyoldalú, 
aszimmetrikus viszonyának megváltoztatása volt. Eleinte naivan várta a 
megszólítást, miként elmondta: "a betegségem következtében valahogy 
ferde volt nekem egy kicsit a gondolkozásom. Megmondom azt is, hogy 
mire alapítom. Az első az volt, abban az időben, hát volt Az Est, a 
Magyarország, a Pesti Napló, és ezek a Körúton mindig kitettek egy-egy 
újságot, hogy mindenki olvashassa, én is megálltam olvasni, és Révairól 
volt akkor majdnem egy oldal az újságban, mert akkor bukott le. [...] Ahogy 
én ezt olvastam, mert ott sok ember volt, nemcsak én olvastam, arra 


gondoltam, hogy ezek a kommunisták ügyetlenek, miért nem figyelik meg, 
hogy egy kommunista milyen érdeklődéssel olvassa ezt, és szólítanák meg." 
Révai József említett letartóztatása idején, 1930 decembere táján nem 
szúrták ki a tömegből, tehát valamivel fel kellett magára hívnia a figyelmet. 

Az ÁVH-vezér társasági viselkedését rögzítő kortársi emlékmorzsák — 
amelyek csendes, halk szavú emberként jellemezték —- alapján 
feltételezhetjük, hogy fiatalkorában sem volt a viták aktív résztvevője, 
azonban fegyelmezett programlátogatása előbb-utóbb eredményre vezetett. 
Előbb kiszemelte idolját: "Na most ott volt ez a Szöllősi Ernő, akire 
felfigyeltem, hogy milyen értelmesen szólt hozzá, valahogy azt már meg 
tudtam ítélni, hogy valaki jobboldali szociáldemokrata, vagy baloldali. [...)] 
ő volt tulajdonképpen az első, akiből kiéreztem, ez nem úgy beszél, 
mondjuk, mint Payer, és ez a fülemnek már jobban tetszett. Annyira, hogy 
amikor egyszer-kétszer nem jött, akkor már hiányoltam."Majd egy lépéssel 
közelebb került hozzá: "No, hát egyrészt bejártam a szocdem pártba, 
másrészt szakszervezetbe és ide a Jaurés-körbe, és ez a bizonyos Szöllősi 
Ernő, akiről az előbb beszéltem, egyszer ez is itt volt egy péntek este, a 
Jaurés-körben, és akkor mondom neki, hogy hiányoztál, amiért nem voltál 
ott szerdán a pártnapon. Erre ő valahogy úgy csinált, mintha ő fedezett 
volna fel engem — ő nem tudta, hogy én megfigyeltem — és valahogy úgy 
gondolta, úgy néz ki, hogy ezzel a sráccal érdemes foglalkozni, tény az, 
hogy a Jaurés-körből mindig együtt jöttünk el, és ott mindig találkoztunk 
péntek este. De most másképp kezdtünk el beszélgetni..." 

Egyszóval létrejött az első komolyabb nexus egy vele egykorú 
nyomdásszal, Szöllősi Ernővel, a KMP tagjával, és a Munkás Testedző 
Egyesület turisztikai szakosztályának lelkes szervezőjével. Az MTE 1908 
óta várta a soraiba a sportolni vágyó munkásokat, szabadstrandja és a 
természetjáró . csoportjai olcsó szórakozási lehetőséget nyújtottak. 
Eisenberger is kilátogatott hétvégén a Göd és Dunakeszi közötti "Fecske- 
fészekhez", a  homokbánya fövenyén együtt "piknikezni" József 
Attilával, "Jellemző rá, hogy Gödön voltunk kint egyszer vasárnap, 
többször, nem egy vasárnap, és a kis sportnadrág, amit odaadtunk, hogy 
tudjon úszni a Dunában, olyan sovány volt szegény, hogy a nadrágot, 
bármilyen szűkre vettük, nem tartotta?"- maradt meg benne a fiatal költővel 
együtt töltött idők emléke. Egy másik vasárnapon Szöllősi unszolásának 
eleget téve a budai hegyekben túrázgatott. A város zajától távol a 
kommunista eszmék is jobban hallatszottak, és a betiltott KMP akkorra már 


komolyabb befolyást szerzett a kirándulócsoportokban, sőt az egész 
egyesületben. 

Eisenberger szemében újdonsült barátja, Szöllősi maga volt "a 
precizitás, a tisztaság és a pontosság?" mintapéldánya, olyan, aki 
"kollektiven vezeti az embereket", miközben elnyeri szeretetüket. A 
túravezető pedig a szimpátiára építve fokozatosan bevonta "jelöltjét? a 
kommunista mozgalomba. Egyik találkozásuk alkalmával nekiszegezte a 
kérdést: "azt mondta nekem, hát te tudod, hogy a kommunisták sokan 
vannak a börtönben[?] — Tudom. — Mondd, és ha valaki kérne valamit a 
részükre, adnál valamit? — Igen. — És akkor eljutottunk oda, hogy adtam ...". 
Így ment ez egy darabig, amikor aztán előállt a farbával: "és egy jó idő 
múlva azt mondja, és mondd, azt megtenned, hogy a szakszervezetben te is 
kérnél olyanoktól, akikről gondolod, hogy adnának, jó?" A válasz mi más 
lehetett, mint határozott igen, a sikeres hálózatépítő taktika nyertese a 
Magyarországi Vörös Segély (VS) lett. 


A pártban: párban 


A politikai foglyok és családtagjaik támogatása különböző formákban a 
Tanácsköztársaság bukása óta folyamatos volt. 1919-ben a bécsi emigráció 
hamarjában segélyalapot hozott létre, egyrészt saját létfenntartása, másrészt 
az ellenforradalmi rendszer törvényszéke elé került népbiztosok, Lenin- 
fiúk, vörös őrök és társaik perköltségének fedezésére. A hazai 
pénzelosztásban központi szerepet töltött be Hébelt Ede ügyvéd, későbbi 
szociáldemokrata képviselő, ugyanakkor a földalatti kommunista párt is a 
szállítmányok közelében maradt. A politikai rendőrség adatai szerint tagjai 
közül ilyen feladatot látott el például — a későbbi Gerő, ekkor még — Singer 
Ernő és Révész Géza, akik nemcsak a nyilvántartásba, de hazaküldésük 
után hamar börtönbe is bekerültek. A KMP a lebukások ellenére sikeresen 
szervezte meg  tartósélelmiszercsomag-küldő szolgálatát, úgy, hogy 
Budapesten a Rózsa utcai Wittmann-konyhát tömegfőzéssel bízta meg, és 
így képes volt hetente 400-500 letartóztatott élelmezésén javítani, 1921-ben 
a szocdem emigráció prominense, Garbai Sándor egy közös bizottság 
tervével állt elő, amely ellenőrizte volna a pénzmozgásokat, de a 
kommunistáknak nem volt ínyükre támogatásaik felfedése, időközben pedig 
a pénzügyi botrányok odáig dagadtak, hogy Moszkvában betelt a pohár. A 
felügyelő testületből nem lett semmi, és az egész segélyezést új alapokra 
helyezték. 

1922 őszén a Komintern kezdeményezésére megalakult a Nemzetközi 
Vörös Segély (Internationale Rote Hilfe), és rá egy évre az osztrák 
fővárosban annak magyar szekciója. A Magyarországi Vörös Segély 
vezetéséből kimaradt Hébelt, az irányítást a kommünben és a felvidéki 
mozgalomban érdemeket szerző Seiden Ármin vette kézbe, mellette komoly 
szerepet kapott Király Albert és Gábor Andor (ő szerkesztette a szervezet 
lapját, a német és orosz nyelvü Rote Hilfét). A VS-t a magyar politikai 
rendőrség kommunista befolyás alatt álló formációként kezelte, olyanként, 
ami a III. Internacionálé "exponense?", és a karitatív munka álcájában a 
szovjet kormányzat titkos propaganda- és hírszerzési céljait szolgálja. Ezt 
bizonyítva látták abban is, hogy — adataik szerint — a megalakulása után 
nem sokkal az osztrák, majd a magyar szociáldemokraták központilag 
megszakították a kapcsolatukat a segélyszervezettel. 


cc 


Eisenberger — csatlakozásának idejére a — világ —— dolgozóinak 
egységfrontját" és párton felüliséget hirdető organizáció megítélése a 
politikai rendőrség körében mit sem változott, azt továbbra is Moszkva 
meghosszabbított karjaként tartották szoros ellenőrzés alatt. A szocdem 
Hébelt Edét még mindig a pénzek vándorlásának meghatározó, 
kommunistaszimpatizáns figurájaként kezelték, miközben a fő 
koordinátorok között az illegális KMP több tagját, Hámán Katót, Vámos 
Ilonát azonosították. 1930-ban a szervezet hálózatára komoly csapást 
mértek, májusban felgöngyölítették a bebörtönzött Rákosi Mátyást segítő 
"fekete vonalat", szeptemberben letartóztatták az aktuális vezetőt, Martos 
Flórát, és lefoglalták a VS egy lakáson rejtegetett, terjedelmes könyvtárát. 

Szöllősi patronáltja ebben az épp a reorganizációjával bajlódó és nem 
mellesleg fokozott rendőri érdeklődés övezte szervezetben váltott 
"tagságit", és nem egészen egy esztendőn keresztül gyűjti majd az 
adományokat, így gyarapítva a nemzetközi ernyőszervezet és más külföldi 
források táplálta segélykassza itthoni bevételeit. Tagtársaitól kért és 
gazdagabb szimpatizánsok felajánlásaiért járt ki. Akkortájt nem egy 
fővárosi kereskedő engedte át címét a segélyszervezetnek, hogy az külföldi 
levelezését biztonságosan folytathassa, többen hajlandónak bizonyultak 
anyagi áldozatokat vállalni, mint Szilágyi Pál fonalkereskedő. Ő100 pengőt 
küldött havonta, mégpedig úgy, hogy pénztárosa, a VS-tag Krausz Jolán 
átadta a summát Eisenbergernek. 

A munkát legfelsőbb szinten a Vörös Segély Központi Bizottsága (a VS 
KB , benne Szöllősivel, illetve Házi Árpáddal) irányította, amelynek 
összetétele a lebukások függvényében változott. A harmincas években 
hosszú ideig Erdős László gépészmérnök tartotta kézben a gyeplőt, a 
kommunistákkal való összeköttetésen a bőrnagykereskedő Száberszki 
József felelt. 

"A Vörös Segély ezekben az években a pártvezetése alatt széles körű 
tüntetéseket szervezett a politikai bebörtönzöttek támogatásáért. A Vörös 
Segély lapja, a "Vörös Segély" havonta jelent meg több ezer példányban. 
1931-ben a VS komoly segítséget jelentett a pártnak nemcsak 
falfestésekben, akciók szervezésében, hanem a Szocialista Munkásblokk 
választási irodája útján folytatott komoly agitációs lehetőségek 
felhasználásával. Amellett, hogy a VS megszervezte, intézte, ki kit lát el, ki 
kihez jár a börtönbe látogatóba, a jogvédelmet, s mindazt, ami a politikai 
bebörtönzöttek támogatását jelenti, — érthetően — olyan rétegekhez is 


eljuthatott, ahová a párt konspirációs okokból nem juthatott el, vagy 
nehezebben juthatott el. Így szervezetileg is segítséget jelentett a pártnak, 
erősítette a tömegkapcsolatot. 

[...] A VS intézte azoknak az elvtársaknak a külföldre juttatását, akikre 
hosszabb börtönbüntetés várt. Így pl. Vági Istvánét, Molnár Renéét, 
Madzsar Józsefét" — vallott később a szervezet szoros párkötődéséről Péter 
Gábor a Párttörténeti Intézetnek eljuttatott írásában. 

Az említett Szocialista Munkásblokkot az 1931. júniusi országgyűlési 
választásokra hozta létre a KMP. A "fedőpárt" nevében legális gyűléseket 
tarthatott és választási irodát működtethetett, ahol ajánlásokat gyűjtöttek a 
Palotás Imre kőműves által vezetett listára. Szöllősi is beküldte Eisenbergert 
az István út és az Aréna út (ma Dózsa György út) sarkán, egy vendéglőben 
kialakított kampányhelyiségbe, ő azonban elmondása szerint meglepetésére 
ott "senkit" (alkalmas embert) nem talált, ezért maradt, és kézbe vette a 
dolgokat.  Röpiratozásra,  falfestésre,  aláírásgyűjtésre küldte ki az 
aktivistákat, és egy Margit nevű nő által gépelt irományok sokszorosítását 
intézte, miután beszerezte az ahhoz szükséges felelős kiadói aláírást egy 
szimpatizáns nyomdásztól. Egyik nap Margittól átvette a "Munkát, 
kenyeret! Szabadságot!" feliratú szóróanyagot, kinyomtattatta, de nem bírt 
ellenállni a kísértésnek: "Egyszer csak amikor én már mindent 
szétosztottam, és maradt még egy pár, azt mondtam magamnak, 
kiragasztom én is, és milyen jó lesz reggel ha kinézek az ablakon és látom 
ott szemben. Kiragasztottam, és amikor az ötödiket ragasztom, egyszer csak 
egy rendőr a vállamra teszi a kezét, és bevisz a VII. kerületi őrszobára. És 
akkor azt mondja, hát ez micsoda. Hát mondom) ezt egy fiú adta ide nekem, 
hogy ragasszam és olyan enyves, hát ragasztom. Hát aztán jön az egyik, jól 
megruház, jön a másik, nem hagy bennünket aludni, timiattatok kell... és 
így és úgy, a lényeg az volt, hogy hoz egy tálban só volt és kenyér [sic!], 
belemártotta és betömte a számat. Itt van. Nagyon szomjas voltam tőle, és 
akkor azt mondtam, akkor adjon egy kis vizet is. Hoz vizet, mikor iszom 
belőle egy kicsit, azt mondta, nem az egészet. Erre rám öntötte. Odaállít a 
tükör elé, hogy nézzem meg, hogy nézek ki. Hát mit mondjak, percek alatt 
az ember hogy megváltozik, azt lehetett látni, hogy ugye hajam így volt — 
az Unicum-nak volt egy reklámja hogy így nézek ki." Az idézetben első 
konspirációs hibájáról (aki osztja, az ne ragassza) és következményéről, az 
először elszenvedett hatósági erőszakról és  megaláztatásról vallott 
töredelmesen. A botlást lényegében ennyivel megúszta, átkísértek a Zrínyi 


utcai főkapitányságra, komolyabb ügy nem lett a dologból. Nyilvántartásba 
sem került. Nem sokkal ezután a Blokk választási részvétele meghiúsult, az 
iroda léte okafogyottá vált, kapcsolata Margittal megszakadt. 

A harmincas évek elején a KMP hivatásos forradalmárai a titkos hálózat 
fenntartásán és bővítésén fáradoztak. Egy-egy üzemben vagy meghatározott 
területen működő három-öt fős "sejtjeik", a legális mozgalmakba beépülő 
:-frakcióik" egymással nem érintkezhettek, jelöltjeiket csak hosszas 
leinformálás és előzetes próbatételek után vonták be az alap szervezetbe, a 
felettes pártbizottságokkal kizárólag a vezetőik tarthattak kapcsolatot. A 
rejtett . hierarchia csúcsán a IKMP Központi Bizottsága állt, a 
Magyarországon működő Titkársággal és a Bécsben vagy épp Berlinben 
ülésező Külföldi Bizottsággal, a külhoni és hazai KMP KB-tagok időről 
időre váltották egymást. A sejtekkel és céljaikkal (nevelőmunka, agitáció, 
hírszolgálat) a politikai nyomozó hatóság már jó ideje tisztában volt, és 
mivel a gazdasági válság éveiben az illegális kommunisták egyre 
gyakrabban lettek szereplői utcai tömegtüntetéseknek és hallatták hangjukat 
a törvényes szervezetekben, egyesületekben, lebukásuk esélyét tovább 
növelték. Nem csoda, hogy az organizáció minden szintjén folyamatosan a 
napirenden szerepelt az új tagok beszervezése. 

Eisenberger számára sem volt messze a "nagy találkozás", amire egy 
belvárosi séta keretében került sor. Emlékei között a beavatás nagy napja 
így élt: "Ott [Szabadság téren] találkoztunk [Szöllősivel] és onnan — Ő a 
Klauzál utcában lakott — kísértem én haza, és akkor az úton beszéltük meg a 
dolgokat. És ahogy a Klauzál téren megyünk, jön velünk szembe egy 
elvtársnő, akit örömmel üdvözöl, az is kezd vele beszélni [...]. Hát ez volt a 
Futó Erzsi, és ő is beszélgetett velem, utólag kiderült, hogy ezt a találkozást 
ők szándékosan így rendezték meg, mert Futó Erzsi volt a Szöllősi felső 
kapcsolata, a Szöllősi rólam beszámolt neki, és erre a Futó Erzsi mondta, 
hogy szeretném látni a srácot. Mert mondjuk, ami így volt, én hajszálpontos 
voltam mindig a mozgalomban. Azt soha senki nem tudja mondani, hogy én 
valaha egy percet egy találkozásról elkéstem volna. Na most, valószínűleg a 
Szöllősi ezt így megmondta, és erre a Futó Erzsi látni akart. Akkor én azt 
nem tudtam, hogy nem véletlenül találkoztunk, nagyon naiv voltam, azt 
hittem egy véletlen találkozás, és attól kezdve nem a Szöllősivel 
találkoztam, hanem a Futó Erzsivel. 

És a Futó Erzsi akkor közölte velem a Semmelweis utcában, hogy mától 
kezdve párttag vagy — ez 1931 szeptember 10-12-én volt — és 50 fillért 


fizetsz havonta párttagságot." 

Míg 1978-ban Péter Gábor a megbízhatóságát emelte ki, mint ami döntő 
tényező lehetett kiválasztásában, új felső kapcsolata más szempontról is 
beszámolt: "Házi Árpád egy ízben azt a megbízást adta nekem, hogy 
kerítsek egy olyan elvtársat, aki teljesen "fehér", vagyis a rendőrség előtt 
még ismeretlen. Én Szöllősi Ernőt bíztam meg ezzel a feladattal, aki a 
szabóktól hozott egy elvtársat, ez volt Péter Gábor. Ő lett a sajtóelosztó. 
Péter Gáborral én tartottam a kapcsolatot, tőlem tudta meg mindig, hogy 
hová, merre, milyen jelszóval kell átvenni a sajtót és tovább osztani a 
kerületi sajtónak. Ezt a munkát, amíg velem dolgozott, kitünően, pontosan 
végezte." A titkos lapterjesztésben mindenképpen jó pontot jelentett, hogy 
többekkel ellentétben ő a legkevésbé sem "feketedett be? (nem volt priusza, 
fényképe nem volt ott minden egyes rendőr- vagy csendőrőrsön), és 
szintúgy mellette szólt precizitása, és főként mobilizálhatósága, az, hogy 
lehetett rá számítani, hiszen jószerivel más dolga nem akadt, egyéb 
elfoglaltság nem vonta el a mozgalomtól. 

A "központi sajtós"?" megbízatás lett pártkarrierének dobbantója, amin 
keresztül betekinthetett a konspiráció világába. 

Az illegális kiadványok sorát kézbesítette, a már említetett Vörös Segély 
mellett a bécsi emigráció prominensei (köztük Landler Jenő, Révai József, 
Lukács György) által szerkesztett Új Márciust és a hazai kommunisták több 
orgánumát: "központi" lapjukat, a Kommunistát, vagy a villamosvasút 
dolgozói között szervezkedő sejt Vörös Villamosát. Ezek többsége igen 
hektikusan látott napvilágot, általában  kéthetente-havonta-kéthavonta 
készültek bécsi nyomdákban, némelyik írógéppel sokszorosítva idehaza. 
Példányszámúk félszáztól az ezres nagyságrendig terjedt, a párt 
sajtóportfólióját színesítették az eseti röplapok, és a kisebb formátumú 
ragasztványok (fnyalókák"). Eisenberger fél éven át időről időre megjelent 
a Liszt Ferenc tér sarkán a célra rendszeresített kis fás kosarával, átvette az 
aktuális . kiadványcsomagot, hazavitte,  szortírozta, és az üzemi, 
szakszervezeti vagy kultúrvonalon kijelölt személynek továbbította. Az 
átadás szintén nagy óvatosságot igényelt, ő a következő taktikát dolgozta ki: 
€ ... pl. volt nekem egy ismerősöm a Kertész utca és Wesselényi utca 
sarkán, egy vendéglős. Nagyon rendes volt, akinek volt egy telefonfülkéje 
bent és volt egy páncélszekrénye. Na most, a röplapokat, az újságokat 
becsomagolva elhelyeztem ott a telefonfülkében, a kényesebb dolgokat azt 
odaadtam neki, hogy tegye be a páncélszekrénybe és ő ezt megtette, ő 


nekem azért jött jól, mert kirakatablaklos] volt a vendéglő, és ott jól 
kiláttam, ha valahol messze adtam a találkozót, hogy mikor jön, és hogy 
üresen jön-e, nem figyelik. Szóval ez nagyon jó hely volt ilyesmire." 

Miközben egyre otthonosabban mozgott a titkos hálózatok 
szövevényében, és szert tett számos ismeretlen ismerősre, magánéletében 
zárkózott maradt. A hosszúra nyúlt betegségének nyomait nehezen tudta 
kitörölni, saját bevallása szerint "befelé fordult", kerülte az emberek 
társaságát. Az őt körülvevő világból magánemberként Margit ragadta meg 
csupán. Futó Erzsébethez fordult, hogy kösse össze a kampány időszakban 
megismert nővel. A találka összejött, 1932-ben a Rókus-kápolna előtt 
megjelent Margit, azaz valódi nevén Simon Jolán.Ő az egyetlen, akivel 
személyesebb kontaktus kialakítására volt képes, ám  közeledésben 
rendkívül mértéktartó: "egypárszor találkoztunk, pl. kért tőlem Szabók 
Szaklapját, hogy hozzak, a pártnak kellett mindenfele, ő ügyvédi irodában 
dolgozott. Egyszer rossz idő volt, vagy mi és ő már fekete volt, és ezért 
inkább a lakásra mentünk, én akkor a Szövetség utcában laktam egy 
albérleti szobában, és mondtam [..,] jöjjön fel, és akkor ott beszéljük meg, 
nem az utcán a dolgokat. A szobaasszonyomnak úgy mutattam be, hogy a 
menyasszonyom. A valóság az volt, hogy ő a rekamiéra ült, én a székre 
ültem, ha ő a székre ült, én a rekamiéra" — vallott az elvtársi légyottokban 
mutatott fegyelmezett vagy éppenséggel gátlásosnak értelmezhető 
magatartásáról — Eisenberger vágya beteljesedett, és boldogságát egyáltalán 
nem zavarta, hogy — mint olvashattuk — az illető hölgy múltján volt némi 
folt: ,befeketedett". Simon Jolánt 1929. június 10-én vette őrizetbe a 
Budapesti Főkapitányság politikai nyomozó részlege. Egy kiterjedt 
kommunista szervezkedés ügyén dolgozó, dörzsölt detektív, Szélesi Jenő a 
következőket tudta meg róla: 1907. május 1-jén a főváros szomszédságban, 
Pécelen látta meg a napvilágot. Apja, Simon Henrik a Magyar Királyi Posta 
szolgálatban állt, 1914-ben feleségével, Goldner Rózával és egyetlen 
gyermekével, Jolánnal Budapestre költözött. 

A zsidó felekezetű család az akkor még X. kerülethez tartozó, később 
VIII. kerületi Százados út 15. szám alatt éldegélt, az apa a közelben lévő 
Verseny utcai mozgópostaközpontba járt be dolgozni mint szakmester. 
Leánya az elemi iskola után a felsőkereskedelmi két alsó osztályát végezte 
el, és a Magyar Általános Takarékpénztárnál kapott hivatalnoki állást. 1925- 
ben munkahelyet váltott, az Országos Közművelődési Tanács "hasznos 
tudnivalókat és gyakorlati ismereteket" tartalmazó képes hetilapjának, a 


Vasárnapi Könyveknek a kiadójához került. A következő évben a kiadványt 
a kiadóhivatallal (és vele) együtt átvette az Egyetemi Nyomda. Jolán 
munkahelyének "hétvégi olvasmányai" helyett az ismeretterjesztés más 
formái felé fordult. 

1927-ben kirándulócsoportokkal barangolt a természetben, és nemcsak 
annak szépsége, hanem a szociáldemokrata tagok világlátása is 
megérintette, hatásukra belépett az MSZDP XIV. kerületi szervezetébe. 
Rendszeresen . látogatta a történelmi, gazdasági és aktuálpolitikai 
előadásokat, viszont fél év elteltével elmaradt a tagdíjjal, tagsága megszűnt. 
1928 novemberében a Magyarországi Magántisztviselők Szövetségéhez 
csatlakozott, eljárt a szervezet Andrássy út 124. alatti impozáns 
székházában tartott hétfői kultúrelőadásokra. Az egyik ilyen alkalommal 
került kapcsolatba egy Klein János néven bemutatkozó fiatalemberrel, 
akivel ettől fogva heti rendszerességgel beszélgetett, mígnem kérésére 
elvállalta, hogy egy "politikai okokból mozogni nem képes? ismerőse 
részére napilapokat hord ki. Jolán eztán mindennap bekopogtatott kezében a 
Magyarság, a Népszava és Az Est példányaival Faludi úr Orczy út 36. első 
emeletén lévő 6. számú lakásába, amihez aztán kulcsot kapott, s hogy a 
háziasszony gyanakvásának elejét vegyék, gépírónőként lett bemutatva. 
Jolán nemcsak küldeményekkel érkezett, hanem azokkal is távozott, 
időnként ugyanis megbízójának Bécsbe címzett leveleit postázta. 1928 
áprilisában "munkaadója" közölte vele, hogy elutazik, utódja pedig egy 
Hajós nevű egyén lesz, és neki máshol, a Zsigmond utca 23. 1/5-ben 
ugyanezeket a szolgálatokat kell majd nyújtania: magyar napilapokat vinni, 
bécsi leveleket hozni. 

Simon Jolán szorgalmasan végezte feladatát, igyekezete azonban a 
rendőri közegeknek is feltűnt, a lakást ugyanis már szemmel tartották. 
Májusban megúszta egy bekíséréssel, júniusban viszont hosszabb időre 
lekapcsolták. No nem azért, mert munkaidejének leteltével — "apja által 
kitaposott ösvényen haladva — újságokkal és iratküldeményekkel járt-kelt, 
hanem, mert (pechére) a grafomán levélíró Hajós, azaz Weisz Nándor 
körözött kommunista volt. Weisz az 1922-es fogolycserével került ki a 
Szovjetunióba, ott — a magyar rendőrségi információk szerint — 1928 elején 
Kun Béla és Landler Jenő bevonták a KMP Központi Bizottságába, és a 
mozgalom felélesztése céljából küldték haza, Berlin és Bécs érintésével 
1929 áprilisában érkezett vissza az országba. 


Weisz személyi "postása" következetesen tagadta, hogy tudomással bírt 
délutáni programjainak KMP-s összefüggéseiről, annyit azonban beismert, 
hogy "sejtette", nem szociáldemokrata, hanem valami "titkos" és 
"szélsőségesebb?" mozgalomba csöppent bele. Mentegetőzése nem győzte 
meg a hatóságot, főleg, hogy a házkutatás során a lakásán gyanús irodalmat 
(például a Kommunista kiáltványt), Moszkva nevezetességeit bemutató 
fényképalbumot, valamint szocdem és kommunista lapokat (például 
Szocializmus, 10096, Kommunista) foglaltak le, ezért június 15-én átkísérték 
a Toloncházba. A kis termetű, jelentéktelennek tűnő leány az első 
benyomásokat meghazudtolva a Mosonyi utcai tartózkodása alatt gyakorta 
hívta fel magára a figyelmet. A sétarend megsértéséért két esetben 
beszélőelvonással  bűntetették, egy  fogolytársával folytatott titkos 
levelezésért egy hónapos magánzárkát, heti kétszeri ágyneműmegvonást és 
egynapi zárkaelsötétítést szabtak ki rá. Pár hónap múltán újabb 
fegyelemsértésének következménye négyhetes szigorított magánzárka lett, 
másodnaponként kemény fekhellyel súlyosbítva, ezt végül félidejénél 
éhségsztrájkjának hatására felfüggesztették. 

Simon Jolán magyarázkodását jócskán hiteltelenítették a Toloncban 
elkobozott egyik levelének sorai: "Rémes, a naivak azt hiszik, hogy tényleg 
beugrattak az ügybe, anélkül, hogy tudtam volna, hogy mit csinálok. 
Anyám biztosan sejti, hogy van a könyv história lértsd: a lefoglalt könyvek 
és lapok], de nem Ímer] szólni az apámnak, mert fél, hogy akkor tényleg 
rendőrt hívat. Hogy az ügyvéd milyen hülye, arra jellemző az, hogy 
megkérdezte tőlem, hogy a házkutatásnál talált kommunista lapot honnan 
szedtem és mikor azt mondtam, postán érkezett, a legtermészetesebb 
hangon azt kérdezi: Nem tudja, ki küldte?" A degradált ügyvéd, 
Zimmermann Géza próbálkozott védencének szabadlábra helyezésével a 
vádtanácsnál, ám ő hajthatatlan maradt. A nyomozó szervek időközben 
újabb sikert könyvelhettek el, mivel Weisz Nándor felgöngyölített 
mozgalmát összekapcsolták — a lebukás hírére Berlinből küldött, de szinte 
egyből rendőrkézre került — Hay Mihállyal és szervezetével. A két ügyet 
egyesítették,  huszonkilencen kerültek a vádlottak padjára. A per 
harmadrendű vádlottja, Simon Jolán illusztris társaságba keveredett, 
mellette ült a korábban Rákosi Mátyással elítélt Kiss Károly, a külföldről 
átdobott Garai Károly és a hazai sejtszervezés elszánt harcosai közül Jólsvai 
Vilmos, Fürst Sándor, Krausz Teréz és Blau Ella (többüknek a 
népbiztosperek egyik ügyvédje, Vámbéry Rusztem látta el a védelmét). 


A Magyar Királyi Büntető törvényszék 1930. december 19-én zárt 
tárgyaláson hozta meg ítéletét, Simon Jolán esetében megalapozottnak 
találta, hogy közremüködött a titkos jelentések kijuttatásában, ezáltal olyan 
szervezkedés tevékeny résztvevője lett, "amelynek célja az állam és 
társadalom törvényes rendjének erőszakos felforgatására és 
megsemmisítésére, különösen a magát proletárnak nevező társadalmi 
osztály kizárólagos uralmának erőszakos úton való létesítésére irányult". Az 
állami és társadalmi rend hatályosabb védelméről szóló 1921. évi III. 
törvénycikkre hivatkozással — az ügyvédje kitartásának köszönhetően 1930. 
október 8-tól már szabadlábon lévő — Simon Jolánt egyévi fogházra, 
továbbá háromévi hivatalvesztésre és politikai jogai gyakorlásának 
ugyanennyi idejű felfüggesztésére ítélték. 

A szabadságvesztést az előzetes letartóztatásban és a vizsgálati 
fogságban eltöltött idejével kitöltöttnek vették. (A fővádlottak közül Weisz 
főbüntetése hét és fél év, Hay esetében négy év fegyház lett, Kiss Károlyt 
kétévi fogházra ítéltek.) A Budapesti Királyi Ítélőtábla az 1931. december 
1-jei fellebbviteli tággyalásán Simon Jolán ítéletet helybenhagyta (az ügybe 
közben bekapcsolódott a Vörös Segély ügyvédje, Molnár Rene is). A 
priuszos barátnő még erősebbé tette Eisenberger kötődését az illegális 
párthoz. A mozgalomban eztán "kézen fogva jártak", teendő pedig akadt 
bőven. 

A z 1931. szeptember 13-i biatorbágyi vasúti merénylet után a 
kommunistákra még nagyobb nyomás nehezedett. A kormányzat eleinte az 
illegális baloldalt tette felelőssé a tragédiáért, és bevezette a statáriumot (bár 
időközben kiderült, a robbantást Matuska Szilveszter Bécsben elő magyar 
üzletember követte el, nem politikai indíttatásból, hanem vélhetően pszichés 
zavarok hatása alatt). A KMP mozgástere tovább szűkült, a fokozott rendőri 
intézkedések végül a vezérkar lebukásához vezettek. 

1932. július 15-én rajtaütöttek a titkárságon, őrizetbe vették Sallai Imrét, 
Karikás Frigyest és — a korábban Simon Jolánnal együtt egy év hat hónapra 
elítélt, majd szabadlábra helyezett — Fürst Sándort, három nap múlva pedig 
Kilián Györgyöt. Az ügy nagy visszhangot váltott ki itthon és külföldön 
egyaránt. A hazai kommunisták fokozták a röpiratozás és az utcai 
megmozdulások intenzitását. "Volt olyan tüntetés vasárnap délután, hogy a 
Váci úton jöttünk tüntetve, és köztünk az első sorban Fürst Sándornak a 
bátyja is velünk. Volt olyan, hogy a Szabolcs utcában volt egy tüntetés, 
hogy mikor röpiratot szórtunk, az emberek a földszinten az ablakokon 


ugrottak ki röpiratokat olvasni, és akkor a rendőrök jöttek, kergettek 
bennünket, és hát nehéz volt megszökni tőlük, nem volt egyszerű, de 
sikerült"- elevenítette fel a valóban mozgalmas mozgalmi időket Péter. 

A rögtönítélő bíróság Sallait és Fürstöt július 29-én halálra ítélte, az 
ítéletet még aznap végrehajtották a Kozma utcai "Kis-fogházban". Pártjuk a 
síroknál szervezett tüntetést, amelyen Eisenberger és párja is részt vett. A 
férfi később úgy emlékezett, hogy a kőbányai Kada utcánál, illetve 15 
másik "randevúhelyszínen" szedték össze a kisebb csoportokban gyülekező 
embereket és vonultak — abban a hiszemben, hogy a kivégzettek zsidók 
voltak — a fogháztól karnyújtásnyira lévő Kozma utcai izraelita temetőhöz 
(ahol sokan egyből gyanússá váltak, mert nem tudták, hogy oda fejfedővel 
kell menni). A korabeli rendőrségi forrás augusztus 7-re datálja az 
eseményt, amikor "a rákoskeresztúri temető árkánál" (ez a pontos, Sallait és 
Fürstöt ugyanis az egymás szomszédságában lévő zsidótemető és az új 
köztemető között hantolták el) a Kommunista Ifjúmunkások Magyarországi 
Szövetsége (KIMSZ) által rendezett tüntetés résztvevőivel szemben 
eljártak. Abban a két beszámoló megegyezik, hogy a detektívek és rendőrök 
előre tudtak az akcióról, és már várták a megemlékezőket. A rendőrség 
ötven ember, köztük hősünk és elvtárs-barátnője előállításáról számolt be, a 
begyűjtést a Magyar Királyi Államrendőrség Budapesti Főkapitányság 
Politikai Rendészeti Osztályának kommunistaellenes nyomozásokban jártas 
Hain Péter-féle csoportja végezte. A társaság a főkapitányságon kötött ki, 
ahol — Eisenberger beszámolója szerint — kisebb csetepaté támadt, az 1911- 
es számú közrendőr belerúgott mindkettőjükbe, ő viszonozta. A Toloncban 
megszabadították hajától, és a társaival egyetemben rendőri felügyelet alá 
került. A z intézkedés következtében este tíz óra után nem tartózkodhatott 
az utcán, nem utazhatott villamoson, nem vehetett részt csoportosulásban, 
és meghatározott időnként jelentkeznie kellett a helyi rendőrségen. Mozgási 
szabadságának korlátozása fokozott konspirációs fegyelmet igényelt az 
illegális elvtársi találkozók lebonyolításában. Bár tiltva volt, bejárt a 
szakszervezetbe, ezt később azzal magyarázta, hogy munkába "onnan 
közvetítették el", ám hogy hova, arról nem tett említést. Arról viszont igen, 
hogy a ref. alatt még a házasságkötésüket is be kellett jelenteniük, ezért az 
aktájukat is "összeházasították?". A bejelentés 1933. április 12. után 
történhetett, ugyanis ezen a napon kötötte össze életét a X. kerületi 
anyakönyv vezető előtt "Eisenberger Benő, állását tekintve szabósegéd" és 
Simon Jolán háztartásbeli. A boldogító igenekkel viszont kissé 


előrefutottunk a történetben, kanyarodjunk vissza a jegyben járás 
hónapjaihoz, amikor a vőlegény már valódi, férfiembert próbáló 
pártmegbízatás elé nézett. 


Seszták a "Paradicsomban" 


A harmincas évek elején Eisenberger működésének terepe döntően a 
főváros VII. kerülete volt. A Szövetség utcából a Király utca 49. számú ház 
egyik albérleti lakásába költözött át, ahol (és talán az előbbiben is) 
unokatestvérével, Lajossal egy fedél alatt húzta meg magát, és ha tehette, 
lakhelyének környezetében szervezte meg titkos találkozóit. A helyi 
hatóságokkal szembeni tűzkeresztségen már átesett a valójában nem túl 
kiterjedt és acélos kommunista mozgalom egyik katonája. Befektetett 
energiája idővel megtérülni látszott, sőt 1932 nyarának végén meghozta 
gyümölcsét. A párt júliusi nagy lefejezése után valamikor szeptemberben 
Fürst Károly közölte vele, hogy a VS KB-ban úgy döntöttek, őt küldik két 
hónap múlva a Nemzetközi Vörös Segély moszkvai világkongresszusára. A 
megbízatás komolyságából fakadó izgalmi állapotban és a maximális 
konspiráció betartásával jelent meg a vezetőség előtt egy októberi 
vasárnapon a budai Hárs-hegy nyugati lankájánál fekvő Petneházy-réten. 
Természetjáró álcában a Szépjuhászné úttól Fürsttel indult neki a túrának, a 
gémeskútnál pedig Száberszki, Erdős, az 1930 végén bebörtönzött Révai 
József felesége, Lili, valamint egy "Rozs" vagy "Rosta" néven bemutatkozó 
férfi várta. Beavatták a VS addigi históriájába: a karitatív munka, az utcai 
demonstrációk és a propagandatevékenység jellemzői, a tagság létszáma és 
összetétele, a lebukott elvtársak száma és fogva tartásuk helye, statisztikák, 
adatok sora volt az, amit a kiválasztottnak fejben kellett tartania, hiszen 
elővigyázatosságból semmit sem írhatott le. Az eligazítás után a társaság 
szétszéledt, ő pedig Száberszkivel kettesben maradt, egy árok partján 
üldögélve próbált belőle többletinformációkat kiszedni a leendő nagy 
próbatételről, arról, hogy milyen is egy ekkora horderejű rendezvény. 

Csalódottságára azonban csupán azt a választ kapta: "hát tudom én, nem 
voltam még soha ilyen kongresszuson, majd meglátod". Nem csoda, ha 
Eisenberger úgy érezte, elvtársai kellő úszóoktatás nélkül dobták be a mély 
vízbe: "Bizony főtt a fejem, ahogy mondani szokás [...]. Nem tudtam, 
mennyire fog sikerülni. Az igyekezet megvolt bennem." 

A következő nehézséget a kiutazás megszervezése jelentette. A magyar 
VS delegáltja tüdőbajának ausztriai gyógykezelésére hivatkozva útlevélért 
folyamodott, s mivel nővérének pénzküldeményével tudta igazolni a kúra 
anyagi fedezetet, bár ref.-es volt, de nem bűntetett előéletű, megkapta az 


okmányt. Az indulás reggelén Erdős László átadta a nagy utazás lázában 
égő Eisenbergernek a VS KB teljes munkabeszámolóját. A mellékes 
küldöncszerep konspirációs szempontból finoman szólva nem volt ügyes 
húzás. Évtizedekkel később ő maga is felelevenítette a rizikós szituációt: 
"Megérkeztem Bécsbe, ugye meg kell mondanom, ami helytelen volt, hogy 
adtak anyagot is, hogy vigyek át. [...] Erdős Laci [...] azt mondta nekem, 
kiszállsz Bécsben, menj oda egy taxihoz és [ne a valós címet] mondd a 
sofőrnek, [hanem hogy a 40. szám alá vigyen téged. Na, mikor felszállok a 
vonatra, és ahogy megyek Bécs felé, gondolom magamban, ha én azt 
mondom a sofőrnek, hogy Adler Strasse vierzig, és mondjuk nincs az 
utcában 40[-es] szám, akkor már lebukom, hát miért mondjak én 40-et, azt 
kell mondani, kettő. És ahol szállok le, az biztos, hogy Adler utca, így is 
volt, 12 szám volt összesen az utcában. Ezt csak arra mondom, hogy kell 
vigyázni az elvtársaknak, ha valakit külföldre küldenek [...] Az ember nem 
jön rá magától, ilyen kis dolgokon lehet lebukni." Eisenberger lényegében 
ez egész küldetést kockára tévő küldeményt egy fogpasztatubusban rejtve 
leszállította a címzettnek, bekopogott vele — a fentebbi idézetben szereplő 
"Adler Strasse helyett — az Adlergasse (a mai Franz-Josefs-Kai) 12.-be, ahol 
egy 19-es emigráns, bizonyos Havas elvtárs várta. A szovjet követség 
közelében lévő találkozási pontról a segélyszervezet ottani prominense, 
Róth István átvitte egy biztonságosabb hotelbe, és belekezdett a 
felkészítésébe. Ám míg továbbképzést igen, a továbbutazást nem tudták 
megszervezni a bécsiek. 

Útlevele kizárólag ausztriai tartózkodásra jogosította fel, és ugyebár 
neki jóval messzebb akadt dolga. Illegális úti okmány híján maradt a 
hivatalos út, visszatért Budapestre, és a főkapitányságon gyógykezelése új 
helyszínéül Berlint jelölte meg. Újfent szabad utat kapott, és jóformán meg 
sem száradt a pecsét az útlevelén, amikor Eisenberger ismét az egykori 
osztrák császárvárosban ült Róthtal három bőrönd dokumentum felett. 
Másfél hét alatt átnyálazta a magyar munkásmozgalom történetét 1919-től 
lényegében elutazása napjáig, benne a Tanácsköztársaság 
dokumentumaival, levelezésekkel, röpiratokkal, történeti feldolgozásokkal, 
a Horthy-rendszer áldozataira és a fogolycserére vonatkozó feljegyzésekkel, 
valamint VS és KMP nemzetközi kapcsolatait bemutató anyagokkal. 

Bécsből a menetrend szerint Berlin felé vette az irányt. A német 
fővárosban egy darabig egymagában, arcüreggyulladással szenvedve várta 
hotelszobájában összekötőjét. A szállodát nem hagyhatta el, a portással 


próbált meg diskurálni, ami nem mehetett könnyen, mivel saját bevallása 
szerint a német nyelvvel akadt elég gondja: "Érteni sokat értettem, beszélni 
nem" — ismerte be Galgóczi Erzsébetnek a hetvenes évek végén. 

Már-már úrrá lett rajta az elkeseredés, amikor végre megjelent az 
összekötője. Romját Aladár vette szárnyai alá (a kommün írói 
direktóriumának tagja Berlinben a Komintern nemzetközi távirati 
irodájának egyik főszervezője és az Inprekorr című lap munkatársa), 
beköltöztette a Rote Hilfe székházába, és a továbbiakban tolmácsolt neki. A 
szervezet technikai részlege ellátta hamis papírokkal, s így 1932. november 
3-án felvette élete első álnevét: mint Antonin Sesztak (Seszták Antal) cseh 
technikus indult el Stettinbe (ma a lengyel Szczecin). Sesztákot azzal 
indították útnak, hogy a pályaudvaron a szerelvény meghatározott 
fülkéjében egy sapkát, nyakában átvetett sálat viselő, pipázgató férfit 
keressen, ő fogja elvezetni a Szovjetunióba. Mindenben kövesse, de ne 
szóljon hozzá. Szczecinben a "kísérő" taxiba szállt, Sesztáknak viszont nem 
sikerült másikat fogni, a biztonságos távolság megtartása helyett 
bekéredzkedett tehát az illető mellé. A kikötőben leadták útleveleiket, majd 
a kihajózásig külön-külön járkáltak a városban. Délután 6-kor a tengerjárón 
megkezdték az útlevelek kiosztását, csakhogy az inkognitóban utazó 
magyar VS-küldött "lányos zavarában" elfelejtette fedőnevét. "Ismerőse" 
átvágta a gordiuszi csomót, azt tanácsolta, maradjon a sorvégére, ám 
közben eszébe jutott új személyazonossága, hogy ő most a Seszták nevet 
viseli. 

A szerencsés kimenetelű rövidzárlat után három napot töltöttek a Balti- 
tengeren, és kabinjuk intimitásában megszabadulhattak a konspirációs 
fegyelemtől és "baráti" beszélgetésbe elegyedhettek, amire Péter harminc 
év múlva úgy emlékezett, hogy németül. Abban biztosak lehetünk, hogy a 
berlini hotel portájától a tengert átszelő hajó kajütjéig hősünk nem tanult 
meg társalgási szinten németül. Egyszerűen arról lehet szó, hogy míg a 
Párttörténeti Intézet felkérésére írt "hivatalos?" emlékiratában valószínűleg 
nem fedhette fel, hogy elvtársai az ő személyében kénytelenek voltak egy 
idegen nyelvet nem beszélő elvtársat küldeni a nemzetközi seregszemlére, 
addig másfél évtizeddel később a Galgóczi Erzsébet előtti személyes 
hangvételű interjúban ennek beismerése nem okozott gondot. 

A nagy októberi szocialista forradalom 15. évfordulójának előestéjen 
már szovjet vizeken hajóztak, hajnalban Kronstadtban átestek az útlevél- 
ellenőrzésen, majd nemsokára kikötöttek Leningrádban, és még aznap este 


vonaton robogtak a célállomás felé. A reggel Moszkvában érte őket, a 
pályaudvarról Sesztákot nyomban a Nemzetközi Vörös Segély — oroszul 
MOPR (Mezsdunarodnaja Organyizacija Pomoscsi Borcam Revoljucii) — 
központjába vitték, és elhalmozták "minden jóval és széppel?": Lenin életét 
bemutató képes albummal, piros aktatáskával és egy pakli minőségi 
cigarettával (benne a dohánygyári és cigarettakészítőó munkások üdvözlő 
soraival). A promóciós egységcsomag mellé — későbbi jegyzete szerint — 
megkapta "Lenin összes műveit", amit a visszaútra is gondolva 
"konspirációs okokból?" nem tarthatott meg, ezért azokat Stróbl nevezetű 
küldött-társának adta. Talán közelebb áll a valósághoz, hogy a 
továbbajándékozott opus inkább a munkás-paraszt állam atyjának 
valamiféle válogatás kiadványa lehetett, mint a halála után majd egy 
évtizeddel már többtucatnyi kötetet számláló életműsorozat. Az pedig, hogy 
gyorsan megszabadult a szuvenírtől, tekinthetnénk az előrelátás jelének, de 
akkor miért nem tette ugyanezt a Lenin-képeskönyvvel? Hiszen annak 
hazacsempészése sem járt kevesebb kockázattal. (Emlékezzünk csak a 
feleségénél megtalált felrótt moszkvai albumra.) Elvégre az is elképzelhető, 
hogy felismerte: a képolvasással nem kell szenvednie, akkor minek 
bajlódjon a számára értehetetlen nyelvű kiadvánnyal (persze e felvetés csak 
akkor áll meg, ha a kötet nem volt magyarra fordítva, ami azért, valljuk 
meg, nem valószínű). 

A kongresszus hivatalos megnyitója, november 10. előtti napon Seszták 
kitöltötte a hivatalos kérdőívet — helyesírási hibákkal tarkítottan — németül. 
A csatolt fénykép alapján frissen borotvált huszonhat éves fiatalember a 
VS- és KMP-tagságának kezdetéül egyaránt az 1931-es évet jelölte meg, 
valamint három (1931-ben egy, 1932-ben két) hatósági intézkedés 
elszenvedését jegyezte be. Vele együtt regisztrált be Georg Körösi néven 
Molnár René. Több, kommunisták elleni perben (mint említettük, a Weisz 
Nándor és társai vagy a Sallai-Fürst-ügy) a vádlottak védelmét ellátó 
ügyvéd Sallaiék kivégzése után jobbnak látta elhagyni szülőhazáját, 1932 
szeptemberében a Szovjetunióba emigrált. A két hónapos terepismerettel 
rendelkező Molnár lett az ismeretlen közegben kissé esetlenül mozgó 
Seszták "mentora? és tolmácsa. Rajta kívül — Péter állítása szerint — 
segítségére volt a Tanácsköztársaság veteránjai, a mozgalom nagy öregjei 
közül Bokányi Dezső, a Nemzetközi Vörös Segély tagja és a kinti magyar 
klub szervezője, továbbá az egykori Magyarországi Szocialista Munkáspárt 
elnöke, Vági István, aki ekkor a Vörös Szakszervezeti Internacionálé 


vezetésében vett részt. De a hóna alá nyúlt a legnagyobb presztízsű magyar 
kommunista, Kun Béla is. "Készülnöm kellett a felszólalásra. Húzódtam 
tőle, zavarban voltam. Az illegális mozgalomban nem szoktam meg, hogy 
sok ember előtt beszéljek. De Kun Béla megértően beszélt velem, 
gátlásaimat feloldotta és így nekifogtam a beszéd összeállításának. Meg is 
írtam, de valahogy befejezni nem tudtam. Kun elvtárs meg volt vele 
elégedve, kérésemre befejezésül azt diktálta: "Magyarország már egyszer 
szövetségese volt a Szovjetuniónak. A magyar nép harcolni fog a Horthy- 
rendszer ellen...7- írta a fellépése előtti drukkról. A fejébe vésett otthoni 
útbaigazítások és az utazása során készített jegyzetei vezették tollát. 
November 15-i előadásnak egy hosszabb, kilencoldalas, illetve egy 
rövidített változata maradt fenn a moszkvai Komintern Levéltárban, ezek 
egyikében sem található meg szó szerint az idézett Kun-féle tollbamondás, 
hasonló tartalmú szöveget a terror és az üldözés ellenében erősödő magyar 
Vörös Segélyről beszéde közepén helyezett el. Azt nem tudni, hogy a 
hosszabb vagy a meghúzott változatot olvasta-e fel, emlékezetében úgy él, 
hogy expozéja 20 helyett 25 percig tartott, "előbb akadozva", aztán 
szívvel-lélekkel" beszélt, "tele a Horthy-rendszer elleni gyülölettel, tele a 
bebörtönzött elvtársak iránti mélységes szeretettel, hangosan, gátlás nélkül, 
örömmel nézve az egész világról odasereglett küldötteket". Sőt az áldozatok 
szelleme személyén keresztül manifesztálódott, mivel a mondandója alatt 
(meg az utcán) a kivégzett Sallai Imre ruháját viselte, hiszen neki nem volt 
"rendes" öltözete. A szereplés súlyától megkönnyebbülve fogadta másnap 
Kun Bélától a vállveregetést, és végre küldetésének hátralévő részében — a 
seregszemle hivatalosan november 24-éig tartott — a kulturált szórakozásnak 
szentelhette idejét. Ellátogatott a Vörös térre, a Lenin-mauzóleumba, a 
Forradalmi Múzeumba és a ITretyjakov Képtárba, majd megjelent a magyar 
kolónia évfordulós ünnepségén, amelyet a legnépesebb kontingensük 1921 
végi megérkezésének 11. évfordulójára rendezhettek. Miután kipipálta a 
kötelező látványosságokat és letudta a protokollprogramokat, "Seszták" 
moziba ment: "Az utolsó, Moszkvában töltött napon egy öreg magyar 
nyomdász (Lebovics, aki Svájcban Lenin Iszkrájának volt a betűszedője) 
búcsúzóul elvitt egy barátságos kis moziba, s együtt megnéztük Makarenko 
gyerekeit, az "Élet útja? című filmet. Az elsőre jelentéktelenek tűnő epizód 
egyes vélemények szerint nagy szerepet játszott Péter Gábor életében. 
Vegyük sorba, hogy mit is tudunk hősünk moszkvai tartózkodásának e 
talányos pillanatáról. A filmszínházi programfelelős Lebovics Farkas a 


magyar kommunisták első generációjának kevésbé vagy alig ismert alakja. 
A századfordulón Svájcba emigrált, megismerkedett Leninnel, csatlakozott 
a bolsevikokhoz, ami azt is jelentette, hogy eredeti szobafestő szakmáját 
sutba dobva az Iszkra nyomdászati munkálataiban, szedésében vállalt 
szerepet. Az őszirózsás forradalom előtt propagandaanyagokkal járt át a 
határon, a tanácshatalom győzelmével, kapcsolati tőkéjét kamatoztatva, 
bizalmi állásba került, Kun Béla többször rábízta Lenin kezeihez címzett 
küldeményeit. A magyar proletárdiktatúra bukása után a Szovjetunióban 
maradt, a Komintern magyar részlegéhez került, valamint pártiskolán 
tanított. Majd, és ez adja a fenti mozis történet pikantériáját, 1923-tól 
munkahelye Dzerzsinszkij GPU-ja (Goszudarsztvennoje polityicseszkoje 
upravlenyije — Állami Politikai Igazgatóság) volt, és titkosszolgálati 
működésének pedig egy ideig a Nemzetközi Vörös Segélyben kapott státus 
biztosította a fedést. A filmszínház műsorára tűzött alkotás, amelynek címe 
helyesen Át az életbe (Putyovka v zsizny), a legkorábbi szovjet hangos 
játékfilm. 1931-ben forgatták a kísérletező kedvű Nyikolaj Ekk 
rendezésében, témája az éhező és a bűn útjára tévedő utcagyerekekből 
szervezett kommuna, amely a közösségi munkával kiutat kínál számukra, 
egyúttal a kommunizmust építő emberré kívánja átnevelni őket. Alapjául a 
"pofonjairól" híressé vált Anton Szemjonovics Makarenko pedagógiája 
szolgált. Az író és gyakorló tanító munkásságának fókuszában az 
önigazgató kollektíva állt, nevelési alapja a közhiedelemmel ellentétben 
nem a testi fenyítés, hanem a katonás fegyelem és a munka, általuk pedig a 
bűnre csábító egoista tendenciák letörése volt. Tanait a fiatalkorú bűnőzök, 
csavargók elhelyezésére létesített ún. Gorkij-telepen, majd a szovjet titkos 
rendőrség emblematikus vezetőjéről elkeresztelt  — Dzerzsinszkij- 
kommunában próbálta átültetni a gyakorlatba. A névadás nem a véletlen 
műve, a makarenkói iskolát és gyermekeit idővel a GPU-ból 1923-ban 
OGPU-vá (Objegyinyonnoje goszudarsztvennojepolityicseszkoje 
upravlenyije — Egyesített Állami Politikai Igazgatóság) előlépett szolgálat 
karolta fel. A direkt kapcsolatot Ekk sem hagyta szó nélkül, drámai 
hangvételű narrációt biggyesztett alkotásának végére, az egy és 
háromnegyed órás történetet "a gyerekkommunák első vezetőjének, a 
gyermekek legnagyobb barátjának, Feliksz Dzerzsinszkijnek?" dedikálta. 
Eisenberger tehát mint a magyar kommunisták sorából épp hogy kitűnő 
VS-delegált 1932-ben Moszkvában a szovjet államvédelem tisztjével a 
szovjet államvédelem "legnagyobb alakjának? ajánlott egész  estes 


mozifilmet nézett meg. Aztán eltelt másfél évtized, és Péter Gábor néven a 
magyar államvédelem "legnagyobb alakja? lett. Lehetséges, hogy a későbbi 
ÁVH-főnök már ekkor kapcsolatba került a szovjet titkosszolgálattal? 
Magyarul: az OGPU beszervezte a magyar kommunistát? Elképzelhető, 
legalábbis minden adott ahhoz, hogy a filmszínházas intermezzót ekként 
olvassuk. Ám konkrét bizonyítékok a mai napig nem állnak rendelkezésre. 
Ha van ilyen, akkor csakis valamely orosz levéltár mélyén található. Ám — 
jegyzem meg halkan — ha ott van, akkor mi van? Természetesen a 
karrierállomások rekonstrukciója szempontjából nem közömbös, hogy a 
főszereplő az OGPU titkos ügynökeinek sorába lépett-e 1932-ben, a 
lényeges kérdés viszont mégiscsak az, hogy az esetleges beszervezése 
milyen szerepet játszott, játszott-e egyáltalán abban, hogy Péter Gáborból 
az válhatott, aki. Van-e különbség, ha a szovjet tanácsadókban nem 
szűkölködő magyar államvédelem első embere egy feltétlen szovjetbarát 
magyar kommunista, vagy egy szovjet ügynök magyar kommunista? Van-e 
jelentősége annak, hogy a szovjeteknek való kétségtelen és feltétlen 
elkötelezettsége hátterébenmi áll? A zt hiszem, hogy nincs. Persze 1945- 
ben javára szolgálhatott — miként Gyarmati megjegyzi, hogy a hazai 
kommunisták közül ő volt az, akit "jegyeztek" Moszkvában. Hogy miért, 
azt viszont nem tudhatjuk bizonyosan: az, hogy számoltak vele, nem jelenti 
automatikusan a szovjet titkosszolgálattal 1932-re visszanyúló múltját vagy 
akár az azzal való folyamatos együttműködést. 

Rákosi Mátyás utólagos vádjai ugyanis nem vehetők készpénznek. 1956 
utáni száműzetésében memoárjait körmölgetve előszeretettel tolta át a 
felelősseget az otthoniakra, különösen egykori megbízható emberére: 
"Berija beszervezett ügynöke volt"- írta Péter Gáborról. A kijelentés 
rétegeit bontogatva Gyarmati megállapítja, hogy annak hátterében az 
önfelmentés mellett (Péter "leleplezése? és szerepének hangsúlyozása a 
törvénytelenségekben) vagy azon túl ott munkálhatott a "beszervező" 
besározásának szándéka is. Azaz az utólagos elégtételszerzés a szolgálat 
éléről és az élők sorából eltávolított Berija felett, aki korábban a szovjet 
párthierarchiában elfoglalt magas pozíciójával és nem csekély informális 
hatalmával élve többször támadta a magyar pártvezetőt, jó taktikai érzékkel 
megválasztva a támadás pillanatát. 1941-ben rögtön megkritizálta a 
Szovjetunióba befutó és börtönviseltségének népszerűségében lubickoló, 
ám még erőtlen Rákosit, majd 1953 júniusában moszkvai raportjakor 
nyíltan és ordenáré stílusban kelt ki a meggyengült főtitkárral szemben. 


Gyarmati felvázol egy olyan lehetséges olvasatot, amely szerint a Lebovics- 
küldetés hátterében nem a hálózatépítőó OGPU, hanem a betegesen 
gyanakvó Kun Béla állt. Akiben 1928-as bécsi lebukásának élménye (a 
teljes illegális irattár rendőrkézre juttatása), illetőleg a magyar kommunista 
emigráció frakcióharcai közepette saját pozíciójának körülbástyázása külön- 
külön és egyszerre is az "agent provocateur" rémképet állandósította. 

A messziről jött ember, az előtte teljesen ismeretlen Seszták 
lekáderezése mindezek következményeként is értelmezhető, és az is érthető, 
hogy az ellenőrzésre a tanácsköztársasági harcostársak közül az abban 
járatos Lebovicsot kérte fel. Könnyen lehet persze, hogy a mozis epizód 
egyszerűen az volt, aminek látszott: a fiatal magyar delegált utolsó, 
Moszkvában töltött éjszakáján egy kicsit lazítani akart, amihez a 
kongresszusi felhozatalból az idősebb, terepismerettel rendelkező "öreg 
nyomdász" kínálkozott alkalmas partnernek, akivel nyelvi problémái sem 
voltak. A gyanú azonban akkor sem hagyhat nyugodni bennünket: miért 
illesztette be moszkvai emlékei sorába ezt a szájtátva szemlélt 
látványosságokhoz képest jelentéktelennek tűnő programot? Miért számolt 
be róla ilyen részletesen (nem feledve a film címét sem), ha számára nem 
bírt semmilyen jelentőséggel? 


A Vörös Segély lépremegy 
Márvány színrelép 


Seszták a pályaudvaron "őszinte elérzékenyüléssel? intett búcsút a — 
konspirációs okokból — kis létszámú búcsúztatódelegációnak és a hótakaró 
fedte szovjet fővárosnak. A határon megszabadult az árulkodó nyomtól, a 
fényképes moszkvai igazolványától. Berlinben végleg  levetkőzte 
inkognitóját, visszavedlett Eisenbergerré, és indult tovább Bécsbe. 
Elmondása szerint az állomáson ismert berlini összekötője, Komját Aladár 
ellátta útravalóul egy kis hazai olvasnivalóval: a Pesti Naplóval és a 
Magyarországgal. Ausztria felé robogva az újságokból döbbenten értesült a 
hírről: a hazai mozgalom számos tagját lefogták, köztük feleségét is, ezért — 
Róth István tanácsára — Bécsben várta, hogy Budapesten tisztuljon a levegő. 
A szóban forgó lebukásról tudósító lapok eleinte nem hozták Simon Jolán 
nevét (az emlékezőt ezen a ponton megcsalhatta memóriája), a 
felgöngyölített KMP-Vörös Segély-vonalat viszont igen, ami valós 
fenyegetést jelentett a szervezet visszatérő küldöttére. Mi is történt a 
távollétében? 

1932. október 29-én Kispest több pontját Vörös Segély-röpcédulák 
lepték el, majd november 7-én a Lehel téren megismétlődött az akció. 
Másfél héten belül — talán priusza okán — a detektívek figyelés alá vonták 
Simon Jolánt, majd a megfelelő pillanatban lecsapott a Hain-csoport. 
Lekapcsolták őt és mindazokat, akikkel az ellenőrzés három napja alatt 
gyanús kapcsolatba került: Csillag Pált, Erdős Lászlót, Rosenfeld Lászlót, 
Krausz Jolánt, Pick Lászlót és a kiküldetésen lévő  Eisenberger 
unokatestvérét, Lajost, Rosenfeld beismerő vallomása és a házkutatás során 
lefoglalt sajtóanyagok megerősítették a nyomozóhatóság előtt, hogy a 
segélyszervezet aktív tagjait sikerült kézre keríteniük. Vádat emeltek 
ellenük, noha Rosenfeld később tagadta, hogy ismerné a többieket, és 
kényszerítésről nyilatkozott: "...a detektívek, akiknek nevét nem tudom, 
nagyon megvertek, megtalpaltak". Kihallgatási jegyzőkönyvekhez fűzött 
kiegészítéseik alapján így járt Csillag Pál ("A rendőrségen a detektívek 
megvertek. A talpamra kb. 50 botütést vertek."), Krausz Jolán ("A 
rendőrségen a detektívek, akiknek a nevét nem tudom, nagyon erősen 
megvertek.") és Simon Jolán is ("A rendőrségen bántalmaztak. Egy detektív 


a hasamra térdelt, a másik pofozott, a harmadik fejemet ököllel ütötte, a 
negyedik egy széket a hátamba vágott, az ötödik pedig a karomat 
szorongatta. Nevüket nem tudom ."). A meggyőzés "enyhébb?" formájában 
részesült Eisenberger Lajos ("A rendőrségen a detektívek megpofoztak."), 
míg Erdőst és Picket "nem bántalmazták". 

Seszták már jó pár napja elhagyta Moszkvát, amikor Budapesten a 
az előzetes letartóztatását meghosszabbította (Picket és unokatestvérét 
szabadlábra helyezte). Miután értesült a történtekről, Eisenberger nem 
tehetett mást, hosszabb tartózkodásra rendezkedett be Bécsben, és — egyéb 
elfoglaltsága nem lévén — elkezdte konferenciatapasztalatait papírra vetni. 
Róth István segítette a szovjet ukázok lejegyzésében, ezek egyrészt a 
kommunisták viselkedési normáira vonatkoztak: hogyan kell belefolyni a 
segélyezésbe, mik az illegalitásba vonulás feltételei, mikor jogos az 
éhségsztrájk és hasonlók, másrészt a "nemzeti"? Vörös  Segély- 
organizációkat igazították el a sajtómunka, a demonstrációszervezés, a 
nemzetközi kapcsolattartás terén és a foglyok szabadságáért folytatott harc 
taktikájában. 

A bécsi kényszerpihenőhöz kötődik egy olyan epizód, amelyet szintén 
Eisenberger beszervezésének bizonyítékaként szokás említeni, A vele 
egyidejűleg a városban tartózkodó Háy Gyula, a tanács köztársasági 
emigránsok sorát gyarapító drámaíró számolt be arról, hogy Eisenberger 
betért Litzi Friedmannhoz a Latschkagasse 9. szám alá. Az asszony a 
városban időző kommunisták nagy barátja, szállásadója és "hálótársa" volt, 
és egészen véletlenül épp akkor a házában tartózkodott egy friss diplomás 
angol fiatalember is. Litzi az ágyát is megosztotta a messziről jött 
vendéggel, majd Eisenberger hathatós segítségével nyomban be is 
szervezte. Így indult a Szovjetuniónak kémkedő "cambridge-i ötök" 
egyikének, Kim Philbynek a hírszerző karrierje — legalábbis Háy 
előadásában. A sztori, valljuk meg őszintén, túl szép ahhoz, hogy igaz 
legyen. Egyet kell értenünk Gyarmati Györggyel, aki inkább az írói fantázia 
termekének, mintsem tény irodalmi adaléknak tartja az epizódot. 

Még inkább elmondható ez a történet egy másik, továbbírt változatáról. 
Háy 1971-es Geboren 1900 című könyvében napvilágot látott epizódot 
ugyanis évekkel később Erdey Sándor továbbfűzte A recski tábor rabjai 
című munkájában. Nála nemcsak Philby, hanem egy 1919-ben Bécsbe 
menekült vérengző Lenin-fiú is a ház asszonyának karjaiban és ágyában 


kötött ki — aki nem volt más, mint Péter Gábor. Szerelmükből többéves 
együttlét és a bécsi mozgalmi együttmunkálkodás bimbódzott. 

Évekkel később Philby elrabolta a hölgy szívét, és nemsokára feleségül 
vette, aki viszont továbbra is kapcsolatot tartott Péterrel, s közösen 
beszervezték az ifjú férjet. Az angol kettős ügynök és a magyar politikai 
rendőrség főnökévé lett Péter 1945 után folyamatos kontaktusban volt, és 
így válhattak utóbbi "szabad prédáivá" a magyar földre átdobott hírszerzők. 
Sőt! Erdey szerint végső soron a két alak összejátszásának eredménye lett a 
legtöbb koncepciós és összeesküvési per. Az viszont kifejezetten sajnálatos, 
hogy a bizarr história azóta is bonyolódik, tényként bukkan fel a 
tudományos ismeretterjesztésben. 

A fordulatos történetekkel kapcsolatban elég talán néhány alapvető 
körülményre rávilágítani. Először is, nehezen hihető, hogy az Európa-szerte 
már ekkor képzett rezidenseket és ügynököket csatasorba állító szovjetek a 
terepmunkában teljesen tapasztalatlan embert vesznek igénybe egy fontos 
kém beszervezésére. Azt is nehéz elképzelni, hogy a tanulmányait az 
újfehértói elemi iskolában (úgy-ahogy) befejező Eisenberger talált volna 
közös témát és nyelvet a szigetország legjobb egyetemén végzett Philbyvel 
beszélgetéshez. — Pétert — Lenin-fiúként beállítani pedig — egyenesen 
képtelenség: Eisenberger Benjámin 1919-ben a palatáblát szorongathatta az 
iskolapadban, és nem terrorkülönítményesként dúlta végig az országot 
fegyverrel a kezében. 

Maradjunk abban, hogy Eisenberger 1932-ben úti beszámolóját 
serényen körmölte — a kiutazásakor is igénybe vett szálláson, talán a 
Eatschkagassen, talán másutt, amikor karácsony táján beállított hozzá 
Budapestről Révai Lili, hogy a moszkvai híreket, üzenetet átvegye. Az 
utóbbit Kun Béla fogalmazta meg, ami a hírhozó interpretálásában valahogy 
így hangzott: "Jobban támaszkodni a vezetésnél az üzemi, elsősorban a 
nagy üzemi munkásokra. A konspiráció feltétlen megjavítására kell 
törekedni." Mindezt különösen aktuálissá tette a magyar vörös segélyesek 
lebukása. Éppen december 20-án vádolták meg Simon Jolánt és társait 
(Eisenberger Lajos kivételével) az 1921. III. tc-be ütköző "állami és 
társadalmi rend felforgatására irányuló vétség?" elkövetésével. 1933. február 
6-án a törvényszék a Csillag Pál és társaiként nevesített ügyben Simon 
Jolánt illegális sajtóanyagok terjesztéséért és a "sejtépítésért" (Rosenfeld és 
Krausz Jolán bekapcsolásáért) hat hónapi fogházra és háromévi 
hivatalvesztésre, valamint politikai jogainak felfüggesztésére ítélte (a 


szabadságvesztésből az előzetes letartóztatás két hónap és 19 napját 
kitöltöttnek vették). Társai kevesebbel megúszták: Csillag öt, Rosenfeld és 
Krausz három-három hónapot kapott főbüntetésül, Erdőst és Picket 
felmentették. Eisenberger fellélegezhetett, mivel megbizonyosodott afelől, 
hogy az ő küldetésére nem derült fény, így végre visszatérhetett Budapestre. 

A lebukások miatt 1933 februárjában időszerűvé vált a Vörös Segély 
átszervezése. Ekkor került be a szűkebb vezetésbe Eisenberger, és felvette a 
Márvány fedőnevet. A KB munkájában rajta kívül a szabadlábon lévő 
Erdős (mint Kulák) és egy "újpesti elvtárs? vett részt. A mozgalomban 
Orlaiként ismert Fürst Károly és az áprilisban törvényes feleséggé előlépő 
Simon Jolán (Kemény fedőnéven) kerületi irányítók lettek. Márvány 
aktivizálódása a politikai rendőrség előtt nem maradt titokban. Nem derült 
ki, hogy milyen nyomon, de hamar eljutottak hozzá. 

Április 28-án politikai nyomozók csöngettek be az Akácfa utca 4. II/3. 
szám alatti lakásába tiltott irodalom és propagandaanyag után kutatva. 
Terhelő bizonyítékot ugyan nem találtak, de üres kézzel sem akaródzott 
távozniuk, ezért őt előállították. Júniusban bátyja, Sámuel a szabók 
szakszervezetében végzett ellenzéki tevékenysége miatt többedmagával egy 
időre Hainék őrizetébe került. Feleségének ügye is függőben volt, míg 
december 16-án aztán az ítélőtábla úgy találta, még ha "visszaesése? miatt a 
törvényszéken hozott büntetése "enyhének? mutatkozik is, az adott ügyben 
szerepe "tárgyilag"? nem súlyos, és mivel időközben férjhez ment, a 
"megváltozott életviszonyai" feltehetőleg visszatartják az "újabb 
bünbeeséstől". 

Nem így történt. Egy hónappal korábban a féléves házasok 
pártutasításra sikeres koszorúzási akciót hajtottak végre Sallai és Fürst 
sírjánál. Ez — emlékezett később Péter — "a következőképpen történt. Egy 
piros szalagra varrógéppel, fekete cérnával rágépeltem, szabadságot az 
élőknek, bosszút a mártírokért, és akkor ezt a Joli kabátjának a bélése alá 
varrtam, hogy ha lebukunk, ne találják meg. Vettünk egy csomó piros 
virágot, de az is feltünő volt akkor, ha sok piros virágot vittek, a tetejére 
fehér őszirózsát vettünk és így mentünk ki a temetőbe. Most már tudtuk, a 
sír hol van, mert a Fürst bátyja megmondta, mert az édesanyja kijárt már 
akkor a sírhoz, és ott voltak ők eltemetve a keresztény és a zsidó temető 
között az utcán, majdnem ami van, úgy a szélén, sírkövük is volt már. 
Részben a Vörös Segély, de úgy volt, hogy a család [sic!]. És akkor mi 
kimentünk, és mikor a Joli kabátjából kivettem ezt a szalagot, leterítettük a 


sírra, a fehér virágot eldobtuk, a pirosat szépen szortíroztuk, megjelent egy 
hekus, aki figyelte a sírt és sietett a bejárathoz, mert egyedül volt, és arra 
gondolt, ha jövünk ki, akkor a karjába futunk, vagy valakit hívott. Mikor 
megláttam, mondom a Jolinak, mi nem ott fogunk kimenni, menjünk át a 
szántóföldeken, felszállunk a vonatra Rákos pályaudvarnál. Így is történt. 
Másnap benne volt az újságban egy fénykép, hogy ismeretlen tettesek 
megkoszorúzták Sallai és Fürst sírját, és rajta a szalag, a rendőrség keresi a 
tetteseket. Sose tudták meg." 

A következő évek történéseiről Péter meglehetősen szűkszavúan 
számolt be visszaemlékezéseiben — mint látni fogjuk, talán nem véletlenül. 
Ekkorra az ő és családtagjainak neve már egyáltalán nem volt ismeretlen a 
politikai rendőrség előtt, köszönhetően a Hain által 1926-ban felállított 
központi politikai prioráló adatbázisnak. Ennek továbbfejlesztett változata 
1931 után az Államrendészeti zsebkönyv lett, amely a címével ellentétben 
terjedelmesebb volt annál, hogy a detektívek és közrendőrök feltünés nélkül 
magukkal hordozzák. A Fekete könyvként is elhíresült "időszaki kiadvány" 
több száz oldalra rúgott, egyesítette a közigazgatási és a rendvédelemi 
szerveknek a politikai nyomozások szempontjából releváns adatállományát, 
rendszerezte őket az állam biztonságát veszélyeztető  cselekményi 
kategóriák szerint. Az osztályozáskor az egyes csoportokat betűvel 
rövidítették és rendelték hozzá az ábécében felsorolt "elkövetőkhöz?. Így 
lett Eisenberger Benjámin " K ", azaz olyan delikvens, aki "az úgynevezett" 
proletárdiktatúra alatt vagy később kommunista tevékenységet fejtett ki, 
emiatt bűnvádi eljárás, rendőri felügyelet vagy rendőri ellenőrzés alatt 
állott, illetve áll". Eisenberger Benjáminné, azaz Simon Jolán mint "a 
proletárdiktatúra alatt vagy később elkövetett és a bolsevizmust szolgáló 
bűncselekmény miatt jogerősen elítélt egyén?" neve mellé "KB" került. 
Testvérét, Sámuelt "M"-mel az egyéb kategóriákon kívül eső "politikailag 
megbízhatatlannak" minősítették, míg az unokatestvérei közül Eisenberger 
Margit került fel a listára, szintén " K "-val jelölve. 

Kató példáját követve Sámuel 1935 januárjában a kivándorlás mellett 
döntött (vagy döntöttek helyette testvérei — s hogy ez miért is vetődik fel, 
arról később lesz szó). Benjámin szerezte meg számára az útlevelet egy 
hazalátogató magyar közvetítésével, aki az újhazában kivándorlási irodát 
üzemeltetett. Április 15-én így az utolsó, közeli családtag távozott mellőle. 
(A harmincas években Benjámin gyakran váltogatta lakhelyet: mint 
jeleztük, 1932-33 táján a VII. kerületi Király utca 49. II/17.-ben lakott Lajos 


unokatestvérével, míg Sámuel a közelben lévő Akácfa utca 4. II[/2.-ben. 
1935-ben Benjámin már a VI. kerületi Bulyovszky — ma Rippl-Rónai — utca 
31. számú ház első emelet 21-es számú lakásában húzta meg magát. Sámuel 
New Yorkban próbált szerencsét Kató gondoskodó felügyelete alatt. Az első 
két évben ő és férje, Lusztig Gyula, aki önálló faesztergályos üzemmel bírt, 
tartották el. 1938-ban sikerült szabóként elhelyezkednie, de mindenhol 
hamar kitelhetett a becsülete, mert az elkövetkező tíz évben tíz különböző 
munkahelyen dolgozott. (Az Egyesült Államokban még két nagynénje élt, 
Mártonné és Fániné, előbbi fűszerüzletet, majd gyümölcsösstandot vitt, 
utóbbi szobákat adott ki. 

Sámuel kivándorlásának évében érkezett meg Újfehértóról Budapestre 
Erzsébet unokatestvérük, aki mint kézilány állt munkába az Andrássy úton 
a Deutsch-féle nyakkendőkészítő üzemben. 

Benjámin nyomban összekapcsolta Fürst Károllyal, öt év múlva már 
eredeti szakmájában, gépíróként dolgozhatott: Rózsa Ferencnek gépelte az 
aktuális kommunista propagandaanyagot. 

1935 januárjában a második Rákosi-per szólította az utcára a 
kommunistákat, többeket is őrizetbe vettek. A tárgyalás nyitónapján, 21-én 
Eisenbergernét és tíz elvtársát — köztük a későbbi igazságügy-minisztert, 
Nezvál Ferencet — fogták el. Szinte ezzel egy időben göngyölítettek fel egy 
újabb Vörös Segély-vonalat, benne az unokahúggal, Margittal, akit 29-én 
ref. alá helyezési javaslattal adtak át a bűnügyi osztálynak. Február 
közepéig összesen 72 személlyel szemben jártak el bűnügyi vagy 
közigazgatási eljárás keretében, köztük ott volt Stolte István és Rajk László. 
Jolán rövid, a per időtartamáig (február 4-ig) tartó kikapcsolása után nem 
sokkal ismét a detektívek kezére került. 

A hitleri Németország fegyverkezési törekvései ellen, augusztus 1-jére 
meghirdetett . antimilitarista nap előkészítésén fáradozott, amikor a 
rendőrség több mint harminc társával (például Palotás Imrével és a szocdem 
Marosán Györggyel) egyetemben lecsapott rá. 

Az év végére Márvány sem kerülhette el sorsát, december 6-án "utcai 
találkán" kapcsolta le Tényi Mátyás detektív. A nyomozó elmondása szerint 
aznap a XIII. kerületi Szabolcs utcai Zsidó IKKórház közelében 
megpillantotta a praxisából ismert, feltűnően furcsán viselkedő Bárd 
Ármint, aki jobbra-balra tekingetett, hátranézegetett, majd a rövid idő 
múlva befutó két férfival — mint később kiderült, Schmidt Ferenccel és 
Frankl Lászlóval — átsétált egy Lehel úti kávéházba, ahol a sarokasztalnál 


összehajolva halkan beszélgetésbe elegyedtek, Schmidt jegyzetelt. A 
szemfüles nyomozó kapva az alkalmon, erősítésért rohant, a Podmaniczky 
utcánál viszont beleszaladt a számára szintén nem idegen Glasz Imrénébe és 
Eisenberger Benjáminba, akik egy férfi (Láng László) csatlakozása után 
irányt változtatva haladtak tovább. Tényi mögéjük került és próbálta 
kihallgatni beszélgetésüket, de csak  hangfoszlányokat csípett el 
( "Pesterzsébet", "kibérelnek", "helyiséget"), illetve feltünt neki, hogy 
amikor észrevették, másról kezdtek el társalogni. Több se kellett, 
mindhármukat lefogta (Glaszné zsebéből a személyi motozáskor többek 
között az elítélt Jolsvai Vilmos segélyezésére feleségének átadott 30 
pengőről szóló nyugta került elő), majd karhatalommal visszatért a Lehel 
útra, és a kávéházi társaságot is bekasztlizta. Tényi 1945 után több 
kollegájához hasonlóan Péter Gábor politikai rendészetének őrizetébe 
került, s ott újra felelevenítiették vele az eseményeket. Beszámolója 
lényegében megegyezett a fentivel, annyi különbséggel, hogy felfedte: nem 
véletlenül "járőrözött" arrafelé. Az információt Bárdék találkozójáról egy 
besúgójuk, Bénisz Sámuel adta le távbeszélőn, amiért Tényit "riadóztatták" . 
Az viszont váratlanul érte, hogy a Munkácsy Mihály utcai őrszobára sietve 
meglátta azt a társaságot, amelynek egyik tagjában (Láng Lászlóban) 
felismerte egy korábbi, Bénisz lakásán tartott (a detektívek által megfigyelt) 
Bárd-féle találkozó résztvevőjét. Így össze tudta kapcsolni a két csoportot. 
(A rendőri konfidensnek ez volt az utolsó feldobása, mert a következő 
évben kivándorolt az Egyesült Államokba.) 

Márvány tehát a Munkácsy utcai őrs érintésével megint a 
főkapitányságon landolt. A Bulyovszky utcai lakásában lefoglalták Lukács 
Imre Mert mi nem felejtünk című verses kötetét, a Vámbéry Rusztem 
előszavával ellátott, szerzői kiadásban megjelent A Rákosi per: Vád — 
Védelem — ítélet című könyvet, Marxtól A filozófia nyomorúságát és a 
Munkáskönyvtár sorozatból az indexen lévő Kautsky Károly: A proletárság 
diktatúráját. Ebből sejthető, hogy a könyvek tulajdonosa nem mondott le 
önmaga pallérozásáról, bár annak eredményességéről nem alkothatunk 
képet. Nem úgy az elfogott férfi külleméről. A másnap elkészített részletes 
személyleírása szerint egy 159 centiméteres, vézna, rekedt hangú, barna 
szemű, egymást fedő fogsorú, hegyes orrú, nagy, lapos fülű, beesett arcú, 
fekete hajú és szemöldökű, borotvált arcú (a későbbi jellegzetes bajusznak 
még nyoma sincs!) személy került a politikai rendőrség elé, 
:"munkásruházatban", ami egy barna zakót és egy viseltes turistacipőt 


jelentett. A "lefülelt" Márvány bevallotta, hogy Glasznét a szabók 
szakszervezetéből ismerte, de azt állította, hogy a tüdőbetegsége miatt 
tartott egészségügyi séta alkalmával, váratlanul találkozott össze vele. Az 
ismeretlen férfi, Láng pedig egyszerűen az időközben eleredő eső miatt 
ajánlotta fel nekik ernyőjét, így aztán beszélgetésbe elegyedtek. Az alkalmi 
sétapartner és a rendkívül figyelmes férfiú azonban máshogy nyilatkozott. 

Glaszné azt mondta, hogy a szabó szakegylet Almássy téren tartott 
gyűléséről együtt indult el tagtársával, Láng pedig állította, hogy régebbi 
ismeretség fűzi (a Danubia strandróly Eisenbergerhez. Összevissza 
beszéltek, magyarán, nem tartották be az alapvető óvintézkedéseket, nem 
volt mentő sztorijuk lebukás esetére. 

Tényi az ilyenkor alkalmazott taktikáról jegyezte fel, hogy "a 
kommunisták között szokásos előzetes megbeszélés, hogy saját szavukat 
használjam, az úgynevezett "konspiráció". Ez alatt azt kell érteni, hogy ha 
kettő vagy több kommunista utcai vagy egyéb találkozón összejönnek, 
egymás között megbeszélik, hogy esetleges rajtaütés esetén mivel 
védekezzenek, illetve mit mondjanak, hogy miért voltak együtt, s hogy az 
együttlét alatt mi volt a beszélgetés tárgya. Erre nekik azért van szükségük, 
mert többször előfordult, hogy ilyen megbeszélés hiányában az előállítottak 
mindig mást és mást mondtak, ami természetszerűleg jelentékeny zavart 
okozott a védekezésben. Ebben az esetben a "konspi" balul sült el, vagyis 
inkább elmaradt, mert előzetesen fedőtörténetben nem állapodtak meg. A 
vizsgálat során ettől függetlenül Márvány nem tört meg, igaz, társaival 
ellentétben vele szemben nem folyamodtak erőszakhoz (verésre 
panaszkodott Glaszné, Schmidt és Láng is), A jegyzőkönyvet véleményezve 
arról nyilatkozott, hogy a rendőrségen nem bántották, viszont fontosnak 
tartotta rögzíteni a 37,8 fokos lázzal való küzdelmét. A többieket 
benntartották, ő a "súlyos tüdőbetegségére? és állapotára való tekintettel 
december 14-től szabadlábon védekezhetett. Igazából jól sikerült tettetésről 
lehetett szó, ugyanis a hetvenes évek végi interjúban Péter előadta, hogy az 
1927-1929 közötti "töltések? eredményeképpen úgy kigyógyult a tbc-ből, 
hogy soha többé nem volt tüdővérzése. 

Van olyan beszámoló, amely szerint Eisenberger Benjámint mégiscsak 
bántalmazták elfogása után. "A magyar történelem legdrágább pofonjáról" 
a Mindszenty-perben elítélt Ispánki Béla mesélt. Az életfogytiglani 
büntetését töltő pap gyakran beszélgetett Tényi Mátyással, aki részletesen 
beszámolt Eisenberger elfogásáról, kihallgatásáról és a közben elcsattant 


nyaklevesről, ami úgy megoldotta a delikvens nyelvét, hogy mindent 
bevallott. A "kijózanító?" tettlegesség árát fizetette meg aztán Tényi 15 évi 
fogsággal a népi demokráciában. A nyomozó valóban Péter kezei közé 
került 1945-ben, de a fennmaradt dokumentációban ennek a bosszút kiváltó 
pofonnak nincs (nem maradt) nyoma, és annak sem, hogy a lefogott 
kommunista bármit is kikotyogott volna. 

Védője (ahogy Bárdé, Schmidté és Lángé) a baloldaliak elleni ügyekben 
jártas Domokos József lett, a vádhatóság pedig a 1921. évi III. törvény 
paragrafusait vetette be ellene. A tárgyaláson a vádlottak tartották magukat 
a vizsgálat során elmondott történeteikhez, kivéve Glasznét, aki újra 
előadta, hogy verés hatására, miközben kétszer is elájult, tette meg 
vallomását. Az ügyfelelős-ügybuzgó Tényi most is előadta a "konspira" 
vonatkozó  értesüléseit. "Iovábbá, bizonyítandó, hogy az illegális 
kommunisták összebeszélésének lehetősége nem légből kapott, és hogy a 
vádlottak nem őártatlan bárányok", két dokumentumot terjesztett a bíróság 
elé. Ezeket azokban a napokban sikerült detektívtársának, Cser Istvánnak 
lefoglalnia egy nagyobb kommunista összeesküvés leleplezése alkalmával. 
Az egyik a folyamatban levő bűnügy nyomozati adatainak (esetleírás, 
vallomások) kivonata volt, amit vélhetően egy "tégla? szivárogtathatott ki a 
főkapitányságról. A másik "egy vezető pártfunkcionárius"? írásos reakciója a 
lebukásra, amely végigveszi, milyen sorozatos hibákat követett el Glaszné, 
Eisenberger és Láng — akiket az iromány Komlós, Ceglédi és Égő nevekkel 
illet, így például nem egyeztették előzetesen, hogy miről ismerik fel 
egymást, és nem beszéltek meg találkozási legendát, Ceglédi túraruhában 
sétálgatott a városban, Komlós pedig a ridiküljében iratokat hurcolászott. 

A vádlottak tagadták, hogy azonosak lenének a "körlevélben" illegális 
neveken szereplő személyekkel, Szennák Jenő bíró és törvényszéki tanácsa 
azonban megalapozottnak találta az egyezést, miként a másik szálon lévők 
bűnösségét is, ezért a hatfős kompániára 1936. január 31-én egy és öt hónap 
közötti fogházbüntetéseket szabott ki; Eisenbergert három hónap fogházra, 
ugyannyi hivatalvesztésre és politikai jogainak felfüggesztésére ítélték. A 
vád és a védelem fellebbezései nyomán az ügy az ítélőtábla elé került, az 
pedig 1937. március 12-én Bárdot, Schmidtet, Lángot, Franklt és 
Eisenbergert felmentette, egyedül Glaszné bűnösségét látta 
megalapozottnak, de az ő fogházbüntetését is leszállította, mivel "vállalt 
feladatát be nem végezte". A csoport egyetlen nőtagja visszaeső múltja és a 

nála talált "forradalmi", "ellenzéki"? tartalmú levelek, a Kommunista című 


röplap, a VS-nyugták és beismerő vallomása miatt járt a többieknél 
rosszabbul, az ítélőtábla ugyanis nem találta bizonyítottnak, hogy 
kényszerítették, mert az orvosi vizsgálat azt nem támasztotta alá. 
Ugyanakkor az Eisenbergertől lefoglalt összes könyvet előzetesen 
szabályszerű impresszummal ellátott legális műnek minősítették. A 
találkozás és ismeretség kapcsán tett ellentmondásos vallomásokat a három 
vádlott  "megbízhatatlanságával" és "aggályos  szavahihetőségével" 
magyarázták. A Tényi-féle dokumentumokat pedig az ítélőtábla nemes 
egyszerűséggel lesöpörte az asztalról, mondván, nem igazolható, hogy azok 
valóban a kommunista mozgalom vezetőitől származnak, hitelességüket 
erősen kétségbe vonta az iratok együttes "köröztetése", ami az illegális 
módszerekkel szöges ellentétben áll, hiszen az egyikben szereplő 
fedőneveket a másik fogalmazvány feloldja. 

Márvány (vagy éppen Ceglédi?) számára tehát jól végződött az ügy 
(Glasz Imréné nem várta meg az ítélet kézhezvételét, júniusban jobbnak 
látta Párizsban folytatni életét), és az is biztos, hogy a KMP budapesti 
vezetése a hosszúra nyúlt per alatt sem pihentette. Az 1936. áprilisi újpesti 
képviselő-testületi választásokra az MSZDP-vel közös blokk indítását 
szorgalmazták, a pártközi egyeztetőbizottságban ő is helyet kapott. 

A következő hónapban azonban úgy érezhette, a külföldi elvtársak 
kihúzták a lába alól a talajt. 


Tortúra Alagon 


1936 nyarán a Kommunista Internacionálé Végrehajtó Bizottsága 
felszólította magyar tagozatát, hogy szüneteltesse tevékenységét. Moszkva 
megelégelte a konspirációs hibákat, a permanens lebukásokat és azt, hogy 
az egy évvel korábban, a Komintern VII. kongresszusán meghirdetett 
népfrontpolitikával a magyar elvtársak sehogy sem akartak megbékélni. Az 
új szövetségpolitikai iránnyal azonosulni nem tudó KMP kénytelen- 
kelletlen feloszlatta magát, a Kun Béla vezette KB-t leváltották, így a hazai 
illegális szervezeti háló szétszakadt. Az Eisenbergert körülölelő világ 
megváltozott: " ... a VS szervezetének központi irányításában is visszaesés 
következett be. Széttagolt lett"- emlékezett később. A sokkból felocsúdó 
tagság — a Komintern instrukciónak megfelelően — a legális formákon, 
főként a szociáldemokraták országos szervezetén belül, azokon keresztül 
próbálkozott újra tömegkapcsolatok kiépítésével. Eisenberger is követte az 
új irányvonalat, 1938-39-ben, amellett, hogy Fürst Károllyal diskurált 
naphosszat a párt újjászervezésének lehetőségeiről, szorosabbra fonta a 
szabók szakszervezetéhez fűződő szálait, ott továbbra is ő volt a Vörös 
Segély-pénzek és -adományok mozgatásának fő logisztikusa. Felső 
kapcsolata ekkor az újpesti textilesek kommunista csoportjának vezetője, 
Gács László lett. Az új "mentor?" a KMP reorganizációjára kiválasztottak 
egyike volt, vele együtt keresett új utakat a szakszervezetekben, a 
különböző kulturális és sportegyesületekben Rózsa Ferenc. Az MSZDP 
szárnyai alatt működő Országos Ifjúsági Bizottságot titkára, Kulich Gyula 
formálta a szocdem és a kommunista fiatalok gyülekezőhelyévé, a 
gyárakban, főként a hadiüzemekben pedig Turai József fogta össze a 
sejtszervezést. Ők próbáltak kapcsolatot teremteni az emigrációval, amely 
előbb Prágában hozott létre Központi Bizottságot, majd Csehszlovákia 
német megszállása után egyes tagjai Párizsban, míg mások a 
Szovjetunióban kerestek menedéket. A területi revízió hozadéka volt, hogy 
a Felvidékkel nagyobb számban kommunisták is "hazatértek". Erős 
emberük, a kassai pártbizottság titkára, Schönherz Zoltán eleinte az 
összeköttetési csatornák kiépítésén fáradozott. 

Mindezeken kívül léteztek az emigrációval szemben kritikus, önmaguk 
útját járó kommunista szervezkedések. A fővárosi és külterületi 


munkásövezetekben, leginkább Csepelen, de vidéken is, Demény Pál széles 
körű aktivitásának  (tanulókörök,  turista- és  testedző egyesületek) 
köszönhetően komolyabb tömegbázisú mozgalom nőtte ki magát. A 
hivatalos bolsevik iránytól távolságot tartó vezetőjüket később frakciósnak 
minősítették, ahogy az első Rákosi-perben bebörtönzött Weisshaus Aladárt 
is. Körülötte szintén több száz fős mozgalom szerveződött, majd 
tanítványai, Rézner József és Harstein Iván önálló csoportokat alakítottak, 
előbbiek Pesterzsébeten és környéken hallatták a hangjukat, utóbbiak 
lármás agitálásukról és verekedéseikről váltak ismertté. A jellemzően 
munkástagsággal bíró "függetleneken" túl a szocialista eszmék követőkre 
leltek az értelmiség soraiban. József Attila, Déry Tibor, Illyés Gyula művei 
képviselték a baloldali gondolatot, Kassák Lajos munkásművelődést célzó 
Munka-köre pedig ennek az elköteleződésnek emblematikus fórumává vált, 
egészen 1939-es betiltásáig. A harmincas évek második felében 
szerveződések, közösségek, személyek egymással párhuzamos, ugyanakkor 
a tagságukat tekintve alkalomadtán egymást metsző kusza szövevénye 
alkotta "a" kommunista mozgalmat. 

1940 elején végre zöld jelzést kapott a Kominterntől a pártszervezés, 
kijelölték a végrehajtókat, ám a hatóságok szinte azonnal lecsaptak. 1940. 
április 22-én Eisenberger azon kapta magát, hogy egy kihallgatószobában 
ül, szemközt Németh Ferenc csendőr századossal. Akkor már lassan egy 
hónapja folyt a Politikai Rendészeti Osztály és a Csendőr Nyomozó 
Osztályparancsnokság közös "nagy vadászata". A célkeresztben a 
kommunisták álltak, akiket futószalagon szállítottak be előbb a Soroksáron 
berendezett központba, ahol az alkalmi vallató- és fogdahelyiségül szolgáló 
pincék és fáskamrák hamar szűkössé váltak, így a stábot foglyaikkal együtt 
átköltöztették — az ekkor önálló település, napjainkban Dunakeszi 
városrésze — Alagra, annak tágas csendőrlaktanyájába. A "nagyvadak" 
közül Schönherzet elpuskázták, még idejében a Szovjetunóba menekült, 
Rózsa rejtekhelye titokban maradt, viszont Kulich és Turai nem tudott 
elbújni. Velük együtt a két és fél hónapos hajsza végére 820 embert 
gyűjtöttek be, szétszakítva ezzel a KMP épphogy rekonstruálódó szervezeti 
hálóját. Eisenberger lakásán a rendőrség baloldaliakkal foglalkozó 
detektívcsoportjának irányítója, Wayand Tibor jelent meg, és a házkutatás 
után bezsuppolta őt és hű társát, Jolánt. 

Eisenberger a Turai-féle gyári vonalhoz kötött Oláh Géza bádogossegéd 
és társai ügybe keveredett bele. Azzal gyanúsították meg, hogy 


"kommunista kapcsolatot" alakított ki Tuli Istvánnal és Badanti Antallal, 
utóbbitól kézzel írt, "León Blumhoz címzett?" röpiratot kapott, s átadta 
feleségének gépelésre, a sokszorosított anyagot pedig visszajuttatta a 
megrendelőnek. A nyomozást vezető Németh Ferenc előtt elismerte, hogy 
szaktársa, Tuli összehozta Badantival, akit ő Jolánnal, viszont a 15 oldalnyi 
kéziratról — amit állítása szerint ő el sem olvasott — a gépelés után neje 
megállapította, hogy az "kommunista sajtótermék", s mivel a háttérben 
beugratást sejtett, a négy példányban elkészített anyagot zárt borítékban 
visszaküldte vele Badantinak, jelezve, hogy a további megbízások elől 
elzárkózik. 

A "konspi" előkészítése most hibátlanra sikerült, nem ismétlődött meg 
az öt évvel korábbi fiaskó, mivel az ugyanaznap kihallgatott Jolán 
vallomása teljesen megegyezett férje legendájával. 

Eisenberger a vallomását a jegyzőkönyv kézírásával hitelesített 
megjegyzése szerint "minden fizikai és erkölcsi kényszer nélkül" tette meg. 
Akkor már 11 napja volt a nyomozóhatóságok őrizetében, majd még ott 
időzött egészen május 4-ig (Jolánt is vele együtt, április 11-én szállították 
be, de a 22-i kihallgatása után elengedték). Így, habár az ügy 
dokumentációjában több vallomása nem maradt fenn, nehéz elhinni, hogy a 
három hét alatt többször ne vették volna elő, mialatt nem bántak kesztyűs 
kézzel vele. Az alagi nyomozás ugyanis brutalitásáról vált hírhedtté, 
Eisenberger több sorstársa is felpanaszolta a velük szemben alkalmazott 
fizikai kényszert. Harminc évvel később adott interjújában már ő is előadta: 
"a csendőrök leszíjaztak három helyen egy padra, és hatan gumibottal a 
heréimet, talpamat úgy verték" . 

Az 1941. január 27-én készült vádirat hatvan embert sorolt Turai 
kommunista mozgalmának Oláh-féle alágazatához. Eközben Eisenberger, 
mintha mi sem történt volna, a pártépítéssel foglalatoskodott. Elsődlegesen 
a hozzá közel álló, illegális munkában edződött szabók között keresett 
megbízható embereket. 

Ilyen kiszemelt lett Rataics István, a szabók szakszervezetének 
könyvtárosa, . Vörös  Segély-aktivista, — aki elmondása szerint a 
következőképpen szerzett tudomást KMP-tagságáról: "1941. július hó 
utolsó napjaiban szólt Zámbó szaktárs [Rataics VS-kapcsolatal, hogy 
menjek öt órára a Károlyi-kertbe, ott egy általam is ismert szaktársat fogok 
találni. A jelzett napon és időben elmentem a Károlyi-kertbe, és Péter 
Gáborral találkoztam. Tájékoztatott, hogy jól végrehajtottam a kétéves 


illegális munkát, amellyel a párt megbízott. Politikailag is sokat fejlődtem, 
ennek alapján a szabók illegális pártcsoportja úgy döntött, érdemesnek tart 
arra, hogy a párt tagja legyek." 

Ez idő tájt Eisenberger Lajosnak újra meggyűlt a baja a hatósággal, 
egészen pontosan a csendőrséggel. 1941 nyarán feleségével Tiszasas 
községben, sógornőjénél vendégeskedett, és a gyanú szerint a rokonokkal, 
ismerősökkel kibővült "zsidó?" társaságban nemzetgyalázó kijelentés 
hangzott el ("Piszkosak ezek a magyarok, majd küldenek nekik az angolok 
cérnát"). Az unokatestvér, ha lehet, most még jobban jött ki az ügyből, mint 
tíz évvel korábban, a vörös segélyes lebukásakor, ugyanis a szomszédság 
közlésére alapozott nyomozást — mivel tisztázódott, hogy a becsmérlő 
szavakat nem ő mondta — az ügyészség bűncselekmény hiányában 1942 
márciusában megszüntette. 1942. november 24-én megszületett az elsőfokú 
ítélet az Oláh-ügyben, a törvényszék úgy határozott, hogy 19 vádlottal, 
köztük Eisenbergerrel és nejével szemben elkülönítve folytatja az eljárást. 
Vagyis inkább csak folytatta volna, mert a házaspár eltűnt a hatóságok 
szeme elől. Október 31-én — az épp aktuális bejelentett lakcímükre — az 
Akácfa utca 27.-be kivonuló detektívek csak a hült helyét találták a család 
férfi tagjának, annyit tudtak meg róla, hogy április 24-én ismeretlen helyre 
távozott. Másnap visszatérve már feleségének is bottal üthették a nyomát. 

Vádlott-társaik sem voltak restek, többen felszívódtak, vagy más okból 
távol maradtak a tárgyalástól, akadtak, akiket időközben katonai szolgálatra 
vezényeltek. 


Péter Gábor születése 


Hősünk 1961-es visszaemlékezése szerint felső kapcsolata, Gács 
indította el a riadóláncot: "közölte velem [...] hogy illegalitásba kell 
mennem, értesítsem azokat az elvtársakat is, akiket a lebukás veszélye 
fenyeget. Értesítettem tehát Fürst Károlyt, aki akkor a KAOSZ-ban 
[Kereskedelmi Alkalmazottak Országos  Szövetségel dolgozott és 
illegalitásban élt. Abban az időben úgy értékeltük a lebukást és úgy kaptuk 
az értesítést, hogy legfeljebb két-három hónapról van szó. Nem gondoltuk, 
hogy az illegalitás olyan hosszú ideig tart majd. Én 1942. május 15-én 
mentem illegalitásba. A feleségem, Simon Jolán, még otthon maradt, mert 
úgy gondoltuk, hogy előbb engem fognak keresni. Így is történt. Alig három 
hete voltam illegalitásban, amikor egy éjjel kimentek a hekusok a 
lakásomra és megkérdezték feleségemtől, hogy hol vagyok. A feleségem 
azt mondta, hogy a budakeszi szanatóriumban fekszem betegen. Erre a 
hekusok kimentek a budakeszi szanatóriumba. Ahogy kiléptek a kapun, a 
feleségem is eljött otthonról, és ő is illegalitásba vonult." A rendőrségi 
kiszállást tehát nem októberre (mint a hatósági jelentésben szerepelt), 
hanem csaknem fél évvel korábbra tette, az eltünését pedig nem lezáratlan 
büntetőügyével indokolta, hanem az újabb lebukás fenyegető veszélyével. 

Való igaz, május elején az Andrássy-laktanyából újra kirajzottak a 
politikai nyomozók, és nagyszabású akciósorozat keretében gyűjtötték be a 
függetlenségi mozgalomban részt — vevő  —— kommunistákat és 
szociáldemokratákat, megbénítva ezzel nemcsak a baloldali antifasiszta 
ellenállás kezdeményeit, hanem a KMP időközben újjáalakult Központi 
Bizottságát is. Bezárult a kör, és most nem menekült meg sem Rózsa 
Ferenc, aki belehalt a vallatásokba, sem a szovjetektől visszatért Schönherz 
Zoltán, őt októberben statáriális úton kivégezték, majd decemberben 
lecsaptak a szűkebb vezetésből a felvidéki Skolnvik Józsefre is. A nyílt 
nyomozás során elövezették a MSZDP vezérkarát, ám Szakasits Árpád, 
Mónus Illés és Büchler József kormányzati nyomásra visszanyerte 
szabadságát. Fennmaradt a hálón Eisenberger Erzsébet is, őt három hét után 
engedték ki a kaszárnyából. 

1942 májusában-júliusában Eisenberger Gáccsal, Fürsttel és Házi 
Árpáddal találkozgatott, majd az időközben szabadult Kovács István vagy 


talán Házi (emlékei ezen a ponton ködösek) össeehozta új felső 
kapcsolatával, Csermanek, vagy ahogy később ismertté vált, Kádár Jánossal 
(ő megismerkedésüket 1942 novemberére tette). Eisenberger az illegalitás 
hálózatában "középvezetővé" lépett elő, ugyanis ezentúl hozzá tartozott 
számos párttársának "tartása". Kik voltak ők? Többek között Házi Árpád, 
Fürst Károly, Orbán László (ifi és kulturális vonalon), Ságvári Endre, 
Bartha Bertalan (Ganz-gyár), Tonhauser Pál (Kárpátalja). Folyamatos 
összeköttetésben állt továbbá Szirmai Istvánnal (Erdély) és Donáth 
Ferenccel. "Mindezek mellett ő lett megbízva a nyomdai profil 
megszervezésével. 

Az első nyomdásza Pataki Bachert László volt, akinek — hogy elkerüljék 
a feltünést: egy fiatalember egymagában bérel lakást — elővigyázatosságból 
"feleséget" is kerítettek. Ságvári Endre megbeszélte Szirmai Hédivel, hogy 
konspirációs szempontból szükséges az összeköltözés. A "házasság" jól 
működött egészen a lebukásukig. "Ferdinánd", (a Pataki és Márvány közötti 
kapcsolat) azt kérdezte Patakitól telefonon, hogy miért nem ment ki a 
találkozóra. Pataki azt felelte: "Mert nem tudtam." Ferdinánd" még mindig 
nem értette a dolgot, és azt kérdezte: "Hogy-hogy nem tudtál?" Erre Pataki 
beleordított a telefonba: "Hát nem érted? Hülye vagy?" Erre a hekusok 
kiütötték kezéből a telefonkagylót és borzalmasan megverték. Nagyon 
megkínozták, de Pataki nem vallott és ezzel mindnyájunkat megmentett." — 
örökítette meg nyomdászának bátorságát. 

A mozgalomnak ilyen kitartó katonákra volt szüksége, de nem lehetett 
mindenki Pataki. Eisenberger azt a feladatot kapta, hogy ellenőrizze, 
kikotyognak-e valamit lebukott elvtársai. Ennek módszerére emlékiratában 
elég világosan utalt: "Volt kapcsolat Domokos Józseffel, aki kommunista 
védő volt annak idején és a felszabadulás után a Legfelsőbb Bíróság elnöke 
lett, hozzá jártam fel hetenként egyszer, szerdán délután, amikor is az 
elvtársak bíróságon vagy rendőrségen felvett jegyzőkönyveit olvastam el. A 
párt megbízásából kértem fel Domokost az elvtársak védelmére." Kortársai 
is megörökítették belső elhárítói ténykedését: "... a pártnak a 30-as években 
vívott illegális harca idején [...] feladata volt a pártba befurakodott 
rendőrügynökök leleplezése. Ebben Vörös Segély-ügyvédek segítették. 
Általuk megismerhette a letartóztatottak vizsgálati anyagát, a 
tanúvallomásokat, sőt egyes titkos rendőrségi jelentéseket. Ily módon 
kihámozhatta a rendőrügynökök nevét. Mondották azonban a régi elvtársak 
azt is: már akkoriban jelentkezett nála a megalapozatlan gyanúsításokra 


való hajlam"7- jegyezte meg róla Vas Zoltán. Az 1929-től bebörtönzött, majd 
1940 és 1944 között a Szovjetunióban élő adatközlő érthető okokból nem 
saját, közvetlen élményeit osztja meg velünk, hanem a mozgalom akkoriban 
szabadlábon lévő harcosainak közlendőjére hagyatkozott, ám eközben 
zavart okoz az ábrázolt "munkakör" időbeliségében. A harmincas években 
Eisenbergerre (Márványra) még nem szabtak ekkora kabátot. Már a 
korábban részletezett 1935-ös tetten érési történet megannyi ágával- 
bogával, csetlésével-botlásával sem azt mutatta, hogy akkoriban ő lett volna 
az illegális kommunista szervezkedés fő konspirációs szakembere. Ha 
mégis, akkor rendkívül rosszul látta el a feladatát. A titkos műveletek 
főfelügyeletét jóval később — sokkal inkább úgy tűnik, hogy a világháború 
idején — testálták rá. 

1943 elején újabb lebukási hullám tizedelte meg a KMP vezérkarát, 
elfogták Skolnyikot, újólag Kovácsot, akinek letartóztatása különösen nagy 
érvágást jelentett, mert vele együtt számos kapcsolat veszett oda, Gácsot — 
Kádár 1954-es vallomása szerint — Skolnyik lebuktatásának gyanúja miatt 
pártvezetőségi funkciója és párttagsága alól "felfüggesztették". Ekkor jött el 
a nagy pillanat: márciusban a kormányrúdnál egyedül maradt Kádár közölte 
alsó kapcsolatával, Eisenbergerrel, hogy mostantól a Központi Bizottság 
tagja. Komoly nehézségek árán újra összeszedték a leszakadt elvtársakat, s 
őszre már olajozottan működött a kiadványozás is, amit a Pataki bírósági 
tárgyalása alatt nagy számban szétszórt röplapokkal jeleztek. A nyomda 
folyamatosságát Eisenberger emberének lebukása óta egy röpirat erejéig a 
publicista Fehér Lajos, majd Ságvári kapcsolata, Rákosi Endre (szintén egy 
álfeleséggel az oldalán) biztosította. (Egy évvel később a német megszállás 
után a szocdemek közös nyomda felállítására tettek javaslatot, a lehetséges 
megoldásokat Schiffer Pállal egy Lajos utcai vendéglőben Kisenberger 
egyeztette.) A múlton merengve 1954-ben börtönében ezt az időszakot úgy 
jellemezte: "Ha lebukott az illegális nyomda, 2 hét alatt összehoztam egy 
másikat. Sokat szaladgáltam. Sokszor nem tudtam még este hol fogok 
aludni. Úgy éltem itt, mint bugyborék a vizen [...].?" 

Új pozíciója a korábbinál is nagyobb óvatosságra intette. 
Meggyőződhetünk erről Wayand Tibor későbbi, Péter Gábor foglyaként írt 
önvallomásából: "1943 áprilisában Tényi Mátyás detektív a Szabadság 
térről telefonált, hogy küldjék ki a detektíveket figyelésre, mert ott 
felismerte Simon Jolánt, aki ott egy kisgyermekkel foglalatoskodik. 
Kiküldtem, úgy emlékszem, Temesi Bélát két detektívvel. Temesi később 


telefonált, hogy valóban Simon Jolán figyelését vették fel. Simon Jolán a 
déli órákban a kisgyermekkel együtt elhagyta a Szabadság teret, s a Károly 
király út (talán 5/c) és Dohány, illetve a Wesselényi út sarkán lévő házba 
ment be. Útközben találkozott férjével, Eisenberger Benővel, aki mialatt a 
felesége a házba tért, a körúton egy padra ülve várta feleségét. A hír vétele 
után újabb két detektívvel (az egyik Szabados [Béla] volt) autón azonnal 
kimentem, mert tudtam még az 1942-es nyomozás anyagából, hogy 
Eisenberger Benő a központi bizottság tagja. Magam is felismertem 
Eisenbergert, Szabadosnak s a másik detektívnek rövid tájékoztatást adtam 
munkájuk rendkívüli fontosságáról és kértem, hogy lelkiismeretesen, s 
főként óvatosan figyeljenek. Ha elvesztik a ügyelteket, nem nagy baj, de ha 
észrevétetik magukat, helyrehozhatatlan hibát követnek el. Ezek után a két 
figyelőt hátrahagyva bevonultam a főkapitányságra. Másnap Szabadosék 
jelentették, hogy Eisenbergrné kijőve a házból férjével együtt a házban lévő 
kávémérésbe tértek be, onnan azonban már kijönni nem látták. Másnap 
azonban újra felvették Eisenbergerné figyelését, aki a kisgyermekkel ismét 
a Szabadság térre ment napozni. Tényi ismét arra járt, s látta, hogy 
Szabadosék ügyetlenül, lelkiismeretlenül végezték munkájukat. Szabadost 
félrehívta és leszidta, jelezve, hogy viselkedésüket jelenteni fogja nekem. 
Be is jelentette telefonon az esetet. Ha jól emlékszem, Temesit küldtem ki, 
hogy nézzen utána a figyelőknek. Temesi azonban már nem találta a 
Szabadság téren őket. Mint később kiderült, Eisenbergerné a figyelőket 
valóban észrevette, a gyerekeket visszavitte, s ő maga végleg eltávozott a 
környékről." A rejtélyes gyermek kilétet a detektívfelügyelő irománya nem 
fedte fel és Eisenberger KB-tagságának kezdetét tévesen egy évvel korábbra 
datálta. . Ugyanakkor  Wayandnak rémlett, hogy az illegális párt 
vezetőségében Eisenberger Kicsi néven tevékenykedett, Eisenbergernek pár 
hónap múlva már nagy horderejű ügyre, a Komintern feloszlatására kellett 
reagálnia az időközben a KB-ba bevont Szirmaival és Tonhauserrel 
egyetemben. 

Négyesben Kádár javaslatán rágódtak, amely a párt nevének 
megváltoztatására vonatkozott, és amivel az MSZDP, a Nemzeti Parasztpárt 
és a Független Kisgazdapárt balszárnyát akarta magukhoz csábítani, A 
népfrontos kezdeményezést — Péter úgy emlékezett — két társa erős 
ellenérzéssekkel fogadta, ő pedig "meglehetősen passzívan? viselkedett. A 
Kádár iránti bizalom — fűzi tovább a sorokat — "valahogy azt sugalmazta 
akkor nekem, hogy hallgassam végig a többi elvtárs álláspontját, és így 


próbáljam kialakítani magamban, helyes-e vagy nem a párt nevének 
megváltoztatása". Eisenberger hezitált, a KB pedig képtelen volt határozni: 
"Meg kell mondanom, hogy abban a pillanatban nem tudtam eldönteni, de 
egyébként akkor nem is tudtunk ebben a kérdésben határozni." A következő 
összejövetelen Tonhauser még mindig fenntartásait hangoztatta, Szirmai 
viszont nem akart pártszakadást, ezért engedett Kádárnak. A mérleg ezzel 
megbillent, már nem volt kérdés Eisenberger számára, hogy hová álljon. A 
dolog pikantériája, hogy a KMP formai megszűnésével járó kollektív 
döntést 1951-ben épp Péter Gábor ÁVH -ja dörgöli majd a letartóztatott 
Kádár János orra alá. Perének 1954-es újratárgyalásán Kádár elismerte, 
hogy a pártfeloszlatás ötlete tőle származott, amiben Péter az első 
pillanattól fogva teljes mellszélességgel támogatta. Azt, hogy pontosan 
hogyan történt a KMP "likvidálása", nem tudhatjuk. Jól látszik azonban, 
hogy Péter igyekezett kisebbíteni szerepét a történetben (míg Kádár 1954- 
ben már bátran mószerolhatta az ÁVH bukott, akkor már börtönben ülő 
vezetőjét). 

1943 júliusában tehát a Bástya utca 4. alatti szabóműhelyben ők négyen, 
illetve Donáth és Orbán megalakították a Békepártot. Az agrártémákkal 
foglalkozó újságíró, Fehér Lajos lett a vidéki felelős, aki a parasztpárttal és 
a gazdakörökkel tartotta a kapcsolatot, ugyanakkor folytak tapogatózások a 
szociáldemokraták felé is, míg a Nemzeti Színház elkötelezett baloldali 
teátristája, Major Tamás és a kisgazdapárti néprajzkutató, Ortutay Gyula 
révén Bajcsy-Zsilinszky Endrével is találtak kontaktust. Erdélybe, a 
Felvidékre és Kárpátaljára is juttattak egy-egy röpiratcsomagot, viszont 
külföldi kapcsolatokkal egyáltalán nem rendelkeztek, a Szovjetunióban lévő 
elvtársaiktól is teljesen el voltak szigetelve. A név változott, a tagság, a 
tevékenység és a kockázat maradt a régi, ahogy hatósági megítélésükben 
sem történt gyökeres fordulat, ezt mutatja, hogy a politikai rendőrség 
szeptemberben elkapta Tonhausert, novemberben Szirmait. 1944. március 
19-én a Ráday utcában ülésezett a Békepárt vezetősége, Kádár, Eisenberger, 
Donáth, Orbán és az új tag, az illegális lapszerkesztésben, nyomdai 
tevékenységben járatos Horváth Márton. Teljes nyugalomban tanácskoztak 
a háborús helyzetről, mérlegelték a lehetséges teendőket. Fogalmuk sem 
volt arról, hogy eközben a német csapatok megszállták az országot. "Én 
aznap este egy Izabella utcai étkezőben tudtam meg a kiszolgálólánytól"- 
emlékezett a sorsfordító napra Eisenberger. Áprilisban üzenetet kaptak, 
hogy valamelyiküknek Jugoszláviában találkoznia kell a moszkvai 


összekötővel. Kádárra esett a választás, hogy felvegye a várva várt 
kapcsolatot. Lupták János névre kiállított hamis iratokkal indult neki az 
útnak, de Pécsen az embercsempész helyett a rendőrök várták. 1944 nyarára 
Eisenbergernek még nagyobb felelősség nyomta a vállát: a német 
megszállás közepette óvatos tapogatózások indultak horthysta körökből, ám 
a pártnak egyre kevesebb szabadlábon lévő felelős vezetője maradt. Hosszú 
évekkel később így emlékezett erre: "Egyszer Donáth üzenetet hozott, hogy 
Ujszászy IIstván, az Államvédelmi Központ vezetőjel és csoportja 
ellenállási . mozgalomban vesznek részt és nagyon szeretnének 
Csermanekkel találkozni. Nagy gondban voltam, mert már Horváth Márton 
is lebukott, tehát csak én tudtam, hogy Csermanek, azaz Kádár [Lupták 
néven] a Contiban van." Az információ kiadása, hogy a találkozóra invitált 
személy mint politikai fogoly a Conti utcai börtönben ül, pedig egyenlő lett 
volna elvtársa személyazonosságának felfedésével, az árulással. Orbán 
László közvetítésével ekkor erősítették meg soraikat két katonatiszttel, 
Pálffy Györggyel és Sólyom Lászlóval. 

c-Orbán mondta, hogy hasonlítsam össze őket és úgy döntsék, kivel 
tartsuk a kapcsolatot kettőjük közül, mert Rajk által, illetve általuk egy 
katonai bizottságot kell létrehozni"- írta az újoncok érkezéséről. Választása 
Pálffyra esett, de ettől függetlenül Sólyom is a csapatban maradt, 
elkezdhettek tehát kacérkodni a fegyveres ellenállás és a partizánharc 
gondolatával. A formálódó katonai csoporthoz bekötötték a civil Fehér 
Lajost (a láncot Péter így rekonstruálta: "Fehér Lajost hozzám Donáth 
kapcsolta, én hoztam össze Horváth Mártonnal, Horváth később 
összekötötte Pálffyval"). A spanyol polgárháborút megjárt Rajk László 
szeptemberben szabadult, és az ugyancsak komoly mozgalmi múltú Kállai 
Gyulával képviselte a kommunistákat a náciellenes pártszövetségben, a 
Magyar Frontban. Eisenberger valós harci küzdelmekben nem vett részt, 
csak a szervezésben vállalt szerepet, így elmondása szerint Pálffyt 
összekötötte a vasasokkal, hogy oktassa ki őket a fegyverhasználatra. A párt 
Katonai Bizottságának leglátványosabb akciójában előkészítő és szemlélő 
volt egyszerre: "Fehér Lajos kiépít egy partizáncsoportot (Janikovszky — 
egy orvos, Padányi mérnök és Güntler) a Gömbös-szobor felrobbantására. 
Horváth Mártonnal arról beszéltünk, hogy megér-e 12 kg ekrazitot a 
Gömbös-szobor. De úgy döntöttünk, hogy érdemes. A Gömbös-szobor 
felrobbantásának története ismeretes. Meg kell jegyeznem, nagyon 
vigyáztunk arra, hogy emberélet ne essék áldozatul a robbantásnak, nehogy 


ezt . kihasználják ellenünk. Emlékszem, hogy  haragudtunk egy 
szerelmespárra, amelyik ott ült egy padon a szoborral szemben és sehogy 
sem akart elmenni, addig viszont semmit sem tudtunk csinálni. 
Partizáncsoportokban dolgoztak Jambrichék [sic!] és mások." Az említett 
Janikovszky Béla, a Jambrich testvérek, Mihály és József, valamint Fehér 
Lajos is 1945 után a politikai rendőrségen folytatják pályafutásukat. Utóbbi 
önéletrajzi írásában részletesen ecseteli az 1944. október 6-i akció 
előzményeit és megvalósítását (a búgó szerelmesek betéttel együtt), ám 
végig fegyelmezetten kerüli Eisenberger nevének említését, a "kommunista 
párt vezetése? gyűjtőnévvel elfedve annak jelenlétét). Ennek okairól lesz 
még szó. 

1944. szeptember 9-én a székesfőváros budai oldalán a Horthy Miklós 
(ma Móricz Zsigmond) körtéren egy lakásban a Békepárt vezetősége a 
hogyan továbbon gondolkodott. Kettő-egy arányban a KMP feltámasztása 
mellett döntöttek. Horváth terjesztette be a javaslatot, Eisenberger mellé 
állt, Donáth, mivel a többi baloldali párt elidegenítésének veszélyét látta 
benne, ellenezte, és tüntetőleg félrevonult: "Ketten Horváth Mártonnal 
leültünk az asztal mellé, Donáth félreült a rekamiéra, ezzel is kimutatva, 
hogy nem ért egyet velünk. Mi röviden leírtuk, hogy a Békepárt megszűnt, 
és a kommunista párt újra megalakult. Kézírással írtuk, még azt is ráírtam, 
hogy Rákosi Mátyás pártja. Ezt akkor azért tettem, mert a deményisták is 
kiadtak egy röpiratot Kommunisták Magyarországi Pártja aláírással, és azt 
akartam, hogy a dolgozók meg tudják különböztetni, hogy melyik az igazi 
kommunista párt." Rajk épp azokban a napokban szabadult, Eisenberger 
szaladt elé a jó hírrel, majd Horváth illegális lakásába vitte, ahol Rajk 
nyomban röpiratszövegbe öntötte a KMP zászlóbontását. 

Innentől felgyorsultak az események. A hozzájuk képest sokkal nagyobb 
bázisú és ismertségű Demény-féle mozgalommal való kiegyezés nem 
várathatott magára. A közeledési folyamat állomásait később Péter Gábor és 
a rivális kommunisták vezetője is részletesen papírra vetette, kisebb- 
nagyobb eltérésekkel. Mind a kezdeti puhatolózó szakaszban, mind a 
megegyezés véglegesítésekor a KMP részéről Rajk mellett — talán személyi 
biztosító szerepben — Eisenberger volt jelen (Rajk ilyen alkalmakkor "előre 
beküldött, nézzem meg, nincs-e valami baj" — emlékezett vissza évek 
múltán). Sőt az egyezség ismertetését, aminek legfontosabb pontja a háború 
utáni közös pártkongresszus összehívására vonatkozott, szintén őrá 
testálták. Neki kellett bejelentenie Deményék tagsága előtt a kontraktust, s 


ennek körülményeit így őrizte meg: "Rajk László és Kovács István engem 
küldtek el erre az ülésre. De nem kaptuk meg előre az ülés helyét, hanem 
csütörtök este 6 órakor a Róna utca és a Thököly út sarkán kellett lennem, 
ahol autóbuszos egyenruhában egy magas növésű ember várt (a 
felszabadulás után tudtam meg, hogy Krajczi Kálmán [lsic!]), ő elvezetett 
egy pincében lévő üzembe (ahol sok mészpor volt). Ott találtam vagy 30-40 
embert. Az asztal piros kendővel volt leterítve. Molnár-Demény [Molnár 
volt Demény fedőneve] elnökölt. Meg kell mondanom, nem kis 
fájdalommal néztem, milyen jó, igazi nagyüzemi munkásarcok, de kár, 
hogy nem közöttünk vannak, hanem "deményisták". [...] Felszólalásom 
rövid volt: "Elvtársak, én a másik párttól vagyok. Attól a párttól, amelynek 
Rákosi Mátyás a vezetője. Higyjék [sic!] el az elvtársak, ebben a helyzetben 
csak egy út lehet: összefogni, együtt harcolni a közös ellenség ellen." 
Demény azonkívül, hogy a vele készített 1988-as interjúban egy nappal 
korábbra, november 8-ra (szerda) tette az Álmos vezér úti szervezetüknél 
tartott értekezletet, a küldött megilletődöttségét a tagbaszakadt munkások 
láttán azzal magyarázta, hogy lehet, a szabóműhelyekét igen, de a 
nagyüzemek világát nem ismerte, szóvá is tette kísérőjének, Krajczinak, 
hogy "nem így képzelte el a találkozót, azt hitte, többségében értelmiségiek 
és zsidó üldözöttek lesznek jelen". 

Eisenberger 1944-ben szorosabb kapcsolatba került Major Tamással. Ez 
nem azt jelentette, hogy belevetette volna magát a léha művészvilágba, 
ahhoz ő túl fegyelmezett és zárkózott volt, de kapóra jött számára, hogy a 
márciustól ugyancsak illegalitásba kényszerült színészre lehetett számítani a 
titkos találkozókhoz alkalmatos lakások felhajtásában. Major pedig szükség 
esetén Eisenbergerhez fordult tanácsért, hiszen — úgy látta — "óriási 
konspirációs tapasztalatai voltak". A színházi vonalnak köszönhetően az 
illegális KB zavartalan működhetett 1944 júliusától.  Eisenberger 
:"búvóhelyügyben" Majort kereste, aki pedig a nem kevésbé baloldali Gobbi 
Hildával kapcsolta össze. 

A színésznő közvetítésével egy hozzá közel álló házaspár, Babits Antal 
orvos és felesége fogadta be Eisenbergert és feleségét. Gobbi 1974-ben így 
emlékezett erre: "Kicsi (Péter Gábor) arra is kért, hogy egy zsidó asszonyt 
egy-két éjszakára nem lehetne-e elhelyezni, és ez a két éjszaka egészen a 
felszabadulásig tartott. Kiderült, hogy a zsidó asszony Péter Gáborné, 
Simon Jolán. A Központi Vezetőség tehát üléseit egy ideig Babitsék lakásán 
tartotta. Hol Simon Jolán, hol én nyitottam ajtót. Az ülésezők között volt 


Kállai Gyula, Haraszti Sándor, Donáth Ferenc, Rajk László, Losonczy 
Géza, majd egyszer csengettek, s egy férfi annyit mondott: Erzsébetet 
keresem (Erzsébet volt Simon Jolán illegális neve). Az érkező Kádár János 
volt, aki nemrég szökött meg a dorogi kitörésből. [...1 És elhangzott a 
rádióban a Horthy-proklamáció. "Kicsi" és " Erzsébet" örömükben 
elárulták a nevüket: Péter Gábor és felesége, Simon Jolán. Az öröm le is 
csillapodott, amikor megjelent apám [Gobbi Ede százados] Babitsék 
lakásán — öve kézigránátokkal teletűzdelve — s közölte, hogy a Petőfi térre 
vezényelték Horthy Miklós fiának védelmére, de a németek és a nyilasok a 
kormányzó fiát elhurcolták. "Baj lesz..." — mondotta, s máris közölte a 
rádió, hogy Szálasi átvette a hatalmat." Nyolc évvel később megjelent 
önéletírásába is bekerült a vezetőség (itt már Eisenberger sem maradt ki a 
felsorolásból) szobáztatása, és hogy  Eisenbergernét, vagyis "Pető 
Erzsébetet?" vesepanaszai miatt vitte Major Babitshoz, aki diagnosztizálta, 
hogy a beteg bal veséje tönkrement, "Hain Péter verte szét a Horthy- 
korszak humánus börtönében." 

A lakástulajdonos orvos is megerősítette, hogy Major kérésére vizsgálta 
ki, majd fogadta be a beteg asszonyt, akkor még nem sejtve, hogy vele 
együtt az egész KMP Központi Bizottság esik be az ajtaján: "1944. 
augusztus végén egyik alkalommal hazaérkezésemkor a házvezetőnő hozta 
tudomásomra félelmében, hogy délelőttönként idegenek járnak a 
lakásomban. Ekkor tudtam meg, hogy feleségem hozzájárulásával már 
hónapok óta titkos megbeszélésekre jönnek össze idegen személyek. Az 
üléseken résztvevőkről feleségem sem tudott nekem felvilágosítást adni, 
mert azokat a már nálunk lakó Pető Erzsébet vagy Gobbi Hilda engedte be, 
illetve az első érkező után a következőket mindig a már ott lévők közül 
valaki bocsátotta be a lakásba. 

Az adott helyzetet így megismerve, szerettem volna tudni, hogy 
tulajdonképpen mi történik körülöttem. Miután nagyon határozottan 
érdeklődtem, a nálunk lakó Pető Erzsébet bemutatta nekem Lehoczky 
Lajost (Péter Gábort) mint udvarlóját, akivel ettől kezdve elég gyakran és 
sokat beszélgettem. Előfordult 2-3 esetben, hogy ő is a lakásomban töltötte 
az éjszakát. Október első hetében Lehoczky Lajos közölte velem, hogy 
Tildy Zoltán és Szakasits Árpád a Magyar Eront nevében Horthy 
kormányzóhoz készülnek kihallgatásra. A  kihallgatáshoz Szakasits 
Árpádnak zsakettre volt szüksége. Lehoczky látta, hogy alkatunk egyforma 
és így a zsakettem Szakasits Árpádhoz került. 


1944. október 15-én a kormányzói proklamáció után Pető Erzsébet 
örömében közölte, hogy őt Simon Jolánnak hívják, továbbá azt is, hogy 
Lehoczky Lajos igazi neve Péter Gábor, aki nem az udvarlója, hanem a 
férje. Természetesen egyet-mást elmondtak politikai üldöztetésük idejéről." 
Több mint egy évtizeddel az események után, börtönben ülve Péter a 
Babits-féle bázison kívül még a szocdem Fischer József építész rózsadombi 
villáját, Bornemissza Éva színésznő Barát utcai lakását és egy másik 
belvárosi ingatlant sorolt fel, ahol gyülekeztek Rajk vezetése alatt. 

1944. október 15-én Rajk azon nyomban a gyárak megszállását 
javasolta, még mielőtt a nyilasok teszik meg. A mozgósító röpiratot a 
lakásán szövegezte, a műveletet Eisenberger biztosította: -Én az ablakon 
néztem ki, mialatt ő írta. Láttam, hogy jönnek a német katonák, a nyilasok, 
beverik az ablakokat. Siettettem Rajkot, mert az utcán kezdtek a németek 
úrrá lenni. Attól féltem, elkésünk a röpirattal, mert akkor csak 5 óráig 
lehetett az utcán járni. A röpirat elkészült, át is adtam "Talpaló"-nak. 

"Talpaló" Rákosi Endre illegális neve volt. A röpiratot ki is hozták, de 
este Szálasi uralomra került, ezért lényegesen megváltozott a helyzet. 

Novemberben Rajk tető alá hozott Szakasitsékkal egy egységokmányt, 
amit mindenképpen a moszkvaiak tudomására akartak hozni. Eisenbergert 
jelölték ki futárnak, a terv azonban a kezdetek kezdetén dugába dőlt. A 
kudarcot emlékiratában így adta vissza: "Egy Hives Henrik nevű embernek 
(a felszabadulás után Nagy Ferenc mellett dolgozott) kellett volna elvinni 
engem. Kaptam egy írást, amit Rajk adott. Bélyegzővel volt ellátva s az állt 
rajta, hogy ameddig a szovjet csapatok nem érkeznek Budapestre, én odaát 
nemcsak a kommunistákat, hanem a szociáldemokrata pártot is képviselem. 
Ezzel is hangsúlyozzuk az akcióegység komolyságát. Az írást vasárnap este 
kaptam meg Rajktól a lakásán azzal, hogy rögtön indulnom kell, hajnalban 
visznek át repülőgépen. Akkor este volt találkozóm Kállaival, vele mentünk 
a Pozsonyi útra, ahol Bereczki [Bereczky Albert református] püspök volt a 
pap az egyik templomban. Akkor éjjel ő bújtatott el. Úgy dideregtünk 
Kállai Gyulával együtt a templomban, hogy majd megfagytunk. Hárman 
voltunk, a harmadik névre nem emlékszem. Ő vezette az autót azzal, hogy 
Székesfehérvár és Nagykanizsa között leszáll egy gép és átvisz bennünket. 
El is mentünk az autóval, de ott német katonai felvonulás volt, A repülőgép 
leszállt, de nem mert közelebb jönni, visszafordult. Illés Béla írja egyik 
regényében, hogy az autónak valami defektje volt, ez tévedésen alapul, az 
eset így történt, ahogy elmondtam." (Rajk újbóli letartóztatásakor az 


egységokmánynak nyoma veszett, majd 1945 februárjában került elő egy 
újpesti ház kertjéből, a Joint-The American Jewish Joint Distribution 
Committee — 100 ezer pengős adományának kíséretében. A pénz annak az 
500 ezer pengős summának volt a része, amit Aczél György közvetített ki a 
zsidó segélyszervezettől még 1944-ben, és Eisenbergeren keresztül került 
Rajkhoz.) 

Életének első repülőútjára akkor még várnia kellett, de novemberben 
végre megérkezett az első küldönc a Szovjetunióból. Kossa Istvánt 
Eisenberger a KB tagjaként kellő elővigyázatosság után ("Én azt mondtam, 
hogy konspirációs szempontból nagyon kell vigyázni, meg kell nézni, ki ez 
az ember") fogadta. Megítélése szerint messziről jött elvtársa "lényeges 
dolgokat nem tudott mondani", csak olyanokat, mint, hogy lapjuk, a Szabad 
Nép, A Szabad Nép legyen, a pártot Magyar Kommunisták Pártjának 
nevezzék, mielőbb foglaljanak le egy házat (a választás a Csengery utcai 
Hajózási Klubra esett) és spájzoljanak be gépkocsikból, fokozzák a 
partizánharcot, és derengett neki, hogy Kossa valamit mondott a szovjet 
csapatokkal való együttműködésről is. Ebben a hónapban a fogságból 
megszökött Kádár újra a körükben volt. Eisenberger ismertette össze 
Rajkkal, aki — még mielőtt a nyilasok decemberben elhurcolták volna — 
bekapcsolta hozzá Pálffyt mint katonai parancsnokot. A hol Kicsi, hol 
Lehoczky Lajos nevet használó Eisenberger volt, hogy Bajusz néven 
mutatkozott be, például egy fiatal műegyetemistának, Libik Györgynek, aki 
Major kérésére szállította el őt és az ekkor Dzsingisz néven élő Donáthot 
egy biztos helyre. A nem kevés kockázatot vállaló ifjút megragadta, hogy 
caz állandó életveszély ellenére jó humorú, magabiztos embereknek 
látszottak [...] és egy cseppet sem hasonlítottak azokhoz az üldözöttekhez, 
akik félelemmel vegyes lojalitással próbáltak az embertelen rendelkezések 
elől menekülni". A nem várt hosszúságúra nyúlt illegális munka során tehát 
nemcsak  Eisenberger feladatai sokasodtak meg, hanem annak 
függvényében álnevei is. Ezeket gyakorta változtatta, ám volt egy név, 
amely hivatalosan is rajta ragadt és élete végéig elkísérte, ezen a néven vált 
1945 után ismertté, és igen hamar hírhedtté. Bármily meglepő, ezt a nevet 
annak a konkurens kommunista mozgalmat vezető Demény Pálnak 
köszönhette, akit 1945-ben az elsők között vetett fogságba. Demény így 
mesélte el a "keresztelőt": "1944 májusában Frojimovics Sándornéhoz, Kun 
Erzsébethez mentem fel, akik akkor az Árpád fejedelem úton laktak. [...)] 
Mentesítő iratokat vittem az asszonynak és a két fiának. Itt van éppen a 


másik szobában Eisenberger, neki is kellenének iratok — mondta az asszony. 
— Jó, mondtam, de milyen névre akarod? — Mindegy, felelte, csak csináld..., 
de gyorsan. És akkor a szemem megakadt Frojimovicsék két fián, az 
egyiket Péternek, a másikat Gábornak hívták. 

Mondom: — Péter Gábor jó lesz? Így történt ez, így lett Eisenberger 
Béniből Péter Gábor." 


AVH: Karrier és erőszak 
Találkozások és csalatkozások 


Péter Gábor 1945 januárjának első heteiben együtt lakott Donáth 
Ferenccel egy Hungária körúti lakásban, ahova aztán Kádár János is 
beköltözött. A főváros egy része még az ostromot szenvedte, amikor az 
illegális IKözponti Bizottság tagjaiként elindultak Kőbányára, hogy 
kapcsolatba kerüljenek a szovjet parancsnoksággal és a Moszkvából érkező 
elvtársaikkal. Az első találkozásuk régen várt "felszabadítóikkal"- Galgóczi 
Erzsébet 1978-as munkafeljegyzése szerint — így zajlott le: 

Mutassák a tagsági könyvet — mondta az ezredes. 

- Nincs. Az illegális pártban nem lehetnek tagsági könyvek. — Az 
ezredes mosolygott, szélhámosnak tartotta őket. Mire P. Gábor megszólalt: 

— Én ott voltam 1932-ben Moszkvában a Nemzetközi Vörös Segély- 
kongresszuson. — Az ezredes ezt sem hitte el. — Kik vettek rajta részt és 
hogy néztek ki? — kérdezte. 

Kádár idegességében cigarettára gyújtott, mert ő sem tudta, hogy Gábor 
igazat mond. 

— Wilhelm Pieck, így és így nézett ki, André Marty stb. — sorolta Gábor. 

Az ezredes elgondolkodott, aztán átment a szomszéd szobába, s a 
-Csajka?" nevű közvetlen vonalon fölhívta Moszkvát. 

Negyedóra múlva visszajött megváltozva. 

— Biztos éhesek az elvtársak, jöjjenek velem vacsorázni és szállást is 
adunk. 

Megvacsoráztak, lefeküdtek aludni egy házban, aztán a parancsnok 
elbúcsúzott azzal, hogy másnap reggel nyolckor visszamennek hozzá. 
Másnap reggel elindultak a parancsnokság felé, előttük megy két munkás, 
akik "kommunista" gyűlésre mennek. Azt gondolták, minek menjenek 
vissza a parancsnokságra, ha már kommunista gyűlés van valahol, inkább 
elmennek oda. A két munkás nyomában eljutottak egy iskolába, ahol Vas 
Zoltán tartotta a gyűlést, aki két-három nappal korábban érkezett Pestre. 
Bemutatkoztak neki, hogy ők az illegális kommunista párt központi 
vezetőségének tagjai. Vas Zoltán előkapta noteszét, föllapozta. 

— Melyik közületek a "Kicsi"? Mert Moszkvában Rákosi a lelkemre 
kötötte, hogy a Kicsit föltétlenül keressem meg. 


— Én vagyok — mondta Gábor. 

— Nagyszerű! Ugye milyen ügyes vagyok, milyen gyorsan megtaláltalak 
benneteket? 

Aztán meghívta őket a szállására ebédre. Ott lakott Kőbányán. A két 
ablak között tartotta az ennivalót, éppen ki akarta nyitni, amikor megjelent a 
háziasszonya és azt mondta: 

— Nagyságos uram, itt voltak a ruszki katonák és elvitték a nagyságos úr 
ennivalóját." 

A hadsereg farvizén érkező Vas 1982-ben napvilágot látott 
önéletírásában úgy emlékezett, hogy január 12-én szabadult fel a Hungária 
körút és a környező városrész, ekkor Kádár János és Donáth Ferenc 
kapcsolatot keresett a Moszkvából visszatérőkkel. Ő másnap találkozott 
velük, "Balatonlelle? jelszóval azonosították magukat, majd 14-én elment 
velük egy Hungária körúti lakásba, ahol még négyen vagy öten, Horváth 
Márton, Kállai Gyula, Kovács István és Péter Gábor vártak rá. 

Nála nyoma sincs annak, hogy Péter elébe sietett volna, sem a Kicsi- 
epizódnak, ami persze nem jelenti azt, hogy az ő története az "igazabb?7. A 
szövegek ugyanis nem függetlenek a keletkezés időpontjától és az 
elbeszélők lehetséges motivációitól: 1978-ban Péter úgy láttatta a dolgokat, 
hogy őt már 1945-ben is "jegyezték" frissen hazatért moszkvai elvtársai. 
Ám az is érthető, ha Vas a nyolcvanas évek elején nem akart emlékezni 
arra, hogy 1945-ben az elsők között a későbbi gyűlölt ÁVH-vezérrel 
ölelkezett össze hazai elvtársai közül. 

Szintén ellentmondásosak az emlékiratok arra vonatkozóan, hogy mikor 
is történt a várva várt nagy találkozás. A Galgóczi-feljegyzés szerint 
Péterék január 17-én indultak el a szovjetekhez, tehát másnapra, 18-ra 
datálható Vas Zoltánnal való megismerkedésük. Péternek az események 
után pár héttel készített beszámolója viszont 13-ra teszi a kőbányai 
lejelentkezést és 14-re a találkozást Vassal, akivel 15-én átmentek 
lakásukba, és ott 17-én megtartották a KB-ülést. A datálás bizonytalansága 
mellett az viszont biztosnak tűnik, hogy a párt után családjára is gondolt 
Péter. Babits Antal és Gobbi Hilda egyaránt úgy emlékezett, hogy 
-felszabadulásuk? január 18-ra esett, amikor — az orvos szerint a déli 
órákban — a Vörösmarty téri óvóhely vasajtaját felcsapta Major Tamás és 
Péter, utóbbi a velük együtt rejtőzködő feleségéért jött. 

A hazai és a moszkovita kommunisták első közös vezetőségi ülésének 
jegyzőkönyve január 19-i dátummal maradt fenn, amikor a pártszervezés 


kérdései mellett a közigazgatási rendszer helyreállításáról, ezen belül is a 
rendvédelem és egyben a politikai rendőrség megszervezésének feladatairól 
tárgyaltak. A témához hozzászólt Péter is, úgy képzelte, hogy e kérdés csak 
addig tartozik rájuk, amíg meg nem érkezik Debrecenből a kinevezett 
főkapitány. Az is bizonyos, hogy ekkor már foglalkozott a politikai 
rendőrség ügyével, hiszen közölte: a politikai osztáty kommunista párttagjai 
értekezletet tartottak a kérdésről. Vas a rendőrfőnöki poszt mielőbbi 
betöltését sürgette, és elismerte, hogy szóba jöhet Péter, bár őt passzívnak 
érezte, és a feladat ellátására Kádárt találta a legalkalmasabbnak. Az ülés 
titkára, Horváth Márton ezt a témakört lezárva javasolta, hogy Kádár és 
Péter folytassák a megkezdett munkát, és mivel a formális kinevezés úgyis 
csak napok kérdése, a párt saját hatáskörében bízza meg őket a feladattal. A 
grémium következő, január 22-i összejövetele a rendőrségi apparátus 
azonnali felállítása mellett döntött: Budapest főkapitányának Sólyom 
Lászlót, helyettesének Kádár Jánost jelölték; Péter neve a pártvezetőség 
alkalmazottainak igazolására létrehozott ellenőrző bizottság tagjaként és a 
pártházban működő katonai és rendőrségi osztály vezetőjeként jelent meg. 

A dokumentumokból annyi megállapítható, hogy a kommunisták 
részéről a politikai rendészet megszervezésébe Péter fogott bele, és 
természetesnek vette, hogy a párt őt bízta meg ezzel a feladattal. Februárban 
így írt erről: "Talán nem egészen véletlen, hogy a politikai rendőrségi 
munka nekem lett kiosztva. Éveken keresztül az elvtársak véleménye az 
illegalitásban az volt, hogy nekem a politikai rendőrségi munkával kell 
foglalkozni. Be kell vallanom, hogy az elvtársaktól semmi felvilágosítást 
nem kaptam, hogy kell a politikai rendőrséget szervezni." Áprilisban, egy 
Rákosinak címzett beszámolóban már a sokéves antifasiszta munka beérett 
gyümölcsének tekintette pozícióját: "Éveken keresztül harcoltam eddig is — 
illegálisan is — a reakció, a fasizmus ellen egy szabad, független 
demokratikus Magyarországért." 

Péter szemében a küzdelem tehát folytatódott, más eszközökkel. A 
személyes adottságok és a konspirációs tapasztalatok mellett azonban 
szerepének felértékelődésében nem kizárható — mint korábban felvetettük — 
az sem, hogy az adott időben Budapesten, az illegalitásból előlépő 
kommunisták közül ő volt az, akivel számoltak Moszkvában. 

Nem tisztázottak Péter Gábor hivatalos kinevezésének körülményei 
sem. Ő maga a január 17-i értekezlethez kötötte a politikai rendőrség 
vezetői posztjára történő kinevezését. Ám, mint láttuk, erről semmiféle 


jegyzőkönyv nem maradt fenn. Kádár 1945. február 9-i, Erdei Ferenc 
belügyminiszterhez küldött jelentésében az áll, hogy a budapesti 
főkapitányt, helyettesét és a politikai osztály vezetőjét január 23-án nevezte 
ki a székesfővárosi Nemzeti Bizottság. A z említett testület a pesti harcok 
elmúltával a Vízművek Egyetem utcai óvóhelyén kezdte meg 
tevékenységet, de a hivatalos alakuló ülésén adminisztráció még nem 
működött, így arról jegyzőkönyv sem maradt fenn. A február 16-án 
megjelenő Fővárosi Közlöny (majd az 1945 júniusában kiadott Határozat- 
gyűjtemény is) január 21-ét adta meg a Nemzeti Bizottság első ülésének 
időpontjául: ebben Sólyom László főkapitányi kinevezésének igen, Kádár 
és Péter bizottsági megerősítésének viszont nincs nyoma. 

Nem véletlen, hogy Péternek magyarázkodnia kellett Csorba János 
kisgazdapárti polgármester előtt kinevezésének körülményeiről. A március 
17-i találkozóról azon nyomban tájékoztatta pártját: 

"Kedves Gerő elvtárs! 

Ma reggel 9 órára Csorba polgármester úr magához rendelt. Előzőleg 
elmentem hivatali főnökömhöz, Sólyom főkapitány úrhoz. Együtt jelentünk 
meg a kihallgatáson. Csorba polgármester a következő kérdéseket intézte 
hozzám. 

Kérdés: 

Hogyan lettem a politikai osztály vezetője? 

Felelet: 

A Nemzeti Bizottság választott, illetve kinevezett. 

Kérdés: 

Ő (a polgármester) nem tud róla, pedig ott volt a Nemzeti Bizottság 
ülésén. 

Felelet: 

Ezen az ülésen valószínűleg nem vett részt a polgármester úr. — Nem 
akartam azt mondani, hogy kinevezésem előbb történt, mint Csorba 
polgármester úr kinevezése." 

A Csorba János kinevezéséről szóló határozat ugyancsak január 21-i 
keltezésű, tehát a Nemzeti Bizottság első hivatalosnak elismert üléséhez 
köthető. Ugyanakkor Vas Zoltán szerint már korábban, 19-én is tartottak 
nemzeti bizottsági ülést, méghozzá a kommunisták Tisza Kálmán téri 
pártházában. Nem teljesen légből kapott gondolat tehát, hogy ha tényleg 
volt ilyen, akkor Péter ott kapta meg a megbízólevelét. Ám ugyanennyire 
elképzelhető az is, hogy az újrakezdésnek ezekben a harcok alatti/utáni, 


zűrzavaros napjaiban egy "középvezetői" poszt betöltése nem kapott 
jelentősebb hivatalos figyelmet, ezért nem készült róla írott dokumentum, 
vagy egyszerűen meg sem történt a bizottsági szentesítés. 

Az első hivatalos irat, amely Péter kinevezésére utal, egy 1945 május 1- 
jén a budapesti főkapitányságon kiadott un. parancspont, amely arról 
informálta a fővárosi rendőri közegeket, hogy március 1-jével az 
5393/1945. ME. számú miniszterelnöki rendelet "Péter Gábor urat 
főkapitány-helyettesi minőségben a politikai osztály vezetésével megbízta". 
A kinevezését eszerint Debrecenben vetették papírra, azonban annak 
kihirdetése csak a kormány április 11-I fővárosba költözése után és pár 
nappal a Magyar Államrendőrség hivatalos megalakítása (május 10.) előtt 
történt meg. 

Mindenesetre Péter Gábort ekkoriban kinevezésének tisztázatlansága 
zavarta a legkevésbé. Az egyik január végi napon hivatali szobájának 
ablakán kinézve azt láthatta, hogy az épület előtt teherautók állnak meg, s 
azokról vagy száz fegyveres ugrál le. A debreceni Ideiglenes Nemzeti 
Kormány politikai rendészeti különítménye jelentkezett be, Tömpe András 
vezetésével. 

Pár perc múlva a jövevények arra lehettek figyelmesek, hogy 
parancsnokuk, "aki igen magas ember volt, egy hozzá képest rendkívül 
alacsony termetű emberrel hangosan vitatkozik?" — idézte fel később a 
debreceniekkel érkező Timár István a találkozást, amelyet ő január 30-ra és 
az Eötvös utca 7. alá, a Budapesti Rendőrfőkapitányság Útlevélosztályának 
udvarára tett. 

Tömpe korabeli jelentésében ugyanakkor az áll, hogy január 28-i 
megérkezésekor Péter alakulatának székhelye a Tisza Kálmán téri 
központban volt. Major Tamás testvére, Major Ákos népbíró is ezekben a 
január végi napokban kereste fel Pétert hivatalában, a helyszínt ő nem 
pontosítja, csak azt, hogy az irodát a politikai rendőrség szervezője 
feleségével együtt lakhelyként is használta, egy kanapén húzódtak meg 
kincstári pokróc alatt, Péter pedig katonai hosszú alsót és inget viselt. 

Péter tudott a párhuzamos szervezésről: "Többször szó volt arról, hogy 
Debrecenbe kellene mennem, részben szerettem volna a debreceni 
elvtársakat informálni, mert megszakítás nélkül részt vettem az utolsó évek 
munkájában, főképpen pedig az a gondolat vezetett, hogy Debrecenben a 
helyszínen módomban lett volna a gyakorlatban látni, hogyan működik a 
politikai rendőrség, milyen annak felépítése, tanulni szerettem volna belőle. 


Ennek alapján szerettem volna a budapesti politikai rendőrség 
megszervezéséhez hozzáfogni. Hogy ami abból jó, azt itt hasznosítsam, ami 
nem jó, azt lehetőleg kiküszöböljem?" - jegyezte le 1945. februári 
beszámolójában. Pétert persze nagyon is zavarta, hogy az ország ideiglenes 
fővárosában mást választottak ki a politikai rendőrség élére. És nem is 
akárkit, hanem a spanyol polgárháború  veteránját, a nemzetközi 
mozgalomban edződött, több nyelven beszélő mérnököt, Tömpe Andrást. Ő 
már 1944 májusában kapcsolatba lépett a moszkvai kommunista vezetéssel, 
a frontról ugyanis megszökött és jelentkezett Rákosiéknál. Októberben 
"megbízatással"? indult vissza Magyarországra, a történelmi idők pedig a 
Felvidéken működő, Nógrádi Sándor vezette partizánegységhez sodorták. A 
csapat komisszárja az  abroncsospuszta-monoszai harcban átesett a 
tűzkeresztségen, és január elején érkezett meg a cívisvárosba. 

Pétert bizonyára kényelmetlenül érintette, hogy felbukkant egy nála 
jelentősebb mozgalmi múltú vetélytárs, aki ráadásul a megérkezése 
pillanatától agilisan vetette bele magát a munkába. A rivalizálás azonnal 
megindult kettejük között, és már a székház kérdésében összezördült 
egymással a két vezető. Bár a "helykeresés? menete pontosan nem 
rekonstruálható, abban biztosak lehetünk, hogy a pártház elhagyásában és a 
szervezet hamar hírhedtté vált székházának, az Andrássy út 60.-nak a 
"beüzemelésében?" Tömpe Andrásnak nem elhanyagolható szerepe volt. 
Elmondása szerint Vas Zoltánnal döntöttek arról, hogy a volt nyilas 
központban rendezik be a politikai osztályt, majd "meghívta" oda Péter, aki 
nehezen akart megválni a Tisza Kálmán tértől. A budapesti kommunisták 
választottja viszont irataiban egyáltalán nem úgy állította be magát, mint aki 
ódzkodott volna a pártközponttól való lokális "függetlenedéstől? és az 
Andrássy út 60. elfoglalásától, sőt. Egyrészt praktikus döntésnek tartotta, 
mivel a tömegközlekedés romokban volt, a telefonhálózat nem működött, 
szükséges volt tehát, hogy bázisuk a város központjában legyen, másrészt 
szimbolikus aktusnak is tekintette, vagyis: Szálasiék ott nyerjék el 
büntetésüket, ahonnan elindultak. Mindenesetre a beköltözés után hamar 
kiderült, hogy kettőjük együttélése hosszú távon nem tartható fenn, végül 
Tömpe engedett, embereinek egy részét hátrahagyva kivonult onnan, előbb 
a Vilma királynő úton (a mai Városligeti fasor), majd a Bajza utca 52. alatt 
rendezkedett be. A fizikai különválás sem oldotta fel kettőjük konfliktusát. 
Tömpe március 27-én a Magyar Kommunista Párt (MKP) Központi 
Vezetőségéhez (KV) címzett levelében hosszan kritizálta Pétert. 


Felpanaszolta a szervezési munka elhanyagolását, hogy kizárólag 
"nyomozott vagy kihallgatott", mindeközben a legnagyobb gondja az volt, 
hogy irodáját rosszabbul rendezték be, mint a kormány küldöttéét, továbbá 
valós kooperáció helyett a házon belüli pletykákkal, a "pestiek és 
debreceniek" közötti incidensekkel volt elfoglalva. "Folytathatnám a példák 
sorozatának leírását, valamint a Péter elvtárs ellenem emelt kifogásainak 
analizálását, azonban érdemtelenül túl hosszúra nyúlna. Le akarom 
szögezni, hogy én Péter elvt.-at párthűségben, odaadásban kitűnő embernek 
ismertem meg, aki vezetőkészséggel is rendelkezik és feltétlenül meg fogja 
tanulni mindazt, ami jelenlegi beosztásában szükséges. Félő azonban, hogy 
ha hibáira nem mutatunk rá, azok károsságát egyedül nem fogja tudni 
megállapítani. Ugyanis Péter elvt. kicsinyes, személyeskedő magatartása 
bizonyos viszonylatban áll saját személyének túlbecsülésével. [...] így 
többször hivatkozott előttem az ő 15 éves pártmúltjára és láthatóan nem 
érdekelte (talán nem is tudta), hogy az én ugyancsak 15 éves illegális és 
legális kommunista mozgalmakban gyűjtött tapasztalataim ugyancsak 
nyomhatnának valamit a latban. Mikor egy vita kapcsán azt mondottam 
Péter elvt.-nak, hogy nem értette meg eléggé Rákosi elvt.-nak a pesti 
aktívához tartott előadásából azt a részt, mely az illegális elvt.-akhoz szól, ő 
a következőkkel válaszolt: Nagyon is jól megértettem. És én olvastam 
Lenint és Sztálint is és bennük sem találtam mást, mint amit már addig is 
csináltam, ahogyan magam is gondoltam. Az önhittség és naivitás ilyen 
mérvű keveréke láthatóan meglepte az e beszélgetésen részt vevő Kádár 
elvtársat is. Természetesen a helyes önkritikát nagymértékben kell hogy 
gátolja az ilyen felfogás"7- figyelmeztette pártjának vezetését Tömpe, és 
kérte az általa "morális jellegű problémaként?" aposztrofált helyzet 
feloldására, különösen azért is, mert véleménye szerint Péter "a 
pártszerűtlenség határára jutott" azzal, hogy a házon kívülre vitte 
konfliktusaikat, többek között tájékoztatta róluk parasztpárti miniszterét, 
Erdei Ferencet. 

A rendelkezésre álló dokumentumok nem igazítanak el arról, hogy 
miként fogadták Péter negatív tulajdonságokban nem szűkölködő 
profilképét a Magyar Kommunista Párt (MKP) káderesei, de a kényes 
helyzet jogi feloldására végül "salamoni döntés" született. Május 10-től a 
Magyar Államrendőrség hivatalos felállításával Péter a Budapesti, míg 
Tömpe a Vidéki Főkapitányság Politikai Rendészeti Osztályának élére 
került. Ekkor úgy tűnt, hogy a PRO-k illetékességi területeinek elhatárolása 


elégséges lesz a nyugalomhoz, ám hamar kiderült, hogy mindez nem 
jelenthetett tartós megoldást. 


A médiasztár 


A Tömpe által megrajzolt, hányaveti és emberileg kisszerű Péter Gábor- 
portréval szemben a korabeli sajtó egészen másfajta képet közvetített 
Péterről. A kisgazdák lapja, a Kis Újság már áprilisban egy rövid 
nyilatkozatot közölt a budapesti politikai rendészet vezetőjétől (az 
illetékesség elkülönítése valójában már a májusi rendelet előtt gyakorlat 
volt), ám a cikkben nevének említésétől eltekintettek. A kommunista 
Szabad Nép viszont egyértelműen Pétert sztárolta, mintha Tömpe András és 
az általa vezetett szervezet nem is létezett volna (pedig — tette szóvá 
évtizedekkel később — ő volt az, aki rendet tett a kunmadarasi pogrom és a 
miskolci, ugyancsak antiszemita felhangú zavargások után). 

Hasábjain a háborús bűnösök nyomában loholó, az ország megrontóival 
szemben könyörtelen — egyedüli! — rendőrfőnök képe körvonalazódott. Az 
első interjút a lapban a fiatal publicista, Vásárhelyi Miklós készítette vele, 
június 29-én: Az új politikai rendőrség a nép fegyvere a reakciónak és a 
fasizmusnak megsemmisítésére. Péter Gábor nyilatkozik a politikai 
rendőrség működéséről, céljairól és bírálóiról címmel. 

"A politikai rendőrség egyike volt az első demokratikus szerveknek, 
melyek megkezdték működésüket Budapesten. Sok újságcikk, hivatalos 
nyilatkozat megállapította, hogy elsősorban ennek a szervnek köszönhető 
fővárosunkban a normális élet helyreállítása és a termelő munka 
megindulása. A reakció is tudatában van ennek. Ezért minden alkalmat 
megragad, hogy a legmagasabb kormánypozíciókon át is támadja, 
rágalmazza és lebecsülje a politikai rendőrség működését"- vezette fel 
cikkét Vásárhelyi, aki éppen ezért kereste fel "Péter Gábor elvtársat", hogy 
beszéljen a budapesti politikai rendőrség működéséről, és "mondja el 
véleményét a hibákról és a bírálatokról". 

Az interjúalany kiemelte: "Az új magyar politikai rendőrség 
feladataiban, céljaiban, módszereiben, de még elnevezésében is gyökeresen 
különbözik azoktól a reakciós terrorszervezetektől, melyek a múltban 
hasonló címek alatt elszánt és kíméletlen védelmezői voltak a reakciónak és 
a fasizmusnak. A régi politikai rendőrség a reakció és a fasizmus fegyvere 
volt a nép ellen. Elsőrendű célja pedig éppen a munkásosztály elnyomása. 
Az új politikai rendőrség a nép fegyvere a nép elnyomóinak: a reakciónak 
és fasizmusnak tökéletes megsemmisítésére. A múlt bűnöseinek üldözése 


mellett az új politikai rendőrség feladata az újabb fasiszta szervezkedések 
leleplezése és megsemmisítése és az újjáépítést elszabotáló erők 
ártalmatlanná tétele. Egyszóval: ennek a szervezetnek a feladata a fiatal 
magyar demokrácia megvédése,"Péter azt nem hangsúlyozta, hogy az 
államrend megóvása egyszerre pártszolgálat is, amiben a hozzá csatlakozott 
partizánokra, illegális kommunistákra, ellenállókra és MKP-delegáltakra 
nyugodtan számíthat — A Horthy-kori "elődöktől" való elhatárolódásnak 
sem — mint láthatjuk majd — a módszerek, sem pedig az elnevezés 
tekintetében nem volt alapja, Eisenbergert nem oly rég még, igaz, a 
királyi" jelzővel ellátott Államrendőrség kebelén belül, de a Politikai 
Rendészeti Osztály detektívjei kísérték be és hallgatták ki. 

Visszatérve az egészen más helyzetben nyilatkozó Péter Gáborhoz, 1945 
nyarán a legfőbb problémának az ellátás és a fizetés rendezetlenségét 
tartotta: "Nyomozóink hónapokig nem kaptak fizetést és még ma is csak 
előleget kapnak, ami lényegesen alatta van egy ipari munkás átlagos havi 
keresetének. Ezerhatszáz pengős havi jövedelemből nem lehet megélni. 
Nyomozóink a szó szoros értelemben koplaltak idáig. Remélhetőleg a 
demokratikus pártok összefogása magáévá teszi az új, demokratikus 
rendőrség ügyét és egységesen felemeli szavát a rendőri fizetés rendezése 
érdekében, hogy megtörje azt az éhségbojkottot, mellyel a reakció hónapok 
óta fojtogatja a magyar demokrácia legfontosabb intézményeit. Ezzel az 
éhségbojkottal a reakció szinte kiprovokálta néhány eltévelyedett nyomozó 
korrupcióját. Ezekkel szemben természetesen kíméletlen szigorral jártunk 
el. Június 11-18-ig végrehajtott általános tisztogatás során száztizenhárom 
embert bocsátottunk el testületünktől, mint oda nem valót. Az oda nem való 
elemek eltávolításával  megerősödtünk és ennek eredménye máris 
megmutatkozik munkánk minőségi feljavulásában." 

A munkakörülmények sem voltak ideálisak, hiányoztak az alapvető 
anyagi és technikai eszközök, nem állt rendelkezésükre telefon, autó, 
technikai felszerelés. E tekintetben lassacskán javult a helyzet, ám Péter 
talált más okot a panaszra: 

"A közvélemény viszont még mindig nem támogat eléggé bennünket. 
Különösen sok kívánnivalót hagynak hátra az igazolóbizottságok. De a 
népbíróságok sokszor érthetetlenül enyhe ítéletei is megnehezítik 
munkánkat. Nagyon hiányoznak a régi politikai rendőrség irattárai, 
melyeket Hain Péter és pribékjei az utolsó feljegyzésig eltüntettek. 
Ugyancsak elpusztult az ostrom során a bűnügyi nyilvántartó anyaga is." 


Az állomány azonban minden nehézség dacára helytáll: "Az új erők, 
akiknek javarésze az ellenállási mozgalom kipróbált, hű és kemény 
harcosaiból került ki — a fasizmus elleni harcot éppolyan elszántsággal és 
szívóssággal folytatják, mint a német megszállás alatt, az illegalitásban. 
Ezek az új erők nagy általánosságban beváltak. Közös hibájuk: a 
szakismeretek hiánya. 

Már a múltban is rendeztünk szaktanfolyamokat a szakismeretek 
elsajátítására. És a jövőben ezeket a tanfolyamokat ki fogjuk terjeszteni." 
Péter Gábor — a "sok nehézség és akadály ellenére? —-— jelentős 
eredményekről is be tudott számolni: őrizetbe vettek 22 080 nyilast és más 
"fasiszta és reakciós elemet". A Népügyészségnek 2154 háborús bűnöst 
adtak át, 9772 "fasisztát" internáltak, míg 5461 személyt rendőri felügyelet 
alá helyeztek. Folyamatban volt a Nyugatra menekült háborús bűnösök 
kiadatása, bár Péter szerint jó volna, ha a belügyi kormányzat a 
Németországban "rekedt?" nyilasok felderítésére bizottságot küldene ki, 
melyben részt venne a budapesti politikai nyomozócsoport is. 

A politikai rendőrséget ért bírálatokat annak alapján ítélte meg Péter, 
hogy azok kitől származtak: "A Magyar Kommunista Párt pünkösdi 
konferenciáján elhangzott bírálatot megszívleltük és hasznosítottuk, mert az 
építő bírálat volt, segíteni akart rajtunk és a rendőrség megerősítésével ki 
akarta élezni a reakció elleni harcot. De akadnak bírálók, akiket ezen 
tevékenvségükben nem építő, hanem romboló szándékok vezetnek. Ezek az 
igazságosság és a humánum jelszavának hangoztatása mellett nyilasmentő 
akciókat indítanak, korlátozni akarják a rendőrség hatáskörét, csorbítani 
akarják annak tekintélyét. Ha ezek az elemek szívük szerint, nyíltan 
beszélhetnének, akkor bebizonyíthatnák, hogy több a hajlandóság bennük a 
rendőrség üldözésére, mint a fasiszták üldözésére." 

Az MKP központi lapjában ezután szinte nem volt olyan hét, hogy ne 
foglalkoztak volna Péterrel, rövidebb-hosszabb hírekben ecsetelve a 
hőstetteit. Csak júliusban öt híradásban bukkant fel a neve. A ceglédi 
hadifogolytábor felszámolásáról szóló tudósítás szerint "Péter Gábor 
elvtárs, a politikai rendőrség főnöke személyesen utazott Ceglédre és 
közbenjárásának " eredményeként rövidesen ezek is  hazaérkeznek 
családjukhoz." Péter — Sólyom László budapesti főkapitány, Erdei Ferenc 
belügyminiszter és Farkas Mihály frissen kinevezett belügyi politikai 
államtitkár társaságában — jelen volt akkor is, amikor ezer internált 
kisnyilast helyeztek szabadlábra a budai Károly-laktanyában létesített 


táborból. Farkassal együtt vett részt a helyi földigénylő bizottság egyik 
tagját megtámadó és megverő "budaörsi sváb zendülők vezéreinek" 
letartóztatásában is. Mint ahogy Erdei, Sólyom, valamint Szebenyi Endre, a 
Közrendészeti Főosztály vezetője társaságában személyesen felügyelte a 
bujkáló nyilasok felkutatását célzó éjjeli razziát is. (Az akciót a rendőrség 
az orosz városparancsnoksággal együttműködve hajtotta végre 513 
politikai, 230 bűnügyi nyomozó, 330 rendőr és 101 szovjet katona 
részvételével.) 

A legaprólékosabban Juhász István letartóztatását tálalta a lap Elfogták 
Rózsa Ferenc gyilkosát. Péter elvtárs személyesen tette ártalmatlanná 
Juhász Istvánt, a csendőrnyomozók főnökét címmel. A cikk részletesen 
elmesélte, miként érkezett meg Balatonszárszóra Péter Gábor főkapitány- 
helyettes: "Egy kis térképvázlat a szárszói szőlőkről és egy-két név 
húzódott meg a jegyzetei között. Ezek a jegyzetek több hónapos túlfeszített 
munka eredményét jelentették. E néhány sor vezetett Juhász István 
rejtekhelyéhez. A csendőrnyomozók főnöke maga vált most odújába 
szorított, üldözött vaddá, ő, aki annyi munkást és magyar hazafit juttatott 
kínzókamrákba, hóhér kezére vagy börtönbe."Előbb Juhász anyósánál 
keresték, majd Juhász feleségének nagynénjénél, de egyik helyen sem 
találták. ("Innen is továbbszökött a véreb.") Egy öreg viszont látta az egyik 
szőlőhegyen a "Pista fiút", és vállalkozott arra, hogy elvezeti oda a 
rendőröket. Péter Gábor elővigyázatos volt, a mellékösvényen közelítették 
meg Juhászt, nehogy a közeledő csoport gyanút ébresszen benne: 

"Ketten mentek az öreggel. Kísérőit már hátrahagyta és, amikor 
megközelítették a szőlőt, a főkapitány-helyettes egyedül vágott neki az út 
végső szakaszának. A szőlőtövek között egy férfi meztelen háta bukkant elő 
és Péter Gábor tudta, hogy nem hiába dolgozott hónapokon keresztül éjt 
nappallá téve: Juhász Istvánt, a kommunisták, a munkások hóhérát 
pillantotta meg. Nyugodtan kapálta a szőlőt, amit vérdíjként szerzett. 
Egyszer egy erős kéz ragadta meg a kapát szorító kezet. 

— Mi a neve? — hangzott az első erélyes kérdés. A kapát tartó kéz 
lehanyatlott, a Juhász, aki szenvtelenül tudta nézni áldozatai haláltusáját, 
most életében először remegett. 

— MIi az, a saját nevét elfelejtette? 

— Juhász István — hangzott az alig hallható válasz. 

— Látja, Juhász — mondta Péter ugyancsak csendesen mi nem kilencen 
jövünk magáért, ahogy maguk tették, amikor elcipelték a lakásából Rózsa 


Ferenc hetvenéves édesapját is." 

A történet innentől az Andrássy út 60.-ban folytatódik, Juhász 
bűnlajstromának felsorolásával, és kihallgatásának leírásával, melynek 
végén a letartóztatott "feláll, meghajlik, összecsapja a bokáit, ahogy a 
tisztektől tanulta. 

— Az idomítás csodája ez az ember — mondja Péter Gábor elvtárs..." 

Persze a fentebbiek egynémelyekében nehéz szétválasztani az újságírói 
képzelet szüleményét és a valóságos elemeket. Juhász István elfogásának 
sztorija szinte hihetetlennek hat, ahogy Péter mint szagot fogó vadászkutya 
cserkészi be a prédát, és erőfölényének teljes tudatában veti rá magát a 
zsákmányra. A szenzációhajhász, bulvárszerű tudósítások mindenesetre jól 
mutatják a mítoszteremtési törekvéseket. És csak még ezután következett a 
magyar háborús főbűnösök hazahozatala és felelősségre vonása, az azt 
övező médiafigyelem pedig minden addiginál jobban reflektorfénybe 
állította a budapesti politikai rendőrség első emberét. Szemtől-szembel[n] 
történelmünk legnagyobb gonosztevőivel. Szálasi, Imrédy, Bárdossy, Endre 
László, Szöllösi, Hain Péter, Reményi-Schneller; Antal István és Málnást a 
salzburgi fegyházban várják kiadatásukat — ezt a hangzatos címet viselte a 
Szabad Nép augusztus 14-i, Salzburgból küldött híradása. 

"Már pár órája vagyunk Salzburgban, amikor megtudjuk, hogy ez a 
város számunkra, magyarok számára, különös szenzációt tartogat. Az 
ünnepi játékairól világhírű városban játssza utolsó jelenéseit, persze nem a 
nagy nyilvánosság előtt, annak a politikai ripacsbandának felit"-je, mely az 
ország teljes rombadöntésével marad emlékezetes a magyar történelemben. 
Farkas Mihály elvtárs, belügyi államtitkár és Péter Gábor elvtárs, a 
főkapitányság politikai osztályának vezetője, fontos diplomáciai 
megbízatásuk mellett is szakítottak időt, hogy szemügyre vegyék a magyar 
tragédia fő okozóit, akik remélhetőleg rövidesen a magyar nép előtt fognak 
tetteikért felelni. 

Salzburg középkori házai közül is kitűnik komorságával a fegyház 
épülete. Útvesztő folyosóján a métervastagságú falakból a börtönök 
jellegzetes szaga árad. Egészen a felszabadulásig ez a ház Gestapo-börtön 
volt, ma végre a hideg vasrácsok igazi célt szolgálnak: itt vannak, 
nemzetiségre való tekintet nélkül, mindazon háborús bűnösök, akiket az 
amerikai hatóságoknak sikerült ebben a körzetben elfogni. Az úton érthető 
kíváncsi izgalmunkat Farkas elvtárs és Péter elvtárs vitája oldja fel. Mind a 
ketten — természetesen — "hivatali elődjüket" akarják elsőnek látni. Farkas 


Endre Lászlóra, Péter Gábor pedig Hain Péterre kíváncsi, A végén persze 
nevetve Szálasiban egyeznek meg. Elegánsan, gondosan megfésülve lép be 
Hain Péter, a magyar Gestapo főnöke. 

— Megismer? — kérdezi tőle Péter Gábor. 

Gondolkodik egy kicsit, aztán nemmel válaszol... " 

Október 3-án eljött a nagy nap, délután egy órakor landolt a mátyásföldi 
reptéren a háborús bűnösök első transzportját szállító amerikai Douglas 
repülőgép. A leszállópálya szélén ott állt Péter a Magyar Filmipari Rt. 
(Mafirt) operatőreinek és fotósainak kereszttüzében. Elkezdődött az átadás- 
átvétel, egyesével szedték ki a gépből Szálasit és "csapatát", nagy volt 
körülöttük a nyüzsgés, fess amerikaiak, szedett-vedett egyenruhájú 
magyarPRO-sok, és ha nem is magaslott ki, de öltözetével kitűnt közülük 
főnökük elegáns hosszú kabátjában, vasalt kalappal, mellette az őt 
árnyékként követő titkára, a bőrkabátos Csillag László. 

A Szabad Nép munkatársa sem volt rest, szorgosan jegyzetelte a nem 
mindennapi eseményen tapasztaltakat. Másnap a lap első oldalon hozta a 
tudósítást, benne enyhén szólva nem mellékszerepbe kényszerítve a 
politikai rendészet budapesti parancsnokát. A cikk kiemelte, hogy a 
politikai rendőrség már napok óta készült Szálasiék érkezésére, és Péter 
Gábor vezetésével nagy erőkkel vonultak ki a repülőtérre. Megtudhatjuk, 
hogy személyesen Péter intézkedett a foglyok rabomobilokban való 
átszállításáról. 

"Nem sokkal később Péter Gábor kiadja az utasítást: 

— Indulás a 60.-ba... 

Felsorakozik a menet. Elöl egy autó géppisztolyos detektívekkel. Két 
detektív a menetiránynak háttal, szemközt a rabomobillal foglal helyet. Az 
autót követi a rabomobil, azt pedig Péter Gábor autója, a politikai rendőrség 
vezetőivel. Ezután az angol és az orosz misszió autói következnek, majd a 
népbíróság, népügyészség vezetőié, [...)] 

A Stefánia úton és az Andrássy úton át így érkezünk az Andrássy út 60. 
elé. Itt már nagy rendőri készültség sorakozott fel és szorítja vissza az 
összegyűlt tömeget. Minden intézkedést megtettek a foglyok biztonságára. 
A rabszállító autó ajtaja előtt ismét géppisztolyos rendőrök sorakoznak fel 
kétoldalt. Péter Gábor kiadja az utasítást: 

— Elsőnek Szálasi szálljon le! 

A következő pillanatban feltűnik Szálasi. Odalép mellé Péter Gábor. 


— Megérkezett oda, ahonnan elindult! — szól rá és egy fegyveres őrrel 
maga vezeti a "Hűség háza" kapuja alá ..." 

A fővárosi PRO székhazának bejárata az elkövetkező időszakban nyitva 
állt a sajtó képviselői előtt. Szívesen látott vendégek lettek az újságírók, a 
filmhíradósok és a fotósok. A Mafirttól Bass Tibor és Reismann Marian 
kapták lencsevégre, ahogy egyenként elővezették kihallgatásra az egykori 
nemzetvezetőt és társait, a fényesre politúrozott íróasztala mögül az 
Andrássy út 60. új főnöke ült, balján a hazahozatalban közreműködő Himler 
Márton, az amerikai hírszerző szerv, az OSS (Office of Strategic Services) 
magyar részlegének vezetője. A Szabad Nép olvasótábora minden 
alkalommal tájékoztatva lett az újabb transzportok érkezéséről és 
fogadtatásukról, amelyeknél rendre jelen volt "Péter elvtárs? is. 


Pártfogók és ellenlábasok 


A Horthy-kori elődjeitől a médiában hangzatosan elhatárolódó Péter a 
hagyományok kérdésében már korántsem volt annyira finnyás. Az 1945- 
ben fogságába került volt rendőri vezetőkkel hosszas önvallomásokat 
íratott, , méghozzá . nem elsősorban azért, hogy felfedje bűnös 
tevékenységüket vagy kapcsolataikat, hanem hogy legalább valami fogalma 
legyen arról, miként is kell kiépíteni egy olyan szervezetet, amely annak 
idején igen jó hatásfokkal emelte ki az illegalitásból őt és elvtársait. Ilyen 
"felkérés" nyomán születtek meg többek között a baloldal elleni 
nyomozások prominenseinek, Wayand Tibor detektívfelügyelőnek és 
Juhász István csendőrnyomozónak, illetve az egykori Államvédelmi 
Központ vezetőjének, Ujszászy István vezérőrnagynak sajátos emlékiratai. 
A régi Magyarországból ellesett minták és egyes továbbszolgáló detektívek 
(akik igen hamar kikoptak a szervezetből) tapasztalata keveredett aztán az 
illegalitás és az ellenállás veteránjainak (Fehér Lajos, Száberszki József, 
Janikovszky Béla és persze maga Péter), a volt partizánoknak (Dékán 
István), a jogászvilág baloldali érzelmű, többségében kommunista 
képviselőinek (Décsi Gyula, Timár István, Bauer Miklós), majd a 
Szovjetunióból érkező magyar származású szakértőknek a tudásával. 

1946 végén a szovjet állambiztonság ezredese, Kovács János sietett 
Péter segítségére, majd két évvel későbbi halálakor ugyanazon szolgálat 
ügynöke vette át a megüresedett helyettesi széket Szücs Ernő személyében. 
Mindezek mellett, vagy inkább felett, Péter hivatalból kapcsolatot tartott a 
szovjetek illetékes állambiztonsági képviselőjével, Mihail Iljics Bjelkinnel, 
aki 1944 októberétől a kémelhárítás, a SZMERS (Szpecialnije Metodi 
Razoblacsenyija . Spionov) magyarországi operatív csoportjának 
parancsnoka, 1945 júliusától pedig a Szövetséges Ellenőrző Bizottság 
(SZEB) tagja volt. Péter — későbbi bevallása szerint — ez utóbbi 
pozíciójában ismerkedett meg és kereste fel időnként annak Andrássy út 
101. alatti irodájában. Bjelkin 1946 júliusától a szovjet Állambiztonsági 
Minisztérium egyik képviselőjeként dolgozott tovább hazánkban, majd egy 
év múlva az ausztriai Badenbe helyezték, ahol a Központi Hadseregcsoport 
Állambiztonsági Főigazgatóságának kémelhárítási főnöke lett. Péter ezt 
követően az említett osztrák városkában vagy a határ mellett találkozott 


vele, amikor a magyar államvédelem ügyei mellett a pártvezetőség 
tagjairól, köztük Rákosiról is, adott át neki információkat. Iermészetesen 
Bjelkin budapesti utódaival is szoros kapcsolatba került. Egyikük, Kartasov 
1950-ben így jellemezte az ÁVH vezetőjét: "Péter elvtárs jelentős munkát 
végzett a magyarországi szovjetellenes és reakciós erők likvidálásában. 
Hosszú idő óta együttműködik szerveinkkel, és mindig becsületesen, 
pártszerű módon tájékoztatott bennünket a figyelmet érdemlő kérdésekről." 

A háborús bűnösök után vadászó PRO-vezér karrierje — az általa 
vezetett szervezet izmosodásával párhuzamosan -— látványosan ívelt felfelé, 
pozíciója megingathatatlannak tűnt. 

Útját hosszabb időre szóló vagy alkalmi pártfogók egyengették, kioltva 
a feszültségeket, leszerelve a hatalmi villongásokat, folyamatosan segítve 
politikai rendőri sikertörténetét. 

1945. október 31-én Erdei Ferenctől megkapta rendőr vezérőrnagyi 
kinevezését, egyúttal a belügyminiszter megerősítette a Magyar 
Államrendőrség Budapesti Főkapitányság Politikai Rendészeti Osztályának 
vezetői posztján. November 4-én Sólyom László rendőr altábornagy, 
budapesti főkapitány, valamint helyettesei, Benjámin Olivér és Ratulovszky 
János rendőr vezérőrnagyok társaságában letette esküjét. (Ez alkalomból 
vagy az ezt követő időszakban valamikor készített az Abonyi utca 13. szám 
alatti lakásának erkélyen új egyenruhájában pózoló Péter Gáborról 
fotóriportot Reismann Marian.) Hivatali felettese, Sólyom a PRO közvetlen 
felügyeletét Ratulovszkyra testálta, akinek Péter hétfőn, szerdán és 
pénteken 16 és 17 óra között köteles volt jelentést tenni. 

A budapesti politikai rendőrség vezetője a belügyi tájékoztatási 
rendszerrel párhuzamosan az első pillanattól kezdve az informális 
pártcsatornákon is kommunikált, ezt bizonyítják Gerő Ernőnek és 
mindenekelőtt Rákosi Mátyásnak küldött beszámolói, jelentései. Arról 
pedig a korabeli média is mélyen hallgatott, hogy a régi rendszer vezető 
garnitúrájának elfogott tagjait sem üresen tátongó pincebörtön várta az 
Andrássy út ominózus épületében. Péter alatt még meg sem melegedett 
főnöki karosszéke, amikor belekezdett a kommunista párt építését zavaró 
tényezők kiiktatásába. Az első ilyen problémagócnak a moszkovita 
garnitúra számára kényelmetlen hazai konkurencia számított. Elsősorban a 
"különutas?" Demény volt szálka Rákosiék szemében. 

A honi mozgalom központi alakja így emlékezett vissza arra a februári 
napra, amikor Pestújhelyen egy propaganda-mozielőadásra készülődvén 


váratlanul betoppant "keresztfia" : 

- ..dudáltlak]l a házunk előtt, gondoltam, Gromovék [a szovjet 
propagandaosztály vezetője] érkeztek, de nem ők voltak. Péter Gábor lépett 
be a szobánkba azzal: 

— Gerő megérkezett, szeretne veled beszélni, elviszlek most hozzá. 

- Tudom, hogy megjött, üzentem is Lencsésnével, hogy holnap 
felkeresem. 

— Ne várjunk addig, most gyere velem, itt a kocsim. 

Teri [Demény felesége] aggodalmas szemmel nézett Péterre és 
megkérdezte tőle: 

— Mikorra jönnek vissza? 

A rendőrfőnök azt válaszolta: 

— Ebédre visszahozom. 

Beszálltam a kocsijába, sofőrjén géppisztoly. Régtől, még a bécsi 
kapcsolataim idejéből ismertem Gerőt. Közvetlen kapcsolat volt ez, mert 
tekintélyben nem sokat jelentett nekem Gerő. Ezt tudta ő is. De hát most 
érkezett Gerő Moszkvából, kíváncsi voltam, mindenképpen találkozni 
akartam vele. 

A kocsiban elbeszélgettünk, ám a Hősök terére érve Péter a lába elé 
nézve hebegi: 

— Mielőtt Gerőhöz mennénk, felugrunk hozzám. Elfoglaltuk a nyilasok 
házát, az Andrássy út 60.-at, ott rendezkedtünk be, gyere, nézd meg! 

— Jó nézzük, meg! 

Bementünk az Andrássy út 60.-ba. Péter így szólt: 

—-— Meg kell mondanom neked, hogy előbb az irodámba megyünk, 
beszélni valónk van egymással. 

Az irodájában beült az íróasztala mögé, engem leültetett szembe. 
Először köntörfalazott, azután csendesen, mintha szégyenkezne, így szólt: 

- Nézd, én tudom, hogy te okosabb vagy nálam, de én ravaszabb 
vagyok. Úgyhogy — azt mondja — én most téged itt tartalak! 

Egy pár szóval ellenvetettem, hogy furcsa eljárás ez, a két csoport 
egyesült, és mi ketten egyazon vezetőség tagjai vagyunk. 

— Igaz — válaszolta Péter —, de te Rákosi ellensége vagy, egyelőre itt kell 
maradnod. 

— Hogyhogy itt tartasz? — mondom. — És milyen címen? 

— Olyan címen -— azt mondja — hogy letartóztatlak! 

— De mi az, hogy letartóztatsz?! 


— Jó, jó — azt mondja — hát nem "letartóztatlak", ez nem jó szó, csak 
fogva tartalak, ha így jobban tetszik. És ne nyugtalankodj. Itt maradsz 
nálunk. Te most a párt foglya vagy, úgy bánunk veled, mintha a vendegünk 
volnál. 

— Dee ezt nem fogadom el! Magyarázatot kérek! 

- Ne kérdezz semmit — azt mondta Péter Gábor — most úgysem 
válaszolok. Majd később beszélgetünk." 

A Demény által évtizedekkel később felidézett dialógusban bizonyára 
számos elem az utólagos dramatizálás szüleménye, ám a lépre csalás tényén 
ez mit sem változtat, miként szomorú következményén sem, azon, hogy a 
"villámlátogatásnak?" induló találkozó vége négyezer-kétszázhatvankét 
napos " pártfogság lett. Demény a "frakciózásért" súlyos árat fizetett: 1946 
júliusában a Horthy-rendőrségnek végzett "besúgói tevékenység"? vádjával 
négy és fél évi kényszermunkára ítélték. A Gyűjtőfogházban, Vácon 
raboskodott, majd szabadulás helyett Kistarcsára internálták. 1953 
októberében "népidemokrácia-ellenes szervezkedéséért" újból elítélték 
(aminek külön bája, hogy a népi demokrácia időszakát, annak beköszöntétől 
fogságban töltötte, tehát szervezkedésre nem igazán lett volna tere): tíz év 
fegyházbüntetést róttak ki rá, csak 1956. október 13-án nyerte vissza 
szabadságát. Ha felsőbb parancsot kapott, Péter a közelebbi párttársait sem 
kímélte, a "felszabadulása? után hamar az Andrássy út 60.-ban találta magát 
az illegális KV-tag Skolnyik József is. Tömpe András szintén úgy 
emlékezett, hogy Péter első letartóztatottja a kommunista párt tagjainak 
soraiból került ki, ő Dobos Jánost említi tévesen, valójában Dobó Istvánról 
(az MKP Duna-Tisza köri egyik szervezőjéről) volt szó, akit ugyancsak 
rendőrspicliséggel vádoltak. 

Tömpe egyébként 1946. február 5-én újabb levélben fordult Farkas 
Mihályhoz, "pártelvtársa?" vele szemben tanúsított ellenséges viselkedését 
bizonygatva: hatásköri túllépéseit hadifogolyügyekben (szeptember 1-jétől 
Tömpe a Hazahozatali Kormánybiztosság vezetőhelyettesi tisztét is ellátta), 
a budapesti PRO beosztottjainak vidéki "kiruccanásait". Ugyanakkor 
személyes sértettségének is hangot adott, amiért a politikai rendőrség 
megszervezésében tett erőfeszítéseire fittyet hányva udvariatlanul nem 
hívták meg a budapesti Politikai Rendészeti Osztály egyéves évfordulóján 
tartott ünnepségre. "Szigorúan bizalmas"? sorait egyúttal megküldte — az 
Erdeit a miniszteri székben 1945 novemberében váltó — Nagy Imrének, 
Révész Gézának, aki a párt információs osztályát irányította, több 


kommunista rendőri vezetőnek, így Szebenyi Endrének és Kovács 
Jánosnak, valamint — hogy lássák, nyílt kártyákkal játszik — magának 
Péternek is. 

A vidéki PRO vezetőjének panaszai azonban nem találtak 
meghallgatásra, sőt a színfalak mögött Péternek állt a zászló. 

Amíg Tömpe mellékállásban a hazatérő hadifoglyok ügyeivel 
foglalatoskodott, a fővárosi PRO vezetője a párton belül alakítgatta 
informális kapcsolati hálóját: szinte kirobbanthatatlan volt a Központi 
Vezetőség üléseiről, valamint rendszeresen megkapta a Titkárság 
jegyzőkönyveit (ismereteink szerint Tömpe mindössze egyetlen KV-ülésre 
kapott meghívást, és ugyancsak egyszer tekintett bele a titkársági iratokba). 
Februárban a KV bízta meg Pétert az egyes párttagok ügyeit kivizsgáló 
pártbíróság titkári teendőivel. Április 2-tól a kommunisták színeiben tagja a 
Budapestre költöző Ideiglenes Nemzetgyűlésnek, ami persze komolyabb 
terhet vagy felelősséget nem rakott vállára, hiszen a honatyákat 
szeptemberig nem hívták össze, majd a november 4-i választások után a 
nemzetgyűlés feloszlott, és az új törvényhozásban neki már nem volt 
mandátuma. Karrierjének szempontjából jóval többet nyomott a latban, 
hogy júniustól láttamozta az MKP Politikai Bizottságának (PB) ülésein 
meghozott döntéseket. A pártvezetésen belüli súlyát valamelyest érzékelteti, 
hogy a központi káderanyagok között található, valamikor 1947 második 
felében készített 300 fős listán ő az előkelő 29. helyen szerepelt; ez annak 
ellenére beszédes adat, hogy a lajstrom összeállításának mikéntjébe nem 
látunk bele. 

A legfőbb hatalmat gyakoroló szűk pártelitbe, a moszkoviták alkotta 
Rákosi-Gerő-Farkas trojkába, illetve a Révaival kibővített "négyes fogatba" 
viszont a többi "hazai" kommunistához hasonlóan nem kerülhetett be. 

Péter a Nagy Imrét követő belügyminiszterben, Rajk Lászlóban eleinte 
komoly támogatóra lelt. Júliusban az államrendőrség átszervezésének 
küszöbén egykori mozgalmi harcostársa megbízta a politikai rendőrség 
átalakítására vonatkozó tervezet kidolgozásával. Ezek után nem csoda, hogy 
az új szervezetben nem lett helye Tömpének, akit szintén vezérőrnaggyá 
léptettek elő, a Rendőrakadémia szervező stábjában kapott feladatot, majd 
(a nyilasok által elhurcolt bűnügyi nyilvántartási anyag hazahozatalát célzó) 
csehszlovákiai kiküldetését követően egy évtizedes külföldi szolgálatra 
"szerződött", és a szovjet hírszerzés kötelékében szolgált különböző latin- 
amerikai országokban. 


Péter és Tömpe csaknem kétéves történetéről Baczoni Gábor beszédes 
fogalmat alkot, a feszültségekkel terhes időszakot a két kommunista vezető 
- párviadalaként" írja le. A konfliktusos viszonyba kizárólag Tömpe 
feljegyzéseiből kapunk betekintést, Péter ilyen tartalmú írásos beszámolója 
nem ismert. 

Nem úgy hivatali felettesével szembeni kritikája. 1946. március 19-én 
Farkas Mihálynál panaszkodott a budapesti főkapitányra. Sólyom Lászlót 
azzal vádolta, hogy aznap a Szálasi-kormány több tagjának kivégzésére 
nem engedte be PRO-s legényeit, és a közrendészetiek kihívó magatartása 
miatt dulakodásig fajult a helyzet. "Nagyon szeretném, ha Sólyomot 
figyelmeztetnék, hogy a jövőben ilyesmi ne történjék, mert nagyon 
provokációs jellege van az egésznek? — zárta a pártja rendvédelmi 
főfelelősének címzett levelének sorait. A bemártott elöljáró májusban 
pontot tett csaknem másfél éves rendőri kitérőjére, és visszatért a hadsereg 
kötelékébe. A pályakorrekcióhoz a fentebbi soroknak vajmi kevés közük 
lehetett, tény azonban, hogy Péternek új felettessel kellett megbarátkoznia, 
a spanyol polgárháborút megjárt és a moszkoviták sorait erősítő Münnich 
Ferenccel. Arról, hogy komolyabb fúrás-faragás kísérőjelensége volt-e 
kettőjük kapcsolatának, semmiféle irat nem tanúskodik, igaz, az Andrássy 
út 60. első emberének, mint jeleztük, addigra magasabban jegyzett 
támogatója akadt, és nemsokára — kis túlzással — teljesen mindegy volt, 
hogy ki is Budapest főrendőre. 


Héjanász Rajkkal — erőtérben Kádárral 


1946. október 6-án a Magyar Közlönyben napvilágot látott Rajk László 
rendelete a rendészeti szféra átalakításáról és annak részeként a Magyar 
Államrendőrség Államvédelmi Osztályának (ÁVO) felállításáról. A 
változás lényege abban állt, hogy ettől kezdve az ÁVO országos hatáskörrel 
intézte a politikai nyomozásokat (formailag a Tömpe vidéki PRO-ja 
beolvadt a budapesti PRO-ba, és abból jött létre a szervezet), Péter — a 
főkapitányi szint kiiktatásával — közvetlenül a belügyminiszter, aktuálisan 
Rajk alárendeltségébe került. A hierarchiában történő ugrás azzal is járt, 
hogy a vidéki államvédelmi osztályok a helyi rendőrkapitány helyett az 
ÁVO vezetőjének alárendeltségébe kerültek. Ugyanakkor hatósági 
jogkörökben sem egy vidéki államvédelmi osztályvezető, sem egy 
államvédelmi előadó vagy megfigyelő (ilyenek működtek a nagyobb 
forgalmú helységek kapitányságai mellett), sőt maga Péter Gábor sem 
járhatott el önállóan. A politikai ügyekben is csak javaslatot tehettek 
kényszerintézkedésekre, a végső szót a kapitányság/főkapitányság vezetője 
mondta ki. 

Ez a "kint is vagyunk, bent is vagyunk helyzet? persze számos 
konfrontációt szült a közrendészeti állománnyal. Péter azonban mindig 
számíthatott a felettes miniszterre, Rajk ugyanis rendre tanújelét adta annak, 
hogy támogatása nem merült ki az ÁVO létrehozása körüli bábáskodásban. 
Ha kellett, rendeletileg szólította fel a rendőrhatóságok vezetőit, hogy ne 
akadályozzák a melléjük rendelt államvédelmisek munkáját, igény esetén 
engedjék át a telefonjaikat és a kihallgatóhelyiségeket, segítsék a gyűlések 
ellenőrzését. Máskor figyelmeztette őket, hogy meg ne próbáljanak ref.- 
vagy internálási határozatot hozni az előzetes ÁVO-javaslat kikérése nélkül, 
ugyanakkor "közönséges", azaz nem politikai bűnügyekkel (mint a 
munkakerülések vagy a mezei lopások) ne terheljék az ávósokat. 1948. 
január 19-én személyesen indítványozta a  miniszterelnöknél az 
államvédelmi parancsnok rendőr altábornagyi előléptetését, és kérte annak 
előterjesztését a köztársasági elnökhöz. Tildy Zoltán 1948. január 21-én 
soron kívül és visszamenőlegesen, az év első napjától nevezte ki Péter 
Gábort a rangba, amit — kortársának véleménye szerint — a Magyar 
Közösség-ügy hiánytalan felgöngyölítésének köszönhetett. 


Mialatt Rajk az ÁVO erősítésével együtt óhatatlanul is egyengette Péter 
útját, ő nagy igyekezettel feketítette be jótevőjét. 

1947-48 fordulóján feljegyzés érkezett Farkas Mihály titkárságára. A 
dátum és aláírás nélküli levél írójának kiléte nem lehet kérdés, az eredeti 
gépirathoz — hozzábiggyesztett jegyzet kézírása, annak jellegzetes 
vonalvezetése arról árulkodik, hogy a "feljelentés? Péter Gábor műve. A 
támadás célkeresztjébe a belügyminiszter és "meghosszabbított kezei" 
kerültek, így a belügyi tárcánál a közrendészeti ügyekben megkerülhetetlen 
Szebenyi Endre adminisztratív államtitkár, Rajk helyettese, míg az Ávo 
soraiban Tímár István, akit meg Tömpe indított el a politikai rendészeti 
pályán, és aki 1947 júniusa óta Péter egyik helyetteseként szolgált. Rajtuk 
kívül a féltékenyen szemlélt nyomozószervek vezetőit pécézte ki magának: 
a Gazdaságrendészeti Ügyosztályt (GRÜ) irányító Villányi Andrást és a 
Honvédelmi Minisztérium (HM) Katona Politikai Osztálya (Katpol) élén 
álló Pálffy Györgyöt. Az írás terjedelmes részében azt ecsetelte, hogy Rajk 
miként kerüli meg őt államvédelmi ügyekben az említett személyekre 
támaszkodva, akiket a Magyar lestvéri Közösség-ügy nyomozása óta szinte 
napi rendszerességgel többórás külön megbeszéléseken igazít el. 
Kárhoztatta továbbá a rendőrségi pártszervek feloszlatásért: "Kiadtuk a 
kezünkből a fegyvert? — fogalmazta meg az ÁVO-n belüli pártharcok 
fényében, hiszen a testületen belül a szocdemek eközben fittyet hánytak a 
szanálási rendeletre, sőt szélesítették politikai gyűléseik körét. 

Péter nehezen viselte, hogy Rajk bekérte a besúgókról készült 
kimutatást, és azt is, hogy indokolatlan erőszak-alkalmazásra utasított: "500 
embert kell behozni. Le kell őket vetkőztetni, alaposan megverni, bármit 
mondanak, jobban ütni és azt mondani nekik, nem ez érdekel, hanem 
más..." — adta vissza szavait. A panaszáradat hátterében persze Péter 
hatalmi ambíciói munkáltak. Villányi gazdaságrendészetére, a különböző 
uzsora-, csempész-, árdrágító ügyekre és a feketekereskedelem más területei 
elleni harcra már régóta ácsingózott, és nem nézte jó szemmel azt sem, 
ahogy a Páfffy-féle katonai vonal megőrizte különállását a politikai 
nyomozások, különösképpen a hírszerzés és a kémelhárítás területén. 

A három szervezet rivalizálását Rajk sem hagyta szó nélkül. 1948 
áprilisában már az  államvédelem  "továbbfejlesztését"? latolgatta. 
Elképzeléseire indirekt módon következtethetünk, mivel az ekkor készített 
javaslatcsomagja nem, csak Péter arra adott válaszlevele maradt fenn. A 
belügyi tárcavezető eszerint helytelenítette az egymás munkaterületén folyó 


"versenyt" és az ÁVO "kis minisztériumi" ügyintézését. Péter ezt azzal 
verte vissza, hogy az ő csapata még véletlenül sem sértette mások 
hatáskörét, bezzeg a GRÜ és Katpol rendszeresen áttévedt (méghozzá 
miniszteri utasításra) a hozzá tartozó területekre. 

Az önjárás vádja pedig azért alaptalan, mert mindenben alávetette magát 
a miniszternek. Osztotta Rajk véleményét, hogy legfelső szinten az MKP 
Politikai Bizottságának kell kézben tartania a politikai rendőrség gyeplőjét, 
és szavaiban igazolva látta, hogy a  Belügyminisztérium (BM) 
Közrendészeti Főosztálya párt- és szakmai szempontból egyaránt 
alkalmatlan az államvédelem "ügyeinek  intézésére?. Azt viszont 
nehezményezte, hogy Rajk ezt kiváltandó átmeneti jelleggel egy 
"munkaszervet? kívánt létrehozni maga mellett az ÁVO-val való 
érintkezésre. Helyeselte, hogy a miniszter a határőrséget (a határvadászokat 
és a határrendészetet) hozzá vezényelné. Ugyanakkor védte a mundér 
becsületét, elutasítva azokat a vádakat, hogy az ő háza táján a 
"tervszerűtlenség? uralkodik. Rajk tehát érdekelt volt az államvédelem 
megerősítésében, ám azt a közvetlenebb és végső soron a legmagasabb 
szintű (MKP PB) politikai felügyelettel egyszerre képzelte, kritikája pedig 
nemcsak általánosságban az ÁVO-nak, hanem az ÁVO vezetőjének is szólt. 

Ezt megerősíti annak válasziratához fűzött kommentárja: "Mint 
említettem, [al PB-hez beadott javaslatomat átadtam P. G. elvtársnak 
átolvasásra. Ma megküldötte hozzám észrevételeit. Azt hiszem, nagyon 
tanulságos dolog alapos áttanulmányozása, mert 1. az atmoszféra, ami 
belőle kiérződik és 2. ahogyan a leglényegesebb kérdéseket felfogja, 
rámutat a bajok tulajdonképpeni forrásaira. Az anyagot kérem majd vissza, 
mert csak 1 példányban van meg. IV/17. R[ajkl]." 

Rajk és Péter vitája nyílt személyeskedésig nem fajult (vagyis ilyenről 
nincs tudomásunk), de 1948 közepére közvetlen környezetükben nem 
lehetett titok, hogy viszonyuk közel sem felhőtlen. Már csak azért sem, mert 
az ÁVO-főnök folyamatosan bombázta sirámaival a pártvezetést. 1948. 
június 25-én egy nap leforgása alatt két külön levélben adta elő problémáit, 
a címzett mindkét esetben Farkas Mihály volt. Az első feljegyzés rövid 
felütésében kimondatlanul újra Rajkot korholta a rendőri pártszervek 
feloszlatása miatt. Tette ezt annak ellenére, hogy a másfél hete az SZDP 
beolvasztásával létrehozott Magyar Dolgozók Pártjának (MDP) ÁVO- 
alapszervezetét — Farkas közbenjárása — megóvta a szanálástól. Az iromány 


további részében a célkereszt Rajk jobbkezére, Szebenyi  Endrére 
szegeződött. 

Ostorozta Villányi miatt, mivel a fő gazdasági nyomozót az ő 
kiválasztottjának tartotta, A kirohanás mögött az munkált, hogy 1947 
augusztusának elején az ÁVO üzemi elhárítással foglalkozó alosztályát 
Rajk  Szebenyivel GRU-felügyelet alá helyeztette, és a döntés 
folyományaként Villányi hetente többször megfordult Pétereknél. A keserű 
pirulát . Péter Gábornak le kellett nyelnie, de hosszabb távon 
megemészthetetlennek bizonyult számára. A gazdasági rendészet irányítóját 
megvádolta, hogy korrumpálja beosztottait, sőt külön pártszervezetbe 
igyekszik őket összefogni, s klikkesedéssel bomlasztaná az osztály 
egységét. Szebenyinek felrótta az Államvédelmi Osztályt negatívan érintő 
személyzeti politikát, az áthelyezések, kitüntetések terén tapasztalt 
anomáliákat és a BM felelős vezetőinek közömbösségét (amiért is "a 
belügyminisztériumban általában ellenséges hangulat uralkodik az ÁVO 
beosztottaival szemben"), illetve azt, hogy a sanyarú gépjármű-ellátottság 
orvoslása megragad az ígéretek szintjén. A szervezetével szembeni 
ellenséges hangulat  bizonygatásában az  államvédelem feltörekvő 
dalkarának ügyét is előráncigálta; értetlenkedésének adott hangot amiatt, 
hogy míg a pártsajtó elismerően írt az együttesről, a hivatalos szaklap, a 
Magyar Rendőr "hatásvadásznak"? minősítette annak produkcióit, a belügy 
pedig semmilyen támogatást nem adott a részükre, sőt (a "nagy sikerű" 
kongresszusi díszvacsorakoncert ellenére) letiltotta fellépéseiket. 

A másik levelében Péter a BM hosszabb, Rajk személyes felelősségét 
kidomborító kritikáját fogalmazta meg. Legelőször a miniszternek az 
államvédelmi "munkaközösségére? vonatkozó tervét kárhoztatta, amely 
egyre inkább kezdett konkrét formát ölteni. Információi szerint abban a 
somogyi alispán, Tömpe István (Tömpe András testvére), valamint Szücs 
Ernő, — ekkor még "csak" — az ÁVO egyik alosztályvezetője vett volna 
részt, előbbi mint a szervezeti ügyek, utóbbi az operatív munka és a 
külkapcsolatok felelőse. Rajtuk kívül Rajk számolt egy harmadik, meg nem 
nevezett taggal a titkos technikák (lehallgatás, rádióelhárítás) felügyelete 
terén. Péter mindezt az "indokolatlan bizalmatlanság? jeleként értelmezte és 
tüntette fel. Ezután rátért az iskolák államosítása körüli rendészeti 
feladatokra. E téren fájlalta, hogy a miniszter egy koordinációs, úgynevezett 
kiértékelő csoportot hívott életre Szebenyi közvetlen felügyelete alatt, és 
ennek négy tagjából csak egy volt államvédelmi tiszt. 


A rendőrség körzeti szemlélőinek "politikai?" jogosítványokat adott, 
felhatalmazta őket egyházi személyek előzetes engedély nélküli 
letartóztatására, ellenben az ÁVO "képzett? közegeit ilyen jogokban nem 
részesítette. 

Az iskolaállamosítások támogatását célzó rendőri fellépésekről azt írta: 
cSzebenyi államtitkár beleegyezésével, Kocsis alezredes javaslatára f. hó 
13-án egy század rendőrt indítottak el Nyíregyházára, azzal a célzattal, hogy 
14-én Pócspetriben megfigyelőt tartanak [sic!I, és ha a legkisebb 
csoportosulást látják a faluban, válogatás nélkül végigverik a falut, hogy ott 
— Kocsis szavai szerint — "ép csontú ember ne maradjon". [...] A karhatalom 
— mint ismeretes — Rajk elvtárs utasítására felvonult az ország különböző 
területein. Meg kell állapítani, hogy bár sok helyen jó hatást ért el, fellépése 
—- ugyancsak a Belügyminisztériumból, Rajk elvtárstól kapott utasítás 
alapján — sokban provokatív jellegű volt. Így pl. az utasítás kimondta, hogy 
a községekben a pap háza előtt kell táborozni, ami sok helyen arra vezetett, 
hogy az eddig békés lakosság őrgárdát alakított a pap védelmére. Számos 
helyen a karhatalom felvonulásából a reakció alkalmat merített háborús 
rémhírek terjesztésére. A belügyi kiértékelő csoport munkája mutatja azt, 
hogy mit várhatunk a Belügyminisztériumban székelő, az ÁVO-tól távol 
álló, de mégis államvédelmi feladatokkal foglalkozó szervtől." A szóba 
hozott Pócspetriben, Péter születésének és ifjúkorának helyszínétől egynapi 
járásra fekvő faluban június 3-án a katolikus iskola államosítása elleni 
tüntetés egy rendőr halálával végződött. A dulakodás zűrzavarában 
fegyvere véletlenül elsült, agyonlőtte magát. A hatóságok a történteket 
természetesen nem balesetként kezelték, a falut megszállták a karhatalmi 
egységek, lényegében végigverték a felnőtt lakosságot, a brutalitásba 
hárman belehaltak, többen maradandó lelki-testi sérüléseket szereztek. Az 
eset után országszerte karhatalmi felvonulásokat tartottak a falusi lakosság 
megfélemlítésére. 

Az erődemonstrációk "felemás" megítélése közben a politikai rendőrség 
vezetője arról hallgatott, hogy az akciókba (katonai egységek mellett) az ő 
ávósai is bekapcsolódtak. Azt viszont Péter felemlegette, hogy a BM 
kinevezési és előlépetési rendszere milyen károsan érinti őt és szervezetét, 
példának hozta fel többek között, hogy Szebenyi miként gáncsolta el Bálint 
István osztályorvos és Farkas Vladimir (Farkas Mihály fia) előléptetését. 
Azt is az államtitkár nyakába varrta, hogy konspiratív ügyekbe avatkozik, 
és útlevelekhez juttat "ellenséges? személyeket, de legfőképp azt, hogy a 


Rajk által több ízben megígért Külföldieket Ellenőrző Országos Központi 
Hatóság (KEOKH) és az Útlevélosztály átadását szabotálja. 

Péter ezekkel a sorokkal zárta levelét: "A felsoroltak csak egy kis részét 
képezik azoknak a sérelmeknek, amelyek az ÁVO-t érik a BM részéről. 
Bennünket nem a sérelmek bántanak, hanem az, hogy a BM vezető 
tisztviselői, elsősorban Szebenyi államtitkár, rendkívül nagymértékben 
gátolják a munkánkat. Ez megnyilatkozik minden kérdésben. Ha arra a 
kérdésre kell felelnünk, hogy mi az oka annak, akkor egy szembeötlő 
dologra tudunk rámutatni. A BM-ben vezető pozícióban polgári származású 
új párttagok vannak, akik, mint Szebenyi államtitkár is, a felszabadulás után 
csatlakoztak a Kommunista Párthoz. (Szebenyi pl. először a Parasztpártba 
akart belepni.) Rá kell mutatni, hogy a Belügyminisztériumban meglehetős 
szovjetellenes a hangulat, és Rajk elvtárs rendeletére hivatkozva tagadják 
meg la] vidéki szervek [az] orosz katonai hatóságoknak a segítséget. 
Szebenyi államtitkár nem egy esetben indíttatott vizsgálatot az ÁVO ellen, 
azért mert az ÁVO — amikor a fegyverszünet értelmében még forma szerint 
is, s nemcsak kommunista meggyőződés szerint, kötelezve volt arra — 
háborús bűnösöket átadott a szovjet hatóságoknak. (Liszay Leichner 
ezredes háborús bűnös esete 1947-ben.) Az Államvédelmi Osztály fölé 
rendelendő belügyminisztériumi csúcsszervet Rajk elvtárs tervszerűen 
akarja megvalósítani. Kénytelenek vagyunk megállapítani, hogy Rajk 
elvtárs az ÁVO-n követett politikájával széthúzást kelt. [...] Az 
Államvédelmi Osztály feladatát akkor tudja teljesíteni, ha biztosítva van az, 
hogy a párt vezeti. E célból szükséges a párttal való szoros kapcsolat, minél 
több jó párttagnak az Államvédelmi Osztályra való helyezése és annak 
biztosítása, hogy az Államvédelmi Osztály fölé ne legyen rendelve 
semmiféle közbeiktatott szerv." 

1948. július 6-án összeült az MDP szűk körű Belügyi Bizottsága: 
Rákosi, Farkas, Kádár, Rajk, Pálffy és Péter. A tanácskozás végére a tárca- 
és az ÁVO-vezető is kapott hideget-meleget. 

A bizottság utasította Rajkot előléptetések elintézésére, de nem ment el 
szó nélkül az ávósok képzetlensége, fegyelmi lazasága, a "harci szellem és 
vadászszenvedély" hiánya mellett. Ugyanakkor rögzítették, hogy a 
szervezetnek a nevelés terén "bizonyos autonómiát kell biztosítani". Rajk 
indokoltnak tartotta volna, hogy a rendőrség legjavából egy 8-10 ezer fős 
karhatalom szerveződjön, amolyan "demokratikus csendőrség? az ÁVO 
mellérendeltségében, annak "ikertestvéreként". A rendészeti kérdések 


legfelsőbb pártfóruma helyeselte az elgondolást, és megbízta a részletek 
kidolgozásával, azonban az államvédelmet felügyelő minisztériumi 
"munkaszervre" vonatkozó javaslatát, az ÁVO és BM közötti konfliktusok 
megsokszorozódásától tartva, elvetették. Péter szervezete egy újabb 
jogosítvánnyal gazdagodott: indokolt esetben a belügyminiszter előzetes 
engedélye nélkül végezhetett letartóztatást. Ő maga sem maradt házi feladat 
nélkül, (Szüccsel és Tímárral) egy újabb ágazati áttekintés megszövegezését 
kapta feladatul. 

Péter (kijelölt beosztottaival vagy azok nélkül) ugyanazon a napon 
íróasztalához ült, és elkészített egy stílusában az előbbieknél jóval 
visszafogottabb jelentést Az ÁVO munkájának és problémáinak ismertetése 
címmel. (A július 6-i dátumegyezés bizonyosan nem véletlen, azt azonban 
képtelenség megállapítani, hogy e dokumentum az ülés előtt vagy az után 
keletkezett, vagyis a döntés előkészítésben szánt annak szerepet, netalán 
bizottsági utasításra fogott tollat. Mindenesetre a  Péter-Rajk-viszony 
tekintetében az  elő- vagy  utóidejűség kérdése indifferens.) A 
dokumentumban a politikai rendőrség szervezeti struktúrájának bemutatása 
mellett a hangsúly ugyanis az igények felsorolására helyeződött: a 
középfokú hatósággá alakítás, az önálló őrszemélyzeti parancsnokság, 
vagyis a saját államvédelmi karhatalom, az idegen-, a határrendészet és az 
útlevél-ügyek átvétele, a káderproblémák rendezése, az államvédelmi 
képzés beindítása, valamint nagyobb büdzsé és gépkocsipark. (Zárójelben 
jegyezzük meg, Péter legfőbb igényének volt jogalapja, méghozzá a 
Dinnyés-kormány 1947. augusztus 3-án kelt rendelete, amely "de jure? a 
Budapesti és a Vidéki Főkapitánysággal egyenrangú középfokú hatóságnak 
nevezte meg "az államrendőrség államvédelmi hatóságát".) Hat nappal 
később, július 12-én az MDP Belügyi Bizottságának éjszakába nyúló ülésen 
Rajk előterjesztésére újfent megerősítették a politikai rendőrség 

"másodfokú hatósággá?" emelését, valamint részére az Útlevélosztály, a 
KEOKH és a határrendészet átadását. Péter újra bejelentette igényét egy 
minden tekintetben a parancsnoksága alá tartozó őrszemélyzetre, azzal az 
indokkal, hogy a budapesti Rendőr Főparancsnokságtól az ÁVO-őrségbe 
küldött tisztek és beosztottak alkalmatlanok a feladatuk ellátására. 

A két vezető közötti feszültség a politikai rendőrség megnövekedett 
szerepéből következett. Rajk nem lefogni akarta az ÁVO kezet, hanem épp 
ellenkezőleg, fegyvert akart abba adni, egy államvédelmi hadsereget 
kovácsolni nagyobb létszámmal — de kevesebb Péter Gáborral. Aki viszont 


addigra számos sikeres küldetéssel a háta mögött még nehezebben viselte a 
Rákosival egyre olajozottabbá váló együttműködés zavaró tényezőit, adott 
esetben a belügyi kontrollt. 

A Belügyminisztérium élén történt személyi változások 1948 őszére 
tolták a politikai rendőrség megerősítését. Az új tárcavezető, Kádár János a 
Belügyi Bizottság szeptember 4-i ülésén átvitte az államvédelem középfokú 
hatósággá emelésének programját, kibővítve annak feladatkörét, és 
megszabadítva közvetlen államrendőrségi kötelékeitől. Az internálás és a 
rendőri felügyelet alá helyezés elrendelésében, valamint az őrszemélyzet 
feletti rendelkezésben Péter szabad kezet kapott, és annak izmosodása elé 
sem gördítettek akadályt. 

1948. szeptember 10-től a politikai rendőrség hivatalosan a 
Belügyminisztérium Államvédelmi Hatósága (BM ÁVH ) néven működött. 
A birtokos jelző utalt a szervezeti hierarchiában való elhelyezkedésre, a 
birtokszó egyértelműsítette hatalmi súlyának növekedését. Péter az említett 
kényszerintézkedések lefolytatásában önállóbb, a KEOKH , az 
Útlevélosztály, valamint a határ-, folyam- és légirendészet bekebelezésével 
erősebb lett, és kedvezően alakultak számára a személyi körülmények is. 

Az új konstellációban megmaradt ugyan miniszteri felügyelete, azonban 
Kádár és közte kifejezetten harmonikus viszony alakult ki. Az olajozott 
együttműködésük legjelentősebb "eredménye"? a Rajk-ügy lett. A monstre 
per háttérmunkálataiban Kádár, Péter (és természetesen a szovjet 
"tanácsadók") szerepe megkérdőjelezhetetlen. Elég arra utalnunk, hogy 
mindketten tagjai voltak a párt Belügyi és Katonai Bizottságának 
összeolvasztásából —— létrehozott Államvédelmi  — Bizottságnak (a 
belügyminiszter Rákosival és Farkassal együtt az azon belül alakított 
"operatív bizottságnak" is), és az államvédelem feje a Kádár által felállított 
új koordinációs testület, a BM Politikai Kollégiuma ülésein is gyakori 
vendég volt. Vezérkarának formálásával a miniszter szintén kivívta Péter — 
ha a szeretetét nem is, de — elégedettségét, hiszen a nyári hónapokban 
"feljelentett" Rajk-csapat tagjainak többsége nem férte meg? a tárcánál az 
új évet. Szebenyit miniszterelnökségi államtitkárnak "felfelé buktatták", 
Villányi GRÜ-jét feloszlatták. Persze ahogy a kirakatperek koncepció 
gyártásának munkálatairól, úgy a minisztériumon belüli  háttér- 
machinációkról sem volt tudomása a társadalomnak. Ezzel szemben az 
államvédelemnek formálódott egy olyan arculati eleme, amelyet a BM és a 
BM ÁVH irányítója egyáltalán nem akart titokban tartani. Ez pedig a 


hatóság új, saját (!) karhatalmi alakulatainak erőfitogtatása volt. Olvassunk 
bele a minisztériumban 1949. március 7-én összeülő Politikai Kollégium 
jegyzőkönyvébe: "Beszámolt Péter elvtárs arról, hogy Kádár elvtárs 
javaslata szerint felállítottuk azt a gyorsan mozgó különleges csoportot, 
amely ilyen esetekben kiszállásokat végez. Itt döntő a fontosságú a 
gyorsaság, mert a kiszállásnak akkor kell megtörténnie, amikor az esemény 
még friss és a kulák még győzelmi érzésben van. A kuláknak látnia kell, 
hogy bár ő győzelmet érez, a hatóság már ott van és megtorlást alkalmaz. 
[...1 Felszólalásában Péter elvtárs felvetette azt a gondolatot, hogy a 
különleges csoport kiszállásait szürke rendőri egyenruhában hajtsa végre. 
Kádár elvtárs válaszában először erre tért ki, és két érvvel magyarázta meg, 
miért helyesebb, ha új egyenruhában végezzük a kiszállásokat. Az új 
egyenruha egyik jelentősége éppen abban van, hogy a fejlődés irányát 
dokumentálja. Jobb a kulákot az új egyenruhában megverni, mert ez a 
magyarázásnak nem rossz módja. [...] El kell érni, hogy a kulák reszkessen, 
a szegény örüljön, ha meglátja az új egyenruhát. A másik érv az volt, hogy 
a mi hatalmunk igazságos, és ezért nincs szükségünk arra, hogy ezt a 
fellépésünket ilyen értelemben konspiráljuk. A lapok nem fognak írni róla, 
de azt mi nem bánjuk, ha az emberek beszélik." Kádár tehát fontosnak 
tartotta, , hogy a hatóság látványosan  elkülönüljön a többi 
erőszakszervezettől, és ennek nemcsak a falusi lakosság megfélemlítését 
szolgáló  "kulákverésekkor", hanem az erődemonstráció békésebb 
megnyilvánulásakor is nagy jelentőséget tulajdonított. A május 1-jére 
készülődés közepette ukázba adta, hogy BM ÁVH díszegysége az új tábori 
zöld egyenruhájában a rendőrség közé ékelődve vonuljon, hogy látszódjék: 
az öltözet színe ellenére nem a honvédséghez tartozik. 

A Kádár által említett új viselet nyilvános főpróbáját azonban pár nappal 
korábban egy  csapatzászlóc-adományozáson tartották. A  MÁVAG 
munkásgárdája 1949. április 26-án a gépgyár udvarán látványos külsőségek 
közepette adta át a hatóság képviselőinek megbecsülésük eme 
kézzelfogható "bizonyítékát". Az ajándékot a zászlóanya, Farkas Mihályné 
— aki természetesen férje kísértében érkezett — külön szalaggal ékesítette. A 
honvédelmi miniszter mellett ott ült Kádár és Péter, a rendezvényen 
tiszteletét tette Zöld Sándor belügyi államtitkár és Donáth Ferenc a párt 
Központi Vezetőségéből. Fejük felett ott díszelgett a felirat: "Az 
Államvédelmi Hatóság a munkásosztály ökle", előttük a BM ÁVH 
karhatalmistái feszítettek vadonatúj uniformisukban. (A tribünön helyet 


foglaló illusztris társaság tagjainak majd mindegyike pár éven belül egészen 
más kapcsolatba került Péter hatóságával. 1951-re börtönben találta magát 
Donáth és Kádár, a belügyminiszteri székben utóbbit váltó Zöld viszont 
nem várta meg a lakására érkező fogdmegeket: végzett két gyermekével, 
feleségével és anyjával, majd öngyilkos lett. Farkas politikailag túlélte 
Pétert, őt nem sokkal a forradalom kirobbanása előtt tartóztatták le.) Ám az 
önreprezentáció ezen eszköze nem vésődhetett be a köztudatba. A viselet 
ugyanis nagyon hamar újabb átalakuláson ment keresztül. A változás egyik 
első szembetűnő jeleként 1950 januárjában a Belügyminisztérium alól 
kibújó önálló (formailag a  Minisztertanácsnak, azon belül a 
belügyminiszternek alárendelt) Államvédelmi Hatóság (ÁVH) februártól új 
váll-lapokat, gallérhajtókákat és sapkaszalagokat kapott, határőrei zöld, 
karhatalmistái kék színben. 

cViharzik a taps, s ismét magasra lángol a lelkesedés, mikor feltűnnek 
az államvédelmi határőrök zöld parolis, tányérsapkás alakulatai. A 
zenekarok közben egyre játszanak, a nagydob ütemes zengése, a 
díszszázadok lépteinek ütemes dobbanása, összevegyülve a nézők 
örömrivalgásával — megannyi messzi hangzó üzenet az imperialistáknak s 
Tito bandájának, hogy készen állunk megvédeni határainkat, a nép államát, 
mindazt, amit április 4. jóvoltából kivívtunk. Megvédjük minden ellenség, 
minden fenyegetés, minden támadás ellen — ez sugárzik az államvédelmi 
zászlóaljak katonáinak tekintetéből. Az államvédelmi őrök kékszegélyes, 
tányérsapkás alakulatai jönnek most. 

Ők is sokszor kipróbált, nagyszerű harcosok, akik éberen védték a népi 
demokráciánkat az álcázott ellenség merényleteitől a múltban is. A 
munkásosztály legjobb fiai vonulnak ott köztük, Rákosi elvtárs, Vorosilov 
elvtárs felé néz hűséges és büszke tekintetük. Ezeknek a katonáknak az 
öntudata is fegyver, amit a Párt nevelése adott nekik, és amely a 
Szovjetunió vezette béketábor legyőzhetetlen harcosává emeli őket s többi 
bajtársukat is? — e sorokkal röpítette szét a hírt a politikai rendőrség 1950. 
április — 4-i  erődemonstrációjáról a Szabad Nép. Az ország 
:-felszabadulásának" ötödik évfordulójára szervezett nagyszabású parádén, a 
Dózsa Györg y úton díszlépésben menetelt végig — a néphadsereg alakulatai 
közé ékelődve — az Államvédelmi Hatóság krémje. A bámészkodók ekkor 
láthatták először együtt masírozni az egyenruhájuk jelzései alapján "zöld 
ávósnak" nevezett határőröket és a "kék ávósnak?" titulált karhatalmistákat. 
Az is bizonyos, hogy a tudósítás és a látvány nem váltott ki lelkesedést azon 


"szöveg-, illetve képolvasók? körében, akik vagy akiknek valamely 
családtagja már személyes tapasztalatokat szerezhetett az Andrássy út 60.- 
beli bánásmódról. 

Örömre az ÁVH vezérének volt igazán oka. Fennhatósága alá került a 
Honvéd Határőrség, és megkaparintotta a katonai elhárítást is (bár e téren a 
honvédelmi miniszternek, Farkas Mihálynak a jogosítványai megmaradtak). 
Az "államvédelmi hadsereg? létszáma nemsokára elérte a 27 ezer főt (1953- 
ban már meghaladta a 36 ezret), ezzel az ország harmadik fegyveres 
testületévé nőtte ki magát, s ha nem közelítette is meg a harmadik 
világháborúra trenírozott 200 ezres katonaságot, jócskán meghaladta 
egykori anyaszervezetét, a 22 ezer főt szolgálatban tartó rendőrséget. Péter 
mundérján addigra ott virított a Magyar Szabadság Érdemrend ezüst 
fokozata, amelyet 1946-ban tűzték a mellére, 1948-ban Rajktól átvehette a 
Közbiztonsági Szolgálati Jelet, majd Kádártól a 48-as Díszérmet, s még az 
évben a Rajk-perben nyújtott érdemeinek elismerésként a Magyar 
Köztársasági Érdemrend középkeresztjét és a Kossuth Érdemrend III. 
osztályát. 1949-ben megkapta a Köztársasági Elnök Elismerésének Arany 
Koszorúját, a rá következő évben a Magyar Népköztársasági Érdemrend II., 
III. és IV. fokozatát, illetve a házon belüli megbecsülésének jeleként a 
Határőr-jelvény arany fokozatát. Egymás után juttatták el hozzá 
elismerésüket a baráti szocialista országok is: a szovjetektől 1948-ban 
Budapest bevételéért emlékérem) a Bolgár Nemzetgyűlés Elnökségétől az 
"1944. szeptember 9." Érdemrend II. fokozata a kardokkal, a lengyel 
köztársági elnöktől a Lengyelország Újjászületése Érdemrend Parancsnoki 
keresztje a csillaggal érkezett, birtokosa lett a Románia Csillaga Érdemrend 
parancsnoki keresztjének, majd — miután a királyi elhatározáson nyugvó 
kitüntetéseket 1949-ben visszavonták — Anna Pauker külügyminiszter 
kicserélte a Román Népi Köztársaság Csillagának II. fokozatára. 1948-ban 
kitüntették a Jugoszláv Zászlórend II. fokozatával, ám ennek mutogatása a 
Rajk-ügy óta nem volt túl ildomos. Péternek tehát minden boldogságra 
meglehetett az oka, ott állt a tribünön Rákosi mögött, egy párttársának 
megfigyelése szerint "mint az árnyéka". 


Végrehajtó és konstruktőr 


1945. augusztusban Rákosi Mátyás behívott a párt (Köztársaság tér) 
szobájába. Bjelkin elődjét, Muszejrov tábornokot találtam ott. Hárman 
voltunk. Rákosi Mátyás, Muszejrov [Guszájrov] SD tábornok és én. Rákosi 
Mátyás azt mondta a tábornoknak: "A Péter át fog adni öt embert, azokat 
fel kell intézni?". Muszejrov Budapestről elment. Bjelkin megjött. Az öt 
embert a Hősök terén, éjjel 12 órakor Bjelkin embereinek átadtam. Kik 
voltak ezek? Demény, Skolnyik, Dobó István, Cseh [János] (az ötödik 
nevére már nem emlékszem). Rákosi Mátyás állandóan nyaggatott: "mi van 
már az öt emberrel?". Megkérdeztem Bjelkint, aki azt mondta: "Már el 
vannak intézve, a Dunába dobtam őket." Rákosi Mátyással közöltem. 
Rákosi Mátyás sóhajtott egyet, és azt mondta: "Szlává dogul? [Helyesen: 
Szlava bogul: Hála Istennek!] Bjelkin 2 nap múlva így szólt hozzám: "Ha 
nem veszi vissza az öt embert, kiengedem őket az utcára!" Azt mondtam 
Bjelkinnek: "Hát azt mondta, már el vannak intézve!" Bjelkin azt 
válaszolta: "Ha Rákosi akarja, dobja őket a Dunába, mi ilyesmivel nem 
foglalkozunk!" Visszakaptam az öt embert. Így kezdődött Rákosi Mátyás 
részéről irányításom"- írt Rákosival kialakult kapcsolatának kezdeteiről, 
több mint tíz évvel az események után, az akkor már minden pozíciójától és 
szabadságától is megfosztott Péter Gábor elítélt. 

Az előadott történet azonban a párt főtitkárától érkező első ukáz 
időpontját tekintve sántít. Hiszen az irányítás a halállistán szereplők, 
közülük is elsőként Demény február 13-i lefogásával vette kezdetét, még 
akkor is, ha a főtitkár parancsát Debrecenből Gerővel "postázta". De tíz nap 
sem telt bele, Rákosi már Budapesten a környékbeli kommunistáknak 
összetrombitált pártaktíván a "frakciósokat?" az időközben elkészült 
kihallgatási jegyzőkönyvek ismeretében hordhatta le a sárga földig. 

Péter semmi mást nem tett, mint akkoriban számos, az állami szférába 
delegált pártkatona: fegyelmezetten követte pártbeli felettesének (a vele 
közvetlenül érintkező főtitkárnak) az utasításait. Pozícióját felmérve 
hivatalát igyekezett a harmincas évek óta számára életteret nyújtó valós és 
hitbéli közösség szolgálatába állítani. A kommunista küldetéstudat pedig 
hamar megfeleléskényszerrel párosult. Voltaképpen a nulláról kellett 
felépítenie egy szervezetet bármiféle komolyabb intézményvezetői 
tapasztalat nélkül, mindezt a háború utáni zűrzavaros politikai/közéleti 


mezőben, ami — függetlenül állítólagos szervezői és konspirációs erényeitől 
— emberpróbáló feladat volt. Az is korán nyilvánvalóvá vált, hogy a keze alá 
került államrendőrségi osztállyal a felsőbb pártvezetésnek, legfőképpen a 
főtitkárnak komoly szándékai vannak. A megoldandó feladatok nem 
:-fogytak el" pár, a moszkvai iránytól eltávolodó mozgalmár kiiktatásával. 
1945-46-ban Péter sajtónyilvános szereplésein túl távol maradt a háborús 
bűnösök kifaggatásának aprómunkájától, de rendszeresen közvetítette 
Rákosiék szavát a kihallgatásokat végző részlegéhez, mert megesett, hogy a 
túl enyhének tartott népbírósági ítéletek magyarázatra szorultak. Az olykor- 
olykor ledorongolt csoportvezető (nemsokára Péter egyik helyettese), Timár 
István a nyolcvanas években úgy emlékezett, főnöke már ekkor 
"fanatikusan bízott a párt vezetőiben, elsősorban Rákosiban. Minden 
utasítását kritika nélkül vakon végrehajtotta." 

A kapcsolat elmélyülésére jótékonyan hatott az első monstre per 
előkészítése. A Magyar Testvéri Közösség ügyének nyomozása a Katpolon 
kezdődött, abba az ÁVO 1946 végén kapcsolódott be, s ezzel nem kizárólag 
az MKP fő politikai ellenfele, a kisgazdapárt szétzúzásának vált aktív 
szereplőjévé. A "összeesküvés" leleplezése, túl azon ugyanis, hogy ürügyet 
szolgáltatott a koalíciós partner elleni agresszív támadásokra, és előidézője 
lett a parlamenti többség eróziójának, a párt főtitkára, Kovács Béla 
elhurcolásának, végül Nagy Ferenc miniszterelnök lemondásának, egy 
valóban létező, a húszas évektől működő, strukturált és lazább hálózatokra, 
személyes kapcsolatokra épülő titkos szervezet felszámolásáról is szólt. A 
nyomozóhatóságoknak kezdettől úgy kellett tehát vizsgálódniuk, hogy a 
kisgazda irány mellett a konstrukció magában foglalja a Horthy-rendszerből 
tovább élő politikai, értelmiségi, gazdasági és katonai köröket. Pálffyra ez 
utóbbi, Péterre a polgári, míg Villányira a gazdasági vonal vizsgálata hárult. 
A kommunista pártvezetés és a szovjet tanácsadók bábáskodásával a több 
szálon futó perkoncepció folyamatosan alakult. Eleinte a  frakciós 
kommunistákat, Deményt, valamint Weisshaus Aladárt a fő összeesküvési 
perbe gondolták betuszkolni, majd mellékvágányra terelték ügyüket. A 
közösséggel kapcsolatban álló népi írók bevonásáról is letettek, s akadt, 
akinek személyesen Rákosi adott "felmentést". A négy hónapos 
megfeszített, kegyetlenkedésekben nem szűkölködő nyomozás 1947 
tavaszára egy gigantikus persorozatot eredményezett. Hét ügyben 258 
személyt ítéltek el (a főper elsőrendű vádlottját, Donáth Györgyöt 
kivégezték), további százhúsz gyanúsítottat internáltak. A kolosszális 


méretűvé duzzasztott "összeesküvés"? felszámolása az egész országnak 
üzent, főképp azoknak, akik munkahelyükön, baráti körben, vallási 
közösségekben és civil egyesülésekben "dacoskodtak", kritizálták a 
kommunisták agresszív és a szovjeteket kiszolgáló hatalmi politikáját. 

A megfélemlítést szolgálta a Földművelésügyi Minisztériumban 
"lebukott" tisztviselők pere is. Péter a Magyar Közösség-ügy nyomvonalán 
haladt, és 1948-ra részletes jellemzéseket tudott pártjának rendelkezésére 
bocsátani, a tisztogatást, valamint a koncepciógyártást azonban Villányi 
gazdasági rendészetére testálták. Ám a politikai nyomozók sem maradtak 
munka nélkül. 

Péternek a stratégiai jelentőségü vegyes vállalat, a Magyar-Amerikai 
Olajipari Rt. államosításához kellett felpuhítania a terepet. Nyomozói 1948 
augusztusától szaglásztak a társaság háza táján, szeptemberben rátaláltak "a 
nagyvadakra", a cég amerikai elnökére és helyettesére. Ez volt az első eset, 
hogy az államvédelem külföldi állampolgárt vett őrizetbe, s nyomban 
mindjárt kettőt. A diplomáciai konfliktust elkerülendő Paul Ruedemannt és 
George Bannantine-t áttették a határon, de csak miután kézjegyükkel 
ellátták a valótlanságokkal teli tanúvallomásaikat. 

Távozásukkal a vállalat magyar alkalmazottain csattant az ostor, a 
legnagyobb csapást a nyugalmazott vezérigazgató, Papp Simon kapta, akit 
első fokon halálra ítéltek, másodfokon életfogytiglani fegyházbüntetést 
szabtak ki rá. A hatóság tisztjei, köztük is az üggyel megbízott Tímár István 
megelőzőleg alaposan felkészítették a vádlottakat és a tanúkat, 
mindemellett igyekeztek minden, a koreográfiába nem illő bizonyítékot 
eltüntetni. 

Péternek az "összeesküvés"? felgöngyölítésének reszortfeladatai és az 
olajosügy fabrikálása közben maradt ideje pártja legfőbb világnézeti 
ellenfelével is foglalkozni. A katolikus klérus, középpontban az esztergomi 
érsekkel, valamint a vallásos közösségi színterek nagyon korán a politikai 
rendőrség látókörébe kerültek. Mindszenty Józsefet 1945 szeptemberétől 
szemmel tartották, a fennmaradt iratok tanúsága szerint szentbeszédeit 1946 
februárjában Péter rutinszerűen közvetítette miniszterének, Nagy Imrének, 
alkalomadtán informálta róluk a miniszterelnököt, Nagy Ferencet, és — 
gyaníthatóan — Rákosi Mátyást is. A megkülönböztetett figyelmet az 1948- 
as év hitéleti eseményei, a négy és fél millió hívőt megmozgató Mária- 
napok és az iskolaállamosításokra adott társadalmi reakciók tovább 
fokozták. Novemberben az államvédelem parancsnoka a püspöki karnak az 


állam és az egyház közötti megegyezést elutasító határozatát már ezzel a 
megjegyzéssel küldte a pár hónapja alakult egységpárt, az MDP 
főtitkárának,  miniszterelnök-helyettesnek: "Rákosi elvtárs, aláhúztam 
azokat a sorokat, aminek alapján (amikor az ideje ennek elérkezik) 
büntetőjogilag el lehet járni Mindszenty ellen." 

Az idő decemberben érkezett el. Hogy "szétszaladjon a nyáj", Rákosi (a 
Minisztertanács tudta nélkül) kiadta Kádárnak — s közvetett módon 
Péternek — a parancsot: hatósága karácsony másnapján vegye őrizetbe a 
főpásztort. A z ügymenetért a BM ÁVH-nál Décsi Gyula alezredes felelt, a 
valódi fővizsgáló azonban Rákosi volt, aki másfél év múlva a Kominform 
magyar referensének azzal dicsekedett, hogy a kémperek (mint például 
Mindszentyé és Rajké) munkaidejének jelentős részét lekötötték, hiszen a 
nem megfelelő államvédelmi káderek helyett valójában neki kellett vezetnie 
a nyomozásokat. Tény és való, hogy mire a bíboros az Andrássy út 60. 
foglya lett, már bejáratott, az államigazgatási hierarchiát megkerülő 
együttműködés alakult ki Péter és Rákosi között. 

Utóbbi előszeretettel alkalmazta a kézi vezérlés azon módszerét, hogy 
kis cetliken instruálta főrendőrét. A Mindszenty-ügy dossziékban is 
fennmaradtak ilyen sajtpapírok, amelyek világosan eligazították Pétert, 
hogy mivel is kell vádolni az érseket: Habsburg-restauráció, a köztársaság 
megdöntésének, a földek, gyárak visszaadásának kísérlete, kémkedés, 
valutázás. Ám Rákosi hiába kapta napról napra a tájékoztatókat a 
kihallgatási anyagok kíséretében, azokból nem rajzolódott ki dédelgetett 
álma, a legfelsőbb színtű klerikális összeesküvés és kémkedés. Nem volt 
mit tenni, bele kellett folynia az aprómunkába, kis túlzással "tollba 
mondani" a jegyzőkönyveket. Ettől fogva az ő megjegyzései alapján íratták 
Mindszentyt. A testében, lelkében meggyötört főpap ráállt a 
valótlanságoktól hemzsegő vallomás aláírására, de fogyatkozó belső 
ellenállásának halvány jeleként a neve alá a c. f. betűket, a coactus feci latin 
szöveg rövidítését írta, ami annyit tesz: kényszer hatására tettem. Péter 
különösebb jelentőséget nem tulajdonítva a dolognak, postázta a 
jegyzőkönyvet a  pártközpontba. "Bcküldtem egyszer Mindszenty 
jegyzőkönyvét olyan aláírással, hogy a neve alatt c. f. volt. Rákosi Mátyás 
megkérdezte, mit jelent a c. f.? Azt válaszoltam, "valami vallási marhaság". 
-:Nem! Ez nem vallási marhaság, hanem azt jelenti, hogy egy szó sem igaz." 
Visszamentem. Behozattam Mindszentyt (odahívtam Décsit, aki tud 
latinul). Décsi jelenlétében megkérdeztem, a c. f. mit jelent. Mindszenty 


bevallotta, hogy kettős értelmezése van. Rákosi Mátyásnak igaza volt? — 
emlékezett vissza a raportra évekkel később börtönében Péter. A folyamatos 
iránymutatásnak és az államvédelmi apparátus "hatékony"? kihallgatási 
módszereinek köszönhetően 1949 január közepére elegendő számú 
"beismerő" vallomás állt rendelkezésükre Mindszenty József és 
"tettestársai" ellen. Amikor február 8-án az alapos gondossággal 
megszerkesztett kirakatperben a bíróság kimondta felettük az ítéletet, és a 
sajtó telekürtölhette a világot, hogy Magyarország volt főpásztora életének 
további részét fegyházban fogja letölteni, a párt és az államvédelem közös 
boszorkánykonyhájában már újabb kémkedési ügy receptjét állították össze. 

A célpontba, a Szovjetunióban dúló "kozmopoliták" elleni kampányhoz 
igazodva, a háború előtt Nyugat-Európában élő és ott kapcsolatokat 
kialakító régi kommunisták kerültek, közülük is az egykori svájci 
emigránsok. Az ÁVO 1946 óta folyamatosan gyűjtött adatokat róluk, majd 
a nyilvántartás az angliaiakkal és a spanyol polgárháborút megjárt 
veteránokkal gazdagodott. 

A nyugati zsoldban álló kémek utáni vadászatból végül féktelennek tűnő 
párttisztogatási hadjárat kerekedett: a Rajk-ügy. 

Az óriásira duzzadt nyomozás és a mögötte meghúzódó 
koncepciógyártás szövevényében a kilencvenes évek elejétől próbálnak 
rendet vágni a történelemtudomány képviselői. Abban mindannyian 
egyetértenek, hogy a fél évig formálódó ügynek több fázisa különíthető el, 
amelyekben az egyes aktorok: a pártvezetés (Rákosi, Farkas Mihály, Gerő), 
az államvédelem (Péter Gábor, Szücs Ernő) és a szovjetek (Bjelkin és 
helyettesei) eltérő hangsúllyal vettek részt. 

A mi dolgunk most Pétert "kiemelni"? a hatalmi érdekek és machinációk 
sűrűjéből, bemutatni, miként pozícionálta magát utólagosan a bebörtönzése 
éveiben készült vallomásaiban és feljegyzéseiben, és hogyan őrizték meg 
emlékezetükben áldozatai, kortársai és bűntársai. Arra most nincs mód, 
hogy a Pétertől és Péterről keletkezett, különböző időkben és változó 
hatalmi viszonyok közepette született emlékeket idecitáljuk és azok 
mindegyikét egymással ütköztessük. Mentegetőzésünket nemcsak a 
helyhiány, hanem a vállalkozás sikerének bizonytalansága is indokolja, elég 
arra utalnunk, hogy a pert ízekre szedő Zinner Tibor az első 
telefonlehallgatások elrendelőjének/elrendelőinek körét illetően a pert 
követő fél évszázad dokumentumaiból 19-féle variánst hámozott ki: 
"Péter", "Péter és Farkas", "Péter, Farkas és Rákosi" és így tovább. 


Egyvalami azonban az egymásnak gyakorta ellentmondó forrásokból is 
élesen kitűnik, az, hogy az ÁVH vezetőjének részvétele az ügyfolyamban 
hol hangsúlyosabb, hol halványabb, de mégiscsak folyamatos. 

Mindjárt az elején felvetődik a kérdés, vajon Rákosi kiszemeltje volt-e a 
féltékenyen szemlélt "nemzeti kommunista" Rajk, vagy Péter "leplezte le"? a 
pártellenséget, s ezzel végre bosszút állhatott volt miniszterén, aki 
okvetetlenkedésével nem oly rég neki sok fejfájást okozott, amire hirtelen 
ráharapott a pártvezér. Akárkinek a fejéből pattant is ki az ötlet, Péter 
helyettese, a párttagok megfigyelésével is megbízott szovjet ágens, Szücs 
Ernő már 1948 tavaszán hálózati ellenőrzést vezetett be Rajkra akkor, 
amikor a fő belügyér az ÁVO átalakítását és fokozottabb ellenőrzését 
szorgalmazta. Péter 1955-ben előbb beismerte, hogy a párt jóváhagyása 
nélkül engedélyezte, sőt felpörgette a figyelési akciót, 1957-es perújítása 
alatt azonban visszavonta korábbi vallomását, arra hivatkozva, hogy azt 
majd egyhetes éheztetéssel, ütéssel-veréssel szedték ki belőle, azzal a nem 
titkolt céllal, miszerint ő a felelős a Rajk-ügyért, és "Rákosi csak 
beleegyezett ebbe a dologba". Ahhoz azonban mindvégig tartotta magát, 
hogy Rajk kémtevékenységéről az a svájci vonalon elsőként lekapcsolt 
Szőnyi Tibor (az MKP Szervező Bizottságának titkára) szolgáltatott 
adatokat, aki kapcsolatban állt az amerikai (és szovjet kettős) ügynökkel, 
Noel — Fielddel, belügyminiszteri — kártékonyságát pedig egykori 
sajtófőnökének, Cseresnyés Sándornak a vallomása igazolta. Péter annyira 
tarthatta bűnösnek Rajkot, mint az ügy döntéshozóinak, vizsgálóinak 
bármelyike, akik — a későbbi miniszterelnök Hegedüs András magyarázata 
szerint — noha kételkedtek az összeesküvők "csoportjának" létében, hittek 
egyéni bűnösségükben, és ez magabiztosságot kölcsönzött nekik a 
kihallgatások irányítása, lefolytatása során. Az ÁVH-vezér évekkel később 
a börtönben sínylődve nem rejtette véka alá, hogy habár nem gyűlölte 
Rajkot, éles vitái voltak vele. Nem felejtette el neki a politikai rendőrség 
elleni lépéseit, azaz a pártszervek feloszlatását, a bizalmi emberek 
névjegyzékeinek bekérését, a gazdaságrendészet és az államvédelem közötti 
feszültség szítását, valamint azokat a végtelennek tűnő és unalmas 
fejtágítókat, amelyekkel az Andrássy út 60. vezérkarát fárasztotta. 
Fenntartotta, hogy volt főnöke karrierista, "vezérkedő", a szovjetek felé 
"enyhén szólva hidegnek"? mutatkozott, a munkásmozgalmi harcostárs ellen 
felhozott rendőrspicliség vádját azonban utólag már nem forszírozta, csak a 
párt elárulásáról beszélt, amit Rajknak Deményék, a szocdemek (Szakasits) 


és a kisgazdák (Tildy) irányában tanúsított feltünő rokonszenvében vélt 
felfedezni. Felhozta a családi szennyest is, a nyilas államtitkárrá lett testvért 
(és a tőle kapott lakást) is. 

A vizsgálat kezdeti szakaszában az ÁVH-bosszú és a személyes 
leszámolás motívuma erősen érvényesült, amit nemcsak Péter vádaskodása 
sugall, hanem az egyszerű tény, hogy a svájciak mellett a letartóztattak 
legnépesebb csoportját Rajk volt belügyes kollégái, a hozzá közel álló 
rendőrtisztek alkották. A rendőrspicliség igazolására Péter fel akarta 
használni a fogságban levő Tényi Mátyást, Demény Pált és Nyugat- 
Németországból hazahozott Stolte Istvánt, ám végül csak utóbbiból sikerült 
kiszedni a "terhelő adatokat". Janikovszky Béla államvédelmi alezredes a 
rehabilitációs eljárás idején tett vallomásában külön hangsúlyozta, hogy 
Péter és Szücs utasításainak értelemében ekkor az őrizetesek múltjában 
-főleg a gyanús sötét pontokat" kellett keresniük, mindemellett beszámolt 
az érezhetően megnövekedett pártfigyelemről és a kézi vezérlés sorozatos 
megnyilvánulásairól. Tiszttársaival együtt számtalanszor fültanúja volt 
Péter szobájában Rákosi telefonhívásainak, máskor Farkastól és Kádártól 
közvetlenül kaptak utasításokat, mivel ők helyben ellenőrizték a 
bemikrofonozott kihallgatószobákban folyó vizsgálat menetét. Farkas 
VIladimirnek feltűnt, hogy főnöke az asztalán lévő bőr dobozból előhúzott 
kis cédulákra milyen gondosan jegyezte fel a főtitkár szóbeli utasításait. Az 
sem lehet kérdéses, hogy a "kilövési parancsot?" Rákosi adta ki, Moszkva 
jóváhagyásával. 

Péter elmondása szerint a Szőnyi- és Cseresnyés-féle kihallgatás 
eredményéről Farkassal együtt tájékoztatták Prágában Bjelkint, aki annyit 
tett hozzá, hogy "valakinek feljebb is kell lenni", majd a csehszlovák 
fővárosból visszatérve a belügyi pártfelelős-honvédelmi miniszterrel 
azonnal Balatonaligára, Rákosihoz siettek. A hírek nem igazán zökkentették 
ki jól megérdemelt pihenéséből a pártfőtitkárt, viszont másnap az 
Államvédelmi Bizottság ülésén kiadta a parancsot az akkor 
külügyminiszteri poszton tevékenykedő Rajk őrizetbe vételére. Péter 
vélhetően ekkor még nem sejtette, hogy az eredeti koncepció jelentős 
módosuláson fog átesni. Az ügy ugyanis nemzetközi dimenzióban 
formálódott tovább, és a horthysta rendőrspicliből, a kártékony miniszterből 
hirtelen titóista kémfőnököt kellett konstruálni. A vizsgálat és az újabb 
kirakatper előkészítése az "imperialisták" felé kacsingató Jugoszlávia elleni 
hadművelet taktikai jelentőségű csatájává vált, aminek levezényléséhez 


viszont komoly stratégák igényeltettek. Május végén-június elején a Péter- 
Szücs és a Farkas-Kádár párosok fogták kérdőre, pontosabban a "párt 
szavát" hallatva presszionálták Rajkot a beismerésre — nem sok sikerrel. 
Rákosi beleunt az egy helyben topogásba, és szakmai támogatásért a nagy 
testvérhez fordult ("fnem tudnak maguk megbirkózni ezzel az üggyel, majd 
kérek én segítséget"- idézte vissza korholó szavait Péter). 

A szovjetek is elégedetlenkedve figyelték a vizsgálat alakulását. Június 
végén aztán huzamosabb időre rendezkedett be Budapesten Bjelkin és 
tanácsadói kontingense, majd kis tájékozódást követően kézbe vették az — 
egyes visszaemlékezések szerint — addigra teljesen átláthatatlanná 
bonyolódott nyomozást. 

Péter 1954 és 1957 közötti kihallgatásai alkalmával a szovjetek 
belépéséhez kötötte az ügy fordulópontját, ami után szerepe egyre csökkent 
az ügyben: "lassan asszisztálója, nem vezetője és kihallgatója voltam az 
ügynek" — magyarázta új helyzetét. 

Vallomásaiban később hol az ügyről való levételét, hol önkéntes 
háttérbe vonulását hangoztatta; bárhogy volt is, tény, hogy a frontvonalban 
Bjelkin oldalán Szücs harcolt. Utóbbi Péter szerint ekkorra nálánál jobban 
bírta Rákosi bizalmát, amit a harmincas évek elején a szegedi 
Csillagbörtönben együtt töltött éveik felejthetetlen emléke alapozhatott 
meg. Persze azt a gyakorlatias szempontot se hagyjuk figyelmen kívül, 
hogy Péter nem, helyettese ellenben folyékonyan beszélt oroszul, ezáltal az 
államvédelem feje az új, szovjet-magyar vizsgálópárosokra alapozott 
nyomozati rendszerbe nem tudott tevőlegesen belefolyni, a kooperációs 
koncepciógyártásban akaratlanul is hátrébb sorolódott. Szücs első nagy 
fegyverténye a Rajk és a jugoszláv kollégája, Rankovics titkos 
találkahelyének "felépítése? lett. A "mellékszereplővé? vált ÁVH-főnök 
később mindvégig ragaszkodott ahhoz, hogy a két belügyminiszter 
találkozójának helyet adó "paksi csőszkunyhót" a kémkedési történet 
gyenge láncszemének tartotta, sőt  hitetlenkedését a főtitkárral is 
megosztotta, de süket fülekre talált. Décsi Gyula megfigyelése szerint 
főnökének ekkor vált szavajárásává, ha az elé került vallomásokban valami 
cvalószínűtlennek?" tűnő fejleményt olvasott, hogy "remélem, ez nem 
valami Paks megint". 

A kétségeivel birkózó Péter elmondása szerint ekkor radikális lépésre 
szánta el magát, a szovjeteknél "feljelentette? Rákosit. Többször 
próbálkozott a tanácsadók tudtára adni az ügyben érzékelt "erőltetést", 


végül írásban megüzente Moszkvába az állambiztonsági miniszternek, 
Abakumovnak. A levél keletkezése körüli fő dilemma, hogy mennyire volt 
tekinthető átgondolt akciónak. Az már eleve elgondolkodtató, hogy mivel 
oroszul nem beszélt, Szücs  tolmácsolására hagyatkozott, arra a 
beosztottjáéra, aki épp a koncepció inkriminált dramaturgiai elemének 
egyik rendezője volt. Az sem segíti a tisztánlátást, hogy míg 1954-ben azt 
vallotta: "az a rohadt Szücs behúzott engem abba a marhaságba", 1956-ban 
a megváltozott politikai környezetben jóval tudatosabb cselekvőnek mutatja 
magát: "... aláírtam Moszkva részére egy óvó levelet. Mi volt a célja? 
Jelezni időben, hogy baj készül. A Rajk-ügyben erőltetés folyik. (Szücs 
belekevert elvtelen dolgokat is.) Engem a jó szándék vezetett." 

1957-ben viszont teljes mellszélességgel vállalta fel a missziót: "Szücs 
Ernővel írattam Abakumovhoz egy levelet orosz nyelven, és abban 
közöltem, hogy Rákosi erőlteti a Rajk-ügy nyomozását, s támogatást 
kértem, hogy ez a helyzet szűnjön meg. A levelet aláírtam és azt abban a 
tudatban küldtem el Abakumovhoz, hogy a levél Beriján keresztül eljut 
Sztálinhoz, aki az ügy ismeretében le fogja állítani Rákosinak az erőltetett 
eljárását." Nem elképzelhetetlen, hogy a magyar pártvezetés köreiről, 
bizonyára magáról Rákosiról is a szovjet megbízóit régóta informáló 
Szücstől nem állt messze, hogy beugrassa közvetlen főnökét, Pétert, és 
olyan dokumentumot íratott alá vele, amelyet az nem érthetett. Sőt Farkas 
Vladimír a rendszerváltás utáni visszaemlékezésében újabb adalékkal toldja 
meg a történetet, megosztja olvasóival azt a Szücstől kapott bizalmas 
információt, hogy Bjelkin kezdeményezte a levél megírását Péternél. Bár 
azt akkoriban a fiatal vizsgáló sem értette, miként is tudta a főtanácsadó 
összeegyeztetni a jórészt szovjet szellemi termék, "a titóista összeesküvés" 
koncepciójának feljelentését saját konstruktőri szerepével, hacsak — ad 
lehetséges magyarázatot a memoárt író — nem volt eleve meg a helye az 
irománynak a moszkvai forgatókönyvben, vagyis, hogy ha szükség úgy 
hozza, felhasználható legyen Rákosi mint a Jugoszlávia elleni provokáció 
szülőatyja" ellen. 

Décsi Gyula évtizedekkel később e szavakkal jellemezte főnökét: "Két 
dologban volt rendíthetetlenül szilárd: a párthűségben és a Szovjetunió 
iránti hűségben. Ebben a kettőben nem tűrt ellentmondást..." Kérdés, mi 
volt a helyzet akkor, ha ez a kettő került ellentmondásba. Mi van, ha Péter 
Gábor elsősorban Sztálinra "esküdött fel", és csupán utána annak legjobb 
magyar tanítványára? Ez megmagyarázná a Moszkvába küldött panaszos 


levelet. Sőt leveleket, hiszen egy év sem telt el, Abakumovnak újabb 
jelentésben ecsetelte a magyar pártvezér aggasztó pszichikai állapotát, a 
félelem diktálta beteges reakcióit (például irodai páncélajtó beépíttetése), 
amelyek rendszerint az idősebb Farkas hosszabb külföldi távolléte alatt 
fokozódtak. 

1949 nyarára, július-augusztusra tehát Péter háttérbe szorult a Rajk- 
ügyben zajló munkálatokban. Ezt megerősíti a vizsgálatba bevont Farkas 
Vladimír vallomása, miszerint a nyilvános tárgyalásra előkészített 
"legfontosabb bűncselekmények" jegyzőkönyvezésének időszakában az 
államvédelem első embere egyetlen alkalommal sem vett részt Rajk, illetve 
jugoszláv "összekötője", Lázár Brankov kihallgatásán. Lehet, hogy 
Bjelkinék nem akarták minden esetben maguk mellett tudni házigazdájukat, 
és — mint Péter 1954. októberi vallomásában olvasható — be sem engedték a 
az ügyészség egyébként elfogadta, hogy Péter csak a második vonalban 
ténykedett, és közvetítő szerepet játszott csupán: a Szücs-féle jelentéseket 
továbbította a pártvezetéshez, illetve ismertette a fentről jövő utasításokat. 

Azt persze nehéz elképzelni, hogy a politikai rendőrség vezetőjének 
munkaidejét pusztán a "postaforgalom" lebonyolítása és tamáskodás töltötte 
volna ki. Még saját emlékanyagai is árulkodnak a folyamatos 
foglalkoztatásáról: külön megbízatásként Rákosi parancsára listába vette a 
vallomásokban előforduló külföldi kommunistákat, Romániába repült 
Gheorghiu-Dej tájékoztatatására, és kérte, segítsék elő az ügy jugoszláv 
szálának kibontását. Végül csak bevonták a "színi előadás" rendezésébe. 
Augusztus második felében másokkal egyetemben a főtitkár lakására volt 
hivatalos, ott a házigazda "megadta? a "szempontokat", utasításokat Jankó 
Péternek mint bírónak, Alapi Gyulának mint ügyésznek a Rajk-ügy 
tárgyalásának menetére. Jankó Péter és Alapi Gyula az itt kapott utasítások 
alapján folytatták le a tárgyálast. A Rajk-ügy vádiratát elejétől a végéig 
Rákosi Mátyás szerkesztette. "Az ügyész csak a paragrafusokat készítse el!" 
— mondta Rákosi Mátyás. Rákosi Mátyás a saját maga által szerkesztett 
vádiratot  különrepülőgépen Moszkvába vitte. Amikor Moszkvából 
visszahozta a vádiratot, a következőket mondta: "Hozzá ne nyúljanak! Ezen 
egy vesszőt ne változtassanak! Ennek így kell kijönni!" (Ezzel adtam 
tovább Décsi Gyulának)" — készített az eligazításról és az azt követő 
előkészítő munkáról "emlékeztetőt" pár év csúszással Péter leírása alapján. 
Bjelkin Rákosival egyeztette, majd papírra vetette a bíró és az ügyész 


leendő kérdéseit a vádlottakhoz, amit a főtitkár a tárgyalás előtt még 
egyszer átnézett és jóváhagyott. A pártvezér az előadás szereplőválogatását 
nem engedte át másnak. Az őrizetesek közül kijelölte a vádlottakat, az előre 
elkészített . életrajzok alapján választotta ki a nekik megfelelő 
védőügyvédeket, például Rajk esetében fontosnak tartotta, hogy "védője 
valami csúnya zsidó legyen". A védőkkel kapcsolatos feladatokat nem 
Bjelkinnel, hanem kifejezetten Péterrel beszélte meg. A tanúkat szintén 
nagy odafigyeléssel kellett az BM ÁVH parancsnokának. felkészíteni, 
kimaszkírozni, jelmezbe öltöztetni, némelyeket úgy, "mintha szabadlábon 
lennének, s Hribar Ljubica tanúval kapcsolatosan [Rákosi] megjegyezte, 
hogy őt elegáns kosztümben, ridiküllel kell a bíróság elé megjelentetni, 
hogy a közönség azt higgye, hogy az utcáról jött a táegyalóterembe". Amíg 
Péter 1956 júliusában Rákosit tette meg a Rajk-per főrendezőjévé, akivel 
egyeztettek a szovjetek, és akinek utasításai szerint cselekedett ő maga is, 
addig az orosz történeti kutatások jobban kidomborítják a hazánkba 
akkreditált tanácsadók szerepét: Bjelkin és emberei folyamatosan 
beavatkoztak a per alakításába, megfogalmazták a  rádió- és 
sajtóközleményeket, beleszóltak a tárgyalás helyszínének kiválasztásába, ők 
adták a szavakat a bíró és a vádlottak szájába, és végezték a tanúk 
felkészítését. Talán  megkockáztathatjuk és a későbbiek fényében 
megelőlegezhetjük, hogy a bebörtönzött Péter bizonyos felelősséget 
felvállalt, és volt olyan, amit szovjet "megmentőitől" átvállalt. 

A bemutatóra Rajk László és társainak népbírósági tárgyalása címmel 
1949. szeptember 16. és 24. között a Vasas Szakszervezet székházában 
került sor. A darabot számos hazai, több tucat külföldi újságíró és a rádió is 
közvetítette. Péter a terem első emeletéről vigyázta az előadás 
forgatókönyvszerű lezajlását, mialatt a főrendező távolról, irodai szobájába 
beszerelt hangszórón fülelte végig a színjátékot, és ha valami észrevétele 
akadt, azon nyomban, forródróton üzente meg a helyszínen lévő 
képviselőjének. Péter a folyamatos kontrollon kívül beszámolt még, egy, a 
zárójelenet szempontjából nem elhanyagolható rendezői fordulatról: "ítélet 
előtt egy nappal Rákosi Mátyás áthívott a pártba.  Szobájában, 
kabátzsebének belső zsebéből kivette a pénztárcáját. Belőle egy 10 cm 
hosszú és 5 cm széles papírlapot. A papírlapra rá volt írva Rajk Lászlónak 
és társainak neve. Ítélete! — Rákosi Mátyás kézírásával. Így születtek a 
"bírói határozatok", így lett kimondva Rajk László és társai fölött a halálos 
ítélet!" 


A függöny legördült, az előadás viszont a színfalak mögött folytatódott. 
Péter 1983-ban Zinner Tibornak arról beszélt, hogy Rákosi megüzente vele 
Rajknak, hogy kérjen kegyelmet, ő azonban visszautasította, mondván, 
becsapták. Függetlenül attól, hogy ez így történt-e, az biztos, hogy a per 
után szóbeszéd tárgyát képeztek a tárgyalás hátterében zajló események, a 
Péter által elmondott részlet például megjelent Márai Sándor Naplójában. 
Az emigrációban élő író egy menekülttől hallottakat vetette papírra: "A 
tárgyalóterem szomszédjában klubszékek voltak, asztal frissítővel és 
tokajival. Itt fogadta Rajk, két tárgyalás közben, Péter Gábort, a titkos 
rendőrség főnöket, aztán a tanácselnököt, az ügyészt és a védőt... 
Mindvégig úgy beszéltek vele, mint az alantasok a belügyminiszterrel. 
"Kérlek, Laci, nem gondolod, hogy ezt, vagy azt kellene még vallanod?..." 
— kérdezte Péter Gábor, vagy az ügyész. [... Amikor a halálos ítélet 
elhangzott, Rajk, izgalomtól kipirultan visszatért a mellékterembe, falatozni 
kezdett. Az elnök, a rendőrfőnök, a védő követték. Mindenki sugárzott. 
"Kitünő volt?" — mondta elégedetten Péter Gábor. — "Most majd beadod a 
fellebbezést." Rajk kezében a tokajis pohárral, megdermedt. — "Minek?..."? — 
kérdezte. — "Erről nem volt szó ..." Dehogynem, mondták egyszerre többen, 
kell még a fellebbezés is, aztán kegyelmet kérsz, csak így hiszik el.. Rajk 
felállt. Halálsápadt volt. Megértette, beugratták. "Nem kérek kegyelmet? — 
mondta. Péter Gábor nyugodtan felelte: "Akkor majd kér helyetted a 
védőügyvéd. A perrendtartás értelmében joga van ehhez." Nagy csend 
következett. Mind felálltak. Rajk falfehéren, ezt mondta: cÉrtem." 
Hallgattak. Akkor Péter Gábor az ajtóhoz ment és kiszólt a fegyőröknek: 
Vezessék el az elítéltet." Rajkot elvezették és két nap múlva felakasztották. 

Máshol a vállveregetési jelenet a tárgyalás biztosításáért felelős 
ávéhások elkottyantott információmorzsáiból körvonalazódik, Péter szájába 
olyan mondatokat adva, mint: "Laci, nagyszerű voltál", vagy: "Nagyszerű 
voltál, Lacikám, köszönöm szépen." A kémkedési-összeesküvési ügy eleve 
abszurd volta szárnyakat adhatott a képzeletnek, miképpen azt is 
feltételezhetjük, hogy a hatóság vezetője a bírói kalapács koppanása után, 
ha nem pontosan ezekkel a szavakkal, de megköszönte az áldozat 
együttműködését: meg volt győződve annak bűnösségéről, ám fontos volt 
számára, hogy ne térjenek el a szereplők az előzetes forgatókönyvtől. 

A hazai tudományosságban Ötvös István a harmincas évek nagy 
tisztogatási hullámának mintáját véli felfedezni abban, ahogy az ügy 
katonai vonallal bővült. Ez azonban az értelmezése szerint nem jelenti azt, 


hogy a Pálffy György köré szervezett "fegyveres összeesküvők" elleni 
eljárás, illetőleg a többi mellékszál a tanácsadók fejéből pattant volna ki. A 
főkoncepcióból kimaradt őrizeteseket több szatellitperben ítélték el, így 
került bitófára a politikai rendőrség vezetőjének szemében szálka Pálffyn 
kívül Szebenyi Endre és Villányi András. A "Rajk-bábok?" ügyeinek 
intézéséről Péter 1954-től sorozatosan úgy nyilatkozott, hogy ott neki nem 
volt dolga, hiszen azokat a hatóság katonai nyomozó részlege intézte, ő 
megelégedett azzal, hogy a jelentéseket elolvasás nélkül továbbította Farkas 
Mihályhoz, vagyis a postás szerepet osztotta magára. Azt persze nehéz 
elképzelni, hogy Péter képes lett volna ilyen szintű "önuralomra", amikor 
régi ellenségei végre kiszolgáltatottan a kezébe kerültek. A BM Vizsgálati 
Osztálya mindenesetre 1954-ben azt állapította meg, hogy ő és helyettese, 
Szücs a katonai ügyek (Pálffyén kívül a másik nagy honvédségi tisztogató 
akció, Sólyom László és társainak pere) megindításakor "úgy igazították el 
a vizsgálókat, hogy az őrizetbe vettek volt horthysta katonatisztek, akik 
egészen biztos szervezkedtek és kémkedtek, tehát a vizsgálat során ennek ki 
kell jönni". 

1951 tavaszán a Belügyminisztérium munkájával, főként a tanácsok és a 
rendvédelem személyi összetételével elégedetlen Rákosi (a települések 
jelentős részében régi tisztviselőket választottak titkárrá, a rendőrségen 
pedig — az ÁVH-val ellentétben — még mindig szép számmal szolgáltak régi 
"horthysta?" tisztek) Zöld Sándor leváltására készülődött, azonban a 
miniszter, értve a jelekből, érzékelve a ráállított ávéhások jelenlétét és 
ismerve a meghurcoltatás különböző stációit, a reménytelennek tűnő 
helyzetéből az öngyilkosságba menekült, és rántotta a halálba családját is. 
Nem maradt más hátra, elővették a tanácsrendszer előkészítésében 
közreműködő előző tárcavezetőt, Kádár Jánost. A párton belüli ellenség 
újabb — csoportjának ellenséges tevékenysége Rákosi és Farkas 
agyszüleménye volt, Péter a Rajk nyomdokain haladó "narodnyikok" 
(Kádár, Kállai Gyula, Haraszti Sándor, Losonczy Géza, Donáth Ferenc) 
elleni eljárás alapkoncepciójának kidolgozásában nagy valószínűséggel nem 
vett részt, a nyomozás lefolytatásában azonban igen. A rosszat meglátni 
persze most sem esett nehezére, egy évvel korábban már úgy informálta a 
hazánkba akkreditált aktuális tanácsadót, hogy "Kádár barátságtalanul 
viszonyul a Szovjetunióhoz". 

Később egyrészt próbálta teljesen kitörölni magát a történetből 
("Közben én elmentem egy hónapi szabadságra. Amikor visszajöttem, 


39 cc 


minden készen volt." "IÉn] úgyszólván semmiféle szerepet nem töltöttem 
be."), másrészt a politikai légkör változásával párhuzamosan Farkas 
Mihályra, fiára, VIladimírra, majd Rákosi Mátyásra tolni a felelősséget. Azt 
nem tekintette aktív szerepvállalásnak, hogy személyesen vette őrizetbe 
Kádárt, hogy az ifjabb Farkas által vezetett kihallgatásoknak a szomszéd 
szobából fültanúja volt, illetőleg, hogy a másik kijelölt vizsgáló tisztet, 
Károlyi Mártont szinte tízpercenként hívogatta az ügy állása felől 
érdeklődve. Péter maga is győzködte — igaz, sikertelenül — a letartóztatott 
szocdem Schiffer Pált, valamint régi ismerősét, az internált Tényi Mátyás 
detektívet, hogy tegyenek vallomást Kádár besúgói múltjára. Aztán amikor 
egykori mozgalmi harcostársa, belátva az ellenszegülés értelmetlenségét, 
beismerte a "beszervezését", a hatóság feje azonnal szaladt a hírrel 
Rákosihoz. Későbbi megnyilatkozásaiból nem derül ki, hogy Péter valóban 
elhitte-e a hallottakat, a kétségeit ("a hangban nem volt meggyőződés, a 
beijedtség szava volt") és a vádjait ("gyáva ember, 32-ben a rendőrségen 
áruló magatartást tanúsított") egyaránt fenntartotta. 

A Kádár-ügy Péter Gábor számára legkényelmetlenebb epizódjának az 
1943-as pártfeloszlatás bizonyult. Nem csoda, hogy — mint már korábban 
jeleztük  -  visszaemlékezéseiben,  vallomásaiban akkori önmagát 
meglehetősen  passzívnak, Kádárt pedig részben mentendő, rossz 
szellemektől (Donáth és Szakasits Árpád) befolyásolt személynek állította 
be. A kikényszerített beismerő vallomások ellenére "a magyarkodó csoport" 
ügyéből nem lett újabb Rajk-per. A "műalkotás"? ötletgazdái nem számoltak 
Kádár népszerűségével a párttagság körében. Az információs csatornákon 
ugyanis olyan értesülések futottak be, hogy a "szolid, emberarcú 
munkásvezető" eltünése s a teljes hírzárlat az aktívaértekezleteken rendre 
felforrósította a hangulatot. 

Kádár Jánost 1952. december 26-án csendben, zárt tárgyaláson ítélték 
jogerősen életfogytiglani fegyházra. 

Az ötvenes évek elejére Péter a belé vetett bizalmat nemcsak a "reakció" 
elleni harc, hanem a párton belüli tisztogatás könyörtelen levezénylésével is 
meghálálta. Néha ötletgazda, máskor a felsőbb utasítások végrehajtója volt. 
1956. októberi vallomásában a "négyes fogat" tagjainak államvédelmi 
aktivitását taglalva, a lista elejére helyezte Rákosit és Farkast, utánuk Gerőt, 
akinek jelenléte nem volt igazán érzékelhető, de a főtitkárt helyettesítve 
időnként azért adott utasítást, míg a sor legvégére, lényegében kizárva a 
körből, Révait, mivel ő a politikai rendőrség ügyeibe "nem folyt bele". 


Kijelenthetjük, hogy Péternek az informális hatalom gyakorlóira vonatkozó 
rangsorolása a társadalmat ért represszió nézőpontjából tekintve helytálló, 
egyetlen "apróság" hibádzik: saját szerepnövekedésének kifejtése. Hiszen a 
Rajk-pert követő éberségi hisztériában a nómenklatúra tizedelésével 
(Kádárék mellett a volt szociáldemokraták ügyei) párhuzamosan küzdőterét 
is kiterjeszthette. 

Gőzerővel folytatódott az államosítás és kolhozosítás akadályainak 
felszámolása (a Standard-, illetve megannyi kulákper), a totális elhárítás 
doktrínájából következett, hogy ügynökök ezreit foglalkoztatták az ország 
minden pontján. Az erőszak mindennapi tapasztalata általános lett. Péter 
Gábor hatóságának hírhedtségét a fizikai kényszer alkalmazásának széles 
körűen elterjedt gyakorlata teremtette meg. 


Test mechanika 


A politikai rendőrség nyílt erőszakos fellépései már 1945-ben 
megkezdődtek, sőt az év közepére olyannyira elszaporodtak, hogy az 
atrocitások a koalíciós pártok egyezető értekezletein, majd a parlamentben 
is terítékre kerültek. Többen szóvá tették a szervezet egyoldalú pártpolitikai 
tevékenységét, ami alatt nemcsak a személyi állományban tapasztalható 
kommunista túlsúlyt értették, hanem azt is, hogy az akciók célpontjai rendre 
a legnagyobb tömegtámogatottsággal rendelkező Kisgazdapárt tagjai, 
intézményei (lapszerkesztőségek) közül kerültek ki. Péter Gábor legénysége 
— rendőri és katonai alakulatok társaságában — végigrazziázta a sváb 
falvakat, közreműködött a kitelepítésekben, mint előzőleg bemutattuk: 
asszisztált a vallásos falusi lakosságot megfélemlítő karhatalmi akciókhoz, 
fizikailag bántalmazta a kuláknak bélyegzett birtokos parasztokat, szerepet 
játszott a szerzetesrendek feloszlatásában, és nem utolsósorban őrt állt a 
legtöbb börtönben, különböző funkciójú táborban. 

Miért maradtak volna ki az erőszak terek közül a kihallgatószobák és a 
fogdák? 

"Az ÁVH Péter Gábor vezetése alatt a  Kádár-ügyben bűnös 
mulasztásokat követett el és félrevezette a Pártot. Az ÁVH feladata lett 
volna szívós, lelkiismeretes, alapos munkával bizonyítékokat összegyűjteni, 
azokat leellenőrizni és ennek alapján javaslatot tenni az őrizetbe vételekre. 
Nem így történt. Megfelelő bizonyítékok hiányában történtek az őrizetbe 
vételek. Felelőtlenül mentek a kihallgatások. Nem érezték át a felelősségét 
egy ilyen komoly ügynek. Nem a valóság kiderítésére törekedtek, hanem a 
látszat . sikerekre. Az  őrizeteseknél megengedhetetlen módszereket 
alkalmaztak, erős rábeszélést, állandó megfélemlítést, még fizikai kényszert 
is alkalmaztak egyes őrizeteseknél. Ennek a kihallgatási módszernek az lett 
az eredménye, hogy az őrizetesek mindent elvállaltak és aláírtak, amire a 
kihallgató rábeszélte. A vallomásokat (melyeket ilyen bűnös módon 
csikartak ki) nem ellenőrizték le, sőt még színesítették is. Ennek a bűnös 
módon való kihallgatásnak eredményeként születtek meg olyan vallomások, 
melyek bizonyítást nem nyertek. Kényszer hatása alatt született, a 
valóságnak meg nem felelő vallomásokat küldtek át a Pártba. Félrevezették 
a Pártot. Súlyos bűnt követtek el és ebben bűnös elsősorban Péter Gábor, 


aki az ÁVH vezetője volt (és a Központi Vezetőségnek tagja) — 
olvashatjuk, félreértés ne essék, nem a Péter elleni vádiratban, hanem egyes 
szám harmadik személyben saját kezűleg tőle. 

Bontsuk ki az 1954-ben a börtönben írt önkritikájának az erőszak- 
módszerekre és saját szerepére vonatkozó sorait. 

Kezdjük ott, hogy Péter Gábor politikai rendőrségénél eleinte nem 
voltak elkülönített vizsgálati részlegek, csak 1946 októbere után az ÁVO-n 
lett önálló felelősük a nyílt nyomozásoknak, s ezt követően osztály vagy 
főosztály szintű szervezeti egységben dolgoztak a kihallgató tisztek, illetve 
a fogalmazók. Munkájukat, a nyílt nyomozások menetét (kihallgatásokat, 
őrizetbe vételeket) jelenlegi tudásunk szerint az ÁVH vezetője először 
1950. szeptember 14-én szabályozta, amiből arra következtethetünk, hogy 
azt megelőzően a vizsgálatok szóbeli utasítások és az addig kialakult 
gyakorlat alapján folytak. Az említett (és közgyűjteményekben egyelőre 
nem található) parancs a "törvényesség betartását" követelte meg az 
állománytól, azt azonban óriási hiba lenne az erőszakmentességre törekvő 
politikai rendőrség megfellebbezhetetlen bizonyítékának tekinteni. Bár az is 
kétségtelen, bogy a teljes szabályozatlanság jóval tágabb teret engedett a 
fogvatartottakkal . szembeni  — önkényeskedéseknek. — A rendteremtő 
fegyelmezések pedig sokkal inkább szólnak inkriminált tárgyukról, a 
kárhoztatott, de élő hagyományról, és nem az ávehások visszaéléseinek 
felszámolásáról. 

A kényszereszközök közül vegyük elsőként a rábeszélést. Ide 
sorolhatjuk a kedvezmények adását, ígérgetését, illetve a tisztogatási akciók 
során lefogott kommunisták előtt a párthűség hangsúlyozását. Mindezek azt 
a célt szolgálták, hogy a kihallgatott úgy érezze, van értelme, vagy hitbeli 
kötelessége, együttműködni a nyomozó hatósággal. Deménnyel . eleinte 
Péter barátságosan és nagyon elvtársiasan viselkedett, "pusztán csak 
beszélgettek egy kávé mellett", 1945-ben pedig együtt nézték az Andrássy 
út 60. ablakából ez első szabad május 1-jére felvonuló tömeget, és amikor a 
PRO vezetőjének el kellett mennie, magában bámulhatta tovább a 
felvonulókat. (Péter sietségének oka nem lehetett más, mint hogy elfoglalja 
helyét Rákosi mögött a tribünön — tanúskodik erről a korábban közölt 
fényképfelvétel.) Pár hónap múlva Szálasi Perenc is "visszatért?" pártja 
egykori székházába, fogságának perceit naplóírással vagy A Szocialista 
Tanácsköztársaságok Szövetségének alaptörvényének és Rákosi A magyar 
békéért című könyvének lapozgatásával múlathatta. Ujszászy Istvánnak a 


háború előtti titkosszolgálatról szóló információkért egy nyakkendő dukált, 
Mindszenty Józsefet egy alkalommal meglátogathatta édesanyja, és 
szigorúan családi ügyekben elbeszélgethettek. Péter foglyait a szabadulás 
reményével is ösztönözhette a jegyzőkönyvek aláírására: Arany Bálintnak, 
a Magyar Közösség tagjának a "konszolidáció" utáni gyors szabadon 
bocsátást ígért. A nagy titóista összeesküvés konstruálásához felhasznált — 
Brankov és Rajk közötti "összekötőnek?" kiszemelt — Zivko Boarov 
jugoszláv sajtóattasé vallomását Péter előzőleg az Andrássy út 60.-ban saját 
szobával, cigarettával és külön koszttal hálálta meg, majd azzal, hogy a 
Vasas-székházban nem vádlottként, hanem csak tanúként kellett fellépnie. 

"Péter: Jól van, ne bántsátok, hagyjátok — írjad! Na most még írjad a 
következőt, ez is az önkritikához tartozik: a fentiekből kiderül, hogy én 
szovjetellenes, trockista és magyar nacionalista vonalat képviseltem. Hogy 
akarod ezt leírni? 

Rajk: Kérem én ezt... 

Péter: Hát mi derül ebből ki, ha ezt elolvasod, milyen vonalat 
képviseltél? 

Rajk: Azt, hogy nacionalista vonalat vittem volna... 

Péter: Tudod, mit mondok én neked, látod, én segítek rajtad. Én ezt 
írnám: Kellő önkritikával megállapítom... nyugodtan írhatod, mert ez neked 
csak jó. 

Péter: Látod, így se gondolkozol, hogyha te itt el fogsz jutni az 
önkritikának arra a magas fokára, ami a fentiekből folyik és belátod azt, 
hogy a fentiekkel egy-egy szovjetellenes, trockista, magyar nacionalista 
vonalat képviseltél, amit utólag látom, hogy helytelenül tettem, akkor ez az 
egész... 

Rajk: Azért nem tudom így elfogadni, mert én nem képviseltem egy 
trockista vonalat. 

Péter: Nézd, hallgass énrám, írd oda... és ha ezen kívül akarsz még 
valamit, a pótjegyzőkönyvben kitérhetsz rá ..." 

A fenti párbeszéd 1949. június 2-án hangzott el. Jól látható, hogy a 
kihallgatott feladata nem az őszinte bűnbánat, hanem a kommunista gyónás, 
az önkritika gyakorlása volt, itt nem a lélek terhétől, a nyomasztó bűntől 
kellett megszabadulni, hanem egy magasabb célnak, a pártérdeknek 
megfelelően kellett hazudni. Péter erre az útra akarta terelni párttársát, 
miközben fizikai kényszernek vetette alá, szájába adta a szavakat, és 
tudatosan félrevezette őt. Az áldozat végül engedelmeskedett, mint ahogy a 


pártelvtársak zöme, akik szintén nem estek ki a rájuk szabott szerepből. 
Júlia, hol a pártfegyelem?" — vonta kérdőre Péter újra és újra Rajk 
letartóztatott feleségét, főként azért, hogy bebiztosítsa a koreográfiát, és ne 
történhessen meg a tárgyaláson a vallomás visszavonása. Rajk Júlia pedig 
elmondása szerint tartotta magát a  valótlanságokhoz, mert hitt 
kihallgatójának, ezért felvállalta: a férje utasítása volt, hogy munkahelyet, a 
Magyar Nők Demokratikus Szövetségét a szervezkedés egyik bázisává 
alakítsa. 

A párt érdekeinek fényében még a halálos ítéleteket is el lehetett 
bagatellizálni, mondván, azok politikailag szükségesek, de nem lesznek 
végrehajtva. Pálffyt egyes források szerint Péter azzal kecsegtette, hogy a 
per után Görögországba dobják át, ahol partizánként harcolhat. Ismételjük 
el: a Katpol volt vezetője kötélen végezte. Ugyanígy járt Szebenyi és 
Villányi is, akikkel szintén ördögi játékot játszottak, a velük együtt elítélt 
Ráth Károly beszámolója szerint: "...ezért nem vette fel tragikusan Szebenyi 
a halálos ítéletet, azért mondotta gúnyosan, hogy meddig tart még ez a 
komédia? Csak Villányi András vette komolyan. Őszintén megmondva egy 
kicsit le is néztük Villányi Andrást, hogy úgy begyulladt a halálos ítélettől, 
amikor megígérték, hogy úgysem fogják végrehajtani. Akkor még nem 
tudtuk, hogy neki lesz igaza." Az igazsághoz az is hozzátartozik, hogy a 
szabadulás nem mindig maradt ígéret. A Péter karmai közé került Juhász 
Antal volt csendőr őrmester szolgálataiért cserébe kisétálhatott az Andrássy 
út 60. kapuján, új személyazonosság alatt folytathatta életét. Nem volt ilyen 
szerencséje testvérének, a "kalandos" körülmények között letartóztatott 
Istvánnak, aki ugyancsak csendőrségi nyomozóként került 1945-ben a 
hírhedt épület pincefogdájába, és nem sokkal azután a bitófára. 

A vizsgálatok során gyakori technikának számított a megfélemlítés. A 
nyelvi erőszak kelléktárába a durva, goromba hangnem használata, az anya, 
a feleség sértegetése, egyházi személyek esetében az istenkáromlás és a 
különböző fenyegetések (szovjet hatóságoknak való átadás, szibériai 
deportálás, hozzátartozók meghurcolása, kínzás, likvidálás) tartoztak. Akik 
abban a "kegyben? részesültek, hogy kihallgatásukat Péter Gábor 
személyesen vezényelte, nagy valószínűséggel átélték a lelki 
nyomásgyakorlást. Többeknek előadta, hogy ügyüket Rákosi személyesen 
felügyeli, így akarta rádöbbenteni őket helyzetük komolyságára. Másoknak 
a makacskodásáért verést vagy halálbüntetést helyezett kilátásba. A hatóság 
vezetője gyakran élt az első kihallgatások jogával, főleg, ha ismertebb 


közéleti személyiség, valamely szakma jelesebb képviselője, egyházi 
személy vagy politikus akadt horogra. Ilyenkor nagy figyelmet fordított a 
teátrális erőfitogtatásra, Faludy Györgyöt hatalmas íróasztala mögül 
bőrfotelében ülve "fogadta", majd miután cigarettával kínálta, bejelentette: 
"Behoztak, itt fogsz megdögleni." 

Az internált íróhoz hasonlóan sokaknak bevésődött az első pillantásra 
groteszknek tűnő látvány rémisztő realitása, az iroda végében 
tekintélyparancsoló, súlyos bútorzat mögött üldögélő apró termetű, 
kedveskedő vendéglátó, aki egy csapásra feszülten vizslató kopóvá, vagy ha 
kellett, alantas zsarolóvá volt képes átváltozni, és néha a kiemelt figyelem 
jeléül maga köré sorakoztatta vezérkari stábját vagy verőembereit. 

Az ellenállás megtörését szolgáló lelki és fizikai erőszakeszközöket 
tekintve köztes kategóriát képezett az őrizetes megalázása (meztelenre 
vetkőztetés, vécéből itatás, leköpés). A vizsgálat legdrasztikusabb módját a 
fizikai fájdalom okozása jelentette, ennek igen változatos formái lehettek. A 
kifárasztási technikákra jó példa Rajk első kikérdezése, azt Péter 1949. 
május 31-én 0 óra 15 perckor kezdte meg, és saját bevallása szerint 
celőfordult, hogy éjjel fáradtan 3-7-ig egyfolytában folyt a kihallgatása". Az 
éjszakába nyúló faggatásokat többször órákig tartó falhoz állítással, állva 
vagy térdelve kihallgatással súlyosbíthatták. Az államvédelem a vallatások 
során előszeretettel élt a testet közvetlen érő fizikai behatásokkal, azaz 
veréssel és kínzással, e téren a beosztottak nagy jártasságra tettek szert. De 
honnan is eredt e "tudomány"? Péter Gábor szerint maga Rákosi követelte 
meg a hagyománykövetést. "1946. vagy 1947. évtől kezdődően Rákosi 
Mátyás évenként több ízben tett nekem olyan utasítás-szerű kijelentést, 
hogy a múlt érában úgy tudtak verni az erőszakszervezetek, hogy annak 
nyoma nem maradt és nem járt halálos következményekkel, s erre utasítást 
adott, hogy ilyen verőcsoportokat szervezzek meg az Államvédelmi 
Hatóságon belül?" — vallotta Péter 1956-ban. A főtitkári ukázt követve 
alakultak meg — a korábbi fejezetben már említett — verőlegény gárdák, 
elsőként a Réh Alajos irányította 25 fős kulákverő brigád. 

Ezt azonban Rákosi kevesellte, ő legalább egy századot akart, ezért 
felállították a Princz  Gyula-féle csoportot, ahová azokat az 
államvédelmiseket helyezték, akik "a Horthy-csendőrök és -nyomozók 
sanyargató módszereit" megtapasztalták — mint Péter hozzátette: "én 
magam is". Jelentéseikben soha nem szerepelt a bántalmazásokra utaló szó, 


helyette általában a "kezelés" kifejezést használták, ennek hatékonyságára a 
hatóság főorvosa, Bálint István oktatta ki az érintett állományt. 

A hagyományos magyar fogásokat egészíthette ki a szovjet minta, 
aminek elsajátításához nem kellett a moszkvai Lubjankáig utazni, elég volt 
az ÁVH Budapesti Osztálynak a Belgrád rakpart 5. szám alatti objektumába 
átmenni, és pincéjében megtekinteni a baráti állambiztonsági szerv 
képviselőinek infernális bemutatóját. Nem önszántából került oda Vidovics 
Ferenc volt kisgazda főispán, akinek a keleti profizmusról szerzett 
testközeli élményeit rabtársa, a Mindszenty-perben elítélt Ispánki Béla 
tolmácsolásában olvashatjuk: "Vidovics egy orosz csoport előtt állt. Magas, 
55 év körüli, sötétszőke hajú, jóarcú férfi, civil ruhában volt a kihallgatás 
vezetője. Mellette egy másik civil ruhás férfi állt, azután a tolmács és három 
ázsiai képű katona orosz uniformisban. [...] Két ápoló-szerű jelenség jött, 
Vidovicsnak parancsot adtak a levetkőzésre. Az egyik, kezével tapogatva 
végigment Vidovics egész testének izomzatán és oroszul diktálta a 
másiknak megfigyeléseit. A másik az ott lévő asztalkájánál a bemondás 
alapján pontos térképet készített Vidovics testi alkatáról. 

A három katona megkezdte a "kezelést". Először használt 
gumiabroncsból készült "sisakot? tettek Vidovics fejére és a sisakot 
gumibottal ütemesen ütötték. Az első ütések egyáltalán nem fájtak, de 
később egyre elviselhetetlenebbek lettek. Mintha a feje szét akarna robbanni 
és egész testében elektromos szikrák szaladgáltak volna szerteszét. A 
sisakot" azért használták, hogy fején ne maradjon feltünő külső sérelmi 
nyom. Egy idő múlva abbahagyták fejének verését. Az orosz egészségügyi 
a magakészítette "térképet" nézve orosz nyelven parancsokat osztott, s — a 
parancsoknak megfelelően — a három katona Vidovics testének különböző 
helyeire mért ütéseket. Közben természetesen folyt a kihallgatás." Arról 
nem informálnak a források, hogy az ÁVH specialistái behatóbban 
tanulmányozták-e a szovjet "testmechanikusok" eredményeit, igaz, egy 
pofon megtanulásáért még nem kellett a szomszédba menni. 

Péter egyébként próbálta elbagatellizálni a fizikai erőszak 
alkalmazásával kapcsolatos vádakat: "Bizonyára voltak még verések az 
Államvédelmi Hatóságon, de azok nem olyan számban fordultak elő és nem 
olyan mérvűek voltak, mint ahogyan azt most igyekeznek egyesek 
beállítani." Az áldozatok visszaemlékezései azonban másról tanúskodnak. 
A Rajk-ügyben letartóztatott Szász Béla a budai hegyekben találkozott 
össze fogvatartójával egy kihallgatóépületté átalakított villában, ahol a 


verbális fenyegetés után Péter elordította magát: "Talpaljátok meg még 
egyszer!", és az ajtóra mutatott. Az államvédelem első embere a Rajk-per 
előtti időkben sem volt kedvesebb "vendégeivel". Györgyey Ferenc Aladár 
művészettörténészt , 1948 októberében, a kihallgatás  gyötrelmeitől 
időlegesen megszabadulva, az éjszaka közepén szinte félholtan cipelték be 
az Andrássy út 60. hatalmas tölgyfaajtós szobájába, Péter Gábor elé: 

"Rám néz, azt mondja: "Mi az, fél? Megvertek?"? És abban a pillanatban 
futott át az agyamon, hogy ő talán nem is tudja, hogy micsoda 
disznóságokat, kegyetlenségeket követnek el a nevében, Tudod, ahogy az 
iskolákban tanultuk ezeket a dolgokat, hogy a császár vagy a cár vagy a 
király nem is tudta, hogy mit csináltak a nevében. Én eszement, ilyen 
gondolat! Szóval, gondoltam, hogy Péter Gábor nem tudja ezeket a 
dolgokat. És bár veszélyes rám nézve, hogy én ezeket neki elmondom, de 
elmondom. Mert ezzel talán megmenthetem mások életét, szóval ez volt 
bennem, most igen, most hős leszek. És mondtam, hogy igen, megvertek, 
kínoztak, és másokat is, és ilyet a XX . században, emberekkel... Péter 
Gábor még csak rám sem nézett és azt mondta: "Megverték? Biztosan 
megérdemelte." Ennyi. Aztán kérdezett valami hülyeséget a kajáról, meg a 
takaróról." 

1949. február 8-án  Pártay Tivadar ugyanabban az emeleti 
helyiségbentalálta magát szembe az ÁVH vezetőjével, aki "felugrott, 
belevágott az arcomba ököllel és azt mondta: Na, te rohadt fasiszta, 
csakhogy te is itt vagy már!" — pörgette vissza az eseményeket a 
rendszerváltás után a kisgazda politikus. Az áldozatokon túl még az ávós 
beosztottak némelyike is cáfolta Péter fentebbi, az erőszak alkalmazás 
elbagatellizálására — vonatkozó kijelentését, A  Rajk-ügy "Svájci 
csoportjának"? tagjai közül többek megkínzásáról vallott Bánkúti Antal 
elítélt államvédelmi százados 1955-ben: "Földi Iván kihallgatója Kajli 
[József] ezredes volt. Kajli behozta Földit kihallgatáskor az egyik szobába. 
Ez a szoba módszeres verésre volt alakítva. Én ekkor Princz beosztottja 
voltam. Ebbe a csoportba lehetőleg markos proli gyerekeket alkalmaztak. 
Földi megverésében én is részt vettem. Amikor Földit a szobába bevittük, 
ott két íróasztal volt. Kajli Földit összekötözte egy nadrágszíjjal, majd 
gúzsbakötés után egy általam szerzett seprűnyelet a lába között 
keresztülhúzott. A seprűnyelet az összehúzott íróasztalokra helyeztük és 
ekkor Kajli ütni kezdte gumibottal a Földi fenekét és talpát. Én is vertem 
Földit, miután Kajli elfáradt és még két társam is ütötte. Kajlit abban az 


időben Péter Gábor maga mellett tartotta. Kajlinál akkor, amikor Földivel 
foglalkozott, egy cédula volt, ezen két-három kérdés volt, ezt Péter Gábor 
maga írta. Ezekre a kérdésekre kellett válaszolnia Földinek.?" A talpalás 
"leleményesen?" továbbfejlesztett változatában nem merült ki Péter 
legényeinek fantáziája. Ismét Bánkútitól idézünk: "Péter Gábor már csak 
Vági [Ferenc] puszta nevének említésére is ideges lett és kiabált, s azt 
mondotta, hogy ha Vági nem vallja be a bűnét, akkor is lógni fog. Kajliék 
egy alkalommal sót kerestek. Majd később az egyik kollégámmal 
benyitottunk a kb. 1 m-teres [sic!] átmérőjü összekötő folyosóra, akkor 
láttuk, hogy Kajlinak mire kellett a só. Ugyanis az említett helyiséget 
felszórták sóval és Vágival felnyalatták az egészet. A sónyalás után Vági 
nem kért vizet, de Kajliék kivitték a WC-re, ott meghúzták a vizet és abból 
kellett Váginák innia. Elég nagy visszhangra talált ez az eset az ÁVH-n és 
Péter Gábornak is pontos tudomása volt a történtekről, azonban sem Kajlit 
[sic!], sem Princz még fegyelmi büntetést sem kaptak a történtek miatt. 
Arról tudomásom van, hogy Décsi és Pál [Ákos áv. százados] kifogásolták 
ezt a módszert. Péternek két módszere volt: vagy bent, az ő szobájában 
vertük meg a gyanúsítottat, vagy pedig Péter egy kis cédulára felírta, hogy 
mire nézve kell kihallgatnunk, és ha nem vall az illető, akkor verjük meg, 
aztán verés után vigyük fel hozzá, amikor is Péter azt mondotta az illetőnek, 
hogy: "No kellett magának a verés?" Úgy emlékszem, hogy Vágival 
szemben a második módszert alkalmazta Péter, és hogy Vágit soha nem 
vertük meg Péter szobájában." 

A bíróság elé került államvédelmi tisztek fentebb idézett vallomásai 
szerint az ÁVH vezetője személyesen adott parancsokat, utasításokat az 
erőszak alkalmazására. Számtalan más példát is említhetnénk egykori 
alárendeltjeitől. Károlyi Márton kurtán ennyit jegyzett meg: "Péter Gábor 
személyesen folyt bele a kihallgatásokba, többeket kihallgatott, megveretett, 
megkínoztatott, intézkedett, szempontokat adott a főkihallgatók és irányítók 
részére. Ő külön értekezleteket tartott." Ugyanerről Janikovszky Béla így 
vallott: "Abban az esetben, ha az őrizetes nem adott olyan választ a feltett 
kérdésre, amit Péter Gábor vagy Szücs elfogadhatónak tartott (nem voltak 
elég terhelőek saját magukra vagy másokra nézve), különböző kényszerítő 
eszközök is igénybe lettek véve. Elsősorban verés." Volt, aki nevesítette 
áldozatait: "...Péter Gábor és Szücs Ernő utasítására és közvetlen irányítása 
alatt igen súlyos verések voltak. Ez történt Rajk Lászlóval, több ízben 
Szalai Andrással, Stoltéval, Szebenyivel és másokkal is. [...] Kádárt 


tudtommal egyetlen alkalommal sem verték meg (amíg legalábbis a 
vizsgálatot én vezettem), azonban Péter Gábor utasítására többször 
megverték Veres Józsefet, Harasztit, Gács Lászlót és másokat"- írta Farkas 
Vladimír 1954-ben. Ugyanő 1990-ben merőben másfajta körülmények 
között ekként nyílt meg: "Emlékezetem szerint ebben az időben kezdte 
Péter Gábor mondogatni Farkas Mihály és Kádár János előtt, hogy Rajk 
olyan konok és mindenre elszánt ember, hogy verés nélkül képtelenség lesz 
megtörni. Erre másnap sor is került. Rajk László megkínzásakor a szomszéd 
szobában ott volt Farkas Mihály és Kádár János is. Péter Gábor 
személyesen válogatta ki a verőembereket, akiket Princz Gyula vezetett. 
Rendkívüli kemény hangú volt Péter Gábor eligazítása, felért egy 
gátlástalan uszítással. Ugyanakkor figyelmeztette őket — többségük ugyanis 
nem ebben a beosztásban szolgált az ÁVH-n, hogy személy szerint felelnek 
Rajk életéért." 

És mit mondott minderről Péter Gábor? "Elismerem, hogy Szőnyivel 
kapcsolatosan én adtam olyan utasítást, hogy adjanak neki két pofont. 
Tettem ezt azért, mert Szőnyi összevissza hazudott és azt állította, hogy a 
pártházban rejtett el titkos iratokat, melyeket Svájcba akart kijuttatni. Én ezt 
ellenőriztem és megállapítottam, hogy Szőnyi idevonatkozó vallomása nem 
felel meg a valóságnak és ezért adattam neki két pofont észhez térítés 
céljából? — ismerte be a bukott ÁVH-vezér 1956-ban. "Én a 
bántalmazásokban nem vettem részt, de lehet, hogy a pócspetri esetnél a 
kulákokat megvertük. Én is adtam egy-két pofont?" — mondta perének 1957- 
es tárgyalásán. Korábban viszont beismert más eseteket is. A tisztogatás 
1951-ben . elérte az ÁVH-t. Letartóztatták Szücs Ernőt és 
munkacsoportjának tagjait, valamint a Londonból hazalátogató testvérét, 
Miklóst. Megkezdődött a vizsgálat, amelyről 1954-ben Péter így beszélt: "... 
Szücs Ernő megverésére én engedélyt adtam Farkas Vladimírnak és Károlyi 
Mártonnak. De egyáltalán nem volt arról szó, hogy az öccsét is verjék meg, 
és mégis súlyos módon megverték anélkül, hogy én tudtam volna. [...) 
Szücs verésére vonatkozó engedélyt azért adtam, hogy hallgassák ki 
Szücsöt arra vonatkozólag, be volt-e szervezve. Ugyanis volt egy nagyon 
gyanús momentum Szüccsel kapcsolatban. Mégpedig az, hogy 1941-ben, a 
háborút megelőző hónapokban kapott útlevelet itt Magyarországon a 
Szovjetunióba, holott a kommunista mozgalom miatt el volt ítélve." Két év 
múlva új elemmel bővült a beszámolója, megnevezte felbujtóját: "1950 
októberében felhívott Rákosi Mátyás: "Bevallotta már ez a rohadék Szücs, 


hogy provokátor volt?" "Nem"? — mondtam. Erre rendkívül dühös hangon 
mondta: "A tűz égesse meg ezt a rohadék Szücsöt! Két napig éjjel-nappal 
úgy veresse, hogy ropogjanak a csontjai!" — Továbbítottam Farkas 
VIladimirnek, Károlyi Mártonnak. Ők úgy megverették, hogy Szücs Ernő 
belehalt." Rákosit megkerülve nyilván nem lehetett Szücsöt elintézni, 
hiszen a szovjet titkosszolgálat hazai frontemberének "kilövését" kizárólag 
neki állt módjában egyeztetni Moszkvával. A főtitkárt félelmei is 
belehajszolták a döntésbe, abba, hogy a róla is jelentő államvédelmist 
kiiktassa, és bukását egy családi vonalon szerveződő angol 
kémkapcsolatként tálalja, vagy a Rajk-ügy szálait akarta végérvényesen 
elvarrni a vizsgálat központi figurájának likvidálásával. Ám hogy egészen 
pontosan mi vezetett Szücs Ernő meggyilkolásához, az a politikai terror 
sötét foltjainak egyike marad. 

Sokan feltették már a kérdést: a brutális bántalmazások vajon elkövetőik 
és kiagyalóik, köztük mindenekelőtt Péter Gábor szadizmusából fakadtak- 
e? Vajon beteges élvezetet lelt-e mások kínzásában vagy szenvedésének 
szemlélésében? Az itt felsorakoztatott tanúságtevők szavaiból — annak 
beismerésével, hogy alighanem rajtuk kívül is még több szemtanú, áldozat 
bírt élményanyaggal — az a következtetés vonható le, hogy Péter Gábor 
ritkán ragadtatta magát tettlegességre, de annál gyakrabban adott ilyen 
utasítást másoknak. A beszámolók alapján nem állítható, hogy szadista lett 
volna, inkább olyasvalaki, aki számára a cél szentesítette az eszközt. A cél 
pedig az volt, hogy a gyanúsított aláírja a hamisságoktól hemzsegő, de 
mégiscsak beismerést tartalmazó jegyzőkönyvet, és vallomását a 
tárgyaláson is fenntartsa. Az eszköz a rábeszélés, a megalázás, a kifárasztás 
és a fizikai fájdalom okozásának ismertetett formái: a talpalás, a pofozás, az 
ököllel verés, a rugdosás, vagy amikről most nem esett szó: a lámpával 
hosszú ideig elvakítás, a herék verése, szurkálása, vizcsepegtetés a fejre, az 
égő cigaretta elnyomása a testen, gyógyszerek megvonása, nem megfelelő 
orvosi ellátás, vagy — bár ezzel kapcsolatban megoszlanak a vélemények — a 
különböző tudatmódosító szerek használata. 

A gyógyszerezést legtöbbször Mindszenty József kapcsán szokás 
említeni. A hercegprímás életéről készült terjedelmes monográfia szerzője, 
Balogh Margit nagy alapossággal járta körül a kérdést, és jutott arra a 
következtetésre, hogy a főpásztor ellenállásának megtöréséhez az akkoriban 
ismert szereket az államvédelem nem használhatta fel. A másik hírhedt 
orvosi beavatkozás" Szücs Ernő említett halálához kötődik. Az 1953 elején 


letartóztatott ávéhás orvos, Bálint István elismerte, hogy a hatóság 
vezetőjének utasítására morfininjekcióval megölte Szücsöt. Ezt Péter 
egyidejű vallomásával igazolta. A verésben részt vevő Kovács József és 
Károlyi Márton szintén arról számoltak be, hogy a félholt Szücs a beadott 
injekció után nem sokkal halt meg. Bálint és Péter később visszavonták 
vallomásaikat, előbbi úgy változtatta meg mondandóját, hogy éppenséggel 
az életben tartás céljával folyamodott coffein-cardisol szérumhoz. A 
boncolási jegyzőkönyv végül "külső erőszak", a verés következtében beállt 
elhalálozást állapított meg. 

Kevésbé ismert, hogy egy évekkel korábbi esetnél is felvetődött a 
végzetes "orvosi" beavatkozás. Popescu György egy svájci cég 
képviseletében Magyarországon keresztül akart hazatérni Romániába, 
amikor 1946. június 4-én a SZEB biztonsági szervei letartóztatták nagy 
mennyiségű valuta és svájci órák csempészése miatt. Fél év múlva adták át 
az ÁVO-nak, 1947. május 5-én elhunyt a rendőrségi közkórházban. 1953 
áprilisában halálának okairól így vallott Péter: "1946-47-ben Bjelkin egy 
alkalommal közölte velem, hogy egy Popescu nevű románt vegyünk 
őrizetbe, vagy tőle vegyük át, mert már nála őrizetben van. Az őrizetbe 
vételt vagy átvételt Szüccsel vagy Csillag Lászlóval beszélte meg. Engem 
Bjelkin bevitt egy irodája mellett lévő szobába, és négyszemközt németül — 
amit én megértettem — közölte velem, hogy gondoskodjak róla, hogy ez a 
Popescu nevű román ne maradjon életben. Én Bálinttal megbeszéltem, hogy 
ezt a Popescut injekcióval vagy egyébbel, de gondoskodjon róla, hogy ne 
maradjon életben. Popescut Bálint beszállíttatta a tolonckórházba, ahová 
bejárt hozzá. Két, három esetben Bjelkin sürgette nálam, hogy él még 
mindig ez az ember? Ilyenkor én is sürgettem Bálint dr.-nál, hogy mi van? 
Emlékezetem szerint két hétig tartott, valami gyógyszert kapott, nem 
egyszerre, mert Bálint dr. megjegyezte, hogy akkor a boncolásnál meg lehet 
állapítani, ezért adagokban — ha jól emlékszem - reggel a kávéjába adták be 
és valószínűleg ettől, bár volt valamilyen betegsége is, meghalt." 

Az ávós  erőszaktörténet  rekonstruálásához az áldozatok 
visszaemlékezései — mellett alapvetően a politikai rendőrség 
törvénytelenségeit feltárni hivatott 1953 utáni vizsgálati iratokra 
hagyatkozhattunk. Ezek megítéléséhez azonban óvatosságra van szükség. 
Nem hangoztathatjuk elégszer, hogy forrásaink jórészt az enyhülés 
időszakának termékei ugyan, esetükben mégsem hagyhatjuk figyelmen 
kívül a születés speciális körülményeit: a mögöttes politikai érdekeket (a 


bűnök áthárítása), a vallomástevők közlendőit meghatározó, a kihallgatotti 
szerepből fakadó kiszolgáltatottságot. Ne feledjük tudniillik: a volt ávósok 
vallomásai gyakorlatilag ugyanolyan körülmények között keletkeztek, mint 
amilyeneket a  "törvénytelenségek? elkövetésének időszakában ők 
megteremtettek. Biztosak lehetünk abban is, hogy a lefogott államvédelmi 
tisztek nem minden kényszerítőeszközről adtak számot, de amiről 
beszámoltak, azok sem szolgáltak "menetrendként". Azaz nem volt 
törvényszerű, hogy a kihallgató a gyengébbtől a durvább felé haladjon: 
mindig a konkrét esetnek megfelelően választotta ki a legmegfelelőbb 
eszközt a cél, a beismerő vallomás eléréséhez. A bizonyítást, adott esetben a 
koncepció igazolását a saját belátása szerint végezte. Vagy olykor — főleg a 
fontosabb ügyek esetében -— a felsőbb vezetőitől kapott konkrét 
instrukcióknak megfelelően járt el, ők sokszor személyesen is jelen voltak, 
esetleg a lehallgatószobából követték az eseményeket. Főként a monstre 
ügyek  "feltérképezéséhez? a különböző elhárító osztályokról is 
átirányítottak operatív tiszteket a vizsgálókhoz. Sok esetben az áldozatok 
vesszőfutása a kihallgatási tortúra után sem ért véget, mivel a fogdákban 
emberpróbáló körülmények (vizes, fűtetlen, ablak nélküli cellák, 
folyamatosan égő lámpa, alvásmegvonás, bilincsben tartás, vég nélküli 
önvallomás-iratás,  tisztálkodásmegvonás, a szervezet  bioritmusának 
felborítása: éheztetés, székletürítés, nők esetében nemi tisztálkodás 
akadályozása) és a "doppingolt?" őrszemélyzet ezenfelüli kegyetlenkedése 
várta őket. 

Azt nem lehet tudni, hogy a test és a lélek meggyötrésére alkalmazott 
fizikai és pszichikai erőszakhoz az ávéhások milyen széles köre 
folyamodott. Feltételezhetően a politikai rendőrség számos tagja élhetett 
erőszakos kihallgatási eszközökkel, ám közülük az 1953 utáni felelősségre 
vonások során mindössze 21 személyt vádoltak meg súlyos testi sertés 
bűntettében, és/vagy azonosítottak a verőcsoport tagjaként. A társaság 
részletesebb bemutatására,  vallomásaik,  magyarázataik,  motivációik 
elemzésére most nincs mód, egyedül az iskolázottságra hívnánk fel a 
figyelmet. 

A kutatás jelen állása szerint 12 főről rendelkezünk ilyen 
információkkal, valemennyiüknek — Péter Gábor négy elemi iskoláját nem 
számítva — négy polgári iskolai vagy középfokú (gimnázium, szakiskola) 
végzettségük volt. Ha az adatokból messzemenő következtetéseket nem 
vonhatunk is le, azt kijelenthetjük, hogy a közbeszédben és időnként 


szakmai körökben hangoztatott magyarázat, ami az alacsony értelmi 
színvonallal magyarázza az ávósok erőszakosságát, általános érvényű 
indoklásként nem állja meg a helyét. A politikai rendőrségen valóban 
komoly problémát jelentett az állomány tanulatlansága, amely igen gyakran 
az analfabetizmus határát súrolta. Közülük bizonyosan többektől nem állt 
messze a kegyetlenkedés, és zokszó nélkül elvégezték a "piszkos munkát", 
viszont a sanyargatásokat nem kizárólag a tanulatlan verőlegények hajtották 
végre. 

Az államvédelem vizsgálati munkájának, a számtalan esetben hosszú 
hónapokra nyúló tortúrának, a valótlanságoktól hemzsegő jegyzőkönyvek 
előállításának "megmérése? a bírósági tárgyalásokon történt meg. 
Döntésével a bíróság jogi legitimációt nyújtott a hazugságoknak, és igazolta 
utólagosan az államvédelem alantas tevékenységét, egyúttal kiszabta a 
büntetést, sokak számára a fizikai megsemmisítést: a kivégzést. 

1945. február 4-én a budapesti Oktogonon felakasztották a frissen 
megalakult politikai rendészet foglyait, Rotyis Pétert és Szívós Sándort. A 
Népbíróság által 124 rendbeli gyilkosságban bűnösnek talált 
keretlegényeknek a nyilvános térben lefolytatott kivégzése a verdikt 
"népítéletként" való értelmezését szolgálta. Major Ákos népbíró emlékeiben 
úgy élt, hogy az akasztáshoz Péter talált kötelet az Andrássy út 60.-ban, 
tudatosan vagy tudattalanul, de tovább mélyítve az esemény jelképes 
tartalmát: a nyilasokat nyilas kötéllel lógatták fel. Szálasiékat szintén nagy 
nyilvánosság előtt, de már zárt térben, a Markó utcai fogház belső udvarán 
húzták fel. Mint a bevezetőben már említettem, a kivégzést Péter egy 
emeleti ablakból nézte végig Farkas Mihály és Marosán György 
társaságában. Utóbbi évtizedekkel később úgy emlékezett, hogy a kivégzés 
után a PRO vezetője hallgatott, miközben feltűnően csillogott a szeme, azt 
sugallva, hogy Péter — minden őnuralma ellenére a tekintete elárulta — kéjes 
örömmel szemlélte a kivégzettek haláltusáját. Péter "védelmében? persze 
meg kell jegyezni, hogy a háborús bűnösök halála felett érzett örömével 
bizonyára nem volt egyedül a lerombolt országban. Azt is figyelembe kell 
venni, hogy a megfigyelés (1946) és a visszaemlékezés (1972) között 
történtek enyhén szólva nem segítették elő azt, hogy a megfigyelő 
objektívan tekintsen az államvédelem fejére. Marosán ugyanis megjárta az 
ÁVH kihallgatószobáit, a szocdemügyek egyikében ítélték halálra, és végül 
peren kívül a börtönben külön "konzílium" döntött sorsáról: Péter szólította 
fel, hogy kérjen kegyelmet Rákositól. Marosán a szenvedéseiért később 


joggal tehette felelőssé az ÁVH vezetőjét, ami közrejátszhatott annak 
visszamenőleges démonizálásában. 

1947-ben Marosán párttársa, Ries István  igazságügy-miniszter 
beszüntetette a "népünnepéllyé? váló kivégzéseket. A Markó utcai épület 
folyósokról belátható belső tere sem felelt meg a nyilvánosság kizárását 
célzó követelményeknek. A halál látványa ezentúl kizárólag válogatott 
társaság privilégiuma lett. Ebbe a körbe kapott alkalmi meghívót Farkas 
Vladimír, aki 1990-ben kiadott, a politikai rendőrség uniformisában eltöltött 
éveiről szóló memoárkötetében beszámolt a Rajk László kivégzése napján 
(1949. október 15.) történtekről. Arról, hogy miután a Conti utcai börtön 
udvarán megtörtént az akasztás, a vendégeket, köztük őt, apját és Kádárt, 
Péter egy emeleti szobában kialakított alkalmi büfébe invitálta. Az eszem- 
iszom "fénypontját" az jelentette, amikor Farkas Mihály kérésére az 
épületben raboskodó Mindszenty Józsefet elővezették. A jókedvű társaság 
gúnyolódását a  prímás-érsek 1974-ben megjelent emlékiratai is 
megerősítik: "Éreztem, hogy jóllakott, vigadó Heródes gúnymulatsága 
kezdődik. Elhatároztam, hogy néma leszek. Mesterem így tett, amikor 
ráadott fehér ruhában ott állt a gyilkos uralkodó, Heródes előtt. Szeges, 
nehéz bakancsom végigcsattog a szűk folyóson: előttem-utánam egy-egy 
fegyveres gumisarkos topánkában. Felvezetnek az emeletre. Előbb üres 
hivatali szobába lépünk, ahol Lenin, Sztálin, Zsukov, Rákosi képeit látom. 
Azután kitárul a szomszéd helyiség ajtaja. Belépek és megállok előttük 
talpig darócban, lefogyva és azt hiszem, halotthaloványan. A társaság 
középpontjában az előttem ismeretlen államtitkárt látom, majd Péter Gábort 
és kíséretét. És az újságírókat. Az egész sereg rám néz, és egyetlen 
nevetésben csattan fel." 

A magyar katolikus egyház bebörtönzött vezetőjének "evangéliumi" 
megpróbáltatásai után — Farkas élményszámolója szerint — a program dunai 
hajókirándulással folytatódott, ahol vidám hangulatban hallgatták végig a 
díszvendég, Bjelkin csekista éveinek lebilincselő anekdotáit. A pert és a 
sajátos halotti tort követően — az állami ünnepeken szokásos — kitüntetéseső 
hullott a BM ÁVH-ra, amiből természetesen annak vezetője és a 
kihallgatásokban részt vevő Farkas Vladimír sem maradt ki, őrnagyi 
kinevezése is a kivégzések napjától datálódott. (A sors fintora, hogy hat 
évvel később épp Rajk és társai október 6-i újratemetésének előestéjén 
vették őrizetbe.) Az erkölcsi jutalom előleget Péter ugyanakkor jó pár 
nappal korábban bezsebelhette. Rákosi 1949. szeptember 30-án a budapesti 


nagy aktíva előtt dörgedelmes beszédében ostorozta Rajkékat, és dicsérte az 
államvédelmet, annak első emberét az elvégzett "jó munkáért". 

A külső szemlélő úgy láthatta, Péter a csúcsra ért, a vezér bizalma 
irányában töretlen, fürödhetett a dicsérő szavakban, és három hónap sem 
telt bele, hatósága minisztériumi rangra lépett. Ám lehet, hogy lelke 
legmélyén — egészen máshogy élte meg sikereit? 1954-es 
börtönfeljegyzéseinek egyikében leírta, hogy bizony "hatott rá" Bálint 
István, az ÁVH orvosa. A folyamatos ideggyógyászati terápia alkalmazását 
látszik megerősíteni Décsi Gyula nyolcvanas évekbeli visszaemlékezése: 
"A Rajk-ügy, úgy érzem, nagyon megzavarta és megrendítette. Bálint István 
már azelőtt is sokat járt hozzá, de 1949-től kezdve naponta órákat töltött 
vele, pszichológiai (szinte pszichoanalitikus) kezelője lett. Ettől kezdve 
egyetlen bizalmasa volt (ezt Bálinttól tudom), aki kora délutántól estig, 
néha késő estig vele töltötte minden idejét." Péter mentális romlása a 
szovjet tanácsadónak is feltűnt. Kartasov 1950 februárjában az alábbi 
sorokkal jellemezte őt Moszkvának: "Rákosi elvtárs gyakran beszél arról, 
hogy bízik Péterben, értékeli őt, de kijelenti, hogy beteges állapota miatt 
Péternek ideje nyugalomba vonulni. Lehet, hogy ez nem véletlen, mert 
Péter szavai szerint a Politikai Bizottságban nemegyszer negatív véleményt 
fejtett ki egyes pártvezetők bizonyos tevékenysége kapcsán, ami 
rosszindulatú viszonyt váltott ki Péter irányában. 

1948-ban, azzal összefüggésben, hogy Péter átadta munkatársainknak a 
magyarországi trockistákra vonatkozó anyagot, Rákosi elvtárs Farkassal 
együtt — Péter szavai szerint — erősen szidták őt. A biztonsági szervek 
munkájában meglévő komoly hiányosságoknak nem kevésbé fontos oka, 
hogy Péternél hiányzik a szükséges tapasztalat, valamint betegsége miatt 
nem kellően operatív." 

A szakmai felkészületlenség mellett egynéhány elvtársának kifejezetten 
szemet szúrtak intellektusának hiátusai. Nógrádi Sándor: "Péter Gábor is 
betegesen becsvágyó ember volt. Azt mondanám, hogy becsvágya egyenes 
arányban állt a tudatlanságával." Vas Zoltán pedig így írt róla: "A korábbi 
illegális budapesti vezetés valamennyi tagja viszonylag olvasott volt, 
önképzetten művelt. Péter Gábor messze elmaradt mögöttük. Csendes 
szavú, simulékony modorú, szerény képességű, afféle lassú víz partot mos 
embernek ismertem meg." Rákosi száműzetésében írt visszaemlékezésében 
e szavakkal "hordta le? egykori védencét: "Láttam, hogy betegesen hiú, 
amellett műveletlen, s bár ismételten figyelmeztettem, hogy tanuljon és 


képezze magát, e téren semmit sem változott." Pedig van olyan 
visszaemlékezés, amely szerint az ötvenes évek elején -—- ha már 
pártfőiskolára nem járt — kiscsoportos konzultációra kötelezték. Az ÁVH 
határőrség és karhatalom parancsnokával, Piros Lászlóval, a szakszervezetis 
Gáspár Sándorral és Rényi Artúr matematikussal együtt Balogh Elemér 
filozófus lakásán és kalauzolásával mélyedtek el a bolsevik párt 
történetében és a marxizmusban. 

A főtitkár memoárjaiban olvasható, hogy 1950-1951 táján foglalkoztatta 
Péter (és Farkas) menesztése, amit személyesen közölt Sztálinnal, azonban 
nem kis meglepetésére olyan fejmosást kapott, hogy bő egy évtizeddel 
később is élénken élt emlékezetében: "És javaslom magának, hogy ezekre 
az emberekre, ilyen nagyszerű emberekre, mint Farkas, meg a Péter Gábor, 
vigyázzon nagyon és tartózkodjon az ilyenektől, és lehordott engem a sárga 
földig." 

A legmagasabb szintű védelemből (ha egyáltalán lejátszódott a kínos 
jelenet, és nem csak utólagos magyarázkodással, a felelősség áthárításával 
állunk szemben) is következhetett, hogy az ÁVH vezérének sajátos 
(nyugdíjazására" később került sor. Kartasov értékeléséből, Péter számos 
emberi hiányosságára és mindenek (értsd Rákosi és a hazai párt) feletti 
szovjethűségére vonatkozó megállapításain túl, az is kiviláglik, hogy a 
politikai rendőrségnek a hierarchiában való előrelépésével, látványos 
szervezeti izmosodásával párhuzamosan vezetője lelkileg és — rendszerint 
jelentkező szövődményként — testileg fokozatosan felmorzsolódott, leépült. 
Persze a külsőségekben az államvédelem parancsnoka az elvártnak 
megfelelően viselkedett. Szervezete nemcsak a "reakció?" elleni harcból, de 
a Rákosi körül kialakított kultuszból is élcsapatként vette ki a részét. 1952- 
ben az "imádat" tetőpontján külön főtiszti bizottság alakult a 
legmegfelelőbb 60. születésnapi ajándéktárgy kiválasztására. 

Péter Gábor sem mulasztotta el az alkalmakat, hogy kifejezze a "vezér" 
iránti feltétlen hűségét és szeretetét. Az állomány előtt kihirdetett 
parancsokban sorjázta "a magyar nép bölcs tanítójának" érdemeit, és 
ígéretet tett a "harc" rendületlen folytatására. 

Azonban egy év sem telt bele, és vezére clszcdte kezéből a fegyvert. 


Amikor a hóhért nem akasztják 
A hirtelen jött pofon 


Péter Gábor életének első, igazán meghatározó fordulópontja az 1945-ös 
év volt, amikor a névtelenségből kilépett a politika (és rendőrsége) nagy 
színpadára, ahol idővel egyre komolyabb szerepeket osztottak rá, 
pontosabban osztott rá a fődirektor Rákosi Mátyás. Nem kell bizonygatni, 
hogy pártfogója nélkül Péter nem érhetett volna ilyen magasságokba. 1950 
elejétől hatósági jogköreit és intézményi besorolását tekintve egy kvázi 
államvédelmi minisztérium vezetője lett, 1950 novemberében pedig Rákosi 
javaslatára bekerült a Politikai Bizottságba is. Patrónusa nélkül nem élhetett 
volna még az akkori "törvényességen? is kívül eső eszközrendszerrel. 
Azonban, miként "minden jó ", úgy ez a kölcsönös szolgáltatásokon alapuló 
és olajozottan müködő együttműködés is eljutott a végpontjára, és ennek 
hátterében — ugyanúgy, mint 1945-ben -—- a nagypolitikai változások 
húzódtak meg. 

Péter Gábor pályájának "felívelő szakasza? 1953. január 3-án átbillent 
csúcspontján, és szakadékba zuhant. A pillanatra később így emlékezett 
vissza: "Rákosi egy szombati napon felhívott telefonon, hogy szeretne este 
velem beszélgetni. Szombaton este hét órára a lakására mentem, ahol 
Farkas Mihály, valamint Piros László jelenlétében Rákosival való kézfogás 
után Boda [György] ezredes megbilincselt." Azt sohasem tudjuk meg, hogy 
a "vacsoravendég" számolt-e közelgő vesztével, de hogy aznap este 
gyanútlanul sétált be a kelepcébe, abban szinte biztosak lehetünk. A 
szuhakállói bányaszerencsétlenség mentésének (szabotázs gyanúja miatti) 
ellenőrzéséből tért meg, feleségét otthon nem találta, amikor csörgött a 
telefon, és elhangzott Rákosi személyes invitálása. Amikor belépett a 
Lóránt út 4/b-be, a főtitkári rezidenciára, nem sejtette, hogy annak 
pincéjében összekötött kézzel "vár rá" neje, a vezér titkárnője, Simon Jolán. 

Bukásának pontos okait ekkor még nem sejthette, amivel nem volt 
egyedül. A főtitkár először a KV Titkárság január 7-i ülésén dobta be "az 
államvédelmi ügyet". A napirend előtti mondandót nem rögzítette a 
jegyzőkönyv, abból mindössze annyit tudhatunk meg, hogy háromtagú 
ideiglenes vizsgálóbizottság alakult Rákosi, Farkas és Nagy Imre 
részvételével. A legmagasabb pártfórum csak két héttel később, január 22- 


én foglalkozott a nagy leleplezéssel: a PB egyrészt Gerővel és Házi 
Árpáddal kibővítette a bizottságot, másrészt úgy határoztak, hogy "a 
bejelentés szigorú párttitokként kezelendő". A "nagy hallgatás? közepette a 
PB február 19-i ülésén Rákosi a szokásos nemzetközi-helyzet-elemzésében 
vázolta az Eisenhower választási győzelme utáni imperialista 
veszélyforrásokat és azok hazai lecsapódásait: "A helyzet az, hogy a 
leghatalmasabb kémközpont kétségkívül a katolikus egyház, így első 
tekintetre. De tekintettel arra, hogy a katolikusok aránylag kevesen vannak 
a Szovjetunióban vagy Bulgáriában, ellenben a zsidók mindenütt vannak, a 
katolikus egyház mellett előtérbe került a cionizmus mint kémszervezet. Ez 
nálunk már előkerült a Rajk-ügyben, ahol az elvtársak tudják, hogy a 
legtöbb halálraítélt ilyen kispolgári zsidó volt: Szőnyi, a Szaki, az Angliából 
meg Svájcból visszatért ilyen emigráns, úgynevezett baloldali rendőrspiclik. 
1950-ben mi már észrevettük a Jacobson-ügyben, amikor letartóztattuk a 
Joint vezetőjét, de nem fektettünk rá elég súlyt részben amiatt, mert, ahogy 
most kiderült, Péterek már akkor együtt dolgoztak a cionistákkal és 
eltüntettek igen értékes vallomásokat és tényeket, amik rávilágítottak volna 
erre a cionista veszélyre, illetve a  cionizmuson keresztül űzött 
kémveszélyre. Most, amikor Csehszlovákiában felmerült a Slánsky-ügy, 
utána pedig a Szovjetunióban a 9 orvos ügye, természetes, hogy nálunk is 
felfigyeltünk erre és most a Péter-ügy felgöngyölítésével kapcsolatban 
kiderült, hogy Péter körül — azonkívül, hogy rendőrspiclik voltak — ezek a 
rendőrspiclik túlnyomó többsége vagy cionista volt, vagy aktív nyilas, 
Gestapo-ember. És ezek az emberek már a felszabadulás előtt vagy a 
Horthynál, vagy a Gestapónál dolgoztak. 

Péterék egyik kártevő munkája abban merült ki, hogy elrejtették azokat 
a bizonyítékokat, amik a magyar cionistáknak a kémtevékenységére 
vonatkoztak, és amelyeket ha eddig ismertünk volna, akkor előbb tudtuk 
volna őket leleplezni. Most, hogy a tel-avivi galád merénylettel 
kapcsolatosan a Szovjetunió megszakította a diplomáciai viszonyt Izraellel, 
ez a kérdés az összes népi demokráciákban, természetesen nálunk is 
napirendre kerül, és meg kell vizsgálnunk, hogy soraink köze belopództak-e 
cionisták — kétség kívül belopództak — és hogy az állami élet, a gazdasági 
élet egész területén sokkal éberebbnek kell lenni ebben a kérdésben, mint 
ahogy eddig voltunk. Jellemző ebben a tekintetben, hogy most derült ki, 
hogy ez a Stöckler, aki a budapesti hitközség elnöke volt és azelőtt pedig 
Gestapo-kém volt, hogy ez az egyesülés alkalmával bekerült a kommunista 


pártba, a Magyar Dolgozók Pártjába. A Szociáldemokrata Pártban volt és 
néhány nappal ezelőtt zártuk ki a budai rabbit, aki 1947-ig kisgazda volt, 
1947-ben belépett a Szociáldemokrata Pártba és 1948-ban átjutott a mi 
pártunkba. Ezek a tények azt mutatják, hogy kétségkívül van tennivaló 
nálunk is. Ha mi ezekkel a cionistákkal szemben fellépünk, az 
természetesen nem antiszemitizmus, és a rendes kommunista vagy 
pártonkívüli zsidó, aki a népi demokráciának híve és támogatója, az 
változatlanul ugyanúgy fog dolgozni ezután is, mint eddig és munkáját 
ugyanúgy megbecsüljük és jutalmazzuk, mint eddig. Ez természetesen nem 
csak nálunk van így, a Szovjetunióban is, [...] Természetesen mi a 
Stöcklerrel, Mindszentyvel vagy a Péter Gáborral szemben egyformán a 
dolgozó nép érdekeit védő, a szocialista jövőt védő kommunisták vagyunk. 
[...1 Most, miután különösen nálunk a katolikus kémvonal megfelelő 
csapások után kissé óvatosabban dolgozik és helyette a cionista kémvonal 
került előtérbe, első vonalba, ugyanazzal a következetességgel és remélem, 
ugyanazzal a sikerrel fogunk velük szemben is harcba menni, mint ahogy 
ezt a többi ellenséggel szemben megtettük." 

Rákosi tehát elérkezettnek látta az időt a nagyszabású cionista per 
lefolytatására. A külpolitikai környezet kedvező volt. Mint utalt rá, nem 
sokkal korábban, 1952 novemberében Csehszlovákiában halálos ítélettel 
zárult a cionista kémtevékenységgel vádolt volt miniszterelnök-helyettes, 
Rudolf Slánsky pere, 1953 januárjában bejelentették a nagyrészt zsidó 
orvosokból álló összeesküvés leleplezését a Szovjetunióban. Őket a 
kémkedésen túl magas rangú pácienseik megmérgezésével, az ország 
védelmi erejének gyengítésével vádolták. Sztálin antiszemitizmusa újabb 
cionistaellenes hullámban aktivizálódott. Az 1945 óta folyamatos ideológiai 
import Magyarországon is a zsidóság intézményeinek, prominenseinek 
ellenőrzésében csapódott le. Az Egyesült Államokból irányított 
segélyszervezet, a Joint megfigyelése a front elvonulásával egyidejűleg 
megkezdődött. 

Az elkövetkező években megszaporodott a szervezet égisze alatt 
folytatott "cionista szervezkedésről?" szóló információk, ügynökjelentések 
száma, miként a politikai rendőrség egyházi elhárítása a vészkorszakban 
működő Zsidó Tanácsok kollaboráns gyanús tagjairól is gyűjtötte az 
adatokat. 1949-ben aztán a  szovjeteknél megindult zsidóellenes 
akciósorozattal párhuzamosan nálunk is megkezdődtek a letartóztatások, 
internálták a Magyar Cionista Szövetség társelnökét, Dénes Bélát, 


bebörtönözték főtitkárát, Gálos Henriket. A Rajk-perben ugyancsak fel 
említődött, hogy Szaki András a harmincas évek elején tagja volt cionista 
szervezeteknek. Majd december 13-án letartóztatták Israel Gaynor 
Jacobsont, a Joint magyarországi igazgatóját, de két héten belül kénytelenek 
voltak szabadon engedni, és a vele együttműködők, köztük a Zsidó Kórház 
igazgatója, Benedek László őrizetbe vétele is egyelőre javaslat szintjén 
rekedt meg a BM ÁVH-n. 

1953-ban tehát Sztálin legjobb magyar tanítványa nem késlekedett 
tovább a támadással, az ügyeket leporolta és egy kalap alá vette a túl sokat 
látott és tapasztalt államvédelmi garnitúra egy részének likvidálásával. A 
nagy tanítómester e téren ugyancsak példát mutatott: a szovjet 
titkosrendőrség korábbi vezetői közül már nem volt az élők sorában, sem 
Jagoda, sem Jezsov. 1951. október 28. óta cellájában várta sorsának 
alakulását a cionista szervezkedéssel megvádolt Bjelkin is, aki — Hegedüs 
András későbbi miniszterelnök emlékei szerint — régi magyar kollégáját, 
Péter Gábort CIA-ügynöknek nevezte meg, amit Sztálin levélben közölt 
Rákosival. Az előző év augusztusától a miniszterelnöki posztot is betöltő 
pártvezér az új év, 1953 első munkanapján személyesen beszélt Hegedüsnek 
a tudomására jutott információról és az időközben letartóztatott ÁVH-főnök 
bűnösségének tárgyi bizonyítékáról: a lakásán lefoglalt fényképről, amelyen 
együtt látható Allen Dullesszal, az amerikai hírszerzés kulcsfigurájával (az 
persze más kérdés, hogy a felvétel 1945-ben készült, amikor az illető a 
Nyugaton lévő magyar háborús bűnösök összefogdosásában segédkezett a 
hozzá látogató Péternek). Rákosi 1956 utáni száműzetésében írt 
memoárjában azt állította, hogy — másfél évvel azután, hogy Sztálin 
nyilvánosan hátraarcra kényszerítette az államvédelem vezetőjének 
leváltása ügyében — január 2-án megjelent nála egy Ivanov nevezetű belügyi 
tanácsadó, és átadta a Szovjetunió Kommunista Pártja (SZKP) Központi 
Bizottságának levelét, benne Péter Gábor azonnali  lefogásának 
elrendelésével. 

Hozzá hasonlóan Gerő is tartotta magát ahhoz 1962-es pártvizsgálatuk 
során, hogy Bjelkin vallomása alapján Sztálin adta ki a parancsot Péter 
letartóztatására. A börtönben saját sorsán merengő Péter maga is arra jutott, 
hogy felette csakis Moszkvában ítélhettek, de ő nem Bjelkint, hanem Beriját 
tette felelőssé. 

Úgy hitte, hogy az állambiztonsági miniszter a Rajk-ügy vizsgálata alatt 
Abakumovhoz címzett, a főtitkár készülő provokációjáról szóló levelét 


1953. január 2-án visszaküldte Rákosinak, aki így értesülve legfőbb 
politikai rendőrének évekkel korábbi "árulásáról", 24 órán belül őrizetbe 
vétette. 

Hogy egészen pontosan ki és mi vetette szakadékba az ÁVH-főnököt, 
vélhetően még sokáig rejtély marad, az viszont biztos, hogy innentől a 
magyar pártvezér is ördögi ügyességgel keverte a kártyát: Péter és — 
időközben lefogott — társai fő bűnének a cionizmus támogatását, illetve az 
ezzel összefonódó kémkedést tette meg, amit, ha úgy döntenek, könnyen 
tálalhattak volna a közvéleménynek is, hiszen a politikai rendőrség 
kötelékében — főként eleinte — sok volt az egykori munkaszolgálatos, 
holokauszttúlelő. Legjobb tudomásunk szerint Péter Gábor nemigen 
nyilatkozott meg zsidó származásával kapcsolatban. Egyedül Ispánki Béla, 
a Szent Imre Kollégium letartóztatott tanulmányi felügyelője említi 
visszaemlékezésében, hogy az egyik kihallgatása alkalmával Péter így 
fordult hozzá: "Meg vannak győződve, hogy én mint zsidó beszélek itt 
magukkal. [...] A helyzet azonban egészen más. Én nem mint zsidó, hanem 
mint kommunista állok doktor úrral szemben. A párt megbízásából az 
államvédelmet képviselem. A többi tisztek, nyomozók hasonló helyzetben 
vannak. Az államvédelem alkalmazottai. Nem mint zsidók, hanem mint 
kommunisták és volt partizánok." Abban nem lehetünk biztosak, hogy 
Ispánki pontosan idézte-e kihallgatóját, ám az bizonyos, hogy ez hűen 
kifejezte Péter (és a többi, az illegális mozgalomba bekapcsolódott, majd 
1945 után vezető pozíciókba került zsidó származású kommunista) 
identitását. Péter egyáltalán nem gyakorolta vallását, és cionista sem volt, 
szellemi, politikai tájékozódását, cselekedeteit egyedül a kommunista 
eszme, a mozgalom, a párt, illetve annak céljai, érdekei szabták meg. 
Zokszó nélkül hajtatta végre helyettese és "hitsorsosa?, Szücs Ernő 
megkínzását vagy éppen a cionista mozgalom fő szervezőjének, Dénes 
Bélának a letartóztatását, aki Ispánki fentebbi megfigyelésével szinte 
azonos következtetésre jutott: "... elég sok zsidó nyomozóval akadtam össze 
az ÁVO-n, legnagyobb részüknek halvány fogalmuk sem volt nemcsak a 
cionizmusról, de a zsidóságról sem". 

1953 elején a sajtóban még híre-hamva sem volt az Államvédelmi 
Hatóság lefejezésének, de még az MDP vezető köreibe is csak hébe-hóba 
szivárogtak át az információk. A Központi Vezetőség február 26-i ülésén 
Rákosi megtartotta beszámolóját Péterék kártevéséről, a hallgatóság pedig 
az elvárt koreográfia szerint önkritikával és a bukott ÁVH -vezér 


mocskolásában próbálta egymást felülmúlni. A sárdobálás már-már odáig 
fajult, hogy magának a főtitkárnak kellett figyelmeztetnie a tagságot: a 
pellengérre állított államvédelem ne legyen "malaclopó köpeny", ami alá 
minden hibájukat be akarják rejteni. Az ülés egyhangúlag elfogadta Péter 
kizárását a pártból, végül Gerő mindenkit figyelmeztetett, hogy a "Péter 
Gábor és bandájára" vonatkozó ismereteik "szigorú párt- és államtitkot" 
képeznek. 


A "bandatagok" 


A Conti utcai Állambiztonsági Büntetőintézetben Péter Gábor őrizetes 
kezéről január 12-én vették le Longines gyártmányú, kockás szíjjal ellátott 
óráját, majd egy héttel később két ávéhás tiszt jelent meg a Gábor Áron utca 
36. szám alatt, hogy villájában házkutatást tartson, január 26-án pedig az 
irodája került sorra. 

Számba vették hivatalos iratait, személyes dokumentumait, fényképeit, 
jegyzeteit, fegyvereit, folyóiratokat, indexen lévő könyveket (köztük két 
Mein Kampfot és öt Nyirő-kötetet). A minden jel szerint több alkalommal 
átrostált vizsgálati anyagból ennél többet nemigen tudhatunk meg a hatóság 
félreállított vezetőjének első fél évéről. Fogdaéletének árulkodó jeleit 
elégették Péter "spiclikről, provokátorokról, gyanús elemekről" készített 
1953. március 8-9-i feljegyzéseit, három évvel később szintén a BM 
épületének kazánházában lett a lángok martaléka az ügyiratokról készített 
1282 filmnegatív kocka, benne például Péternek Szirmai Istvánra tett 
vallomásával és a  ruhatáráról készített fotókkal. Utóbbi akár 
kontrollforrásként is szolgálhatna Farkas Vladimír emlékeire, hogy Péter 
ízlésesen öltözködő, de puritán ember benyomását keltette, hiszen szinte 
kizárólag divatos, középszürke öltönyben, világosszürke pupliningben, 
szintén hasonló színű selyem nyakkendővel és fekete félcipőben lehetett 
látni. A feltételezett minőségi, ám szűkös ruhatárral ellentétben Piros László 
közlése szerint főnökük lakásának gardróbjában negyven ilyen ruhát és 
hozzá tartozó kiegészítőket találtak. 

Kihallgatásaira, az ügy kezdetére más forrásokból, elsőként Rákosi 
szokásos sajtcéduláiból következtethetünk. Januárban ezeken küldte meg 
instrukcióit Farkas Mihálynak, hogy a nyomozásnak elsődlegesen Péter 
Gábor illegális múltjára (lebukások, letartóztatások), külföldi útjaira 
(Jugoszlávia, Ausztria, Csehszlovákia), titkosszolgálati kapcsolataira és a 
cionista kombináció jegyében az "izraeli hírszerzés"? elhárítására tett 
lépéseinek feltérképezésére kellett irányulnia. A főtitkár elvárásként 
fogalmazta meg Péter feleségének és közvetlen beosztottainak kikérdezését, 
sőt az életfogytiglani börtönbüntetésre ítélt Brankov és Kádár János 
kihallgatását is. Rákosi külön figyelmeztette Farkast, hogy Péter 1945 előtti 
tevékenységének szemtanúival a "legjobb kihallgatók"? foglalkozzanak. 


A politikai rendőrség vezetőjének megüresedett helyét a letartóztatáshoz 
asszisztáló Piros László, az ÁVH Határőrség és Belső Karhatalom 
parancsnoka vette át, és az iránymutatások alapján fogott neki a munkának, 
amelynek fő sodorvonala egyelőre a mozgalmi bűnök feltárása volt, és 
amiben nemcsak saját apparátusára, de önkéntes adatszolgáltatókra is 
támaszkodhatott. Zalai Ilona, az ÁVH nyilvántartójának alosztályvezetője 
jelentést tett többek között arról, hogy az 1937-es megismerkedésükkor 
gyanús volt számára "Béni" urizálása, az, hogy tüdőbetegsége ellenére jól 
öltözött, kávéházba járt, és drcrága ajándékokkal halmozta el barátnőjét, mi 
több, szeretetével odáig ment, hogy 1945 után eltüntette az irattárból a 
Horthy-kori politikai rendőrség által felvett, Simon Jolánra terhelő 
jegyzőkönyvet. Tóth László, a Gazdasági Akadémia marxista tanszékének 
munkatársára örömest osztotta meg emlékeit a szabók szakszervezetében 
megismert Eisenbergerről, annak ügyes-bajos dolgairól. Bejelentésében 
olyan gyanút keltő húzásokról számolt be, mint hogy szaktársa nem szerette 
a feleségét, és csak azért vette el, hogy megszerezze neki a magyar 
állampolgárságot, 1942-ben pedig többeket figyelmeztetett, hogy ne 
menjenek haza, mert keresik őket, majd egy hét múlva, amikor jelezte 
nekik, hogy tiszta terep, még aznap éjjel letartóztatták otthonaikban a 
társaság tagjait. A vádaskodások és a fals adatok (mint Simon Jolán külföldi 
állampolgársága) mellett szépen gyarapodott a letartóztatottak száma. 
Májusban az ügy vizsgálatának vezetésével Dékán Istvánt bízták meg. A 
reaktivált kémelhárító intézkedési terve továbbra is "a régi 
bűncselekmények alapos kivizsgálásának" nyomvonalán haladt, aminek 
elősegítése érdekében az  őrizetesekkel szemben  fenyítéseket és 
könnyítéseket egyaránt alkalmazhatónak tartott. 

A bukott Á VH -vezér sorsában sokan osztoztak: a Péter Gábor és társai 
ügybe több mint 110 személyt kevertek bele. A legnépesebb csoportot az 
ÁVH felső vezetéséből kiemelt személyek adták. Január folyamán tizenkét 
államvédelmi tisztnek ért véget egyik pillanatról a másikra a többéves, 
gyakran 1945 óta tartó szolgálata. Péterrel szinte egy időben kattant a 
bilincs Bálint István orvos ezredesnek, Csapó Andornak, az ÁVH- 
épületekért felelős gazdasági részleg vezetőjének a kezén, utóbbit napokon 
belül követte helyettese, Komendó János. Péter legbizalmasabb köréből 
lefogták állandó kísérőjét, Kovács Józsefet. 

A politikai rendőrségnek alig akadt olyan részlege, amelyet ne érintett 
volna a tisztogatás. Letartóztatták a Gyűjtőfogház rettegett parancsnokát, 


Bánkúti Antalt, a nyilvántartás és az operatív technika területén érdemeket 
szerzett és a nyugat-európai hírszerzés osztályvezetői székében kikötő 
Bauer Miklóst, a korábban titkársági, tájékoztatási, végül tanulmányi 
ügyekért felelős Szendy Györgyöt, a belső reakció elleni harcot irányító 
Szöllősi Györgyöt, a hírszerzés éléről Tihanyi Jánost és az operatív 
főosztály második emberét, a verésekben is gyakorlott Réh Alajost. 
Májusban követte őket Csapó köréből May László és Vándor Ferenc. A 
lefogott államvédelmi vezetők külön körét képezték azok, akik 1953-ban 
már nem dolgoztak a "cégnél". 

Január elején utánanyúltak az 1951-től a BM büntetés-végrehajtásnál 
foglalkoztatott Princz Gyulának. A civil életben érte utol a "számonkérés" 
Lakatos Dezsőt, aki pár hónapja még az ÁVH személyzeti főosztályának 
vezetését látta el, és még bele sem melegedhetett a munkába a 
Szakszervezetek Országos Tanácsánál, továbbá Csapó elődjét, Érsek Tibort, 
ekkor a Belkereskedelmi Minisztérium főosztályvezetőjét, valamint szintén 
a régi kincstárnoki csapatból az államvédelmi gépkocsik üzemeltetésében 
való jártasságát 1951-től az  Autó- és Alkatrész Ellátó  Iröszt 
vezetőhelyettesi székében kamatoztató Szabolcsi Mihályt. 

Lefogták az igazságügyi tárcánál landoló egykori ávéhás fővizsgálókat, 
Tímár Istvánt, Károlyi Mártont és magát a minisztert, Décsi Gyulát. A 
kihallgatások terén óriási tapasztalatokat szerző Vajda Tibor sem sokáig 
parkolhatott a Statisztikai Hivatalnál, és februárban lényegesen más 
minőségben került vissza egykori munkahelyére az Egészségügyi 
Minisztériumhoz. átvezényelt katonai elhárító, Janikovszky Béla. A bécsi 
magyar követség rendkívüli ügyvivői székéből kellett felállnia az ÁVO 
párttájékoztatóit szerkesztő, majd káderügyeit irányító Mátrai Tamásnak, és 
nem űzhette tovább polgári foglalkozását a KEOKH és Útlevélalosztály 
éléről egy évvel korábban leváltott Zalai Sándor sem. 1953 májusára 
összesen 23 aktív vagy korábban vezetői pozíciót betöltő tisztet vettek 
őrizetbe. Csak azért nem többet, mert akadtak olyanok, akik inkább az 
öngyilkosságot választották, mintsem a jól ismert falak közé kerüljenek. A 
titkos ellenőrzési módszerek üzemeltetése terén elévülhetetlen érdemeket 
szerzett Száberszki József (ekkor a Pénzügyminisztérium nemzetközi 
devizafőosztályának vezetője) a letartóztatását megneszelve végzett 
magával, hasonlóan cselekedett az ÁVH Vizsgálati Osztályának 
parancsnoka, Juhász László, de csak azután, hogy édesanyját agyonlőtte. 


A következő nagy merítés a politikai rendőrség alacsonyabb 
beosztásban lévő, illetve ilyen szolgálati múltú állományát érintette. Ide 
sorolhatók a "sokat látott? sofőrök: Csapó Andornak két, Péternek négy 
gépkocsivezetőjét szállították ki a volán mellől (utóbbiak közülük kettő 
ekkor már civil fuvarosként rótta az utakat), továbbá az ÁVH első 
emberének és "épületgondnokának?" titkárnői: előbbié, Pataki Ferencné mint 
kitartott "szerető" kapott szerepet az ügyben. A néhai Szücs Ernő egyik 
titkárnője is sorra került, Koós Béláné ekkor már a Külügyminisztériumban 
dolgozott, de szükség lehetett rá mint Szücs és Péter bűnös kapcsolatának 
közvetlen szemtanújára. A Pénzügyminisztériumból szállították be a 
hatóság pártbizottságának egykori személyzetisét, Fodor Andrásnét, és az 
1946-tól 1952-ig a szervezetnél, ezután az Állami Biztosítónál dolgozó 
Fehér Sándort, akit Péter "bizalmi emberének", egyúttal a jugoszláv 
Állambiztonsági Igazgatóság, az UDB (Uprava Drzavne Bezbednosti) által 
beszervezett kémnek tituláltak. A Széchényi Könyvtár zárt anyagának ávós 
felügyelője, az 1951-ben Kistarcsára internált és rá következő év április 4- 
én szabadult Sági Ferenc viszont elsősorban nem államvédelmi beosztása 
okán, hanem Péter mozgalmi múltjának tanújaként lett az illusztris társaság 
tagja. 

Péter közelebbi és távolabbi beosztottai mellett nem kerülhették el 
sorsukat családtagjai sem. A vele egy napon letartóztatott, a KV-iroda 
helyettes vezetőjeként Rákosi közelében dolgozó feleségét gyorsan követte 
bátyja, nővére és sógora, Lusztig Gyula, akiket még ő hozatott vissza a 
tengerentúlról (Sámuelt 1948-ban,  Katóékat 1950-ben), valamint 
unokatestvérei, Meczner Mária és az időközben Vörösre magyarosító 
Erzsébet, férjezett nevén Garamvölgyi Lászlóné és annak ávéhás főhadnagy 
házastársa. Csapó Andor és Bálint István feleségei is osztoztak férjeik 
sorsában. (A politikai rendőrség vezetőjének bukása baráti társaságát is 
utolérte, 1953. március 20-án a Szabad Nép apró betűs hírek között hozta a 
Babits Antalnak, a Kútvölgyi Kórház igazgatójának felfüggesztéséről szóló 
közleményt.) 

Az ügyben őrizetbe vették a Péter privát szférájába "hivatalból" 
bepillantást nyerő személyzetet: a pasaréti villát és a kertet gondozó 
házaspárt és a háziakat kiszolgáló alkalmazottat, sőt a háziúr "tilosban 
járásának?"  szemtanúit, azaz a  Patakiné számára kiutalt ingatlan 
házfelügyelőit, sőt még a szomszédos épület gondnokát is. Úgyszintén 
gyanúsítottként hallgatták ki Lusztig Gyula, Eisenberger Sámuel és Csapó 


Andor háziasszonyait, utóbbi egészen májusig volt a hatóság foglya, a 
többieket egy napon, február 7-én szabadon engedték, kivéve Patakiné 
alkalmazottját. A "fecsegő termeszetű?" hölgyet, tartva attól, hogy 
elkotyogná a szupertitkos ügy részleteit, internálták, sőt májusban be is 
szervezték, hogy mindenképpen elejét vegyék bárminemű információ 
kiszivárgásának. Hamar kiderült azonban, hogy az illető alkalmatlan a 
hálózati munkára, így júliusban megszakították vele a kapcsolatot. 

A "világméretű zsidó összeesküvéshez? Péterek cionista kapcsolati 
hálóját is meg kellett szőni. 1953 januárja és márciusa között a hazai 
zsidóság számos meghatározó szereplője került lakat alá, köztük Stöckler 
Lajos, a Budapesti Izraelita Hitközség és a Magyar Izraeliták Országos 
Központjának elnöke, Domokos Miksa, a budapesti hitközség főtitkára és 
Csengeri Leó, a debreceni hitközség elnöke. Szovjet mintára magyar 
"cionista orvosokra" is szükség volt, ezért letartóztatták a Szabolcs utcai 
Zsidó Kórházból Benedek László főorvost, valamint Zádor Imrét, a 
Kútvölgyi Kórház ideggyógyászát, utóbbit azzal a váddal, hogy 
pártfunkcionáriusokat indokolatlanul zárt osztályra szállíttatott, őrizetbe 
vették a rendőrségnél Joint-segélyadományokat terelgető Bartók Ervint és a 
szervezet több munkatársát: Biener Alfrédnét, Keszler Emilt, József 
Andrást és Marosi Józsefnét. Bevonták az ügybe az 1949-ben elítélt 
cionistákat, a raborvosként praktizáló Dénes Bélát és az időközben 
kitelepített Gálos Henriket, kiegészítve a "kémcsoportot" (tágan értelmezve 
a cionizmust) az ultraortodox Agudat pártból Grossberg Ervinnel és a Zsidó 
Világkongresszus magyarországi tagozatának főtisztviselőjével, a Mapáj 
cionista párt vezetőségi tagjával, Beneschofsky Ilonával. Ellenük a 
kémkedés mellett a múlt "bűneit" is felhozták. Felmelegítették például a 
Zsidó Tanács népellenes tevékenységét, a szervezetben ugyanis a nyilas 
uralom alatt vezető szerepet játszott Domokos és Stöckler, ugyanakkor a 
kollaboráció bizonyításához nem ártott az akkori alkalmazottak közül is 
válogatni, ezért hurcolták el Rónai Zoltán rendőr századost is. A koncepció 
hangsúlyos eleme lett Raoul Wallenberg meggyilkolása, a vizsgálótisztek 
igyekeztek tehát ahhoz tetteseket társítani, (Stöckler vallomása alapján a 
gyilkosság végrehajtásával a Honvéd Hadi Technikai Kutató Intézet 
kooperátorát, Szabó Károlyt és a Szabolcs utcai kórház házimunkását, a volt 
nyilas Szalai Pált gyanúsították.) Kihallgatták a váci fegyintézetben az 
1946-ban illegális zsidó kivándorlásban segédkező Salzer Hermánnt, mivel 


a börtönhálózaton olyan információ akadt fenn, hogy korábban Péter 
személyesen kereste fel a cellájában. 

A tisztogatás elérte a pártelitet is. Február elején lefogták a Központi 
Ellenőrző Bizottság titkárát, Bárd Andrást, egyidejűleg visszahívták a 
Politikai Bizottságból az Országos Tervhivatal elnökét, Vas Zoltánt, 
valamint a budapesti pártbizottság első titkárát, Kovács Istvánt. Az indok az 
utóbbi kettő esetében "az éberség elmulasztása? volt, valójában 
mindannyiuknál zsidó származásuk volt a döntő. Ugyanez állt a Magyar 
Rádió elnöke, Szirmai István letartóztatásának a hátterében is. 

A nagy cionista ügyet fabrikáló államvédelmi tisztek volt főnökük 
"kémkedési" tevékenységét azzal akarták még hihetőbbé tenni, hogy több 
"imperialista" hírszerző szervezet "képviselőjét" helyezték be a történetbe. 
Említettük az UDB-vel kapcsolatba hozott ávéhást, Fehér Sándort. Ezen a 
vonalon került elő Péter egyik mozgalmi embere, Berán Iván, illetve 
Brankov "ügynökei", Zivko Boarov és a jugoszláv követség volt fordítója, 
Nikola Jancsics (Jancsity Miklós). Piros László vizsgálói az 1945-ös év 
reflektorfényes eseményei mögött is kapargattak. 

Elővették a háborús bűnösök leszállítójának, Himler Mártonnak 
egyetlen, a holokausztot túlélő testvérét, hogy információt szedjenek ki 
belőle Csapó Andornak és az amerikai hadsereg ezredesének találkozóiról. 
A saját műhelyében dolgozó asztalos vallomása szerint ezeken az 
összejöveteleken a politikai rendőrség létszám- és elhelyezési problémái 
mellett Péter egyesült államokbeli rokonsága is szóba került. Csapó állítólag 
felkérte Himlert főnöke családi leveleinek kézbesítésére. Az amerikai 
kémhistóriát színesítette a külhonba szakadt rokonság. Eisenberger Sámuel 
a kihallgatásán ugyanis elmondta, hogy 1948 októberében egy parkban 
történt molesztálás gyanújával őrizetbe vették az amerikai hatóságok, s 
ekkor említést tett öccséről, Péter Gáborról. Három hét múlva megnyílt a 
zárkájának ajtaja, megjelent Kató, és közölte vele, hogy haza fog utazni. A 
felügyeletre szoruló bátyjáért, Sámuelért a BM ÁVH vezetője ekkor Bálint 
István javaslatára a magánpraxist folytató Székács István  orvos- 
pszichológust utaztatta ki. 1953. januárban az utaskísérőt feleségével együtt 
letartóztatták, annak bizonyítása céljából, hogy Sámuel visszatelepítési 
ügyletét az FBI-jal ütötte nyélbe. (És hogy miért kellett Sámuelért egy 
orvosnak utaznia? Arra hamarosan választ kapunk.) Többen vannak, akikről 
a megmaradt iratokból ki sem derül, hogy miként kapcsolódtak volna a 
Péter-ügyhöz, mint például az MITI-nél leleplezett "angol katonai 


hírszerző". Egy másik esetben nem közvetlenül Péternél, hanem 
beosztottjánál " találtak rá" az árulásra, ezért tűnt felhasználhatónak az II. 
kerületi rendelőintézetben praktizáló sebészorvos, akit azzal gyanúsítottak, 
hogy 1944-ben a Magyarországon tevékenykedő svéd Vöröskeresztnél 
szemtanúja volt, ahogy a szervezet főmegbízottja, Waldemar Langlet Bálint 
Istvánt beszervezte. 

Előkerült a pakliból a "horthysta rendőr spicli" vádja is, amelyet 1945- 
től, Demény és más "frakciósok" ügyétől kezdődően alkalmaztak, majd a 
későbbi párton belüli tisztogatások során gyakorlattá vált a módszer. Már az 
előbb említettek között is szerepeltek olyanok, akik Péter régi ismerősei, 
társai voltak a munkásmozgalomból, így az ÁVH-ból Janikovszky Béla, 
Pataki Ferencné, Fodor Andrásné, Sági Ferenc, vagy a "kémgyanús" 
elemek közül Berán Iván. Mások kifejezetten az 1945 előtti "pártárulás" 
után kutatva kerültek képbe, mint a korábban letartóztatott illegális 
kapcsolatai, Gács László és a Szücs-ügybe belekevert Jolsvai Vilmos. Veres 
Klárát vele és Szirmai Istvánnal közös besúgói tevékenységgel 
gyanúsították. A kört tágították a Gács és Horváth Márton megbízása 
alapján illegális nyomdát üzemeltető Rúzsa Imrével, aki a vád szerint az 
Andrássy-laktanyában folytatott nyomozás alkalmával elárulta kapcsolatait, 
a Gács lebuktatásában "részt vevő" Tóth Mihályt is őrizetbe vették. A 
Horthy-rendőrséggel való együttműködést olvasták az 1945 előtt 
bebörtönzött, internált, majd Auschwitzba deportált Bass Tibor (Péter 1945- 
ös ténykedésének egyik fotókrónikása) fejére. A mozgalom mártírjai, 
Schönherz Zoltán és Rózsa Ferenc vesztének "okozói" sem menekülhettek, 
előbbi lebukását Kása Istvánné, utóbbiét Pál Júlia számlájára írták. 

A börtönben Piros László és Farkas Vladimír felkeresték Deményt, 
aktuálisan Péter Gábor besúgói múltját kellett volna igazolnia, vélhetően 
ugyanezt várták volna el az internált Tényi Mátyástól. Gyanítjuk, hogy az 
Andrássy út 60.-ból való kivételes szabadulásáról kellett beszámolnia a volt 
csendőr törzsőrmesternek, Juhász Antalnak, akit — háború utáni szolgálatai 
ellenére — 1950-ben mégiscsak elítéltek, és azóta "várta" halálos ítéletének 
végrehajtását. A vizsgálók látókörébe került Gyenes András, aki csendőri 
múltjával a háta mögött a PRO-n, majd a BM-ben is komoly karriert futott 
be, egészen 1951-es letartóztatásáig. Rajtuk kívül még tucatnyi 1945 előtti 
politikai detektívet hallgattak ki, többségük Wayand Tibor és/vagy Hain 
Péter baloldaliak elleni nyomozócsoportjában dolgozott, Temesi Béla Péter 
1935-ös kihallgatója volt, Ladányi Józsefet Simon Jolán beszervezésével 


gyanúsították meg. Sőt előszedték a budakeszi szanatórium egyik 
tüdőszakorvosát, akiről kiderült, hogy Hain Pétert igen, ám az ugyanott 
betegeskedő Eisenberger Benjámint nem kezelte. A megdönthetetlen 
bizonyítékot a lefoglalt kortörténeti lap szolgáltatta. Az ÁVH-vezérkartól a 
tüdőkórházig vagy éppen e fentebbi kategóriákba nehezen sorolható Werner 
Manó "kispolgári származású"? fűszerkereskedőig, akit Csapó Andor a 
Virányos úti "ÁVH Magazin" vezetésével bízott meg, és a gyanú szerint 
tudomással bírt államvédelmi tisztek kémtevékenységéről, igen színesre 
sikeredett Péter Gábor "bandájának" tagsága. 


A hűtlenség ára 


A letartóztatottak többsége már harmadik hónapját töltötte az ÁVH 
őrizetében, amikor a Szovjetunióban fordult a kocka. 1953. március 5-én 
meghalt Sztálin, és ez a zsidó orvosok perére is hatással volt. A Pravda 
április 4-én közölte, hogy a vádak alaptalannak bizonyultak, és 
valamennyiüket szabadon bocsátották. 

A változások itthon sem maradhattak el. Még mielőtt bemutatnánk az 
enyhülés időszakának a Péter-ügyre gyakorolt közvetlen hatását, érdemes 
elidőzni az ÁVH letartóztatott vezetőjének ebben az időszakban keletkezett 
— és ez idáig egyetlen ismert — személyes vallomásánál. Az április 20-án 
készült saját kezű feljegyzés a korábban említett, Bjelkin-féle gyilkossági 
felbújtásról, Popescu haláláról ad számot, kiegészítve a szovjet tanácsadó 
harácsolásával (magának követelte az elhunyt román férfinál lefoglalt 
körülbelül harminc aranyórát) és a magyar vezetés iránti hírigényével. 
Vajon miért csak ezt az egyetlen dokumentumot kímélte meg kihallgatási 
jegyzőkönyveinek — már említett — későbbi selejtezése? Jó eséllyel a 
Szovjetunióból kérhettek terhelő adatokat a Péterrel éveken keresztül 
hivatalos kapcsolatban álló és a cionista összeesküvés vádjával másfél éve 
börtönben sínylődő volt kelet-európai kémelhárítóra, Bjelkinre. Újabb 
kérdésekét vet fel a vallomás utolsó mondata: "1952. november 7-én 
értesültem arról, hogy Bjelkint őrizetbe vették. Ezt nekem Vologya mondta 
el. A feleségemnek elmondtam." Az, hogy több mint egy év késéssel jutott 
el hozzá a szovjet Állambiztonsági Minisztérium bukott főtisztjéről a hír, 
akár még magyarázható azzal, hogy a  koncepcióalkotás hosszú 
folyamatában a kommunikáció időzített, késleltetett, kontrollált volt, sőt az 
ügyeket gyakorta szigorú hírzárlattal hallgatták el. (Persze fennáll az 
eshetőség, hogy a dátum leírásakor Péter egy évet tévedett.) De ami 
kiváltképp felkelti kíváncsiságunkat: vajon ki Vologya? A dokumentumot 
közreadó szerkesztők Nagy Imre "mozgalmi fedőnevével" azonosítják, ám 
ez téves információ. 

Vologya az ő ügynöki fedőneve volt, mivel, mint az köztudott, 
emigrációja idején a harmincas években kapcsolatba került a szovjet 
titkosszolgálatokkal. Az ilyen jellegű együttműködésbe majd minden, a 
Szovjetunióban tartózkodó magyar belekényszerült, az eszmébe vetett hittől 
vagy a kommunista  kötelességtudattól — vezérelve —- egyszerű 


természetességgel — ráállt. Nagy valószínűsíthetően az ellene 1936-ban 
lefolytatott pártvizsgálatig, netán 1938-as bebörtönzéséig, illetve a háború 
kitöréséig és bevonulásáig dolgozhatott a szervezetnek. Nos, ha ez a 
Vologya "az? a "Vologya?, vajon miért látta szükségét a bukott ÁVH-vezér, 
hogy egy zárómondat keretében odatűzze Bjelkinről szóló irományának 
végére? Rákosi, miután júliusban a miniszterelnöki széket át kellett 
engednie Nagynak, elkezdte terjeszteni róla: a Kremlből időközben 
kiebrudalt, letartóztatott "Berija embere". Reálisnak tűnik, hogy a magyar 
pártvezér már ekkor gyűjtögette a muníciót a hatalmi harcokhoz, azonban 
áprilisban még ő sem sejthette a szovjet állambiztonsági miniszter közelgő 
bukását. Elképzelhető tehát, hogy a vallomás a szovjetek és/vagy a magyar 
pártvezér megrendelésére készült, ám a valódi okokat nem ismerjük. 

Péter három évvel később, a párt ele tárt "igazságok?" sorában 
elpanaszolta a január 3-i letartóztatását követő sanyarú sorsát, miszerint a 
Lóránt útról még aznap este fél nyolckor a Conti utcai börtönbe vitték, és 
ott tartották bilincsben éjjel-nappal egészen május 25-ig déli 12 óráig. Az 
őrzésére Rákosi testőrségének tagjai lettek kijelölve, egyikük kísérte a 
kihallgatásokra, a másik a cellájában felügyelte, és időnként pofozta. Egy 
év múltán Gerő Ernő (1953 júliusától belügyminiszter) a szovjet nagykövet, 
Kiszeljov előtt elismerte, hogy "a nyomozás első szakaszában [...] 
használtak bizonyos törvénytelen eszközöket, de természetesen ez meg sem 
közelítette azt a mértéket, ahogyan ezt Péter idejében alkalmazták. Gerő 
azonban hallgatott saját és Rákosi szerepéről az ügyben, csak jóval később, 
1962-ben nyílt meg. Elmondta, hogy a főtitkár személyesen bízta meg az 
irányítással (mondván, "nézzen utána, mi van"), ennek megfelelően március 
elejére a vizsgálat stratégiáját előkészítette a főkihallgatókkal. A fizikai 
kényszer — mint Péter korábbi áldozatainál, most nála is — a vallatás 
folyamatát gyorsíthatta meg, április 20-án pedig annak tárgya akár Bjelkin 
és Nagy Imre is lehetett. Utóbbi esetében persze, még egyszer 
hangsúlyozzuk, a lehetőség csak akkor áll fenn, ha Péter Vologyája Nagy 
Imre. 

A — dokumentum születéséhez képest utóélete sem kevésbé 
problematikus. 1994-ben facsimile közölte az Iratok az igazságszolgáltatás 
történetéhez című forráskiadvány-sorozat kötete. A szerkesztők a gépelt (és 
közlendőjük szerint kézírásos változatban is fennmaradt) iromány 
származási helyének a Péter-ügy egyik, akkor meg a belügyi (volt 
állambiztonsági) irattárban található dossziéját jelölték meg. A vizsgálati 


anyag 1997-ben átkerült a Történeti Hivatal őrzésébe, majd 2003 óta annak 
jogutódja, az Állambiztonsági Szolgálatok Történeti Levéltára kezeli. A 
szóban forgó vallomás azonban a hivatkozott ügydossziéban nem található, 
minden valószínűség szerint 1997-ben nem került át a nyilvános 
közgyűjteménybe. 

1953 nyarán az enyhülő politikai háttér és a szovjet példa indokolta, 
hogy az ügy cionista vonalát feladják, Rákosi később úgy emlékezett, hogy 
Berija szorgalmazta a felülvizsgálatot és egy bizottság felállítását Tyiskov 
vezetésével (persze a főtitkár ebben még inkább bizonyítva látta, hogy Péter 
"Berija beszervezett ügynöke"). A letartóztatott ÁVH-vezér is a nevezett 
szovjet "tanácsos" — az idejét tekintve pontosan meg nem határozott — 
érkezéséhez kötötte később ügyének jobbra fordulását, azt, hogy 
"megszabadult a bilincstől", illetve nem lett része Rajkékhoz hasonló 
"szégyenben" és "megalázásban". Másodszor mentették meg az életét a 
Sszovjet emberek": 1945 januárjában és 1953 júniusában — fejezte ki háláját 
három évvel később. Tyiskov valójában az Állambiztonsági Minisztérium 
munkatársaként érkezett Budapestre, tehát a mentőakció, amely Péter 
fogvatartási körülményeiben javulást hozott és elhárította a nyilvános 
pellengér (a kirakatper), sőt talán a bitófa veszélyét, közvetve főnökének, 
Berijának volt köszönhető. A szovjet titkosszolgálat feje Pétert 
megmenthette, ám magát nem tudta, a sztálini örökségért folyó harcoknak 
esett áldozatul, június 26-án letartóztatták, az év végén kivégezték. Itthon az 
MDP Központi Vezetőségének 1953. júniusi határozatai között kiemelt 
szerepet kapott a törvényesség helyreállításának igénye, amelyhez Rákosi 
pozíciójának átmeneti gyengülése és Nagy Imre megerősödése társult, 
előbbit főtitkárból a párt első titkárává "fokozták le?, és a kormányrudat is 
át kellett engednie Nagynak. 

A koncepcióváltás következtében a "cionizmushoz? kötődő őrizetesek, 
kisebb fajsúlyú államvédelmisek és a mozgalmárok jó részét júniustól 
folyamatosan szabadon engedték, míg voltak, akiket más ügyekhez 
"csoportosítottak át" (Benedek László és társai, Stöckler Lajos, Bartók 
Ervin, Csengeri Leó ügyében végül a kémkedés és a hűtlenség vádját 
ejtették, 1954-es jogerős ítéleteikben hivatali- és szolgálatititok-sértés, 
valamint devizagazdálkodás megsértése szerepelt.) A főtisztek közül 
kiszabadult Bauer Miklós, Lakatos Dezső, Mátrai Tamás, Réh Alajos, 
Szendy György, Szöllősi György, Tihanyi János és Zalai Sándor. 
Visszanyerte szabadságát Eisenberger Sámuel és Kató. 


Az idősebb fiútestvér szabadlábra helyezésekor — a határozat szerint — 
az is nyomott a latban, hogy egy orvosi szakvélemény "szellemileg 
korlátoltnak" minősítette, és más  gyanúsítottak/ tanúk úgyszintén 
"megerősítették", hogy "nem beszámítható". 

Már sem az eredeti elmeszakértői állásfoglalás, sem a vallomások 
többsége nem lelhető fel a dossziékban. A peranyagmaradványok alapján 
miután Székács doktor hazakísérte Sámuelt, Budapesten az államvédelem 
:"házgondnoka", Csapó Andor közbeiktatásával rendezte lakhatását és 
ellátását. A mellé felvett házvezetőnő egy mogorva, végletekig zárkózott, 
beteg ("nem normális") emberről számolt be 1953-ban a Sámuelről 
faggatózó nyomozóknak. 

Katónál két orvostiszt egy régebben lezajlott "hasadásos elmezavar 
üldöztetéses formája utáni állapotát" diagnosztizálta, amit — egybehangzó 
véleményük szerint — az élethelyzet hirtelen és drasztikus megváltozása 
(vizsgálati fogság, férje, Lusztig Gyula letartóztatása) elevenített fel. A 
kórelőzményi bejegyzéseikben az olvasható, hogy a korábbi idegi 
problémákról és orvosi ellátásról Kató maga számolt be, és letartóztatása 
óta már túl volt két "insulin, tetracor és elektrosokk terápián7. A 
szakvélemény Péter Gábor nővérét "beszámíthatóságában korlátozottnak" 
minősítette, zárt osztályra került, onnan 1956 nyarán kérte elbocsátását, arra 
hivatkozva, hogy bár az Egyesült Államokban hat hónapig skizofréniával 
kezelték, nem elmebeteg. 

Az intézet kapui szeptemberben nyíltak meg, miután a konzílium 
pszichiátriai előzményében nem tapasztalt kóros adatokat, továbbá nem 
látta bizonyítottnak, hogy az Egyesült Államokban klinikai megfigyelését 
valamiféle elmebetegség okán folytatták volna, és mivel viselkedése 
minden téren értelmesnek volt mondható, "nem elmebeteg, a nála 
mutatkozó bizalmatlanság sajátos helyzetéből adódik, nem kóros 
túlértékelés. [...] sem ön-, sem közveszélyes? — szólt a diagnózis, ezért 
elzárásának fenntartását indokolatlannak minősítették. A Péter Gábor 
nővérének egészségi állapotával foglalkozó 1953-as és  1956-os 
szakvélemények között éles ellentét feszül. Az antagonizmus feloldására 
természetesen nem vállalkozhatunk, képtelenség megállapítani, hogy 
Eisenbrger Kató élete folyamán valóban  küzdött-e bárminemű 
elmezavarral, és ha egyáltalán igen, mikor. Azt azonban kijelenthetjük, 
hogy nem ő lett volna az egyetlen, aki nem betegség, hanem alantas 


politikai machinációk vagy személyes érdekek eredményeképpen kap az 
ÁVH-tól "beutalót a Lipótmezőre? (láthatjuk majd pár oldallal később). 

Mindazonáltal bizonyára számos olvasóban felvetődik a kérdés, hogy az 
Eisenberger családban  tapasztalható/feltételezhető — defektusok — mint 
genetikai meghatározottság megelőlegezhették-e a Péter "hóhérsegedi" 
szerepvállalását. Sajnálattal kell közölnöm, hogy a furdaló dilemma 
feloldását nem e könyv oldalain találják meg. Hiszen milyen szakmai 
választ fabrikálhatna egy történész a medicina tudományterületére tartozó 
problémakörben? Nagyjából ilyet: a testvérek egészségi állapotának ötvenes 
évekbeli "leleteit" egy koncepciós elemekkel tarkított per hívta életre, ezért 
a speciális keletkezési kontextusból következőleg szinte minden csak 
feltételezhető. Feltehető, hogy Sámuel és Kató sem küzdött olyan 
terheltséggel, amely a családon belül öröklődött volna, miként az is, hogy 
egyikük vagy akár mindkettőjük valamiféle idegrendszeri betegségben 
szenvedett. Ez esetben, mivel bátyja "félkegyelműségének?" pontos 
kórisméjét homály fedi, kizárólag Kató skizofréniáját lehet rokonsági 
értelemben továbbgondolni. Főleg, hogy a hallucinációkban, szorongásos 
téveszmékben, rendezetlen beszédben, gondolkodásban jelentkező betegség 
kialakulásában környezeti és genetikai hatások egyaránt szerepet 
játszhatnak, testvérek esetében kilenc százalékra teszik a megbetegedés 
gyakoriságát. Logikus magyarázat lehet ezek után: Péternek kicsi, de valós 
esélye volt arra, hogy életének valamely szakaszában a fentebbi tünetek 
jelentkeznek nála, ellenben jóval, de jóval nagyobb eshetőség, hogy nem 
osztozott a súlyos családi örökségben. Összességében kijelenthetjük, az, 
hogy bizonyos fokú elmezavarok a testvéreit esetlegesen nem kíméltek, 
meg nem jelenti törvényszerűen Péter érintettségét. Ha viszont mentális 
betegséggel küzdött élete folyamán vagy a pálya valamely szakaszában, 
annak egyrészt dokumentációja nem maradt fenn, mi több, arra utaló 
cjeleket"? sem találni, másrészt az agyi működés kóros elváltozása és az 
erőszakhoz való viszony (tettlegességre, szadizmusra való hajlam, mások 
szenvedésének kéjes élvezete, netán az ilyen helyzetekben mutatott 
szenvtelenség) általános, majd a "hősre" fókuszált elemzésére nincsenek 
meg a megfelelő eszközeim. 

Péter Gábor testvéreihez hasonlóan szabadultak az unokatestvérek, 
ellenben nem volt ilyen szerencsés Lusztig Gyula, aki a fogdában — a 
boncolás megállapítása szerint — gyomorfekély és súlyos szívbaj 
következében elhunyt, valamint Garamvölgyi László sem, aki kivetette 


magát az őrzésére kijelölt helyiség ablakán. Szinten a vizsgálati fogsága 
alatt halt meg Szatmári Jenő újságíró, őt májusban — szintén a korabeli 
iratok szerint — a rák vitte el (a rendelkezésre álló iratokból nem derül fény 
arra, mi is lett volna az ő szerepe az ügyben). 

Az év nyarától tehát a Péter és (fogyatkozó számú) társai ügyében folyó 
vizsgálat csapásiránya egy erőszakoskodó, törvények felett álló rablóbanda 
képének megrajzolására terelődött. 

Gerő Ernő 1953. november 11-én tájékoztatta a PB-t a lezárult 
nyomozásról. Farkas Mihály, Horváth Márton és Rákosi Mátyás 
hozzászólását követően a testület megbízta az első titkárt, valamint Nagy 
Imrét és Gerőt, hogy dolgozzanak ki egy dokumentumot, amely tartalmazza 
az ügy tanulságait az államvédelem pártellenőrzése szempontjából. A per 
végül egy jó hónappal később vette kezdetét. Négynapos zárt tárgyalás után 
1953. december 24-én az alábbi sorrendben és a letartóztatásuk előtt viselt 
utolsó titulussal vonultak be a tárgyalóterembe: 


. Péter Gábor államvédelmi altábornagy 

. Csapó Andor államvédelmi alezredes 

. dr. Tímár István minisztériumi főosztályvezető 

. dr7. Décsi Gyula volt igazságügy-miniszter 

. dr. Bálint István államvédelmi orvos 

. Károlyi Márton minisztériumi osztályvezető 

. Kovács József államvédelmi őrnagy 

. Princz Gyula, a büntetés-végrehajtás alezredese 

. Vajda Tibor, a Statisztika Hivatal osztályvezetője 
10. Bánkuti Antal államvédelmi százados 

11. dr. Janikovszkv Béla minisztériumi osztályvezető 
12. Érsek Tibor minisztériumi osztályvezető 

13. Vándor Ferenc államvédelmi százados 

14. Komendó János államvédelmi őrnagy 

15. Pataki Ferencné államvédelmi százados 

16. Péter Gáborné tisztviselő 

17. Szabolcsi Mihály vállalatvezető-helyettes 

18. Máy László államvédelmi százados 


DOONJNOUTARWNRÉE 


Az ÁVH-vezér "bandájában" tehát az év végére munkatársai, illetve a 
vezetői garnitúrából kilógó, de más tekintetben felülértékelt "szeretője" és 


felesége maradtak meg. A Budapesti Hadbíróság Péter Gábort bűnösnek 
találta népellenes tevékenységben, hűtlenségben, halált okozó súlyos testi 
sértésében, továbbá folytatólagosan elkövetett hivatali hatalommal való 
visszaélésben, külföldre szökés elősegítésében és társadalmi tulajdon elleni 
bűntettben. (Rajta kívül Károlyi Márton, Kovács József, Princz Gyula, 
Vajda Tibor, Bánkuti Antal esetében találták bizonyítottnak a halált okozó 
súlyos testi sértés büntettét.) Ő és a másodrendű vádlott, Csapó Andor kapta 
a legsúlyosabb bűntetést, mindkettőjüket életfogytiglani börtönre, a 
közügyektől tízévi eltiltásra, teljes vagyonelkobzásra és lefokozásra ítélték. 
A többiekre másfél évtől tizenkét évig terjedő börtönt, két és tíz év közötti 
jogfosztást, rangjuk elvesztését és vagyonelvonást szabtak ki. Egyúttal az 
1953-as közkegyelmi törvényerejű rendeletre hivatkozva többeknek felével, 
egyharmadával csökkentették a büntetését. Péter Gáborné is részlegesen 
mentesítve lett, államtitoksértésért és társadalmi tulajdon elleni bűntettért 
így két és fél év helyett csak egy év nyolc hónapot kellett letöltenie. A 
legjobban Janikovszky Béla járt, ő ugyanezen rendelet alkalmazása folytán 
mentesült a büntetés végrehajtása és a hátrányos jogkövetkezmények alól. 

Az általános indoklásban szerepelt a törvénytelen módszerek 
meghonosítása a politikai rendőrségen, a párt és a kormány vezetőinek 
félrevezetése, az állampolgárok szabadságjogainak megsértése, a társadalmi 
tulajdon fosztogatása és pazarlása, és többek esetében az 1945 előtti 
bűncselekmények is. Természetesen Péter bűnlajstroma sikeredett a 
leghosszabbra, elején a mozgalmi lebukásokkal: 1935 decemberében gyáva 
magatartást tanúsított, adatokat szolgáltatott ki, és elárulta magát, amikor a 
kihallgatása során leírta: "Aki beteg, az ne vegyen részt a 
munkásmozgalomban", később "gyávaságának" e nyomát eltűntette. 

1940 áprilisában nemcsak saját tetteit beismerő, de feleségére is terhelő 
vallomást tett. A következő blokk a hivatali visszaéléseit sorolta, kezdve 
azzal, hogy osztályidegen, karrierista és rovott múltú személyeket gyűjtött 
maga köré, kapcsolatot tartott fenn az amerikai Himler Mártonnal, a 
jugoszláv hírszerzés tagjaival, többek között a Rajk-ügyben elítélt Pazar 
Brankov-val, aki Pétert "Bogdán" fedőnéven tartotta. Továbbá a politikai 
rendőrség élén törvényellenes módszereket alkalmazott és alkalmaztatott, 
sőt a látszat kedvéért még a tettlegességet tiltó parancsokat is kiadott. A 
konkrét erőszakos cselekmények felsorolásában helyet kapott az 1947-es 
csepeli sztrájk alkalmával lefogott munkások, az 1950 nyarán Lókúton 
történt vastíti robbantás után őrizetbe vett parasztfiúk, az év augusztusában 


egy vele nézeteltérésbe keveredő rendőr és az 1952. júniusi operaházi 
tűzesetnél  bekísért villanyszerelő "  bántalmaztatása", valamint a 
szeptemberben elfogott, emberrablásra szakosodott UDB-ügynök, Bálint 
László ügyében személyes részvételével zajló szadista tettlegesség. Külön 
kiemelték a kellő alap nélkül történő előállításokat, letartóztatásokat, 
internálásokat, a koncepciós rendszer kidolgozását és alkalmazását, továbbá 
a fogdatisztításnak nevezett gyakorlatot, hogy parancsára a vizsgálati 
részleg vezetője időnként negyedével csökkentette az őrizetesek számát, 
aminek következtében bűnösök kerültek szabadlábra. 

A bíróság Péter súlyos mulasztását a felelősségre vonások terén 1945-ös 
esetekkel bizonyította, mint egy horthysta besúgó futni hagyása, a volt 
politikai nyomozó Hetényi Imre, és — a kezdeti koncepció mementójaként a 
zsidó hitközség közbenjárására — a cionista tőkésnek minősített Geyer 
Albert elengedése. Emellett kisegítette beosztottját, Janikovszky Bélát 
családi problémáinak "elsimításában": utasította Bálint István hatósági 
orvost, hogy Janikovszkynét utalja elmegyógyintézetbe, hogy férje 
megszabaduljon zaklatásaitól. 

Péter nyakába varrták továbbá, hogy teljesen elhanyagolta az operatív 
hálózati munkát, ellenben nagy figyelmet fordított (Szücs Ernővel és Csapó 
Andorral egyetemben) az útlevél-üzérkedésre, amelynek eredményeként 
csaknem négyszáz osztályidegen hagyta el az országot, nagy mennyiségű 
készpénzt és értéktárgyakat hagyva hátra a politikai rendőrségen, összesen 
18 millió forint értékben. Ebből 15 milliót kórház építésére fordítottak, a 
maradék hárommillió viszont a zsebükbe vándorolt. 

Megint csak az eredeti cionista nyomozási irány köszönt vissza egy 
mondat erejéig, miszerint ő maga több zsidó személyt juttatott úti 
okmányhoz, lehetővé téve ezzel kivándorlásukat. 

Az ítélet szerint a vezetők magáncélú építkezéseire, vásárlásaira 1951 
decembere és 1952 decembere között elsikkasztott pénz összege 7 819 573 
forintot tett ki, azért "csak" ennyit, mert kizárólag erről az egyéves 
terminusról állt rendelkezésre könyvelés. 

Péter villájának költsége maga 872 590 forintra rúgott, s azt tupírozták 
tovább a "fényűző életmódból" következő nem átlagos ruházkodás és 
élelmezés, valamint a családon kívüli élet járulékos költségei, így a 
Patakiné részére kicsinosított kétszobás lakás, majd két ház (!), 
ruhakollekciója és ékszerei. 


Miután a vád képviseletét ellátó legfőbb ügyész többek, köztük Péter 
vonatkozásában súlyosbításért, a védők pedig enyhítésért fellebbeztek, az 
ügy a Katonai Felsőbíróság elé került. 

A következő év január 15-én megtartott tárgyaláson az államvédelem 
volt parancsnoka az utolsó szó jogán elmondott beszédében elismerte 
bűnösségét "a nép vagyonának" pazarlásában és a verésekben, amelyekre 
utasítást adott. Felelősnek érezte magát Szücs Ernő agyonverésében is, 
ámbár tagadta, hogy azon jelen lett volna. ("Ha én ott lettem volna, nem így 
végződik ..." — magyarázkodott.) Könnyeivel küszködve szégyenérzetét és 
keserűségét hangoztatta amiatt, hogy visszaélt a párt bizalmával. Mélységes 
megbánásának tanújelét adva kijelentette: a halálbüntetést is megérdemli, 
csak arra kérte a bíróságot, hogy súlyos ítélettel őt sújtsák, viszont 
kegyelmezzenek feleségének, és lehetőség szerint a nálánál "mindig 
keményebb, különb", ám leromlott testi és lelki állapotban sínylődő asszony 
a párt első titkárának március 9-i születésnapjára nyerje vissza szabadságát. 
A zárt tárgyaláson meghozott jogerős ítélet végül Péter, Csapó és Vándor 
esetében a vád tárgyát tekintve változást hozott, azt bűnszövetkezetben 
elkövetett cselekménynek minősítette, azonban az első fokon kiszabott 
büntetési tételeket az első és másodrendű vádlottnál érintetlenül hagyta, míg 
Vándor esetében 12-ről 11 évre csökkentette (hasonlóan egy-egy évet 
elengedtek Timár 12 és Érsek hétévi börtönbüntetéséből). 


A cellarácsok hűvösebbik oldalán 


A jogerős ítéletről annak megszületése után két hónappal értesült a 
közvélemény (és egyáltalán a letartóztatásokról is). A figyelmes olvasó az 
1954. március 13-i Szabad Nép második oldalán szúrhatta ki a távirati iroda 
közleményét, amely e sorokkal kezdődött: "A Magyar Népköztársaság 
állambiztonsági szervei államellenes és népellenes bűncselekmények 
elkövetése miatt őrizetbe vették Péter Gábort, az Államvédelmi Hatóság 
volt vezetőjét, Décsi Gyula volt igazságügy-minisztert, Timár István volt 
minisztériumi főosztályvezetőt és több társukat. A vizsgálat megállapította, 
hogy Péter Gábor és társai közül többen múltbeli bűncselekmények 
eltitkolásával kerültek magas beosztásba, hivatali beosztásukkal visszaélve, 
súlyos államellenes és népellenes bűncselekményeket követtek el. "A 
rövidke sajtóközlemény tartalmazta még hármuk ítéletét és azt, hogy társaik 
is többévi börtönt kaptak, valamint, hogy a bíróság ítélete az 1950. évi 5. 
törvényerejű rendelkezésen alapszik. (E jogszabály írta elő, hogy a politikai 
rendőrség tagjaira a katonai büntető törvénykönyvet és perrendtartást kell 
alkalmazni.) A sikeres akciót végrehajtó "állambiztonsági szervek" 
megnevezés utalt az előző év júliusában a Belügyminisztériumba titokban 
visszarendelt politikai rendőrségre, amely azóta hivatalosan BM 
államvédelmi szervei elnevezés alatt tevékenykedett, ám a közvélemény 
előtt nem tálalták az átalakítást. Pedig Péter és társai lefogását és a 
nyomozás első szakaszát még javában az Államvédelmi Hatóság folytatta 
le. Az üggyel kapcsolatos tájékoztatóról a megjelenés előtt három nappal a 
legfelsőbb pártfórum döntött, a javaslat beterjesztője Farkas Mihály volt. 

Az államvédelem lefejezését és átalakítását övező titkolózás ellenére 
Péter Gábor eltűnése hamar gyanút keltett ismerőseinek körében, 1953. 
január 23-án a hatósághoz befutott ügynökjelentés szerint Gobbi Hilda egy 
beszélgetés során közölte: "Gáborral baj van", és mások is meglepődve 
vették tudomásul, hogy az ÁVHelső embere "nincs a helyén". Szárnyra 
kapott a pletyka az ő és társai "kivégzéséről", beszéltek róla az utcán, 
beszivárogtak a "hírek?" az ÁVH fogdáiba is. Mindeközben a pártvezetés 
köreiben nagy csend honolt. A Rajk-per óta a politikai garnitúra nap mint 
nap feltehette a kérdést önmagának: melyikünk lesz a következő?, és most 
Rákosi kegyeiből kiesett a korábbi tisztogatások agyondicsért végrehajtója 
is. Nem csodálkozhatunk azon, hogy folyamatos egzisztenciális 


bizonytalanságuk hatványozódott: "Mindenki óvakodott attól, hogy 
vasárnaponként arról beszéljen: mi van Simon Jolánnal, Péter Gábor 
feleségével, Rákosi titkárnőjével... — emlékezett vissza a félelemterhes 
légkörre Hegedüs András." Az elbizonytalanodás, ha nem hatalmasodott is 
el, de éreztette hatását a politikai rendőrség soraiban is. Pár éven belül ez 
volt a második nagyobb volumenű fejhullás a testületnél, s már nemcsak az 
egyik helyettes (Szücs Ernő) és szűkebb környezete, hanem maga az 
salapító atya?" bukott meg a vezérkar jelentős részével egyetemben. Ezek 
után a pozíciójában maradt főtiszttől a legalacsonyabb rangú államvédelmi 
alkalmazottig senki sem érezhette magát biztonságban. Ráadásul nemsokára 
kénytelenek voltak szembenézni azzal, hogy az addig elvégzett munkájuk is 
más megvilágításba került. 1954 tavaszán megindult a nagyobb koncepciós 
ügyek felülvizsgálata, s ez Péter Gábor börtönrutinjában is változást hozott. 

A revízió kizárólag a baloldaliak elleni eljárásokra irányult, és a 
felelősség kérdésének felvetése a legszűkebb hatalmi kört, azon belül is 
Rákosi személyét nem érintette. A Moszkvában tartózkodó magyar 
pártvezetőknek május 5-én Vorosilov egyértelmű iránymutatást fogalmazott 
meg: "Úgy kell ezekről a hibákról beszélni, mint amilyeneket Péter Gábor 
követett el." A szovjet államfő szavainak fényében kielégítő megoldásnak 
tűnt a letartóztatott ÁVH-vezérből bűnbakot fabrikálni. Tíz nappal később 
megkezdődött Péter (és az öngyilkosságától tartva mellé helyezett cellatárs, 
Décsi Gyula) "íratása?" a Rajk- és a Kádár-ügy előzményeiről, a 
letartóztatások indokairól, a vizsgálati módszerekről, és — jelezve, hogy a 
felelősséget még véletlenül se próbálja meg másra kenni — arról, hogy 
miként "vezette félre a pártot ezekben az ügyekben". 

Péter feljegyzéseiben fegyelmezetten tartotta magát az instrukciókhoz, 
így Rákosi nevét alig említi, ha igen, akkor is csak hűségének és 
ragaszkodásának tárgyaként: "... ha a Párt főtitkára a csontjaimat 
mindennap darabokra töretné, akkor is szeretni fogom és gondolatban kezet 
csókolok neki, mert én az életben két embertől kaptam a legtöbbet, tőle és 
Jolitól ... ". Az önvallomásokkal párhuzamosan folyó kihallgatásai során a 
pártvezetésnek továbbított információk meghamisításának szándékosságát 
tagadta: "Soha [a] Pártot tudatosan egyetlen mondattal félre nem vezettem. 
[...] Amikor én a Pártba a jelentéseket átküldtem, nem tudtam, hogy amit 
átküldök, az nem felel meg a valóságnak. Abban a hiszemben éltem, hogy 
azok — megfelelnek — a valóságnak." A beismerő vallomások 
kikényszerítésének felemlegetésekor is Rákosiék védelmére kelt, mint 


for FF o. 6. 


tett tanúvallomásában: "Határozottan kijelentem, hogy a Pártnak és a 
felsőbb vezetőknek nem volt tudomásuk arról, hogy a hatóságon belül a 
bántalmazások hatására is írtak alá az őrizetesek jegyzőkönyveket." 

Szerepéből azonban — a fellelhető íratok tanúsága szerint — a 
börtönhónapok múlása időnként kizökkentette. Vizsgálótisztje október 6-án 
feljegyezte, hogy "korábbi magatartásához hasonlóan állandóan a Párt 
egyes vezetőire igyekezett hárítani a felelősséget, ezért a kihallgatásáról 
jegyzőkönyvet nem vettem fel". Makacsságának hátterére a jelentés utolsó 
soraiból következtethetünk, abból, hogy Péter éhségsztrájkba kezdett, amit 
addig folytat, amíg nem engedélyezik számára a beszélőt feleségével. Jolán 
iránti aggódása a börtönbeli írásaiban is visszaköszön, amit csak Sztálin 
elvesztése felett érzett fájdalma írt felül. Azt nem tudjuk még, hogy Péter 
mikor értesült a halálhírről, mivel 1953-as fogva tartásának jelentős részét 
magánzárkában töltötte, így elképzelhető, hogy csak nagy késéssel ért el 
hozzá. Elmondása szerint egy reggeli sétán súgták meg neki, hogy Sztálin 
már nincs az élők sorában, ő pedig értetlenkedve fogadta hírt. 
Megelevenedett előtte életének nagy pillanata, amikor 1948-ban a 
kormánydelegáció tagjaként személyesen találkozhatott Moszkvában a 
népek nagy tanítómesterével, akiről azt hitte, hogy még legalább húsz évig 
fog élni, "olyan jóízüen ette a fasírtot a vacsoránál", majd a 
generalisszimusz megkülönböztetett szeretete jeléül "magához ölelte". Az 
elmúlás okozta űrt Péter az orosz nép és kultúra iránti rajongással próbálta 
kitölteni. A Vizsgálati Főosztály vezetőjétől, Balázsi Bélától szovjet 
szépirodalmat kért, azzal az indoklással, hogy "többre mennek vele nálam, 
mintha egy mázsa bilincset raknak rám". 

Mindeközben a  törvénysértésekért felelős politikai vezetők 
számonkérésének ügye a párton belül döcögősen haladt, majd Nagy 
Imrének a kormányfői székből való eltávolításával. 1955 közepén úgy tűnt, 
végképp megfeneklett. Június 2-án Rákosi előterjesztésére a Politikai 
Bizottság döntött Péter Gábor és társai perújrafelvételének elrendeléséről, 
"miután — állt a szűkszavú indoklásban — olyan adatok merültek fel, melyek 
eddig nem voltak ismeretesek". A főtitkár augusztusban a csepeli választói 
előtt megtartott képviselői beszámolójában sem dobott be új neveket, 
elegendőnek vélte, ha nyilvánosság előtt a hírhedt ÁVH-főnököt sározza 
tovább: "Ma már mindannyiunk számára világos, hogy azok a súrlódások, 
rendellenességek, vádaskodások, amelyek 1948 után a magyar-jugoszláv jó 


viszonyt megrontották, csak a béke, a szocializmus ellenségeinek 
használtak, s mindkét ország alapvető, közös érdekeinek csak ártottak. 
Ennek az áldatlan helyzetnek a kialakulásában — a magyar-jugoszláv 
viszony megromlásában -— jelentékeny szerepet játszott Péter Gábornak, az 
államvédelem volt vezetőjének és bandájának ellenséges, provokációs 
tevékenysége, mellyel megtévesztett bennünket, megrágalmazta a jugoszláv 
nép vezetőit, s ezzel súlyos károkat okozott mindkét országnak. Péter 
Gábort és cinkosait gaztetteikért a magyar bíróság már felelősségre vonta és 
elítélte. Most, amikor előttünk mindez világos, mindent megteszünk azért, 
hogy a Magyar Népköztársaság és a Jugoszláv Népköztársaság között a 
viszony megjavuljon és barátivá váljék." 

1956 elejére azonban ismét változott a politikai helyzet, ennek 
következtében a felelősséget immár nem lehetett kizárólagosan Péter 
Gáborra áthárítani. Az SZKP XX. kongresszusának zárt ülésen "leleplezett" 
sztálini bűnök szinte egyből ki-, majd átszivárogtak a népi demokráciákba, 
így a magyar pártvezetés sem tehetett egyebet, mint hogy tovább 
kutakodjon saját múltjában. Sikerült is egy új bűnbakot találni: Farkas 
Mihályt. Vele szemben — Kovács István irányításával — pártvizsgálat indult, 
de hamar nyilvánvalóvá vált, hogy a belügyi pártfelelős nyilvános 
beáldozása önmagában nem lesz elegendő. 

Rákosi májusban a budapesti nagyaktíván kénytelen-kelletlen elismerte 
felelősségét a személyi kultusz kialakításában és abban, hogy nem 
valósította meg az ÁVH ellenőrzését. Ezen túl azonban nem ment: az ő (és 
a párt akkori vezetésének) hibáját pusztán abban látta, hogy lehetővé tette 
az ÁVH "bűnözői körének? garázdálkodását. Hasonlóképp mosakodott a 
rehabilitáció nyomán szabadlábra helyezett elvtársai előtt: Péter Gábor 
becsapta, megtévesztette a vezetést — hangzott a magyarázat többéves 
börtönbüntetésükre. Június közepén az SZKP elnökségének képviseletében 
Magyarországra látogató Szuszlov még teljes támogatásáról biztosította a 
magyar első titkárt, nem egészen egy hónap múlva azonban a szovjetek 
álláspontja e téren megváltozott. Legfőképpen azért, mert így látták 
elkerülhetőnek a június végi poznani  munkásfelkeléshez hasonló 
események magyarországi megismétlődését. 

Ám könnyen lehet, hogy a szovjeteknek Rákosi mögül való 
kihátrálásához  — hozzájárulhatott az  államvédelem életfogytiglani 
börtönbüntetését töltő egykori parancsnokának "őszinteségi rohama?" is. 
Péter Gábor 1956. július elején Mi az igazság? címmel feljegyzést készített 


a börtönben. Újólag beszámolt a koncepciós ügyek, köztük is bővebben a 
Rajk-per előkészítésének és a tárgyalásának részleteiről, azonban a történet 
középpontjába most már Rákosi Mátyás került. A szövegben félre nem 
érthető módon mindenért őt tette felelőssé: az ötletgazdát, aki folyamatos 
utasításokkal vette rá az ÁVH vezetőjét a törvénytelenségekre, az erőszakra 
(ezeket a vonatkozó fejezetekben ismertettük). Péter felpanaszolta, hogy az 
elmúlt három évben a szovjet tanácsadóknak és Gerő Ernőnek küldött 
leveleit sorra elakasztották, és amikor végre 1956. április-május folyamán 
egy vizsgálóbizottság kihallgatta, nem engedték, hogy az "Őregről" 
beszéljen. "Márpedig, ha Rákosi Mátyásról nem beszélhetek, nincs 
lehetőségem az igazat megmondani" — indokolta irományának elkészítését. 
A feljegyzés időzítése felveti a kérdést, hogy Péter önszántából vagy 
sugalmazásra, netán megrendelésre állt elő azzal. Kritikai kiadása során a 
történészek megállapították, hogy az íráskép alapján zaklatott, feldúlt 
állapotban, napokig készíthette. A felizgatottság egyik oka lehetett, hogy az 
időközben szabaduló Simon Jolán látogatásai alkalmával tájékoztatta férjét 
a külvilág fejleményeiről, ő pedig ennek hatására úgy érezte, eljött az 
"jgazság" pillanata, és végre bosszút állhat azon, aki — ha nincs a szovjet 
beavatkozás — halálba küldte volna 1953-ban. Mindenesetre az akció 
gyakorlati lebonyolításához (kezdve a papír és ceruza használatán) még ez 
esetben is felsőbb, hivatalos engedély szükségeltetett. A másik verzió, hogy 
az első titkárral elégedetlen politikai szereplők felől érkezett a megbízás. 
Péter a feljegyzést július 10-én zárta le, megcímezte az MDP 
vizsgálóbizottságának, és kérte, hogy juttassák el az SZKP-nak. Kovács 
István a küldeménnyel a zsebében másnap már a budapesti nagykövetnél, 
Andropovnál jelentkezett meghallgatásra, és elismerte, hogy a levél 
kétségtelenül inspirált", de nem vallott színt arra vonatkozóan, hogy ő 
íratta-e Péterrel (később is tagadta, hogy bármi köze lenne a dokumentum 
születéséhez). A nagykövet viszont nem kötötte az orrára, hogy már 
napokkal korábban (10. előtt!) tudott az állambiztonsági főtanácsadótól, 
Iscsenkótól a levél létezéséről és arról, hogy az ő információjuk szerint azt 
Simon Jolán látogatásai, az általa szállított hírek provokálták ki, és a BM 
Vizsgálati Főosztályának vezetője (Balázsi Béla) adta át közvetlenül 
Kovácsnak. Utóbbi a felbujtó személyétől függetlenül nehéz helyzetben 
volt: ha ismerteti a Péter-levél tartalmát a KV előtt, akkor Rákosi 
védhetetlen helyzetbe kerül, ami viszont ellentétes a hatályos szuszlovi 
állásponttal, ha pedig elhallgatja, a pártvezetést téveszti meg. A helyzet 


fonákságát bizonyára Moszkvában is megértették, nem maradt más hátra, 
mentve a menthetőt: elengedték az első titkár kezét, mielőtt a 
kompromittáló adatok kiszivárognának. Az MDP július 18-i vezetőségi 
ülésén Rákosit egészségi állapotára való tekintettel felmentették 
pozíciójából, utódjának Gerőt választották meg. 

Időközben, 1956. július 7-én elkészült az első összefoglaló a nagyobb 
politikai ügyekben érintett államvédelmi tisztek tevékenységéről. A 
Kovács-féle bizottsággal párhuzamosan dolgozó Czinege Lajos, a 
pártközpont Adminisztratív Osztályának vezetője és Fekete Károly 
belügyminiszter-helyettes oldalakon keresztül sorolták a bűnöket, az alábbi 
felvezetéssel: 

"Az 1949-1953-as években általános rendszerre vált a letartóztatottak 
fizikai és pszichikai kínzása, először csak külön utasításra, később pedig 
kialakult egy olyan légkör, hogy utasítás nélkül is a vizsgálók, őrök stb. 
kínozták a letartóztatottakat. 

Az anyag mellékletében harmincegy személyt neveztek meg, akiknek 
felelősségre vonását javasolták, és akik közül tizenegyen még ekkor is a 
BM állományában voltak. Végül csak hónapokkal később, október 5-én, 
vagyis a Rajk László és társai újratemetését megelőző napon vették őrizetbe 
a listán szereplők közül Farkas VIladimírt, Faludi Ervint, Szendy Györgyöt, 
Szántó Györgyöt és Toldi Ferencet, őket október 12-én Farkas Mihály 
követte. A volt hadügyminiszter és rendvédelmi pártfelelős szerepének 
vizsgálatakor " jobbára egykori  államvédelmisek  tanúvallomásaira 
támaszkodtak. Ezért nem élvezhette Péter Gábor sem a Kozma utcai 
Országos Börtön nyugalmát: újra a kihallgatóhelyiségbe vezették. Péter 
alaposan rekonstruálta a párttájékoztatás rendszerét, a törvénytelenségekért 
elsősorban Rákosit és Farkast tette felelőssé, elismerte, hogy előbbinek az 
utasításait "minden fenntartás nélkül?" végrehajtotta, mert vele szemtől 
szembe vitába szállni nem volt mersze. Kihasználta az alkalmat, hogy végre 
alaposan kipanaszkodja magát, sorra vette az elmúlt évek sanyargatásait: a 
32 hónapi magánzárkán és öt hónapi bilincsben tartáson túl súlyos 
bántalmazás miatt két körme leesett, az ütlegelések közben párnával tömték 
be a száját, éhségsztrájkja alatt a mesterséges táplálás alatt kis híján 
átszúrták a torkát, fehérre meszelt cellában tartották, ahol éjjel-nappal égett 
a villany. Ha hihetünk szavainak, Péter az 1940-es alagi tortúra alkalmával 
sem élhetett át olyan kínokat, mint annak a rendszernek a börtönében, 
amelynek kialakításában és fenntartásában nem kevés szerepe volt. 


Esetleges kontrollforrások a büntetés-végrehajtási intézetek levéltári iratai 
között nem lelhetők fel. Úgyszintén nem találhatók Péter Gábor 
börtönéletének dokumentumai a Kozma utcai Budapesti Fegyház és Börtön, 
illetve a Fővárosi Bíróság Büntető Kollégiuma Katonai Tanácsának 
irattáraiban. Katona Emil volt rab visszaemlékezésében többször felemlíti a 
váci börtönben 1954 nyarán folyó nagy építkezést, amelynek 
eredményeképpen négy emelet magas téglafallal választottak le, takartak el 
egy külön részleget Péter Gábor, Farkas Mihály és más magas rangú 
államvédelmi tisztek őrzésére. Péter Gábor "társai?" közül a Duna-parti 
büntetésvégrehajtási intézetben valóban megfordult a jelzett időszakban 
például Csapó Andor, azonban az ÁVH volt főparancsnokának váci fogva 
tartását levéltári dokumentumok, egyéb adatok nem erősítik meg. Farkasék 
lefogására pedig, mint fentebb olvasható volt, csak két évvel később került 
SOT. 

Végül Péter több napig tartó kihallgatásának jegyzőkönyvét Kuszka 
István csoportvezető ügyész a következő bejegyzéssel zárta: "A kihallgatást 
1956. október 23-án 16 óra 10 perckor félbeszakítottuk.? A forrongó 
Budapesten nem csak Péter kikérdezése szakadt félbe, pár napon belül az 
általa 1953-ban örökül hagyott szervezet is szétzilálódott. November 3-án 
délután csaknem nyolcszáz fogoly nyerte vissza szabadságát a 
Gyüjtőfogházban, de az ő cellájának ajtaja csak annyi időre nyílt meg, hogy 
a Magyar Honvéd újságírója meggyőződhessen kivételezett helyzetéről: a 
helyiséget csupán egy rabtársával kellett megosztania (a tudósítás szerint 
Princz Gyulával, de valószínűbb, hogy az ugyanezen keresztnevet viselő 
Décsiről lehetett inkább szó), az idő múlását külön könyvespolcnyi 
olvasmánnyal feledtethette. A kérdésre, hogy mit gondol az új 
fejleményekről, azt válaszolta: lapokat nem kapott, nincs kellően 
tájékozódva a helyzetről. Péter politikai áldozatként jellemezte magát, 
előadta, miként leplezte le a szovjetek előtt Rákosi "disznóságait", amiért 
letartóztatták 1953-ban, bűnhődik azóta is ártatlanul, és hogy pár hónapja 
után egy kisebb atrocitás is érte: "amikor 1956. november 3-án éjjel 11 
órakor 4 évi börtön után az ellenforradalmárok kivittek a zárkámból a 
siralomházba, arra gondoltam, hogy ezt azért nem érdemlem, ahogy engem 
itt hagytak [a] proletárdiktatúra vezetői a fasisztáknak kiszolgáltatva. Ha 
reggel a szovjet csapatok meg nem érkeznek, nem vagyok az élők sorában" 


— vetette volt elvtársai szemére kiszolgáltatottságát hónapokkal a történtek 
után. 

A kádári restauráció közepette megint rátaláltak. 1957. február 1-jén a 
Fő utcai börtönben minden ott folytatódott, ahol 1956. október 23-án a 
Kozma utcában abbamaradt. A kihallgatások új vonása mindössze annyi 
volt, hogy Ruszka Istvánt részletesebben érdekelte Kádár János és társai 
1951-es lefogásának előzménye, illetve a vizsgálatban részt vevők és a 
háttérben meghúzódók szerepe. A forradalom utáni új politikai helyzet 
viszont nemcsak a kihallgatások tartalmi jegyeit változtatta meg, Péter és a 
többi elítélt elérkezettnek látta az időt, hogy ügyükben változás történjen. 
1957. március 14-én a Legfőbb Ügyészség el is rendelte a perújítási 
nyomozást, méghozzá részben azokra a beadványokra hivatkozva, amelyek 
az alapeljárás során alkalmazott kényszerítő eszközöket és az így 
kierőszakolt " vallomásokat kifogásolták. Ezek alapján ugyanis 
elképzelhetőnek tartották, hogy egyes terheltek némely bűncselekmény 
vádja alól mentesíthetők. Azt is valószínűsítették, hogy olyan adatok is 
felszínre kerülhetnek, amelyek Farkas Mihály, Farkas Vladimír és Faludi 
Ervin esetében újabb, korábban meg nem állapított bűncselekményeket 
bizonyítanak. 

Néhány nap múlva megkezdődött Péternek és nyolc korábbi vádlott- 
társának kihallgatása, az új politikai szeleket befogva próbálták egykori 
szerepüket akként kisebbíteni, hogy Rákosi vagy éppen Farkas Mihály 
felelősségét mind saját sorsuk alakulásában, mind a mögöttük álló 
törvénytelenségek sorozatában fokozottan hangsúlyozták. Péter a perújítási 
indítványhoz készített megjegyzéseiben már-már ellenállót faragott 
magából: "Rákosi volt Magyarországon a hamis vád gyártásának bölcs 
mestere, és azért akart megszabadulni tőlem, mert nem követtem ezen az 
úton, mert rajtam keresztül nem tudott koncepciózni.?" 

Péter " védelmét feleségének megbízása alapján a korábbi 
néptörvényszéki, majd népbírósági elnök, Major Ákos ügyvéd látta el. 

Az 1957. május 28. és június 15. között lefolytatott zárt tárgyaláson a 
vádlottak hosszasan ecsetelték ártatlanságukat. Péter védekezésében 
elismerte a túlkapásokat, azt, hogy időnként egy-két pofon elcsattant (mint 
az ő kezéből is Pócspetriben), de visszautasította, hogy a fizikai erőszak 
gyakorlattá vált az államvédelemnél. Hangsúlyozta, hogy Rajk és a Szücs 
testvérek ügyében a verésekre Rákosi adott utasítást, ő csak továbbította a 
beosztottainak, és különben is, saját elhatározásából csak ritkán rendelt el 


ilyet. Néhány sorral később már Farkast nevezte meg, mint aki elrendelte 
Rajk bántalmazását, ellenben ő egyszer azt le is állíttatta, meg nem verette, 
csak fenyegette annak lehetőségével. Mind az internálásokat, mind a 
gazdasági visszaéléseket elütötte annyival, hogy azokba nem folyt bele. A 
többnapos tárgyalás végén a mundér becsületét védte: "Az utolsó szó jogán 
azt kérem a bíróságtól, hogy vegye figyelembe azt, hogy 1922 óta legálisan 
és illegálisan dolgoztam a munkásmozgalomban. Az ÁVH nemcsak azt 
csinálta, amiért mi itt ülünk, de jót is csináltunk. Felszámoltuk a fasizmus 
maradványait. A pártban ezt is elismerték. Mi nemcsak hibákat követtünk 
el, de dolgoztunk is." 

1957. június 15-én Sömjén György hadbíró őrnagy tanácsa, mint 
Legfelsőbb Bíróság Péter Gábort többrendbeli hamis vád, "szám szerint 
meg nem állapítható rendbeli" hivatali hatalommal való visszaélés, 
kétrendbeli halált okozó súlyos testi sértés (Szücs testvérek) és 
folytatólagosan elkövetett szolgálati hatalommal való visszaélés bűntettében 
14 évi börtönre, tízévi jogfosztásra, illetve lefokozásra ítélte, majd még 
ugyanezen döntésével az 1953-as közkegyelem gyakorlásáról szóló rendelet 
alapján a végrehajtandó szabadságvesztést a felére csökkentette, és abba 
addigi fogvatartásának idejét (ami 1953 januárjától számítva négy és fél év) 
teljes egészében beszámította. Az enyhe bűntetéssel finoman szólva is éles 
kontrasztban volt az indoklás, főképp annak igen hosszúra nyúlt, a 
vallomások kikényszerítését leíró része. "Péter Gábor az általános irányítás 
mellett sok őrizetest személyesen is kihallgatott, gyakran példátlan goromba 
fenyegető magatartást tanúsítva. Több esetben utasítást adott az őrizetesek 
embertelen bántalmazására, hamis vád kikényszerítése céljából? — vezette 
fel az esetek bemutatását. A fizikai erőszak elterjedéséért az ÁVH egyes 
vezetői mellett az ítélet pár sorban ugyan, de megállapította Farkas Mihály, 
sőt eléggé valószínűnek látszó adatok szerint?" Rákosi Mátyás felelősségét, 
majd az 1953-ashoz képest további lényeges újdonságként sorolta a Rajk- 
és a Kádár-ügyben, a szociáldemokraták elleni nyomozásokban alkalmazott 
fizikai kényszerítést (az esetek többségében Princz Gyulát és Kajli Józsefet 
nevezte meg mint Péter parancsainak végrehajtóit). A dokumentum ezekből 
a perekből összesen 14 személy kálváriáját részletezte, megtoldva az 1950- 
ben letartóztatott két rettegett katpolos-ávéhás, Kardos György és Berkesi 
András  szenvedésepizódjával. A baloldaliak koncepciós ügyeinek 
előkészítése mellett Pétert felelőssé tették két vidéki akcióért: 1948-ban 
Bugyi községben négy kulák megveretéséért és az 1949-ben Pócspetriben 


alkalmazott erőszakért, továbbá az 1951-es Grősz-per két vádlottjának, 
valamint 1952-ben két UDB-ügynöknek a bántalmazásáért (mind a négy 
esetben meghosszabbított kezeként Kovács Józsefet emelték ki). 

A bíróság nem ment el az egykori ÁVH-vezetőhelyettes, Szücs Ernő és 
testvére, Miklós halálra veretése mellett sem. A rekonstruált "lánc?" elemei a 
következők voltak: a főtitkártól kapott félreérthetetlen ukáz ("két nap, két 
éjjel úgy verjék, hogy ropogjanak a csontjai") keresztülment Péteren és 
kikötött Farkas VIladimírnál, aki leosztotta a verőlegényeknek (köztük 
Princznek és Kovácsnak). A bűnesetek felsorolása a továbbiakban az 1953- 
as ítélet  esetleírásaira hagyatkozott, felelevenítve az  internálás 
intézményéhez kapcsolódó visszaéléseket és az elsíbolt pénzből biztosított 
fényűző életet. 

Az ítélethirdetéstől számítva még egy év sem telt el, amikor 1958. 
március 17-én pár soros levél érkezett az akkori belügyminiszter, Biszku 
Béla asztalára: "Alulírott Péter Gábor kérem, hogy Belügyminiszter Elvtárs 
7 éves büntetésem 3/4 részének letöltése után, 1958. április 3-án helyezzen 
szabadlábra. Súlyos tüdőbeteg vagyok, huszonhatszor volt tüdővérzésem. 
Letartóztatásom alatt egészségi állapotom természetszerűleg leromlott. 
Idegileg teljesen kimerültem, szívzavaraim vannak, állandó álmatlanságban 
szenvedek, gyomor- és bélpanaszaim vannak, szemeim úgy megromlottak, 
hogy szemüveggel is nehezen olvasok. Bűntetésem 3/4 részének letöltése 
egybeesik a felszabadulás ünnepével, amiért majdnem két évtizeden 
keresztül harcoltam az illegális mozgalomban. Bízom abban, hogy kérésem 
elintézését az ünnepi évforduló is biztosítja." Könyörgő sorai, építve az 
április elejei "eufóriára", egyből nem értek célt, Péter Gábor csak 
háromnegyed évvel később, 1959. január 10-én hagyhatta el a börtönt. 


Az utolsó év 


Péter Gábor nem jutott Berija sorsára: életben hagyták. A Rákosi- 
diktatúrában elkövetett bűneihez képest rövidnek tekinthető fogva tartása 
után, 53 évesen a Magyar Ruhaipari Tervező vállalat műszaki könyvtárába 
helyezték. Ahogy hat évvel azelőtti "eltűnéséről?", most szabadulásáról sem 
13-14-én tudósították a hírügynökségeiket. A hír ugyanakkor most sem 
maradhatott titokban, a hálózati személyek jelentései arról árulkodnak, hogy 
magánbeszélgetésekben téma volt az egykori ÁVH-vezér sorsa. A 
eMeszlényi" fedőnevű ügynök áprilisban jelentette: "Komlós Jánostól és 
még több személytől hallottam, hogy Péter Gábor kiszabadult, s jelenleg 
egy ruhagyár dokumentációjában dolgozik. Komlós beszélt is vele, az öreg 
azt mondta, hogy elölről kell mindent most kezdenie, de nyugodt volt és 
megfelelően nézett ki." "Meszlényi" beszélgetőtársa ebben az időben a 
Magyar Nemzet kulturális rovatvezetője volt, de nem ebbéli minőségében 
jutott Péter közelébe, hanem mint egykori beosztottja. A sajtómunkás — 
később népszerű humorista — pályáját 1945 után a politikai rendészetnél 
kezdte, és annak utódszerveinél szolgált kis megszakítással egészen a 
forradalomig. 

A következő hónapban a számos író és művész háziorvosa, dr. Tompa 
Kálmán lakásrendelőjének lehallgatása során rögzítettek Péterre vonatkozó 
értesüléseket (a beszélgetőket a hangszalagról legépelt jegyzőkönyvben T, F 
és R betűvel jelölték): 

"T: Péter Gábor az hol van? R: Az mostan egy szabó Ktsz-ben van. T: 
Szabólegény lett ismét? F: No, nem. R : No, nem, azért annyira nincsen 
[lent] (gúnyosan). Van ott valamilyen modell... ilyen... IT: Mikor szabadult 
az, a tavasszal? F: Igen, úgy van tavasszal, márciusba került ki. R: Igen. F: 
Kérlek szépen negyedikén... és még negyedikén elengedték akkor 
szabadult. Aztán eltették szegényt egy háromezer forintos kis állásba. Egy 
segédkönyvtáros, ahol három hogy hívják, ilyen milyen lapot, ilyen 
szabólapot lebélyegez egy nap. I: Na jó, hát annyit biztos félretett ő 
magának. R: Valószínű, valószínű." Arról nem tudunk meggyőződni, hogy 
a Péter fizetésére és napi munkavégzésére vonatkozó információk 
megállják-e a helyüket. A szóban forgó vállalat jogutódjának, a Magyar 
Divatintézetnek az iratai nem kerültek be a levéltárba, és a Nyugdíjbiztosító 


sem ad ki adatot, amiből  következtethetnénk Péter anyagi 
megbecsültségének mértékre. Mindenesetre az említett, az 1959-es átlagbér 
(1539 forint) dupláját meghaladó kereset túlzónak tűnik. 

A bepoloskázott helyiségben egy év múltán újra a hajdani államvédelmi 
parancsnok körül forgott a beszéd: "F: Te, ezt Rákosi izét ismered? Hogy 
Rákosi hatalma teljében hívatja a Péter Gábort? T: (megdöbbentőn) Nem. F: 
Szóval, tudod, hogy hol van most Péter Gábor? Tudod, egyébként 
közbevetőleg? T: Hát, most felszabadult, nem? F: De tudod, régebben, 
egyik nagykörúti bőrdíszműves Ktsz-ben szabász, a szakmájában dolgozik. 
T: A szakmájában? EF: Szóval, Kádár az pasa [sic!] gyerek, ez igaz. Ezért 
szeretem (nevetve mondja), hogy mindegyiket a szakmájába tereli, az 
együk villamoskalauz-ellenőr." Sajnos a vicc csattanója végül elmaradt, és 
azt sem tudjuk meg, melyik volt ávéhásnak az útja vezetett vissza a 
közlekedési vállalathozp. Igaz, ami igaz, Péter Gábor "társai" közül 
többeket a börtön után tanult szakmájuknak megfelelő, ahhoz közel álló 
munkahelyre irányítottak: a hatvanas évek elején Janikovszky Béla és 
Bálint István orvosként praktizálhattak, előbbi az Orvostovábbképző 
Intézetben, utóbbi a Munkaegészségügyi Intézet lélektani osztályának 
vezető főorvosaként. A bőrdíszműves Károlyi Márton egy bőrfeldolgozó 
vállalat meósa lett, a háború előtt cipőgyári munkásként dolgozó Komendó 
János női lábbeliket készítő üzemben, a villanyszerelő May László 
karbantartó vállalatnál, a kovácssegéd Bánkúti Antal a Ganz-MÁVAG-ban 
kamatoztathatta tudását. 

Princz Gyula 1945 előtt fényképésznek tanult, de segédmunkából 
tartotta fenn magát, szabadulását követő évei alatt pedig sokfelé fújta a szél, 
dolgozott a Corvin áruházban, a  Nagyvásártelepen, a 903. sz. 
Népvendéglőben, majd egy üvegipari ktsz-nél, sehol sem tudott hosszabb 
időre — gyökeret verni. Csapó — Andor annak idején komoly 
munkatapasztalattal került a politikai rendőrségre, volt banki alkalmazott, 
rádióügynök, szénkereskedő, lakatos, mégis a büntetésének lejártával 
inkább az ÁVH ingatlanüzemeltetése terén szerzett tudásával számoltak, 
ezért építőipari, majd lakáskarbantartó szövetkezetnél foglalkoztatták. A 
jogi végzettségű Décsi Gyula az Akadémiai Kiadónál szótárkészítőként 
dolgozott. 

Péter tehát nem lógott ki a sorból, igazán kivételnek Tímár István 
számított. Az ő karrierjében a börtönévek nem okoztak komolyabb törést, 
1957-es rehabilitálása után egyből visszatért az Igazságügyi 


Minisztériumba, és a törvény-előkészítő osztály vezetője lett. 1962-ben a 
Legfelsőbb Bíróság első elnökhelyettesévé nevezték ki, de még az évben le 
is —— váltották.  — Felmentésének hátterében az ötvenes évek 
törvénytelenségeinek újabb felülvizsgálata állt. 

Az SZKP 1961. októberi XXII. kongresszusa után, amely a személyi 
kultusz maradványainak végleges felszámolását tűzte ki célul, Kádár János 
a Saját portáján nem akart nagy port felverni, megelégedett a koncepciós 
ügyek revíziójának lezárásával, illetve egy füst alatt a párt kemény 
vonalasainak félreállításával. 

A visszarendeződést megakadályozandó, szép csendben megszabadult a 
belügyben, a honvédségben és a  pártapparátusban  "mozgolódó" 
sztálinistáktól, majd a PB döntése nyomán Biszku Béla vezetésével 
vizsgálóbizottság alakult a törvénysértő perek felelőseinek megnevezésére. 
Emellett Aczél György és Nógrádi Sándor felhatalmazást kapott a 
száműzetésben élő Rákosi, az 1960-ban hazaengedett Gerő, illetve Kovács 
István kihallgatására. Rákosit ekkor szembesítették Péter Gábor 1956. 
júliusi leleplező irományának részleteivel, ennek minden rá terhelő pontját 
—- kezdve 1945-ben Deményék meggyilkolására való felbujtástól Szücs 
agyonveretésén keresztül a Rajk-per megrendezéséig — kategorikusan 
visszautasította, és kitartóan "takarózott" a politikai rendőrség vezetőjének 
felsőbb védettségével: "Én mondok magának valamit, ez a Péter Gábor, ha 
tényleg módomban lett volna, én saját kezűleg [nyitottam volna rá a 
bicskát], mit csináltam volna." A KB 1962. augusztus 14-16-i ülésén 
elfogadta a  törvénysértésekről szóló bizottsági jelentést, amely 
megállapította a Rákosi-Farkas-Gerő trojka, közülük kiemelten a volt 
főtitkár felelősségét a koncepciós perek lefolytatásában, közvetlenül utánuk 
pedig — név nélkül — Péter Gáborét, aki a klikk bűnös tevékenységét 
megkönnyítette: "Felelősség terheli a volt Államvédelmi Hatóság vezetőit 
és sok beosztottját" — olvashatták az emberek a Népszabadság vasárnapi 
mellékletében közölt határozatot. A KB kizárta a pártból Rákosit és Gerőt, a 
jogi számonkérésük azonban nem került napirendre. 

A politikai rendőrség volt parancsnokát sem citálták újra bíróság elé, 
legalábbis nem vádlottként. A Rajk-perben elítélt Cseresnyés Sándor 
újságíró perújítási eljárása során ügyészségi kihallgatáson kellett 
megjelennie, majd 1963 áprilisában egyedüli tanúként az ügy zárt 
tárgyalására is beidézték, ott bejelentette, hogy nem kapott írásbeli 
felmentést a hivatali titoktartás alól, a bíróság így eltekintett 


meghallgatásától. Pétert mindössze annyi retorzió érte, hogy 1963. január 
11-én megfosztották állami kitüntetéseitől, köztük a Rajk-ügyben tett 
erőfeszítéseit honorálandó Magyar Köztársasági Érdemrend 
középkeresztjétől. Múltja tehát ilyenformán kísértette. És nemcsak őt, 
hanem egy ideig egykori szűkebb környezetét is. Dr. Babits Antal orvos- 
akadémikus 1961. november 27-én az MSZMP-be való felvételének 
elutasítását kifogásolva levelet írt az ország első emberének. Kádár szinte 
postafordultával válaszolt, és kifejezte egyértelmű véleményét Péter 
Gáborról. 

"Bizonyára nem kevés ember foglalkozott az Ön 1958-as 
jelentkezésével, fogalmam nincs, mit gondoltak azok az emberek, miért 
nem tudtak igent vagy nemet mondani? Én — lelkiismeretesen gondolkodva 
a kérdésen — azért válaszok nemmel, mert ha Babits elvtárs most a párt tagja 
lenne, akkor személyi viszonyait ismerő ember azt mondaná, felvették a 
pártba Babits professzort, Péter Gábor közeli, személyes ismerősét és 
kapcsolatát. Ez pedig súlyos tehertétel és kár lenne a pártra, árnyékot vetne 
Önre, kétértelművé tenné sok ember szemében az Ön pártba lépését is. Ez 
tagadó válaszom fő oka és lényege. Nem szükséges e levélben részletezni, 
hogy a párttagság közgondolkodásában Péter Gábor neve -— teljes joggal — 
azonos a személyi kultusz időszakában kommunistákkal szemben 
érvényesült legdurvább önkénnyel és brutalitással — ezt Ön is jól tudja. 
Mentegetőznie sem kell senki előtt azért, mert Ön Péter Gábor közeli, 
személyes ismerőse és barátja volt, hiszen mások is vannak a párt tagjai 
között, akik neki barátai voltak. Valamikor magam is az voltam. Miben tér 
el az Ön esete másokétól? Azt írta, hogy 1956-ig a párt tagja volt. De 
hiszen, akik az Ön politikai útját ismerik, azok is tudják, hogy Péter Gábor 
volt az, aki Önt ezen az úton elindította, akinek kezdeményező szerepe volt 
abban is, hogy Ön a Nemzeti Parasztpártnak, majd feleségével együtt az 
MDP tagja lett. És sokan tudják azt, hogy Péter Gábor az, akinek 
személyileg a legnagyobb és legközvetlenebb politikai befolyása volt 
tartósan úgy Önre, mint feleségére. Én hiszem, hogy Ön az említett befolyás 
alatt tett politikai lépéseinél elveket követett, de nem hiszem, hogy ugyanezt 
tette volna Péter Gábor. Ellenkezőleg, ma már sok ember előtt nyilvánvaló 
és magam is tudom, hogy Péter Gábor akkor saját, ember által meg nem 
érthető, sötét machiavellista (bocsánatot kérek Machiavelli tiszteletre méltó 
szellemétől) céljait követte még az Ön és felesége párttagságán keresztül is. 
Így — keservesen — áll ez az ügy ma." 


Kádár egyértelművé tette véleményét egykori harcostársáról — 
belügyminisztériumi beosztottjáról — és későbbi fogva tartójáról a magyar 
urológia iskolateremtője előtt, aki 1953 előtt valóban szinte napi 
kapcsolatban állt a politikai rendőrség vezetőjével. A köztük lévő nexus 
bizonyítéka, hogy a Péter házaspár a II. kerületi Gábor Áron utca 36. szám 
alatti villájából Babitsék Orló utcai lakóházához egy kis kerti kapu 
biztosította az átjárást. A levél megírásakor persze vélhetően jóval ritkábban 
futottak össze. A szomszédságuk megszűnt, Péter Gábornak a börtön utáni 
első ismert lakcíme a kis-gellérthegyi Schweidel utca 14. Innen járhatott be 
hétköznaponként kijelölt munkahelyére, az említett szakkönyvtárba a József 
körút 29. szám alá. Az elfeledettség nyugalmából ritkán zökkentették ki. Az 
egyik ilyen a Párttörténeti Intézet érdeklődő közeledése volt, amit nem 
utasított el, és ahová a hatvanas évek elején, illetve végén több részletben 
eljuttatta szigorúan az 1945 előtti mozgalmi éveire szorítkozó 
visszaemlékezéseit. Gyarmati György a desztalinizációs felülvizsgálatok 
fényében értelmezi újra ezek egyikének, az OGPU-tiszttel, Lebovics 
Farkassal közös 1932-es moszkvai mozi látogatásos jelenetét. A 
"beszervezés gyanús" emlék felemlítéséről elképzelhetőnek tartja, hogy 
azzal Péter 1962-ben üzenni kívánt mindazoknak, akik látszólag 
élménybeszámolót írattak vele a hősi időkről, ám valójában újbóli 
számonkérését latolgatták. Az egyik ilyennek az ősi riválist, Tömpe Andrást 
tarthatta, aki Dél-Amerikából hazatérve — ahol szovjet rezidensként 
dolgozott hosszú évekig — a pártközpont Adm inisztratív Osztályának 
vezetői székébe került, ő politikai rendészeti és hírszerzői múlttal a háta 
mögött játszi könnyedséggel dekódolhatta a szovjet titkosszolgálattal való 
kapcsolatot az OGPU-tiszt és az ifjú Vörös Segély-küldött találkozójából, 
és vehette azt figyelmeztetésnek: el a kezekkel Péter Gábortól. Gyarmati 
megállapítja, hogy az ötvenes éveinek derekán járó könyvtáros 
elképzelésének nem volt realitása: az intézetet semmi más nem vezérelte, 
mint mozgalmi múltjának megőrzése, kizárólag Péter láthatott abban ártó 
szándékot, talán valamiféle paranoiás félelemtől vezérelve. 

Három évvel később, 1965. március 16-án nem akármilyen fórum, 
hanem maga a Politikai Bizottság járult hozzá, hogy Péter Gábor vállalati 
könyvtáros egészségi állapotára való tekintettel korhatár előtt 
nyugállományba vonulhasson, és döntés született arról is, hogy nyugdíját 
1300-1500 forint között állapítsák meg. Munkások és alkalmazottak 
esetében ez az összeg ez idő tájt 832-919 forintot tett ki, a 


termelőszövetkezeti dolgozóknak 341 forint járt havonta, az összes 
nyugdíjasra vetítve az átlag 577 forint volt. A statisztika alapján tehát az 59 
éves veteránnak nem lehetett oka panaszra, az persze elgondolkodtató, hogy 
két évvel korábban Vas Zoltánnak havi 2600 forintot ítéltek meg 
méltányossági alapon, amit viszont ő nem méltányolt eléggé, hiszen "mások 
nyugdíja hasonló helyzetben 4-5000 forint volt? — zsörtölődött 1990-es 
emlékiratában. Péter járandóságát végül 1300 forintban állapították meg, 
amely 1971-ig 1387 forintra nőtt. Ezt felesége kérelmeiből lehet tudni, ő 
1962-ben a Beloiannisz Híradástechnikai Gyárból ment nyugdíjba. Az 
asszony méltányosságra hivatkozva először 1969-ben kérte havi 
juttatásának (1895 forint) emelését, majd az elutasító döntést követően két 
év múlva újra próbálkozott, ám az ügyet a MSZMP KB Titkársága levette a 
napirendről, annak tudomásul vételével, hogy a Minisztertanácstól kap 
anyagi kiegészítést. 

Hegedüs András úgy emlékezett, hogy sokakat bátorított a nyugdíjas 
ÁVH-vezér felkeresésére. Péter általában "kedvesen és udvariasan? 
válaszolt 1945 előtti életére vonatkozó kérdésekre, ám mihelyt az azt 
követő pályaszakaszra terelődött a beszélgetés, "mintha elvágták volna", 
határozottan elzárkózott, nem mondott semmit. Azt nem tudni, hogy kik 
voltak a volt miniszterelnök ajánlásával érkező érdeklődők, a mozgalmi 
időszakról feleségével egyetemben a hetvenes évek végén egyvalakinek 
azonban bizonyíthatóan megnyilatkozott: Galgóczi Erzsébetnek. Az írónő 
és a Péter házaspár között közös barátjuk, Gobbi Hilda teremtett 
kapcsolatot. "Amikor kijöttem a börtönből, azt mondtam Jolinak, az első 
fürdővízzel leengedem ezt az élményt és többé nem beszélünk róla. Nem is 
beszéltünk. Senkinek se, és egymás között se... Most meg, mióta te idejársz 
hozzánk, nem is tudunk mással foglalkozni, már a reggelinél erről kezdünk 
beszélgetni és ez így megy hetek óta." — fakadt ki a beszélgetések során 
Péter. A felizgatottság jele lehetetett — felesége kiszólása alapján hogy "csak 
három altatóval bír aludni". Galgóczi is lejegyezte, hogy interjúalanya 
idővel igyekezett kitérni a találkozók elől, bizonyára ennek tudható be, 
hogy végül még a mozgalmi történet is befejezetlen maradt, az elbeszélés 
hirtelen megszakadt 1932-ben, a Vörös Segély-küldetés berlini állomásánál. 
Miként a Párttörténeti Intézetben archivált iratai, úgy ezek az emlékmorzsák 
sem kerültek nyilvánosságra, csak 2002-ben közölte őket Gyarmati György 
a Múltunk című tudományos folyóirat oldalain. 


Péter Gábor időnként eljárt társaságba, Vas Zoltán például 1970-ben egy 
meg nem nevezett "közös ismerősüknél?" akadt össze vele: "Polgári 
öltözetben ki láthatta benne az egykori nagyhatalmú altábornagyot. 
Mindössze békés, elhízott kispolgár nyugdíjasnak tűnt. Valamiféle 
kifogással máris elsiettem ismerősömtől, hogy ne kelljen Péter Gáborral 
együtt maradnom." 

Rendszeresebb kapcsolatot Bauer Miklósékkal tartottak fenn, valamint 
Gobbi Hildával: 1973-ban, a művésznő 60. születésnapján sem feledkeztek 
meg üdvözlőkártyával gratulálni az ő "Hildéjüknek" "Péter Gáborék". 

A hatvanas évektől megrostálva ugyan, de lassan napvilágot láthattak a 
Rákosi-korszak szenvedéstörténetei. A Magvető Könyvkiadó — az egykori 
katpolos, majd ávéhás Kardos György "felelős kiadásában? és esetenként 
"felelős szerkesztésében? —-— sorra jelentette meg Péter kortársainak 
visszaemlékezéseit. A Tények és tanúk sorozatcím alatt futó emlékiratok 
egyikét az a Fehér Lajos jegyezte, aki Péter első helyettese volt a budapesti 
Politikai Rendészeti Osztályon. Az 1979-ben kiadott vaskos kötet 
zárójelenete a romos fővárosban játszódik, a Tisza Kálmán téren 1945 
januárjában: "A Központban a kapuban Veres Péterrel találkoztam elsőnek. 
Majd mindjárt utána a felszabadulás előtti pártvezetőseg egyik tagjával. Ő 
felvetette, hogy meg kellene alakítani a demokratikus rendőrséget, s ezen 
belül a politikai rendőrséget. És meghívott maga mellé: vegyek részt ebben 
a munkában. Egy órával később találkoztam Donáth Ferenccel, aki 
felhívott, hogy kapcsolódjak be a földreform, a földosztás előkészítő 
munkájába. Azt válaszoltam: előbb már elköteleztem magam más munkára. 
S elmondtam, hogy mire. Így maradtam hát 1e a földosztásról, amelyről 
[sic] pedig — mióta csak "politikai eszemet?" tudom, kiváltképp a Szabad 
Szónál, a KMP, a Békepárt falusi vonalán dolgozva — olyannyira 
készültem... Egy-két nap múlva a Tisza Kálmán téri központ egyik hátsó 
udvari szobájában, ahol csupasz szalmazsákokon aludtunk, mert nem volt 
más, és szék sem volt — a szalmazsákokon ülve, Kádár János vezetésével 
megalakítottuk a demokratikus rendőrséget a fővárosban. Én a politikai 
rendőrségre kerültem helyettes vezetőként. A VI. kerületi Eötvös utcában, 
nem sokkal később az Andrássy út 60.-ban meg is kezdtük a munkát. 
Feladatköröm elsősorban a személyi állomány összehozása volt. Az 
irányításom alatt működő partizáncsoportok valamennyi tagját felkértem, 
kapcsolódjanak be a politikai rendőrség munkájába. Meg is tették. S hetek, 


hónapok szervező munkája során a magyar partizánmozgalom színe-javát 
sikerült az ügy számára megnyerni: beléptek a politikai rendőrséghez." 

Tanulságos összevetni e sorokat a kiadás előtti, kéziratos változattal: "A 
Központban a kapuban Veres Péterrel találkoztam elsőnek. Majd mindjárt 
Péter Gáborral. Ő felvetette, hogy meg kellene alakítani a demokratikus 
rendőrséget, s ezen belül a politikai rendőrséget. És meghívott maga mellé: 
vegyek részt ebben a munkában. Egy órával később találkoztam Donáth 
Ferenccel, aki felhívott, hogy kapcsolódjak be a földreform, a földosztás 
előkészítő munkájába. Azt válaszoltam: előbb már szavamat adtam Péter 
Gábornak. S elmondtam, hogy miben, így maradtam hát le a földosztásról, 
amelyről [sic!] pedig — mióta csak "politikai eszemet" tudom, kiváltképp a 
Szabad Szónál, a KMP, a Békepárt falusi vonalán dolgozva — olyannyira 
készültem ... Egy-két nap múlva a Tisza Kálmán téri központ egyik hátsó 
udvari szobájában, ahol csupasz szalmazsákokon aludtunk, mert nem volt 
más, és szék sem volt — a szalmazsákokon ülve, Kádár János, Péter Gábor, 
Ratulovszky István [helyesen János] és jómagam megalakítottuk a 
demokratikus rendőrséget. Én a politikai rendőrségre kerültem Péter Gábor 
mellé, annak helyetteseként. A VI. kerületi Eötvös utcában, nem sokkal 
később az Andrássy út 60.-ban meg is kezdtük a munkát. Feladatköröm 
elsősorban a személyi állomány összehozása volt. Az irányításom alatt 
működő partizáncsoportok valamennyi tagját felkértem, kapcsolódjanak be 
a politikai rendőrség munkájába. Meg is tették. S hetek, hónapok szervező 
munkája során a magyar partizánmozgalom színe-javát sikerült az ügy 
számára megnyerni: beléptek a politikai rendőrséghez." 

A két szöveg közötti különbség hamar felfedezhető. Péter Gábor nevét 
ugyanazon okból satírozhatták ki a cenzorok (vagy a nyilvánosságra hozatal 
előszobájában a szerzőben aktivizálódó öncenzúra), amelyet egyértelműen 
tudatosított Kádár annak idején Babits Antallal, magyarázva, hogy miért is 
gáncsolták el az MSZMP-tagságát (egy időre). Talán a slendriánság 
számlájára írható, hogy a mű középtáján azért egyszer felbukkan "Péter 
Gábor, a Budapesti Főkapitányság Politikai Rendészeti Osztályának 
vezetője". Elképzelhető, hogy a kiadó kizárólag a hangsúlyos, utolsó lapon 
nem tűrte meg Péter felemlegetését. A kádári emlékezetpolitika 
kiszámíthatatlansága, a felemás, következetlen tabusítás tetten érhető Vas 
Zoltán esetében is. 

1970-es Hazatérés, 1944 című könyvében a budapesti illegális 
kommunista vezetőséget Kádár Jánossal, Apró Antallal, Kiss Károllyal, 


Kovács Istvánnal, Kállai Gyulával, Donáth Ferenccel, Horváth Mártonnal, 
Orbán Lászlóval "és a többiekkel? azonosította. 1982-ben a Kardos-féle 
kiadványsorozat részeként megjelent Akkori  önmagunkról című 
memoárjába viszont Orbán és a "többiek" közé — a nevesített mozgalmi 
panteon utolsójaként — már beférhetett Péter Gábor neve. Amit három évvel 
korábban Fehérnél kigyomláltak, az most nem okozott gondot. 

Ekkortájt, a nyolcvanas évek elején nyert bebocsátást — Major Ákos 
révén — Péter Gáborhoz a Csepel Vas- és Fémművek Oktatási és 
Társadalomtudományi Intézetének munkatársa, Zinner Tibor. A házaspár 
időközben a Kis-Gellérthegyről a kelenföldi lakótelep egyik Fraknó utcai 
paneljébe költözött át, amit a történész elmondása szerint Aczél György 
intézett el nekik, hogy közelebb legyenek a Tétényi úti kórházhoz. 

Lakásuk ajtaján a "Simon —-— Péter"? felirat volt olvasható, ami 
értelmezhető a beidegződött titkolózás jelének, csakúgy, mint a kor 
típusbútoraival berendezett otthonuk egyetlen különlegessége: a csicsergő 
papagájhad. Az ornitológiai érdeklődését firtató kérdésre Péter ugyanis egy 
anekdotával felelt: történt egyszer, hogy Bjelkinnel együtt nézték az 
Andrássy út 60. ablakából a május 1-jei felvonulók tömegét, amikor a 
szovjet főtiszt egyszer csak megszólalt: "jobb, ha az utca zaja szűrődik be, 
mint a szobában elhangzottak hallatszanak ki". Zinner Tibor a népbíróságok 
történetét kutatta, ezért a madarak csivitelésével "elnyomott" 1982-1983-as 
beszélgetések is irányítottan, a nagyobb ügyek mentén folytak. 

A kádári állambiztonsági szervek célzottan nem foglalkoztak Péter 
Gáborral, nem követték nyugdíjas napjainak történéseit. 1967-ben 
megfejthetetlen okból ellenőrizték adatait az operatív nyilvántartásban, 
1979-ben pedig kimutatást készítettek a perében elítélt összes személyről és 
büntetési tételeikről. A tájékoztatást az igazságügyi miniszter, Korom 
Mihály kérte Harangozó Szilvesztertől, a BM III/III. (Belső Reakció 
Elhárító) Csoportfőnökségének vezetőjétől, mivel tudni akarta, hogy 
előzőleg Péter és "társai" kaptak-e valamiféle jogi állásfoglalást az Elnöki 
Tanácstól vagy a Legfelsőbb Bíróságtól, vagy folyamodtak-e ilyenért. 1984 
májusában a Pest megyei állambiztonság figyelt fel egy hivatalos 
kapcsolatuktól befutott jelentésben az elődszervezet hírhedt parancsnokának 
nevére, szinte hihetetlennek tűnő kontextusban: "Kapcsolatunk május 24-én 
közölte, hogy barátján keresztül — aki szentendrei lakos, és az ETTE 
bölcsészkar tanulója — tudomást szerzett arról, hogy egy általa ismeretlen 
budapesti újságárus [az] egyik szervezője a "Repülő egyetemnek". Az 


újságárus a "Hírmondó"? és a "Beszélő" árusításával is foglalkozik. A 
"Repülőegyetem" következő előadására Péter Gábor volt ÁVH-vezetőt 
akarják meghívni, előadást tartani." A "megbízható forrásból" származó, 
bár "tartalmilag nem ellenőrzött" tervről további információk nem futottak 
be, abban viszont szinte biztosak lehetünk, hogy ha esetlegesen 
felvetődődött is a formálódó pesti ellenzék egyes tagjaiban Péter meghívása 
a magánlakásokon szervezett fórumukra, akkor a kiszemelt előadó 
bizonyosan nem állt kötélnek. Nincs tudomásunk arról, hogy Péter 
bármifajta nyilvános vagy félnyilvános rendezvényen részt vett volna. 

1985-ben a Magyar Zsidókérdés-kutató Intézet igazgatójának, Bosnyák 
Zoltánnak a háború utáni sorsa felől érdeklődő Kutrucz Gizella is falba 
ütközött nála. Kutrucz még a pártközpontból ismerte Simon Jolánt, akin 
keresztül eljuttatta kéziratát Péter Gáborhoz, azzal a kérdéssel, hogy 
valóban kivégezték-e az ötvenes években az antiszemita munkásságáról 
ismert Bosnyákot. Másnap jött a válasz: Péter Gábor nem hajlandó állást 
foglalni az ügyben. Hasonlóképpen elutasította Böszörményi Géza 
felkérését, hogy adjon nyilatkozatot a recski kényszermunkatáborral 
foglalkozó riportkönyvébe. 

A  rendszerváltáskor viszont a jog eszközével kötelezték a 
színvallásra". 1989 végén megkezdődött a Mindszenty-ügy perújítási 
nyomozása, amelynek során a Legfőbb Ügyészség indokoltnak látta Péter 
(és hat egykori beosztottja, köztük Décsi Gyula és Tihanyi János) 
meghallgatását. A volt államvédelmi parancsnok most nem bújhatott ki a 
válaszadás alól titoktartási fogadalmára hivatkozva, mert 1990. január 2-án 
a belügyminiszter feloldotta az állami és szolgálati titok megőrzésére tett 
esküje alól. Két héten belül öt ügyész jelent meg a lakásán, kérdésekkel 
bombázták, az elhangzottakat magnószalagra rögzítették. Január 23-án újra 
felkeresték otthonában a nyomozóhatóság képviselői, akik a politikai 
rendőrségnek az esztergomi érsekkel szembeni akcióira, vallatásának 
részleteire voltak kíváncsiak. A felvett jegyzőkönyv szerint Péter 
következetesen tagadta, hogy belelátott volna az ügy részleteibe, 
visszatérően arra hivatkozott, hogy "arról tudomásom nem volt", "nem 
rendelkeztem ismeretekkel", "nem emlékszem". Miközben a felelősséget 
Rákosira és Szücs Ernőre tolta, az írásbeli bizonyítékok sem zökkentették ki 
tagadásból:  "...lém tárták a  Párttörténeti Intézetből beszerzett 
dokumentumot, melyen a következő írás szerepel: "Rákosi elvtárs, 
aláhúztam azokat a sorokat, aminek alapján (amikor ideje elérkezik) 


büntetőjogilag el lehet járni Mindszenty ellen." Az írás nagyon hasonlít az 
én írásomra, azonban egyáltalán nem vagyok benne biztos, hogy ezt én 
írtam. Én nem voltam olyan jó viszonyban Rákosival, hogy így levelezzek 
vele és a fogalmazás sem igazán rám utaló. Nem tudom, hogy ki és mikor 
írhatta ezt a feljegyzést." 

Péter . ugyanakkor saját helyzetéről előadta, hogy 1959-es 
szabadulásakor a belügyminiszter-helyettes, Földes László kijelentette: 
megszenvedett a bűneiért, mégis 4900 forintos nyugdíjból kénytelen 
fenntartani magát, gyermeke, unokája nincs, egészségi állapota megromlott, 
nehezen tud olvasni, amennyiben bírósági eljárására kerül sor, azon 
megjelenni nem képes. A kihallgatási jegyzőkönyv lapjaira került szignója 
valóban csak nyomokban emlékeztetett nevének az ÁVH-jelentések alján 
található, szépen kerekített írásképére. (Mindszenty József és társai ügyében 
a nyilvános igazságszolgáltatásra végül nem került sor, a Főváros Bíróság 
májusban a hatályba lépő törvény alapján kimondta a semmisséget a 
perben. Csak jóval később, 2012-ben született meg a prímás-érsek jogi, 
rendszerváltás során és utána — bár Péter Gábor még élt — a nyilvánosságban 
nem vetődött fel politikai felelőssége. 

Bacsó Péter A tanú című filmje egy évtizedig dobozban porosodott, 
végül 1979-ben kapott vetítési engedélyt. Népszerűsége máig töretlen. A 
rendező művével groteszk "szobrot?" emelt az egykori ÁVH-fönöknek 
azáltal, hogy a legfontosabb mellékszereplőt, a sovány, sápadt, betegeskedő 
Virág elvtársat róla formázta meg. Nem véletlenül elevenítettem fel 2012- 
ben megjelent könyvemben és mostani munkám bevezetőjében a kultikussá 
vált alkotás egyik emblematikus jelenetét. A szabósegédből lett titkosrendőr 
áthallásos ábrázolását bizonyára sokan megértették. Így volt ezzel Libik 
György is, Péter egyik 1944-es bújtatója. A Svédországban élő régi 
baloldali egyik 1989-es hazalátogatása alkalmával kereste fel lassan fél 
évszázada nem látott ismerősét. Beszélgetésüket rá egy évre, 1990. 
szeptember 29-én közölte a Népszabadság hétvégi melléklete: 
"Érkezésemkor Péter Gábor már földszinti budai lakásának ajtaja előtt várt. 
Amint beléptem a lépcsőházba, elém jött, és tartózkodásom ellenére 
megölelt. Némi meglepetéssel azon kaptam magam, hogy mostani 
mivoltában jobban emlékeztet Bacsó Péter évekig betiltott filmjének, A 
tanúnak Őze Lajos által megszemélyesített Péter Gáborára, mint 
amilyenként emlékezetem őt az 1944-1945-ös időkből megőrizte. Mintha a 


modell hasonult volna filmbéli megszemélyesüléséhez... A felesége, Simon 
Jolán pedig egyenesen érzelgős szívélyességgel fogadott. Igaz, ehhez képest 
kissé furán kezdődött beszélgetésünk. Alighogy leültünk, Simon Jolán 
rögvest ezzel kezdte: "Valószínűleg nem fogsz velem egyetérteni, de ami 
1956-ban történt, azt én ma is ellenforradalomnak tartom. "Én is!" — 
feleltem neki, amin láthatólag megrökönyödött. — "Legalábbis november 4- 
től..." — tettem hozzá magyarázólag. Megjegyzésemet válasz nélkül hagyta. 
Kettőjük közül egyértelműen a felesége, Rákosi egykori titkárnője hordta a 
kalapot, igazából az egész beszélgetés alatt Simon Jolán személyisége 
dominált." 

A rendszerváltó évben Libiknek sikerült megrepeszteni a hallgatás falát, 
leomlasztani azonban nem: "Tudjátok, fontos lenne a világnak, a 
nemzetnek, s nektek magatoknak is, ha leírnátok az igazságot mindarról, 
amit tudtok, és amit ma már kizárólag ti tudhattok. És szerintem megoldaná 
anyagi gondjaitokat is." 

Péter Gábor, mintha nem is hallotta volna, témát váltott és furcsa 
elrévedő monológba kezdett: [...] "Tudod, én 21 éves voltam, amikor 
pártmunkás lettem. 1929-től pedig egyfolytában mint illegális pártmunkás 
dolgoztam. Nos, amikor hivatott az Öreg, a Rákosi, én követtem; mi mást 
tehettem. Mindig csak azt tettem, amire ő utasított." 

És amikor 53-ban Rákosi lefogatott, te nem mondtad, hogy kitől kaptál 
utasítást mindarra, aminek elkövetésével vádoltak? 

"Ugyan, minek mondtam volna? Hisz ezt mindenki pontosan tudta. Én 
is tudtam, hogy ők tudják, ők is tudták, hogy én tudom, és Rákosi is tudta, 
hogy sem ők, sem én nem fogunk semmi ilyesmit firtatni, hisz mindenki 
mindent tudott." 

Vendégük többszöri nógatását, hogy írja meg memoárjait, Péter Gábor 
mintha elengedte volna a füle mellett. Teljesen véletlenszerűen törtek fel 
belőle az  emlékszilánkok: az 1952-es bányaszerencsétlenség, ahol 
személyesen felügyeli a mentést, Kádár bemutatása Major Tamásnak az 
illegalitás alatt, és életének mélypontja és csalódásainak legnagyobbika, 
amikor atyai patrónusa eldobja magától, és megalázó színjáték keretében 
letartóztatja. 

Libik kérdésére, hogy a rendszer tette-e ilyenné az embereket, vagy 
fordítva, a feleség csattant fel: "Nem ! Nem a rendszerben volt a hiba!" 
Majd, amikor a párton belüli leszámolásokat tette szóvá, megint csak 


Péterné vette magához a szót: "Ez más! Ezek politikai ügyek voltak! 
Politikaiak! Aki ezt nem fogja föl, az nem ért semmit!" 

A ház asszonyának lecsillapodása után szelídebb vizekre eveztek a 
beszélgetésben. Péterek elmondták, szerényen, szűkösen élnek, sokat 
betegeskednek, de azért megvannak kettecskén, tűrhetően érzik magukat. 
Végül Libik így összegezte magában kétórás látogatásának tapasztalatait: 
"Péter Gáborban látok némi hajlandóságot a  múltidézésre, viszont 
láthatólag ő Simon Jolántól tart, Simon Jolán meg mintha most is úgy 
érezné, hogy a KGB nem annyira döglött oroszlán, mint látszik, csupán 
szunnyad egy kicsit — az elővigyázatosság sosem árt." 

Péter Gábor a beszélgetés után három évvel, 1993-ban halt meg, 
hamvait február 11-én helyezték el a Farkasréti temető urnafalában. Simon 
Jolánt 2000. szeptember 6-án temették férje mellé. Az esetlegesen maguk 
után hagyott iratok, képi dokumentumok reményében próbáltam 
hozzátartozóikat felderíteni. 

A Budapesti Temetkezési Intézet közvetítette kapcsolatfelvételi 
szándékomat a házaspár temetéséről intézkedő ismeretlennek, de válasz 
nem érkezett. Hasonlóan nem koronázta siker a hagyatéki ügyben illetékes 
közjegyzőnél tett kísérletemet, arról tájékoztattak, hogy a hagyatékolt 
kilétének feloldásához magának a  hagyatékoltnak a hozzájárulása 
szükségeltetik (?!). Hiába, vannak történetek, amelyeket soha nem írnak 
meg. Én Péter Gáboréval megpróbálkoztam — az olvasó kezében van a 
pallos és a mérleg is. 

